
Forord 


Denne boka springer ut av forskningsprosjektet Music on Demand: 
Økonomi og opphavsrett i en digitalisert kultursektor (MUSEC) ved Uni- 
versitet i Oslo, 2018-2020. Prosjektet er finansiert av Norges forsknings- 
råds KULMEDIA-program, som skal fremme forskning om kultur- og 
mediefeltene og gi kunnskap om utfordringer og muligheter knyttet 
til endrede teknologiske og økonomiske rammebetingelser. Som del av 
MUSEC-prosjektet ble sporreundersokelsen Norsk musikk i internasjo- 
nale markeder gjennomført vinteren 2018/2019. Undersøkelsen var rettet 
mot artister, musikere, komponister og mellomledd i den norske musikk- 
bransjen. Resultatene fra undersøkelsen ble formidlet i rapporten Digital 
ambivalens. Norsk musikk i internasjonale markeder, skrevet av fire for- 
skere ved UiO og Telemarksforsking. De samme personene som står bak 
denne boka: Anja Nylund Hagen (UiO), Mari Torvik Heian (Telemarks- 
forsking), Roy Aulie Jacobsen (UiO/Telemarksforsking) og Bård Kleppe 
(Telemarksforsking). Boka er en omskriving av rapporten, der de viktig- 
ste resultatene er trukket fram og diskutert i en større kontekst. 

Tusen takk til prosjektgruppa MUSEC bestående av prosjektleder 
Yngvar Kjus, Arnt Maasø, Ruth Towse og Olav Torvund for godt samar- 
beid i gjennomføringen av spørreundersøkelsen. I tillegg rettes stor takk 
til Ola Berge (Telemarksforsking) for verdifulle innspill. En takk rettes 
også til fagfeller og redaktører i Cappelen Damm Akademisk, og admi- 
nistrasjon og ledelse ved Institutt for musikkvitenskap, Universitetet i 
Oslo. 


Oslo, 08.06.2021 
Anja Nylund Hagen 


KAPITTEL 1 


På vei inn i en digital musikkbransje 


Det er mars 2021. Artisten Dua Lipa er nominert til Grammy med 
Bodø-kvinnen Carolin Ailin som låtskriver. Den nye låta til Girl in Red 
fra Horten, Serotonin, produsert av Finneas fra New York og Matias Tellez 
fra Bergen, havner rett inn på Spotifys verdensomspennende fredagsliste 
med 3,7 millioner følgere. Hedvig Mollestad Trio fra Ålesund inviterer til 
påskestrømming på internett etter at det nye albumet Ding Dong. You're 
Dead er omtalt i The Chicago Reader som en perfekt blanding av metal og 
jazz. Samtidig her hjemme i Norge er sopranen Lise Davidsen, popartis- 
ten Aurora, indiebandet boy pablo og elektronika-produsenten Cashmere 
Cat blant de nominerte til Spellemann i kategorien for årets internasjo- 
nale suksess. I februar samme år melder strømmetjenesten Spotify lanse- 
ring i 80 afrikanske land, og kan totalt telle utstrekning i 173 markeder. 
For noen artister og musikkbransjeaktører ligger verden fortsatt åpen — i 
et år som ellers har vært preget av stengte grenser, avlyste konserter og 
stadig nye smittevernstiltak. Alle deler av musikkbransjen er åpenbart 
ikke like rammet av den verdensomspennende pandemien som herjer på 
samme tid. 

Eksemplene vi nevner innledningsvis, vitner om noen av mulighetene 
som har kommet med medie- og teknologiutviklingen som gjerne bredt 
blir omtalt som digitaliseringen av musikkbransjen. Med digital distribu- 
sjon har store mengder musikk blitt tilgjengelig på nye måter i store deler 
av verden, via Spotify, Tidal og andre plattformtjenester der musikk kan 
lyttes til og deles. Parallelt med den voldsomme utviklingen i musikk- 
distribusjon har den digitale revolusjonen medført en betydelig omvelt- 
ning av produksjonsleddet. Slik har digital teknologi bidratt til bevegelse 


1  https://newsroom.spotify.com/2021-02-22/spotify-expands-international-footprint-bringing- 
audio-to-80-new-markets/ 

og sammensmelting i uttrykk, roller og praksiser når musikk som er 
produsert og distribuert via tjenester og programvare på internett deles 
og sirkuleres. Suksesshistoriene om selvlærte soveromsprodusenter på 
internasjonale topplister og musikkeksponering i tv-serier eller dataspill, 
er eksempler på hvordan det digitale mediesystemet sparker i gang nye 
karrierer og eksponeringsmuligheter og visker ut grenser mellom profe- 
sjonelle bransjeaktører, publikum og amatører. 

Digitalisering, slik vi omtaler det videre i denne boka, relaterer seg 
derfor først og fremst til det som kan kalles en plattformsentrering av 
musikkbransjen. I dette begrepet ligger det til grunn at digitale plattfor- 
mers forretningsmodeller, utbredelse og virkemåter, er av stor betydning 
for utviklingen i kulturfeltet (Nieborg & Poell, 2018; van Dijck et al., 2018). 

Dette kan synes i hvordan den plattformsentrerte mediesituasjonen 
har gjort musikkbransjen mer global. Vi ser konturene av et felt der 
plateselskaper og andre bransjeaktører som før var premissleverandører 
for kunstnerisk praksis, salg og markedsaktiviteter i musikkfeltet, nå 
må revurdere sin posisjon og tilpasse seg en ny virkelighet (Negus, 2019; 
Nordgård, 2016, 2021). Plattformsentreringen har også påvirket markeds- 
konkurransen og verdikjedene som profesjonelle aktører er en del av 
(Prey, 2020). Slik har nye bransjelogikker oppstått (Hagen, 2020), der nye 
aktører og agendasettere tar plass og fungerer som portvoktere (Bonini 
& Gandini, 2019). 

Et overordnet spørsmål i denne boka er hva digitalisering generelt og 
digitale plattformer spesielt har hatt å si for norsk musikk og for musikk- 
bransjen i Norge. Spørsmålet vektlegger hvilke muligheter, utfordringer, 
krav og forventninger norske bransjeaktører møter i deres profesjonelle 
arbeid med musikk. Dette er en omfattende problemstilling som ikke har 
noe enkelt svar, fordi feltet den retter seg mot, musikkbransjen, er pre- 
get av sammenvevde og heterogene utviklingstrekk. Boka setter søkelys 
på hvordan norske musikkbransjeaktører i lys av dagens mediesituasjon 
skaper, formidler, forhandler og interagerer i et globalt marked. I denne 
virkeligheten er de digitale mediene både viktige verktøy i arbeidet og 
sentrale drivkrefter for bransjeutviklingen. 

Videre i dette kapittelet (kapittel 1) kommer en beskrivelse av studien 
og datagrunnlaget som boka baserer seg på, før vi presenterer tre sentrale 

begreper som er gjennomgående i boka — digitalisering, profesjonalisering 
og internasjonalisering. Deretter går vi gjennom teoretisk rammeverk 
som er relevant for problemstillingene. I dette kapitlet vil vi også skissere 
tidligere forskning på feltet, samt historien som har ledet fram til dagens 
plattformsentrerte og globale musikkbransje. I kapittel 2 beskriver vi hva 
som kjennetegner musikerne som yrkesgruppe, samt hvilke oppgaver, 
kjernevirksomheter og selskapskombinasjoner som preger dagens norske 
musikkbransje. Kapittel 3 tar for seg variasjonene i norsk musikkbransjes 
internasjonale aktiviteter, hvilke samarbeidspartnere de har og hvilke 
markeder de opererer i. Her ser vi også på betydningen av kulturpoli- 
tiske virkemidler og tilskuddsordninger i arbeidet med musikkeksport. 
Kapittel 4 handler om betydningen av nye medier i arbeidet med musikk 
og det sammensatte, globale medielandskapet norsk musikkbransje må 
forholde seg til når de skal jobbe internasjonalt. Kapittel 5 ser på hvordan 
dagens mediesituasjon skaper nye kompetansebehov, og bransjeaktørenes 
forutsetninger for å fungere profesjonelt i den globale og plattformsen- 
trerte virkeligheten. I kapittel 6 undersøker vi musikkbransjeaktørenes 
holdninger til en rekke påstander der spenninger og ambivalens i den 
plattformsentrerte musikkbransjen kommer fram. Kapittel 7 oppsumme- 
rer boka og ser utfordringene i den digitale musikkbransjen i lys av nye og 
store utfordringer skapt av covid-19-pandemien, da den rammet Norge 
og verden, vinteren 2020. 


Datagrunnlag 


Boka bygger på et datagrunnlag produsert i forskningsprosjektet Music 
on Demand: Økonomi og opphavsrett i en digitalisert kultursektor 
(MUSEC) ved Universitet i Oslo, 2018-2020. MUSEC-prosjektet hadde 
som formål å undersøke hvordan verdier og rettigheter evalueres og 
forhandles når musikk produseres og distribueres via digitale medier. 
Utgangspunktet for MUSEC-prosjektet var at musikkbransjen har gjen- 
nomgatt store endringer de siste tiårene, og at de teknologiske omveltnin- 
gene i musikkbransjen har ført med seg et stort behov for ny kunnskap, 
blant annet om hvordan digitalisering henger sammen med en stadig 
mer globalisert bransjeorientering. Nye mediers betydning for eksport og 

formidling av norsk musikk er også et kulturpolitisk tema der MUSEC- 
prosjektet har bidratt til økt forståelse mellom bransjeaktører, kultur- 
politikere og agendasettere. 

Som del av MUSEC-prosjektet ble spørreundersøkelsen Norsk musikki 
internasjonale markeder gjennomført vinteren 2018/2019. Undersøkelsen 
var rettet mot artister, musikere, komponister og mellomledd i den norske 
musikkbransjen. Boka er basert på data fra denne spørreundersøkelsen, 
som ble sendt til medlemmer i en rekke musiker- og bransjeorganisa- 
sjoner.* Utvalget besto dermed av norske bransjeaktører: musikkskapere, 
utøvere og aktører i ulike mellomleddfunksjoner, som blant annet plate- 
selskaper, management og musikkforlag. Det er verdt å nevne at norske 
musikkbransjeaktører med internasjonal erfaring både er sammensatt og 
lite entydig som gruppe, og vi vil også understreke at utvalget i undersø- 
kelsen er preget av selvselvseleksjon fra respondentenes side. Et presist 
populasjonstall, og følgelig også svarprosent, er derfor vanskelig å oppgi. 
Med et stort antall besvarelser av spørreskjemaet fra profesjonelle aktører 
med internasjonal erfaring, supplert av stor detaljrikdom i datasettet, kan 
vi redegjøre godt for hvem vi har fått svar fra. Les Hagen et al. (2020) for 
mer detaljert redegjørelse om tilgangen på respondentene. 

Til sammen svarte 555 personer på undersøkelsen, og det er nødven- 
dig å understreke at de som har svart på undersøkelsen bare utgjør en 
liten andel av norsk musikkbransje. I Kunstnerundersøkelsen 2013 ble 
det anslått at det finnes i overkant av 10 000 musikere i Norge (Heian 
et al., 2015). Samtidig består musikergruppen av aktører som jobber på 
svært ulike måter, gjerne med sammensatt arbeidsdag, både musikalsk, 


2 CREO, NOPA, NTO, FONO, Musikkforleggerne, NEMAA, GramArt, Music Norway, Norsk 
Komponistforening og Norsk Artistforbund. CREO er Norges største kunstnerorganisasjon for 
kunstnere med inntekt fra både kunstneriske og kunstpedagogiske yrker. NOPA, Norsk forening 
for komponister og tekstforfattere, er en interesseorganisasjon for opphavspersoner til musikk- 
verk. Norsk teater- og orkesterforening (NTO) innebefatter profesjonelle virksomheter med mål 
om å formidle levende musikk og scenekunst. FONO er interesseorganisasjonen for uavhen- 
gige norske plateselskaper. Musikkforleggerne er en sammenslutning av norske musikkforlag. 
NEMAA - Norwegian Entertainment Managers & Agents Association er en forening for artist- 
management og bookingvirksomhet i Norge. GramArt er en interesseorganisasjon for artister. 
Music Norway er en organisasjon som legger til rette for eksporttiltak og internasjonal profile- 
ring av norsk musikk. Komponistforeningen er en organisasjon for profesjonelle komponister. 
Norsk Artistforbund er en interesseorganisasjon som arbeider mot sjangerdiskriminering. 

økonomisk og organisatorisk, hvor også graden av nasjonal og interna- 
sjonal erfaring varierer. Dette beskriver vi mer i neste kapittel. 

Når det er sagt, er variasjonen i utvalget godt basert på alder, kjønn, 
bosted, fartstid i bransjen, musikkrelatert inntekt, virksomhetens omset- 
ning og eksportandel, utdanning, ansettelsesforhold og fulltidsjobb/ 
deltidsjobb i musikkbransjen. I tillegg oppgir 80 prosent av utvalget at de 
har eksporterfaring. Dette gir et solid utgangspunkt for å gjennomføre 
analysene vi ønsket i MUSEC-prosjektet, om digitale mediers betydning 
for norsk musikkbransjes internasjonalt rettede arbeid. Ut over spørs- 
mål som skulle gi kunnskap om en rekke bakenforliggende forhold om 
respondentenes virksomhet og deres sosiodemografiske profil, er pro- 
sjektets problemstillinger fanget opp i spørreskjemaet ved inndeling i 
følgende hovedtemaer: 


e Kartlegging av norsk musikkeksport 

e Mediebruk i musikkeksport 

e Den digitaliserte musikkbransjen 

e Forhandling og rettighetsforvaltning 

e  Tilskuddsordninger for musikkeksport 


Analysene bygger pa både lukkede og apne spørsmål fra spørreskjemaet. 
Der vi gjengir utdrag fra de åpne spørsmålene som sitater, er dette fordi 
de gir rikdom og kontekst til de statistiske analysene. Slike kvalitative 
data fra en spørreundersøkelse kan imidlertid ikke sidestilles med data 
hentet fra kvalitative intervjuer der informanter ville vært rekruttert 
strategisk etter gitte kriterier, og der intervjueren i større grad hadde 
mulighet for å følge opp svarene. Der sitater fra de åpne svarene i spørre- 
undersøkelsen brukes analytisk og supplerende til de kvantitative ana- 
lysene, er dette likevel gjort med visshet om at sitatene er kvalitativt 
relevante. Dette er fordi de i stor grad overlapper tematisk med empiri 
hentet inn fra 16 kvalitative intervjuer gjennomført av førsteforfatteren 
av boka før og etter spørreundersøkelsen ble gjennomført, som del av 
samme forskningsprosjekt. 

Spørreskjemaet er utviklet i henhold til etiske retningslinjer fra Uni- 
versitet i Oslo. Undersøkelsen er dessuten godkjent av Norsk senter for 

forskningsdata, NSD. All deltagelse har vært frivillig og skjedd under 
informert samtykke, og vi har ikke etterspurt sensitiv informasjon. I til- 
feller hvor navn eller annen identifiserbar informasjon har kommet fram 
i de åpne svarene, har dette blitt anonymisert av forskerne. 


Analytisk rammeverk 


Å forstå hvilke muligheter, utfordringer, krav og forventninger norske 
bransjeaktører møter i sitt profesjonelle arbeid med musikk, er, som 
beskrevet innledningsvis, en kompleks øvelse. Det er greit å minne om 
at selv om teknologiske endringer skjer gradvis, har overgangen til en 
plattformsentrert musikkbransje skjedd relativt raskt og fått store konse- 
kvenser på kort tid. Strømmeteknologien i seg selv er hevdet å være en 
type medieinnovasjon som endrer etablerte spilleregler og innfører nye 
verdier, tankesett og forretningsmodeller. Det er en paradigmatisk inn- 
ovasjon (Krumsvik et al., 2018, s. 17). Men et paradigmeskifte til tross, så 
er de påfølgende endringene i feltet likevel heterogene og preget av mot- 
stridende logikker, dilemmaer og ambivalens. Digitaliseringsendringene 
kan oppleves ulikt, for både enkeltindivider, organisasjoner og selskaper, 
og på det strukturelle plan. Erfaringene vi skildrer tar utgangspunkt i en 
studie av muligheter og utfordringer i nåtidens digitale musikkbransje, 
men speiler også norsk musikkbransjes erfaringer som pionerer og prøve- 
kaniner i strømmeøkonomiens første fase. 

En annen viktig påminnelse er at studien som boka bygger på ble 
gjennomført før covid-19-pandemien spredte seg våren 2020. Boka 
speiler derfor først og fremst perspektiver på digitalisering, profesjo- 
nalisering og internasjonalisering fra en normalsituasjon i Norge. De 
empiriske skildringene bygger på beretninger og virkelighetsoppfat- 
ninger fra et konkret tidsvindu i Norge, mer presist vinteren 2018/2019, 
da plattformsentreringen i bransjen var etablert, men pandemien ennå 
ikke var det. I bokas siste kapittel reflekterer vi imidlertid over hvordan 
samtidens digitale og globale bransjevirkelighet fungerte som utgangs- 
punkt da musikkbransjen ble rammet av krise og pandemi våren 2020. 

Temaene i boka spenner derfor bredt, og tar for seg et felt som er kjenne- 
tegnet av raske endringer og uforutsigbare prosesser slik det erfares fra 

et norsk perspektiv omtrent 10 år etter at streaming ble mainstream. Med 
dette til grunn, trekker vi veksler på flere ulike teoretiske begreper og 
analytiske perspektiver, når vi undersøker betydningen av digitalisering 
og digitale plattformer for norsk musikk og for musikkbransjen i Norge. 
Før vi presenterer disse og gir en gjennomgang av relevant forskning på 
feltet, vil vi presentere tre kjernebegreper som er gjennomgående i boka. 


Tre kjernebegreper 
Digitalisering 


Digitalisering er et helt sentralt begrep når det gjelder å forstå endringer i 
musikkbransjen så vel som i samfunnet generelt. Overordnet brukes digi- 
talisering ofte som betegnelse for å beskrive utviklingstrekk der en form 
for digital teknologi inngår i å skape, påvirke eller definere endrings- og 
utviklingsprosesser. Digitaliseringsbegrepet er derfor svært mangeartet, 
og det inngår i de fleste samfunnsområder og forstås og brukes på svært 
mange måter. Dette skaper ulike meninger om hvilke endringer og konse- 
kvenser digitaliseringen har, også blant fagfolk og forskere, og deres syn 
på digitaliseringens betydning for musikkfeltet og -bransjen. De fleste 
kan i dag likevel enes om at digitaliseringen har bidratt til grunnleggende 
endringer i musikkfeltet, og at disse endringene både krever og fortjener 
oppmerksomhet, i forskning så vel som i andre deler av offentligheten. 

En viktig side ved digitaliseringen i denne bokas kontekst, er hvor- 
dan digitale internettplattformer i dag fungerer som hovedkanal for 
distribusjon av innspilt musikk. Det vi videre omtaler som en platt- 
formsentrering av musikkbransjen, påvirker en rekke sentrale forhold i 
musikkbransjens næringskjede, i relasjonen mellom profesjonelle aktø- 
rer i musikkfeltet, og i markedet og offentligheten musikken beveger 
segi. 

Fra et økonomisk perspektiv har digitaliseringen medført at grense- 
kostnadene ved innspilt musikk er tilnærmet lik null, og at alle kostna- 
der nå er produksjonskostnader (Håkonsen & Løyland, 2009; Wikström, 
2013). Der salget av en ekstra plate tidligere krevde opptrykk og produk- 
sjon samt kostnader ved å fysisk distribuere plata, og siden ekspedere 
kunden som kjøpte den, er kostnadene i dag like store - enten den selges 

til ti tusen eller ti millioner mennesker. Digitaliseringen har for øvrig 
gjort at vi snakker mindre om salg som forretningsmodell, til fordel for 
lisensiering, men dette kommer vi tilbake til. 

At den digitale teknologien dessuten har blitt stadig billigere og enklere 
å bruke, har gjort det mulig for flere både å produsere og distribuere 
musikk. Slik hevdes det at terskelen for å bli produsent og distributør av 
musikk har blitt lavere med digitaliseringen (Morris, 2014; Wikström, 
2013). På den ene siden beskrives dette som en positiv side ved utviklingen 
fordi det har ført til en demokratisering. På den andre siden er påstanden 
om demokratisering omdiskutert (Hagen, 2021; Hesmondhalgh, 2020), 
og det skapes et spørsmål om hvorvidt denne senkede terskelen for å delta 
kan redusere profesjonaliteten blant aktørene (Hylland, 2020). 


Profesjonalisering 


Profesjonalisering, eller profesjonalitet, er et annet kjernebegrep i boka, og 
kan i likhet med digitalisering også forstås på flere mater som ikke nød- 
vendigvis er sammenfallende. Begrepet har preget samtalen om kultur- 
feltet generelt og musikkbransjen spesielt i senere tid (Kleppe et al., 2019), 
og oppgis som et utviklingstrekk av musikksosiologisk betydning for 
musikklivets offentlighet og forholdet mellom ulike aktører (Østerberg & 
Bjørnerem, 2020). Blant musikere og andre kunstnere er profesjonalitet 
en forutsetning for å motta en rekke støtteordninger og for å få innpass i 
kunstnerorganisasjoner. Særlig innenfor den klassiske delen av musikk- 
feltet har utdanning vært avgjørende for å definere seg som profesjonell 
musiker, og svært mange har også lang kunstnerisk utdannelse (Heian 
et al., 2015). Samtidig finner man autodidakter blant musikere som anses 
som profesjonelle i kraft av sitt kunstneriske nivå. I begge tilfeller viser 
begrepet til ferdigheter, autonomi og eierskap knyttet til den profesjonen 
som utøves, og hvor motsatsen av den profesjonelle gjerne omtales som 
amatør (Messel & Slagstad, 2014). Begrepene profesjonalitet og profesjo- 
nalisering knyttes også ofte til økonomisk inntjening og hvorvidt aktivi- 
teten er aktørens (primære) inntektskilde. Motsatsen til en profesjonell 
i en slik sammenheng er personer som bedriver aktiviteten på fritiden, 
gjerne som frivillig. Forholdet mellom det frivillige og profesjonelle 

musikklivet representerer en helt sentral dynamikk i musikkfeltet, og 
er til dels gjensidig avhengige av hverandre. Det frivillige musikklivet er 
viktig for rekruttering og ny tilstrømning til det profesjonelle feltet, og 
det fungerer samtidig som en arbeidsplass for mange profesjonelle musi- 
kere, dirigenter og pedagoger og andre. 

Profesjonalitet kan i tillegg handle om hvorvidt en oppgave gjennom- 
føres på en solid og kunnskapsrik måte — at det er profesjonelt utført. 
Profesjonalitet blir dermed brukt som et kvalitetsbegrep (Hovden & 
Prytz, 2018). Med en slik forståelse til grunn, er ønsket om, og gjerne 
kravet til, profesjonalitet (og profesjonalisering) noe som gjelder mange, 
både frivillige og amatører. En viktig påminnelse i denne sammenhen- 
gen er at begrepsforståelser knyttet til profesjonalitet og profesjonaliser- 
ing på ingen måte er statiske, men må ses i sammenheng med forhold og 
utviklingstrekk som ellers preger samtiden, deriblant digitalisering. På 
samme måte er heller ikke forholdet mellom begrepene profesjonell og 
amatør absolutt. Med de siste tiårenes store tilfang av ny og lett tilgjenge- 
lig teknologi som også ikke-profesjonelle kan bruke for å lage og formidle 
musikk, er nettopp en økt sammenblanding av roller og uttrykksformer 
der musikk er skapt av både profesjonelle og amatører, et kjennetegn ved 
digitaliseringen av musikkbransjen (Wikström, 2013, s. 7). 


Internasjonalisering 

Internasjonalisering, det siste kjernebegrepet i boka, er også et omfat- 
tende og ullent begrep. Det brukes gjerne overlappende med globaliser- 
ing, som et uttrykk for hvordan økonomiske, politiske, materielle og 
kulturelle forflytninger og påvirkninger skjer i en verdensomspennende 
målestokk. Det er vanlig å hevde at digitaliseringen har bidratt til økt 
internasjonalisering, selv om ulike medier til enhver tid har bidratt til å 
definere flyt og utveksling av informasjon, på tvers av kulturer og lande- 
grenser. De digitale medienes nettverksstrukturer og eierskapsformer 
knytter verden sammen til et mer sammenvevd system der alle er mer 
forbundet og avhengige av hverandre. Begrepet internasjonalisering er 
derfor viktig i kontekst av denne boka for å forklare hvordan kulturinn- 
hold, og først og fremst musikk, produseres, eies, forvaltes, omsettes, 

sirkuleres, distribueres, konsumeres, oppdages og oppleves via strømme- 
tjenester og digitale plattformer i en internasjonal sammenheng. Sagt 
på en annen måte handler boka om hvordan digitale medier legger til 
rette for musikkeksport, altså utførsel og salg av musikk og musikk- 
relaterte tjenester til utlandet. I boka dekker begrepet musikkeksport mer 
enn økonomisk eksport, og inkluderer aktiviteter, handlinger, erfarin- 
ger og praksiser som inngår i internasjonal utveksling og formidling av 
musikk. En slik bred tilnærming til eksport er viktig fordi vi mener det 
er sentralt å forstå hvordan digitalisering legger til rette for utførsel og 
salg av musikk på nye måter, og hva dette innebærer for de som jobber 
med musikk i Norge. Internasjonalisering og musikkeksport krever for 
eksempel profesjonell kompetanse og kunnskap om en rekke forhold 
tilpasset ulike markeder, både praktiske, strategiske og juridiske, samt 
krav til språk- og kulturforståelse. Internasjonaliseringen utfordrer også 
kulturpolitikken og de offentlige virkemidlene i musikkfeltet, som i all 
hovedsak har vært av en nasjonal karakter. 

Begrepene digitalisering, profesjonalisering og internasjonalisering 
relaterer seg til hverandre på måter som er relevant videre i boka. De 
er sentrale når vi framhever spørsmål om strømmetjenester og digitale 
plattformers posisjon i dagens musikkbransje. De er like fullt sentrale når 
vi undersøker hva disse nye mediene betyr for norsk musikkeksport og 
norske bransjeaktørers arbeidsmåter og kompetansebehov, blant annet 
knyttet til økonomi og opphavsrett i møte med plattformleverandører og 
internasjonale markeder. Når vi undersøker hvordan ulike bransjestruk- 
turer gjør aktørene mer eller mindre omstillingsdyktige og robuste i 
deres virke, er det atter en gang i krysningsfeltet mellom digitalisering, 
profesjonalisering og internasjonalisering, at de avgjørende logikker og 
dynamikker oppstår. 


Teknologi som drivkraft i musikkbransjen 


At teknologiutviklingen er en viktig drivkraft i musikkhistorien, er ikke 
nytt. Mark Katz (2010) kalte fenomenet der forandringer i musikkfeltet 
oppstår som respons på tilgjengelig teknologi for fonografeffekter. Begre- 
pet er oppkalt etter den første teknologien som muliggjorde opptak og 

reproduksjon av lyd, fonografen. Da fonografen ble oppfunnet av Thomas 
Edison i 1877 og solgt kommersielt fra 1890, la ikke denne teknologiske 
nyvinningen bare grunnlaget for lydfesting og eksakt reproduksjon av 
lyd. Dette ble også startskuddet på en ny industri der salgsvaren var kopier 
av innspilt musikk. I Katz’ egen definisjon er derfor fonografeffektene 
observerbare manifesteringer av teknologiens påvirkning på musikken 
(2010, S. 2). 

Selv om teknologien i Katz’ teori brukes som utgangspunkt for 4 forsta 
utviklingstrekk i musikkhistorien, understreker Katz selv at fonograf- 
effektene ikke kan forstås som rene årsak/virkning-sammenhenger. 
Fonografeffektene er ikke teknologisk deterministiske, men danner 
grunnlaget for en relasjonell forståelse av hvordan teknologi påvirker 
musikk og musikalske handlinger i samsvar med tiden, stedet og de kul- 
turelle kontekstene dette skjer i. En studie av fonografeffekter kan derfor 
bidra til å forstå endringer og utvikling på musikkfeltet, både i tilknyt- 
ning til konkrete musikkuttrykk og til hvordan sosiale, individuelle og 
profesjonelle samspill og utvekslinger forekommer. 

En slik forståelse kan også ses i lys av et bredere teoretisk perspek- 
tiv. Den franske sosiologen Pierre Bourdieu hevdet at kunst får mening 
og verdi ut fra plasseringen i et system av relasjoner. Dette innebærer 
at kunsten og kunstnerne står i et komplekst system av verdier og ulike 
kunstsyn hvor det stadig kjempes om makt (Bourdieu, 1993, 2000). 
I dette systemet plasserer ulike aktører seg over og under hverandre, og 
i avhengige og gjensidige forutsetninger for hverandre, på grunnlag av 
i hvilken grad de er anerkjent fra andre aktører på feltet (Bourdieu & 
Wacquant, 1995). På musikkfeltet vil for eksempel svært ulike størrelser 
og aktører, som musikere, plateselskap, strømmeplattformer, managere, 
språk, musikkhistoriske perspektiver, politikk og økonomi, alltid kunne 
relateres til hverandre på ulikt vis, og samtidig representere rammer 
som er meningsdannende for hvordan vi oppfatter blant annet innhold, 
uttrykksformer, kvalitet og hierarkier. Dette innebærer også at hvilken 
posisjon en musiker, en manager eller et plateselskap har i musikkfeltet 
ikke er statiske, men i stadig forandring. Ulike musikkuttrykk - og med 
det ulike typer musikere — endrer status i musikkfeltet, så vel som i kul- 
turpolitikken. Dette ser vi for eksempel i at spennet av hva som regnes 

som kulturelle og kunstneriske virksomheter i kulturpolitikken stadig 
har blitt større, fra å kun omfatte klassiske musikkuttrykk, til stadig 
flere og mer populærkulturelle sjangere (jf. NOU 2013: 4). Blant annet 
illustrerer innføringen av støtteordninger for rock og pop en utvidelse av 
det kulturpolitiske ansvarsområdet til også å omfatte populærkulturelle 
uttrykksformer (NOU 2013: 4). Skal vi forstå utviklingen i musikkfeltet 
på en kontekstuell og relasjonell måte, må slike endringer i kulturpolitik- 
ken ses i sammenheng med generelle endringer i kulturfeltet. 

Den digitale teknologiens utvikling, plass og form har stor betydning 
for det relasjonelle samspillet mellom sentrale aktører i musikkbransjen 
og musikkfeltet. Det vi undersøker i denne boka er i så måte fonograf- 
effektene av digitaliseringen, og hvordan disse påvirker musikkbransjen 
som et relasjonelt felt. Selv om Katz (2010) fokuserte mest på opptaks- 
og produksjonsteknologiens betydning for musikalske handlinger som 
komponering, framføring og lytting, påvirker teknologiutviklingen også 
musikalske handlinger knyttet til måtene musikk blir pakket inn og solgt, 
distribuert og sirkulert på. Mer presist studerer vi hvordan musikk- 
industrien lar seg påvirke av den til enhver tid eksisterende distribusjons- 
teknologien, der strømmetjenester, sosiale medier og andre digitale 
plattformer i dag er av stor betydning. Vi tar altså utgangspunkt i fono- 
grafeffektene knyttet til disse plattform-mediene når vi forsøker å forstå 
den digitale teknologiens betydning for dynamikker, samspill, tendenser 
og utviklingstrekk i dagens norske musikkbransje. 

Ved å studere hvilke effekter som oppstår som responser på den 
utstrakte bruken av digitale plattformtjenester i musikkbransjen, begyn- 
ner denne boka omtrent der hvor Katz slapp i sin bok. Der oppsummerer 
han fonografeffektene av fildelingsteknologi (P2P) og MP3-formatet for 
musikalske praksiser (2010, s. 210). Med internett som nytt arnested for 
profesjonell musikalsk aktivitet, hadde MP3- og P2P-teknologi enorm 
betydning for hvordan musikk ble spredt og opplevd. Kollektiv sam- 
skaping, nye lyttevaner, eklektiske musikksamlinger, fagfellesskap og 
musikkens løsrivelse fra opphavsrettslige prinsipper er noen eksempler 
på fonografeffektene av denne teknologien. Dette høres kanskje velkjent 
ut for den litt over gjennomsnittet musikk- og medieinteresserte leser i 
dag, et godt stykke ut på 2020-tallet. Likevel er det verdt å minne om at 

Katz ikke nevner musikkstrømmetjenester og sosiale medier med ett ord. 
Hvilke fonografeffekter som skapes av strømmeteknologi, plattform- 
tjenester samt deltagerdrevne, algoritmestyrte og interaktive internett 
2.0-medier, ligger til gjengjeld i kjernen av det vi vil besvare i denne boka. 
Boka er dermed et relevant bidrag til forskningslitteraturen om teknolo- 
giens betydning for utviklingen av relasjoner og samspill mellom ulike 
aktører i musikkbransjen. 

Uten å videreføre begrepet om fonografeffekter, forklarer Patrik 
Wikström i sin bok The Music Industry (2013) konsekvensene av digi- 
taliseringen for musikkbransjen, med utgangspunkt i utviklingen etter 
at musikken flyttet opp i skyen. Sky-metaforen som ligger til grunn for 
Wikströms undertittel Music in the Cloud, har blitt vanlig for å forklare 
internett-teknologi som et innviklet system av nettverk, servere, tjenester 
og programvare. Til sammen byr «skyen» på nye muligheter og ressur- 
ser for musikkbransjen, blant annet med betydning for hvordan distri- 
busjon, interaksjon, konsumpsjon, produksjon, lagring og utveksling 
av innhold skjer. Skyen, framfor en lokal harddisk, et fysisk format, en 
musikkavspiller eller en butikk der musikk selges, har blitt gravitasjons- 
punktet for mange sentrale aktiviteter. Dette skaper en rekke nye spen- 
ningsforhold og har konsekvenser for de som livnærer seg av å jobbe med 
musikk (Wikström, 2013, s. 5). For det første skaper nettverksstrukturene 
som muliggjøres i skytjenester, nye muligheter for tilkobling eller conne- 
ctivy, sier Wikström, og låner et begrep fra nettverksteori. «In a nutshell, 
the new music industry dynamics are characterized by high connecti- 
vity and little control» (Wikström, 2013, s. 6). Den økte tilkoblingsgraden 
kan forklares med at digital kommunikasjonsteknologi og internett- 
medier har en helt annen struktur enn mer hierarkiske medier og for- 
mater, som tidligere har vært brukt i musikkproduksjon- og distribusjon. 
De nye mediene er per definisjon nettverksmedier. De anses derfor å ha 
høy tilkoblingsgrad, nettopp fordi de fleste «medlemmene i nettverket», 
uavhengig av rolle, er tilkoblet hverandre. Dette skaper store muligheter 
for aktører til å delta på nye måter, via plattformtjenester i skyen, men 
går samtidig på bekostning av den tradisjonelle kontrollen musikkbran- 
sjen har hatt over distribusjon av rettighetsbelagt innhold. I et nettverk 
med høy tilkoblingsgrad strømmer nemlig informasjon, penger, trender, 

normer, og en rekke andre verdier og valører som er av betydning for 
musikkens innpakning og eierskap, fritt mellom nettverkets medlem- 
mer (Wikström, 2013, s. 6). Spenningsforholdet mellom tilkoblingsgrad 
og kontroll er sentralt når vi videre i boka undersøker fordeler og ulem- 
per med plattformsentrert distribusjon. Der internettmedier skaper nye 
muligheter for nettverkskoblinger med både internasjonalt publikum og 
internasjonale bransjeaktører, blir samtidig den norske musikkbransjens 
kontroll utfordret. 

Wikström (2013, s. 7) legger videre vekt på at innholdet (musikken) og 
mediet (CD, LP, MP3 eller annet), som før la grunnlaget for utveksling 
og salg, i dag er umulig å skille fra hverandre når musikken kontrolle- 
res fra skyen via internettplattformer. Musikk, i en industriell kontekst, 
kan dermed ikke lenger forstås som et produkt, men må defineres som 
en tjeneste. Med musikk som tjeneste er det mulig å skape menings- 
fulle tilbud for ulike typer brukere, i plattformer som samtidig dekker 
både publikums, ulike bransjeaktørers og skapende kunstneres behov. 
I disse tjenesteutformingene oppstår det imidlertid mange spennin- 
ger når kontroll, definisjonsmakt, eierskap, økonomi, rettighetsfordel- 
ing, tilgang, fleksibilitet og valgmuligheter knyttet til musikkbruken 
i tjenestene skal delegeres mellom ulike interessenter. Hvordan disse 
spenningsforholdene erfares fra et norsk bransjeståsted, er essensielt i 
temaene vi behandler videre i boka. 

Uten produkter for salg og med musikk som tjeneste, hevder 
Wikström at musikkbransjen primært er en opphavsrettsrettsindustri 
(2013, s. 12). En opphavsrettsindustri kjennetegnes av at verdiene som 
omsettes og skapes først og fremst er immatrielt innhold som kan 
beskyttes med opphavsrettslig vern, etter prinsippene i åndsverksloven. 
Innholdet som utveksles i opphavsrettsindustrier er primært basert på 
informasjon, til forskjell fra fysiske produkter. Med utgangspunkt i skyen, 
der lagringsplassen er enorm, påvirker dette mengdene informasjon og 
innhold som i teorien kan utveksles, med forutsetning om at brukeren 
har tilgang til innholdet. En enkelt tjeneste som Spotify gir for eksempel 
tilgang på 70 millioner musikkspor så lenge brukeren betaler en abon- 
nementsavgift eller lar seg eksponere for reklame. Digital informasjon 
som utgangspunkt for vareutveksling, er også kjennetegnet av relativt 

høye produksjonskostnader, men desto lavere reproduksjonskostnader 
(Wikström, 2013, s. 24). Det er altså svært lite som skal til for å lage 
kopier av digitalt innhold, og dette har betydning for både omsetning 
og pris på innholdet som utveksles. Sist, men ikke minst, er innholdet i 
opphavsrettsindustrien opplevelsesbasert (Wikström, 2013, s. 21). Opple- 
velsesprodukter er uløselig knyttet til brukerens oppmerksomhet og tid, 
rett og slett fordi det er dette som kreves for å oppleve noe. I en platt- 
formbasert musikkbransje er mengdene innhold og informasjon som 
er tilgjengelig nærmest uendelige. Overfloden av musikk man kan lytte 
til og oppleve, overskrider tiden og oppmerksomheten enhver musikk- 
lytter har til rådighet. I musikkindustrien som opphavsrettsindustri og 
opplevelsesindustri, er derfor konkurransen om publikums oppmerk- 
somhet og tid skjerpet. Dette skaper nye behov for å forsøke å styre 
publikums oppmerksomhet og valg i retning av innhold hver enkelt 
musikkbransjeaktør eier og kan tjene penger på. 

I en musikkbransje der digitale medier spiller stadig viktigere roller i 
helt sentrale produksjons- og distribusjonsprosesser, skaper dette behov 
for å forstå hver enkelt aktør i verdikjeden som mer eller mindre kompe- 
tente mediebrukere. For på sett og vis er musikkbransjeaktørene nettopp 
brukere av digitale media - enten som publikum, fans, lyttere, skapere, 
utøvere, produsenter og formidlere, eller som mellomledd, tilrette- 
leggere, salgsapparat og distributører. Det er nesten ingen vei utenom, 
slik musikkfeltet i Norge er heldigitalisert i alle ledd. Musikkbransjens 
mediebruk kan sånn sett forstås både strukturelt og individuelt, både 
som del av et større, internasjonalt nettverks- og mediesystem og i den 
enkelte bransjeaktørs møter med apper, tjenester, plattformer og annen 
medieteknologi. Et relevant begrep er derfor literacy. Begrepet er ikke 
enkelt å oversette, men i sin grunnbetydning betyr ordet å kunne lese 
og skrive, inkludert evnen til å identifisere, forstå, fortolke og skape. 
Relatert til mediebruk brukes literacy-begrepet ofte til å omtale den lese- 
ferdighet, omsetningsevne eller kompetanse som trengs for at mennesker 
skal håndtere informasjon i møte med media (Livingstone, 2004). Når 
Sonia Livingstone diskuterer media literacy i forbindelse med utfordrin- 
ger i bruk av ny informasjons- og kommunikasjonsteknologi, framhever 
hun brukerens tilgang, evne til å analysere, evaluere og framstille innhold 

som fire grunnkomponenter i en ferdighetsbasert tilnærming til literacy 
(2004, s. 5). I vårt arbeid om musikkbransjens bruk av digitale medier, er 
en slik tilnærming relevant. Den bidrar til å forstå hvordan ulike ferdig- 
heter spiller inn når digitale verktøy og digital informasjon skal omsettes 
til innsikt og handling, og den belyser også at musikkbransjeaktørenes 
evner til å utnytte, implementere og forstå ny teknologi i eget arbeid er 
sentralt. 

I et større perspektiv kan spørsmålene om digitaliseringens betydning 
for musikkbransjen også ses i sammenheng med hvordan digitalisering, 
mediebruk og profesjonalisering tidligere har blitt omtalt i Norge og Nor- 
den, blant annet i forbindelse med fjernsyn, spillindustri og journalistikk 
(Enli & Syvertsen, 2020). De nordiske landene sies å stå i en særstilling i 
medieindustriene, der grunnleggende karakteristikker ved både medie- 
systemet (Hallin & Mancini, 2004; Syvertsen et al., 2014) og velferdsstaten 
(Esping-Andersen, 1999) bidrar til å skape et unikt utgangspunkt for 
markedsutviklingen og aktørenes omstillingsevne. De nordiske landene 
kjennetegnes av en utpreget «welfare state of the mind» (Ahva et al., 2017), 
der befolkningen har stor tiltro til at politikere og politiske institusjo- 
ner tilrettelegger for best mulig vilkår for alle parter (Anderson, 2014). 
Dette skjer ved hjelp av etablerte ordninger og initiativer fra politisk hold, 
som har til hensikt å jevne ut mulighetene slik at flere aktører kan delta i 
konkurransen (Enli & Syvertsen, 2020). Et relevant spørsmål blir dermed 
hvordan digitaliseringsendringene påvirkes av et slikt større medie- og 
kulturpolitisk system, der både politiske og kommersielle krefter bidrar 
til å styre markedsutviklingen, aktørene og verdikjedene. 

Som et bakteppe i boka for å forstå betydningen av plattformsentre- 
ringen i norsk musikkbransje, er forståelsen av hvordan fonografeffekter 
skapes i møte med musikk plassert i «skyen» sentral. I tillegg definerer 
vi musikkbransjens aktører som mer eller mindre kompetente medie- 
brukere — med ulike forutsetninger for å omsette grunnleggende platt- 
forminformasjon og kunnskap om mediene til innsikt og praksis. Til 
sist danner en nordisk velferdspolitisk tankegang, krysset med nordiske 
medie- og kulturpolitiske prinsipper, utgangspunkt for å forstå hvordan 
markedsutviklingen i musikkfeltet både påvirkes av kunstneriske, kom- 
mersielle og politiske drivkrefter. 

Med dette rammeverket definert, skal vi nå presentere hvordan strømme- 
tjenestene fungerer, og introdusere plattformprinsippene de bygger på. 
Videre skisserer vi noen hovedutfordringer for rettighetsforvaltning i 
musikkbransjens møte med digitale plattformer, og kaster et tilbakeblikk 
til da musikkstrømmetjenestene etablerte seg i Norge. Til slutt ser vi kort 
på hvordan plattformsentreringen i musikkbransjen er av betydning for 
markedstenkningen og kulturpolitikken. 


En plattformsentrert musikkbransje 


Det siste tiåret har musikkbransjen forsøkt å tilpasse seg et skifte der 
inntekter som før kom fra salg av musikk, i dag bygger på helt andre 
forretningsmodeller. For publikum innebærer det at lytting til innspilt 
musikk, som før skjedde fra fysiske formater (for eksempel LP, MC eller 
CD) og nedlastning (kjøp eller deling av for eksempel MP3-filer), na 
foregår via digitale plattformtjenester og abonnementsbaserte strømme- 
tjenester. Musikkstrommetjenester er applikasjoner der medieinn- 
hold, forst og fremst musikk, men ogsa podkaster og annet lydinnhold, 
kan overfores over internett i sanntid, uten at brukeren trenger 4 laste 
ned og lagre innholdet. Strommetjenesten kan anvendes pa ulike medie- 
enheter, hvor smarttelefonen er den mest brukte, i tillegg til nettbrett, 
air-play-spillere, datamaskiner, spillkonsoller, bilstereoer og annet. 
Strommetjenestene muliggjor at store mengder innhold lagret i skyen 
kan strommes fleksibelt med tanke pa tid og sted, helt etter brukerens 
preferanser, eller såkalt on-demand. Noen tjenester tilbyr også direkte- 
strømming, altså strømming av innhold som framføres live, og mulighet 
til å laste ned innhold slik at musikk kan strømmes uten internettforbin- 
delse, altså offline. 

Brukere av strømmetjenester betaler en abonnementsavgift som gir 
dem tilgang på alt innholdet i tjenesten for en begrenset tid. Brukeren 
kan alternativt velge å strømme gratis i såkalte freemium-tjenester, der 
reklameavbrytelser underveis i strømmingen er betalingen for tilgang på 
en ofte redusert versjon av tjenesten. En tjenesteleverandør, for eksempel 
Spotify eller Tidal, fungerer som vertskap for innholdet i tjenesten, og 
sørger for at tilbudet er oppdatert og attraktivt til enhver tid. All direkte 

kommunikasjon og formidling av innhold i tjenesten og all interaksjon 
med abonnentene foregår gjennom et brukergrensesnitt. Som oftest er 
dette tilgjengelig gjennom skjermvinduet på medieenheten som brukes 
til å strømme fra, men også sensorer i hodetelefoner, stemmegjen- 
kjenningsteknologi og annet kan benyttes når brukere skal gi komman- 
doer og foreta valg i strømmetjenestene. 

I brukergrensesnittet ligger det mange muligheter for brukerne til å 
være aktive og påvirke sin egen musikklytting og opplevelse i strømme- 
tjenesten. Brukere kan søke opp og navigere i innhold, arkivere og 
i noen grad overvåke sin egen avspillingshistorikk. Noen strømmetje- 
nester gjør det mulig å «være sosial» i strømmetjenesten ved å dele inn- 
hold med andre, samt følge andre og se hva de lytter til. Ikke minst kan 
brukerne sortere, kategorisere og lagre musikk selv, i samlinger av enkelt- 
låter satt sammen til spillelister. Når spillelister lages av brukerne, skjer 
dette i henhold til en uant mengde individuelle og personlige logikker. 
Spillelister og andre sorteringsmekanismer i strømmetjenestene er helt 
nødvendig som oversikts- og navigeringshjelp i overfloden av innhold 
(Johansson et al., 2018). De bidrar i tillegg til publikums musikkopp- 
dagelse (Liiders,2019; Maasø, 2018), til brukernes opplevde eierskap 
til tjenestene og til at musikkopplevelsene blir en meningsfull del av 
brukernes hverdagsliv (Hagen, 2015; Hagen & Liiders, 2017). 

Vektleggingen av strømmetjenestenes muligheter for brukermed- 
virkning, er framhevet i plattformtilbydernes egenkommunikasjon og 
markedets omfavnelse av plattformtjenester. Dette er samtidig et reto- 
risk grep, og et sentralt prinsipp for hvordan digitale plattformer fun- 
gerer, ifølge forskeren Tarleton Gillespie (2010). I artikkelen «Politics of 
Platforms» peker han på at internettplattformers tilrettelegging av 
brukermedvirkning på ingen måte er gjort først og fremst med hensyn til 
brukernes interesser. Premisset om interaksjon og fleksible bruksmulig- 
heter er snarere et grunnleggende trekk ved plattformenes organisering 
og forretningsmodellene de bygger på. Publikums faktiske og aktive bruk 
av tjenestene danner nemlig grunnlag for plattformtilbydernes videre tje- 
nesteutvikling, sammen med inntektene som hentes fra abonnenter og 
annonsører. Dette skjer når informasjon om enkeltabonnenters aktivitet 
og nettverk i tjenestene samles inn og sammenstilles i enorme datasett. 

Å ha eierskap og tilgang på slike data har vist seg å være verdifullt i en 
musikkbransje som blir stadig mer global og digital. Dataene skaper et 
konkurransefortrinn i møte med innholdsleverandører, annonsører og 
andre tredjeparter, og de brukes konkret i markedsføring og tjeneste- 
utvikling (Maasø & Hagen, 2020; Negus, 2019; Prey, 2016). Et helt grunn- 
leggende plattformprinsipp er altså at plattform- og tjenestetilbydere 
opererer med sterke egeninteresser. Disse egeninteressene er i realiteten 
styrende for hvordan musikk og muligheter blir arrangert i tjenestene, i 
mye større grad enn abonnentenes handlingsrom. 

Når endringer og intervensjoner i tjenestetilbudet utformes, så skjer 
dette på bakrommet, i plattformens kulisser - eller i plattformenes usyn- 
lige brukergrensesnitt (invisible interface) (van Dijck, 2013). Dette bruker- 
grensesnittet kontrolleres fullt ut av plattformoperatørene selv, og kun et 
fåtall kjenner alle detaljene bak prioriteringer og valg som skjer her. Dette 
innebærer at det er utfordrende å vite hvordan sentrale logikker i tjenes- 
tene fungerer, og hvilken effekt de har, for både innholdsleverandører og 
publikum. Dette avviker også langt fra åpenheten og nøytraliteten som 
ligger implisitt i den nevnte plattformretorikken (Gillespie, 2010, s. 358). 
Sagt på en annen måte kan plattformkonfigurasjoner være vanskelige 
å oppfatte for vanlige brukere, men like fullt påvirker de brukeropp- 
levelsene og den faktiske innholdsdistribusjonen i tjenestene (Clark et al., 
2014; Gillespie, 2010; Gillespie et al., 2014). 

Oppsummert insisterer plattformen, som et retorisk begrep, på fri- 
het og fleksibilitet for brukeren, men i praksis er mulighetene som gis i 
tjenesten først og fremst styrt av plattformtilbydernes interesser. Dette 
gjelder bade for plattformenes innholdsmessige, teknologiske, økono- 
miske og juridiske utforming. Strømmetjenester, som de fleste andre 
sosiale medier og digitale plattformer, er derfor samtidig både «intensely 
empowering and disturbingly exploitative» (Clark et al., 2014, s. 1449; 
van Dijck, 2013, s. 18). De sosiale mulighetene som tilrettelegges for nar 
strømmetjenestene tilbyr utveksling, sirkulasjon og interaksjon, utnyttes 
konsekvent slik at tjenestetilbyderne oppnår økonomiske gevinster. 

Vi har så langt omtalt hvordan denne tvetydige innretningen påvir- 
ker brukeres reelle muligheter for medvirkning, deltagelse og eierskap. 
Strømmetjenestenes tilnærming til forvaltning av makt og egeninteresser 

åpner imidlertid også opp spørsmål om hvordan strømmetjenestenes 
plattformprinsipper utøves i møte med andre bransjeaktører. Her berører 
vi kjernen i bokas problemstilling og spørsmålet om betydningen av digi- 
talisering og plattformsentrering for norsk musikk og musikkbransjen i 
Norge. For det er ikke til å komme forbi at den norske musikkbransjen 
må forholde seg til hvordan musikkstrømmetjenester og andre digitale 
plattformer virker, når de som del av sin egen virksomhet skal sørge for 
at musikken lyttes til i ulike deler av verden. Sagt på en annen måte har 
norske bransjeaktører gjort seg avhengige av plattformdistributører som 
har sterke egeninteresser, men som også skaper stort handlingsrom. 
Avhengigheten er på den annen side gjensidig: uten tilgjengelig, opp- 
datert og allsidig musikktilbud og innhold kommer også tilbyderne av 
strømmetjenestene til kort. Det er derfor også i deres interesse å gjøre seg 
attraktive for musikkbransjens innholdsleverandører. 

Gitt at strømmetjenester og andre plattformtjenester representerer et 
relativt nytt ledd i musikkbransjen, er forholdet mellom bransjeaktø- 
rene og plattformleverandørene av stor betydning. Maktbalansen i dette 
avhengighetsforholdet blir ikke mindre interessant når den ene aktøren 
er beskrevet som intenst mulighetsgivende, og samtidig foruroligende 
vinningsorientert - på egne vegne. Strømmetjenester som gjenstand for 
forskning er dermed et felt i utvikling, der tilnærmingen til feltet har 
beveget seg fra det uskyldige 1990-tallet, via det optimistiske 2000-tallet 
til det kritiske 2010-tallet (Kjus & Spilker, 2020; Spilker, 2018). 

Denne utviklingen kommer til uttrykk blant annet i forskning på 
spillelister. I tillegg til spillelistene som hver enkelt lytter eller bruker 
kan lage, får spillelister laget av plattformtilbydere og innholdsleveran- 
dører økende oppmerksomhet i tjenestene. Disse brukes til å nå ut til et 
stort antall lyttere med nyheter, eksisterende katalog og eksklusivt inn- 
hold. Spillelistene utgjør derfor et av musikkmarkedets viktigste ekspo- 
neringsvinduer, og forklarer hvorfor strømmetjenestene som tilbydere 
av musikk og anbefalinger har stor betydning for hvilken musikk som 
sirkulerer (Kiberg, 2020; Morgan, 2020; Seaver, 2019). 

Så viktige er spillelister i dagens musikkbransje, at ønsket om å utnytte 
dem strategisk bidrar til å forme organisering og eierskap i feltet. De tre 
store plateselskapene Universal, Sony og Warner har alle kjøpt opp egne 

selskaper - Filtr, Digster og Topsify - som lager spillelister basert pa plate- 
selskapenes katalog (Grant, 2016). Slik genererer selskapene nye inntekts- 
strømmer fra musikk de eier rettighetene til, samtidig som store mengder 
data opparbeides. I en studie av hvordan følgere fordeler seg på Spotifys 
1000 største spillelister (størrelse regnes da i antall følgere) kommer det 
likevel fram at andelen følgere av de tre store plateselskapenes spillelister, 
totalt bare utgjør 6-7 prosent (Aguiar & Waldfogel, 2017). Spillelister laget 
av strømmetjenestene selv, har derimot mye større oppslutning. Over tre 
fjerdedeler av følgerne av Spotifys 1000 største spillelister, følger Spotifys 
egenkuraterte spillelister. I tillegg har tjenestens algoritmiske spillelister 
9,3 prosent av følgerne (Aguiar & Waldfogel, 2017). 

Bare disse tallene alene gjør det mulig å fastslå at strømmetjenestene 
har stor definisjonsmakt over hvilken musikk enormt mange abonnen- 
ter lytter til. De gjør det også åpenbart at plattformenes egeninteresser 
spiller inn når musikk skal velges til spillelistene (Prey, 2020). Hvilke 
mekanismer som ligger til grunn for spillelisters oppbygning og plas- 
sering, er i så måte vesentlig. De plattformstyrte spillelistene settes 
sammen ved en kombinasjon av menneskelig kuratering og smart 
teknologi, som blant annet inkluderer data om abonnentene, deres lytte- 
mønstre, nettverk og demografi (Bonini & Gandini, 2019; Morgan, 2020; 
Maasø & Hagen, 2020; Negus, 2019). Ved hjelp av algoritmer lages også 
strømmetjenestenes radiolignende funksjon, der data generert fra publi- 
kums lytting legger grunnlaget for strømmer av nye anbefalinger. I et 
slikt system påvirker algoritmene hvilket innhold som løftes fram og 
gis synlighet i tjenestene (Bucher, 2012, 2018). I kombinasjon med det 
enorme antallet låter som finnes i strømmetjenestenes, øker kampen om 
publikums oppmerksomhet mellom bransjeaktørene. I musikkbransje- 
aktørenes møte med oppmerksomhetsøkonomien (Goldhaber, 1997) og de 
beslektede prinsippene for den tidligere omtalte opplevelsesindustrien 
(Wikström, 2013) følger utviklingstrekk i produktplanlegging og tilrette- 
legging av aktiviteter, forsøksvis tilpasset strømmetjenestenes logikker 
og virkemåter (Hagen, 2020). I det samme systemet bidrar algoritmer og 
databaserte utregninger til å skape feedback loops, eller selvforsterkende 
effekter der noen låter strømmes mer enn andre (Maasø & Hagen, 2020). 
Lytteren får dermed «mer av det samme» framfor å bli presentert for 

bredde i sjangere og stiler, når personaliserte anbefalinger tilbys hver 
enkelt abonnent (Snickars, 2017). 

Strømmeparadokset (Maasø & Spilker, 2020, i Kjus & Spilker, 2020) 
er dermed en realitet: På tross av at folk har mer musikk tilgjengelig enn 
noen gang før, bidrar strømmetjenestene parallelt til at folks lyttervaner 
i sum er mindre variert enn før. Den kuratoriale vendingen (Eriksson 
et al., 2019; Negus, 2019), der strømmetjenestene ikke bare er en kanal 
for distribusjon, men har en betydelig egeninteresse i å anbefale musikk, 
får konsekvenser for musikkens tilgjengelighet i både et mangfoldspers- 
pektiv (Kiberg, 2020) og i et feministisk perspektiv (Werner, 2020). Både 
akustisk diversitet, variasjon i låtrotasjon og i lokal musikkandel har 
dessuten sunket med digitalisert musikkdistribusjon (Wikstrøm et al., 
2018). Strømmetjenestene opererer slik i takt med økonomiske mønstre 
som bygger opp under en blockbuster-tankegang der vinneren tar alt 
(Elberse, 2013). 

Samtidig som ovennete maktstrukturer framheves, er bakgrunnen for 
prioriteringer og viktige avgjørelser i strømmetjenestene ofte lite tilgjen- 
gelige for andre enn de som er på innsiden av strømmetjenestene. Som 
vi husker tas slike beslutninger i strømmetjenestenes usynlige bruker- 
grensesnitt (van Dijck, 2013). Flere forskere har derfor kritisert platt- 
formtjenester for å operere med lite åpenhet og manglende transparents 
(Eriksson et al., 2019; Kiberg, 2018; O’Dair & Fry, 2020). Dette har også 
vært tema i diskusjoner om strømmetjenestens forretningsmodeller, og 
hvordan disse bidrar til fordeling av royalty mellom ulike rettighets- 
havere og interessenter (Maasø, 2014; Pedersen, 2014). 

Det er liten tvil om at bortfallet av fysiske formater (Negus, 2019; Straw, 
2012) og overgangen til strømmetjenester har vært av både stor økonomisk 
og opphavsrettslig betydning for musikkbransjen (Hesmondhalgh, 2020; 
Marshall, 2015; Towse, 2020; Tschmuck, 2016; Wikström & DeFillippi, 
2016). Der musikk før ble gjort tilgjengelig for publikum ved at kopier 
av verk ble solgt via ulike formater, bygger tilgjengeliggjøring av musikk 
i strømmetjenester på lisensieringsavtaler som sørger for at rettighets- 
fordelingen i tjenesten samsvar med åndsverksloven. Helt enkelt hand- 
ler lisensiering om en klarering av opphavsrettslig innhold - noe som 
sikrer artister, komponister, produsenter, plateselskap, musikkforlag og 

andre som eier musikkrettigheter at de kan bestemme hvor og hvordan 
musikken skal brukes, og at de får økonomisk kompensasjon når musikk 
brukes. Kompensasjonen i en lisensieringsavtale baserer seg på at lisens- 
tageren, for eksempel en musikkstrømmetjeneste, en filmprodusent eller 
andre som ønsker å tilgjengeliggjøre musikk i ulike sammenhenger, må 
betale lisensgiveren, som kan være plateselskap, en låtskriver eller lig- 
nende. Betalingen er en royalty-avgift som slår ut når innholdet brukes, 
eller eventuelt en engangsbetaling eller et årlig minimumsbeløp. 

Det økte antallet tilgjengelige digitale plattformer har skapt nye mulig- 
heter for opphavsrettsindustrien, med lisensiering av musikk som forret- 
ningsmodell. Dette til tross, er en viktig kontekst for denne boka hvordan 
opphavsretten har vært under press det siste tiåret, også for musikk- 
bransjens aktører i Norge (Kjus, 2021a). Det har vært et stort problem 
at brukergenererte internettplattformer og sosiale medier, som YouTube 
og Facebook, har tilgjengeliggjort musikk som del av sine tjenester, 
uten å ha kjøpt lisenser som sikrer opphavspersonenes rettigheter. Dette 
har vært gjort under påskudd av at det er brukerne, og ikke plattform- 
leverandørene, som står for de ulovlige opplastingene. De sosiale medi- 
ene har dermed hevdet seg fritatt fra lisensieringsansvaret, og samtidig 
tjent store penger på kunstnerisk innhold delt i tjenestene. Dette har kun- 
net skje etter fritaket kalt safe harbour, som bunner i et regelverk tilpas- 
set bedrifter som kun leverer infrastruktur, for eksempel internettlinjer 
(TONO, 2020). Under påskudd om at også sosiale medier kun er «trygge 
havner» for plassering av innhold, var tjenestetilbydere dermed fritatt 
som lisenstagere, mens innhold sirkulerte og opphavspersoner fikk lide. 
Mens vi skriver denne boka i 2021 pågår det en implementering av en for- 
ordning godkjent i 2019, som gjelder alle EU-landene. Forordningen har 
form som et direktiv og legger føringer som skal styrke opphavspersonenes 
rettigheter i møte med digitale plattformer. På det nåværende tidspunktet 
har ikke Digitalmarkedsdirektivet — ofte forkortet DSM-direktivet? — blitt 
implementert i Norge og europeiske land fullt ut, men det er ventet å tre i 


3 Directive (EU) 2019/790 of the European Parliament and the Council of 17 April 2019 on 
copyright and related rights in the Digital Single Market and amending Directives 96/9/EC 
and 2001/29/EC: https://www.regjeringen.no/no/sub/eos-notatbasen/notatene/2016/des/dsm- 
direktivet/id2556742/ 

kraft i løpet av kort tid. Ved at prinsippene om opphavsretten styrkes, vil 
trolig også mulighetene for å tjene penger på musikk på internett økes. 
Når det er sagt, har musikkstrømmetjenestene, også de med lisensierings- 
avtalene i boks, vært mye kritisert for at royalty-satsene til musikere og 
opphavspersoner er altfor lave (se f.eks. Kjus, 2021a, 2021b; Marshall, 2015). 
Dette til tross for at striden om royalty-satsene også er omdiskutert som 
roten til problemene musikkbransjen har erfart med digitaliseringen 
(Hesmondhalgh, 2020). 

Overordnet representerer plattformsentreringen store strukturelle 
endringer i musikkbransjen. Den er del av en mangefasettert nettverks- 
kultur (Nowak & Whelan, 2016) hvor både innovasjon og forvitring er 
del av den digitale virkeligheten (Nordgård, 2016, 2018; Wikström, 2013; 
Wikström & DeFillippi, 2016). Endringene skjer i musikkbransjen isolert, 
så vel som på tvers i strømmeindustriene (Sundet & Colbjørnsen, 2021; 
Tallerås et al., 2019). Alt i alt er plattfortjenestenes rolle som vertskap og 
distributør for millioner av låter og verk helt sentral i dagens musikk- 
bransje. Hvordan norske bransjeaktører opplever relasjonen til strøm- 
metjenestene som samarbeidspartnere og tjenestetilbydere, er et sentralt 
tema for de senere kapitlene. 


En norsk, global musikkbransje 


På tross av å være en paradigmatisk innovasjon (Krumsvik et al., 2018) 
gikk startskuddet for internett som 2000-tallets viktigste kanal for 
musikkdistribusjon, tidligere enn med strømmeteknologien. Da Napster 
kom i 1999, spredte ulovlig fildeling på internett seg raskt. Konsekven- 
sene var en drastisk nedgang i inntekter for musikkbransjen, ikke bare 
i Norge, men i hele den globale musikkindustrien. Fysisk salg forsvant, 
og musikk sirkulerte fritt på internett. Selv om Napster etter kort tid ble 
stoppet med rettssak og dom, oppstod et vakuum i musikkbransjen der 
nye plattformtjenester florerte uten at bransjeaktørene selv hadde noen 
kontroll på utviklingen. Begynnelsen av 2000-tallet vil derfor huskes 
som en periode preget av utprøving av nye digitale plattformer for å dis- 
tribuere musikk. Til forskjell fra ulovlige fildelingstjenester som Napster, 
PirateBay, LimeWire med flere, er WinAmp, Last.FM, Pandora, iTunes, 

YouTube og MySpace eksempler på lovlige tjenester fra denne perioden. 
Noen eksisterer fortsatt, andre har falt fra. Til sammen representerer star- 
ten på 2000-tallet begynnelsen på en plattformsentrert musikkbransje, 
og det kom både optimistiske og pessimistiske responser på utviklingen. 
Plattformtjenestene ble omtalt som mulighetsskapende for en konvergens- 
kultur der brukermedvirkning stod sentralt (Jenkins, 2006) og i teorien 
om «den lange halen» øynet man et håp om at økonomiske forskjeller 
skulle flates ut mellom store og små aktører (Anderson, 2006). Kri- 
tiske stemmer var parallelt talende, spesielt med tanke på eierskap 
og opphavsrettslig håndtering av musikk på internett (Burkart & 
McCourt, 2006). 

I et tilbakeblikk er det det likevel åpenbart at da de abonnements- 
baserte musikkstrømmetjenestene Spotify og WiMP ble lansert i 2008 
og 2010, stod disse ut som et bedre og mer tilrettelagt alternativ for både 
publikum og bransjeaktører. Strømmetjenestene inkluderte opplegg for 
kontrollert distribusjon, en fungerende betalingsmodell, lagringsplass i 
skyen og brukervennlige løsninger for publikum. Drøye 10 år senere kan 
vi slå fast at norsk musikkbransje var klar for å gå inn i en ny digital tid. 
I internasjonal sammenheng var Norge tidlig ute med å ta i bruk både 
plattform- og strømmetjenester. En viktig forutsetning for bruk av slike 
tjenester er nemlig tilgang på høyhastighets-internettforbindelse, som 
var på plass for mange allerede tidlig på 2000-tallet i Norge. Med flere 
digitale medieenheter per norske innbygger (TNS, 2015) og gode økono- 
miske forhold, lå alt til rette for at norske musikkjøpere kunne begynne 
å strømme musikk - og betale for det. Inntekter fra musikkstrømming 
tok raskt markedsandeler, og allerede i 2012 gikk inntekter fra musikk- 
strømming forbi inntekter fra fysisk salg i den norske totalomsetningen 
for innspilt musikk. På verdensbasis skjedde det tilsvarende i 2019. I 2015 
målte TNS Gallup at syv av ti internettbrukere hadde tilgang på enten 
Spotify eller Tidal (den gang WiMP). IFPI Norge rapporterte samtidig at 
platesalget fortsatte å stupe, men at også ulovlig fildeling nærmest var eli- 
minert, slik at totalinntektene igjen steg (IFPI Norge, 2015).* Den norske 


4 IFPI Norge er en forening for norske plateselskaper med mål om å fremme verdien av innspilt 
musikk og sikre rettighetene til musikkprodusentene. 

totalomsetningen for innspilt musikk har siden dette fortsatt å stige, og 
i 2020 var digitalsalget alene for første gang på over 1 milliard kroner i 
Norge (IFPI-Norge, 2021). 

Selv om overgangen til strømmetjenester har vært omtalt som løfte- 
rik i Norge, var responsene slett ikke bare positive. Debatten gikk høyt 
mellom bransjeaktører og i media, og det gjør den for så vidt fortsatt. 
I strømmetjenestenes første fase demonstrerte sentrale aktører sin mis- 
nøye ved å holde tilbake katalogen sin fra Spotify og WiMP. Resultatet ble 
en redusert tilgjengelighet av norske artister i den musikalske offentlig- 
heten, men i de fleste tilfeller er katalogene fra artister som først boikottet 
strømmetjenestene i dag tilbakeført (Gjersøe, 2012; Kjus, 2016). Mange 
slike historier er omtalt (Nordgård, 2021), og i retrospekt er det inter- 
essant å undersøke videre om erfaringene fra strømmetjenestenes første 
fase har lagt føringer for norsk musikks posisjon og muligheter i dagens 
musikkbransje. Dette omtaler vi nærmere senere i boka. 

For mange musikere sammenfalt skiftet til en mer plattformsentrert 
musikkbransje med en generell nedgang i inntekter. Undersøkelser av 
kunstneres inntekter viste at musikere hadde en reallønnsnedgang på 
13 prosent i perioden 2006 til 2013. Vi kan ikke fastslå at dette skyldes 
omleggingen til en strømmeøkonomi alene, men nedgangen i markeds- 
inntekter for musikere sammenfaller med en tilsvarende nedgang i 
nordmenns forbruksutgifter til musikkjøp (Mangset et al., 2016). Bransje- 
tall viser også at andelen norsk musikk som blir lyttet til og omsatt for 
i Norge, har sunket i den plattformsentrerte musikkbransjen. Selv om 
omsetningen av innspilt musikk totalt sett øker, har norskandelen i 
musikkomsetningen sunket fra 24 prosent i 2016 til 19 prosent i 2020 
(IFPI-Norge, 2021). Den synkende norskandelen kan forklares i samsvar 
med strømmetjenestenes avgjørende betydning for hvilken musikk som 
blir lyttet til (Eidsvold-Tøien et al., 2019). Den knallharde konkurran- 
sen norsk musikk møter ved å bli distribuert i internasjonale plattform- 
tjenester er også reell. Spotify har oppgitt at 60 000 nye låter slippes hver 
dag i tjenesten, og dette i seg selv gjør at andelen norske utgivelser blir 
lavere, selv om antallet norske utgivelser holder seg stabilt (IFPI-Norge, 
2021). Den utstrakte bruken av plattformtjenester bidrar til å viske ut 

landegrenser i musikkdistribusjon, og gjør at konkurransen er betrak- 
telig skjerpet. 

At nordmenn har solgt musikk til utlandet, turnert i utlandet og skaffet 
seg et stort utenlandsk publikum, er likevel ikke noe som startet med digi- 
taliseringen. I 1985 gikk a-has «Take on me» til toppen av den amerikanske 
singellisten Billboard som den første i norsk musikkhistorie. Norsk jazz og 
elektronika, og ikke minst black metal, har vært regnet blant norsk kul- 
turs største eksportvarer siden Munch, Ibsen og Grieg. Med de senere års 
digitalisering av distribusjonen har det utenlandske markedet likevel blitt 
mer tilgjengelig, og flere artister har fått anledning til å nå ut over Norges 
grenser. Mens platebutikkene var lokale, er de digitale plattformene og 
tjenestene globale. Samtidig er kostnadene av fysiske kopier forsvun- 
net med digital framstilling og distribusjon, som følgelig gjør det både 
enklere og mer lønnsomt å betjene et globalt publikum (Eidsvold-Tøien 
et al., 2019, s. 8). Strømmetjenester og digitale plattformer har derfor 
bidratt til at en ny generasjon musikere har posisjonert seg internasjonalt 
og oppnådd suksess. Dette har vist både kunstnere, kulturarbeidere og 
ulike støttefunksjoner i kulturfeltet at det er både mulig og naturlig å 
sikte mot et internasjonalt marked. Norsk musikksuksess i utlandet har 
gått fra å være noe som hendte unntaksvis, slik tilfellet var med a-ha, til å 
bli noe som hender ofte og systematisk. 

De to trendene digitalisering og internasjonalisering har også preget 
den norske kulturpolitikken og de kulturpolitiske ambisjonene de siste 20 
årene. I artikkelen «Digital kulturpolitikk» beskriver Ole Marius Hylland 
denne delen av norsk kulturpolitikk (2020). Han tegner blant annet opp et 
bilde av en relativt konservativ holdning til digitale endringer i musikk- 
politikken. I kulturmeldingen fra 2003, Kulturpolitikk fram mot 2014 
(St.meld. nr. 48 (2002-2003)), en tid da musikkfeltet for alvor var i ferd 
med å bli digitalt, signaliserte man blant annet et behov for å styrke 
innkjøpsordningen for fonogram under Norsk kulturråd med følgende 
argumentasjon: «God musikk må takast vare på og formidlast som fono- 
gram. For å kunne støtta ein rimeleg del av dei nye produksjonane vil 
innkjøps-ordninga for fonogram under Norsk kulturråd få vidare ram- 
mer dei komande åra» (sitert i Hylland, 2020). Åtte år senere, i 2011, 

innså man likevel at innkjøp av fonogram ikke lenger var en relevant 
måte å støtte musikkproduksjon på, og ordningen ble avsluttet til for- 
del for publiseringsstøtte. Innkjøpsordningens betydning for musikerne 
ble dermed erstattet med en alternativ støtteordning tilpasset digital dis- 
tribusjon, mens formidlingsdelen av ordningen som innebar utlån av 
CD-er på folkebibliotekene, ikke ble erstattet. På samme måte som bran- 
sjen opplevde — og fortsatt opplever — utfordringer med å tjene penger 
på den digitale musikkformidlingen, er det åpenbare utfordringer med 
å tilpasse kulturpolitikken til disse omfattende endringene. Tilgang til 
gratis musikk i fysisk format gjennom bibliotekene har ikke blitt erstat- 
tet av en tilsvarende digital løsning. I stedet har den offentlig finansierte 
musikkformidlingen dreid mot støtte til konsertframføring framfor inn- 
spilt musikk. 

Internasjonalisering og internasjonal kulturvirksomhet har også fått 
en økende betydning i de senere årenes kulturpolitikk. I den siste kultur- 
meldingen Kulturens kraft (Meld. St. 8 (2018-2019)) uttrykkes det flere mål 
for internasjonalisering på kunst- og kulturområdet (jf. kap. 5.9): 


for det første gir kunstnarisk og kulturell utveksling høgare kompetanse i seg 
sjølv, det kan gjere norsk kulturliv meir profesjonelt og aktuelt og føre til læ- 
ring og høgare kvalitet. Internasjonalisering kan og auke eksport og import, 
medverke til økonomisk vekst, kulturutveksling og kreativ næring, og samtidig 
styrkje Noregs omdømme internasjonalt, gjere Noreg synleg utanrikspolitisk, 
og ha verknad for breienorske interesser og verdiar. 


Oppsummert kan man si at internasjonaliseringen i norsk kulturpolitikk 
har tre hovedmål, nemlig kunstneriske mål, geopolitiske mål og økono- 
miske mål. Dette gjenspeiles også ved at denne politikken er delt mellom 
tre departementer: Kulturdepartementet (KUD), Utenriksdepartemen- 
tet (UD) og Nærings- og fiskeridepartementet (NFD) (se Berge 2017 for 
en detaljert analyse av norsk utenriks kulturpolitikk). De to første deler 
sektoransvaret, mens sistnevnte ikke har noe direkte ansvar for interna- 
sjonal kulturpolitikk. Kulturdepartementet har vært særlig opptatt av de 
kunstneriske og kulturelle verdiene ved internasjonal virksomhet. Dette 
omfatter utveksling av ideer, impulser, kulturuttrykk og kompetanse. Når 
kunstnere reiser ut, regner man med at de kommer hjem igjen med en 
kulturell bagasje som kan gjøre dem til bedre kunstnere og som dermed 

kan styrke det norske kulturlivet. Når slike verdier omtales, benytter man 
gjerne begrep som kulturutveksling. 

Kulturutveksling er også viktig i utenrikspolitikken og diplomatiet. 
Dette omtales gjerne som «soft power» (Nye, 2005), altså hvordan ulike 
stater markerer styrke og skaffer seg innflytelse gjennom å framstå som 
en viktig kulturell nasjon. Samtidig er ikke dette viktig kun for utenriks- 
politikken, det er vel så mye et indremedisinsk virkemiddel ved at det 
styrker nordmenns identitet og nasjonalfølelse. Da a-ha toppet listene i 
USA påvirket dette i langt større grad nordmenns syn på Norge enn ame- 
rikanernes syn på Norge. Dette ser ut til å gjelde i dag også — de interna- 
sjonale suksessene imponerer og inspirerer. 

Fra flere hold jobbes det aktivt for at musikkeksporten og kultur- 
utvekslingen kan feste seg og vokse. Norsk kulturråd forvalter en rekke 
støtteordninger som eksplisitt og implisitt tildeler midler til kulturell 
aktivitet i utlandet. Kulturrådet organiserer også EUs program Kreativt 
Europa, som gir norske kulturaktører støtte til samarbeid, kunnskaps- 
utveksling, nettverksbygging og kompetanseheving (Kulturrådet, 2021). 
Eksportkontoret Music Norway får årlig bevilgninger for å styrke og 
legge til rette for musikkeksport, og forvalter midler fra UD for å forme 
tilskuddsordninger, etablere nettverk og sikre forretningskompetanse> 
Innovasjon Norge inkluderte for første gang kulturell og kreativ næring 
som del av sitt eksportprogram, med midler øremerket for å styrke den 
internasjonale konkurransekraften og skape økt tilfang av oppdrag og 
talenter basert i Norge.* 

Et fokus i virkemiddelapparatet som har fått noe mer oppmerksom- 
het i de senere årene, går ut på å legge til rette for at norsk musikk- 
bransje kan beholde «norske rettigheter på norske hender». Slik bidrar 
kulturpolitiske ordninger til at internasjonal musikkvirksomhet gir 
økonomisk gevinst i hjemmemarkedet, og til at den profesjonelle kom- 
petansen som trengs i møte med internasjonaliseringen styrkes. Dette er 
et viktig poeng, for ikke all internasjonal virksomhet kan defineres som 


5 For informasjon om Music Norway, se deres hjemmeside: https://no.musicnorway.no/om/side/ 
hvaermn/ 

6 Se Innovasjon Norges hjemmeside: https://www.innovasjonnorge.no/notjenester/utlysninger/ 
musikk-ut-i-verden/ 

kultureksport i økonomisk forstand. For at internasjonal aktivitet skal 
regnes som musikkeksport, må den økonomiske inntjeningen i utlandet 
gjøres av et norsk foretak. Flere av de største norske artistene og opp- 
havspersonene er tilknyttet utenlandske selskaper og genererer dermed 
ikke eksportinntekter til Norge - som også var tilfellet med a-ha. Med 
kontrakter for rettighetsforvaltning og karriereutvikling signert med 
internasjonale selskaper, er ikke Norges mest kjente internasjonale suk- 
sess en norsk eksportvare i økonomisk forstand (se f.eks. Singh, 2016). 

Problemstillingen med utflagging av musikkrettigheter til utenland- 
ske selskaper synes når eksportinntekter skal oppsummeres, slik som 
i Kulturrådets årlige rapport Kunst i tall (Halmrast et al., 2020). Ifølge 
denne rapporten var de samlede eksportinntektene på musikkområdet 
334 millioner i 2019. Hvor mye er dette? Dersom vi sammenligner med 
andre varer, tilsvarer det litt mindre enn Norges eksport av sjokolade, 
som var på 357 millioner kroner i det samme året (Statistisk sentralbyrå, 
2021). Sammenlignet med Sverige er det norske eksporttallet relativt lavt. 
Her eksporterte de musikk for rundt 2,1 milliarder i 2017 (Werner, 2017). 

Ifølge rapporten Kunst i tall har ikke den totale musikkeksporten økt 
i realverdi siden 2012 (Halmrast et al., 2020). Inntektene fra musikkvirk- 
somhet i Norge har i tilsvarende periode økt med 5 prosent årlig. Andelen 
av de totale inntektene som kommer fra eksport har dermed sunket, fra 
9 prosent av totale inntekter i 2012 til 6 prosent i 2019. Likevel oppretthol- 
des ambisjonene om å satse på musikkeksport, også hos bransjeaktørene 
selv, ofte med bevissthet om at arbeid med for eksempel musikkrettig- 
heter har store oppstartskostnader og krever langsiktige perspektiver. 
Undersøkelsen Vekst 2024 gjennomført av Music Norway (i forkant av 
koronapandemien), viser til vedvarende høy aktivitet og vekstambisjoner 
for flere eksportrettede selskaper (Værland, 2020). Vekst 2024 dokumen- 
terte også at et stort flertall i norsk eksportrettet musikkbransje forventet 
mange nyansettelser fram mot 2024 og hadde positivt syn på økonomiske 
framtidsutsikter. Dette er framtidsutsikter som trolig er påvirket eller 
endret av koronapandemien. 

Den internasjonalt sett tidlige overgangen fra fysisk salg til musikk- 
strømming i Norge, gjorde at det norske musikkmarkedet, sammen med det 
danske og svenske, raskt ble regnet som pionerer innen musikkstrømming. 

Verden så til Skandinavia for å forstå nye lyttervaner og markedslogikker, 
også fordi strømming som forskningsfelt tidlig ble etablert her. Flere pers- 
pektiver og innganger er gjengitt i dette kapittelet. På tross av det vi alle- 
rede vet om norske eksportambisjoner og den økonomiske utviklingen i 
feltet, er det mange spørsmål som ikke er besvart. Dette gjelder særlig hvor- 
dan overgangen til en global og plattformsentrert musikkbransje har vært 
for bransjeaktørene selv, og hvordan digitaliseringen påvirker bransjens 
ståsted i dag. Andre viktige spørsmål gjelder betydningen av plattform- 
sentreringen for mulighetene til å nå ut globalt og hvorvidt kompetanse- 
utviklingen og profesjonaliseringen i norsk musikkbransje følger i takt 
med digitaliseringsendringene. Til disse problemstillingene bidrar de 
kommende kapitlene med innsikt og forskningsbaserte virkelighetsoppfat- 
ninger fra de norske bransjeaktørene selv. 


39 


KAPITTEL 2 


Fragmentering og bransjeglidning 


Som beskrevet innledningsvis er undersøkelsen som denne boka baserer 
seg på, rettet mot aktører i norsk musikkbransje med mange og ulike 
roller og funksjoner. I løpet av dette kapittelet skal vi begynne å definere 
hva som kjennetegner sentrale bransjeaktører i dagens norske digitale 
musikkbransje. Vi starter med å beskrive hva som kjennetegner musi- 
kerne som yrkesgruppe, og hvordan man sjangermessig kan kategorisere 
musikken de formidler. Vi beskriver også hvilke oppgaver, kjernevirk- 
somheter og selskapskombinasjoner som preger dagens norske musikk- 
bransje. Disse beskrivelsene legger grunnlaget for en rekke spørsmål vi 
skal diskutere senere i boka: Hvordan har digitaliseringen påvirket de 
som jobber med innspilt musikk på ulike måter? Hva betyr digitalise- 
ringen for de som har skapende og utøvende roller, typisk artister, musi- 
kere, komponister, låtskrivere, tekstforfattere, dirigenter og produsenter? 
Og hva med de som jobber administrativt, organisatorisk og strategisk i 
ulike bransjeledd som plateselskap, musikkforlag og musikkmanagere? 


Musikere som yrkesgruppe 


Musikerne er, som nevnt, den største kunstnergruppen i Norge. I 
Kunstnerundersøkelsen 2013 (Heian et al., 2015) ble antall yrkesaktive 
musikere anslått til i overkant av 10 000” Dette utgjør omtrent halvparten 


7 Kunstnerundersokelsen 2013 ble gjennomført av Telemarksforsking på oppdrag fra Kultur- 
departementet med en målsetting om å kartlegge norske kunstneres aktivitet, samt arbeids- og 
inntektsforhold. Undersøkelsen ble distribuert til mottakere av Statens kunstnerstipend og har 
til felles med mange i denne undersøkelsen at svarene kommer fra personer med medlemskap 
i en organisasjon. Mer informasjon om Kunstnerundersøkelsen er tilgjengelig på Telemarks- 
forskings hjemmesider. Se https://www.telemarksforsking.no/publikasjoner/kunstnerunderso- 
kelsen-2013/2631/. En ny kunstnerundersøkelse gjennomføres av Telemarksforsking høsten 2021 
på oppdrag fra Kulturrådet, og vil publiseres i 2022. 

av de som i samme undersøkelse ble definert som kunstnerbefolkningen 
i Norge. Musikere er også en profesjonalisert gruppe hvor tre av fire har 
høyere musikkfaglig utdanning (Heian et al., 2015). Blant klassiske musi- 
kere har over halvparten mer enn fem års kunstnerisk utdanning, og sta- 
dig flere musikere innen rytmiske sjangere har også en lang utdanning 
med seg i etableringen av sin kunstneriske virksomhet. 

De fleste yrkesaktive musikere er selvstendig næringsdrivende med 
inntekter fra markedet, men mange er også ansatt, fulltid eller deltid, 
for eksempel i statlig finansierte kulturinstitusjoner, i utdanningssekto- 
ren eller i kulturskoler. Dette innebærer at mange musikere har et stabilt 
arbeidsliv med sikker inntekt og ryddige arbeidsforhold. Ifølge Kunstner- 
undersøkelsen 2013 hadde en av fire musikere fast ansettelse i 2013 (Heian 
et al., 2015). Det brede arbeidsmarkedet for musikere betyr at det er 
muligheter for å få jobb over store deler av landet. Mens mange kunstner- 
grupper er preget av en Oslo-dominans, der flesteparten er bosatt i Oslo 
eller omegn, er ikke dette like tydelig blant musikere. Medlemstall fra 
kunstnerorganisasjonene viser at en av tre musikere er bosatt i Oslo, og 
at det finnes organiserte musikere eller komponister bosatt i 333 av 356 
kommuner i Norge.* 

De relativt gode mulighetene for fast ansettelse påvirker inntektene til 
musikerne. I 2013 tjente de i snitt totalt 457 000 i året, ca. 30 000 mer enn 
gjennomsnittsinntekten til den yrkesaktive norske befolkning i Norge 
(Heian et al., 2015). Rundt halvparten av inntektene kom fra kunstne- 
risk arbeid, mens en fjerdedel kom fra undervisning eller andre jobber 
som krever musikerkompetanse. Det var imidlertid store inntektsfor- 
skjeller mellom fast ansatte og andre musikere. De fast ansatte tjente mer 
enn dobbelt så mye som midlertidig ansatte og frilansere/selvstendig 
næringsdrivende innen kunstnerisk arbeid. Selv om noen klarer seg godt 
økonomisk, er svært mange musikeres karrierer preget av høy økonomisk 
risiko, ustabil arbeidssituasjon og usikre framtidsutsikter (Heian, 2018; 
Heian et al., 2015). Gapet mellom høy og lav inntekt gjenspeiler i stor grad 
skillet mellom fast ansatte og frilansere. Mens ansatte musikere har sta- 
bile ansettelses- og inntektsforhold, relativt gode framtidige økonomiske 


8 Tall fra Norsk kulturindeks 2020. 


42 


FRAGMENTERING OG BRANSJEGLIDNING 


utsikter og pensjonsytelser som andre ansatte i offentlig sektor, baserer 
frilansere seg ofte på tilfeldige og midlertidige jobber som dessuten ofte 
er dårlig betalt. Frilansere lever med andre ord med større økonomisk 
risiko og usikre framtidsutsikter. Siden kvinnelige musikere jevnt over 
har lavere inntekter enn mannlige, er de spesielt sårbare (Heian, 2018; 
Heian et al., 2015). En konsekvens har vist at dette blant annet fører til 
at kvinnelige frilansartister ofte velger å ikke få barn, eller avslutter sin 
kunstneriske karriere når de stifter familie (Flisbåck & Lindström, 2013; 
Heian et al., 2008). Det er lite som tyder på at hovedtrekkene har endret 
seg betydelig de siste årene. Snarere er det grunn til å tro at forskjellen 
mellom fast ansatte og frilansere har økt, og særlig i løpet av 2020 og 2021, 
preget av pandemi. Dette skal vi komme tilbake til i siste kapittel. 

Arbeidssituasjonen til frilansmusikerne og de selvstendig nærings- 
drivende - og særlig til musikere som jobber i et kommersielt marked - er 
annerledes enn arbeidssituasjonen til musikerne som jobber i institusjo- 
ner eller i utdanningssektoren. For frilanserne og de selvstendige er mar- 
kedsverdi sentralt for både karriere og inntekt, som betyr at den til enhver 
tid dominerende mediesituasjonen også er utslagsgivende. En tendens i 
dagens plattformsentrerte musikkindustri, er at et lite fåtall av musikere 
og opphavspersoner får en stor andel av de totale inntektene. Her finner 
vi noen få økonomiske vinnere, mens langt flere aldri tjener nok til å 
kunne leve av det. I økonomisk litteratur omtales et slikt arbeidsliv, der 
inntekt er svært skjevt fordelt, ofte som en «superstjerneøkonomi» - et 
begrep som er hentet fra nettopp musikkbransjen (Elberse, 2013; Rosen, 
1981). Globaliseringen av musikkmarkedet har forsterket en slik tendens 
ytterligere, og det er slående at den økonomiske konsentrasjonen har 
økt samtidig som musikkdistribusjonen har blitt digital (Eidsvold-Toien 
et al., 2019). Hvordan koronapandemien vil påvirke dette pa lang sikt, 
gjenstår å se. 

Digitaliseringen har samtidig bidratt til et annet paradoks. «Aldri har 
mulighetene for spesialisering vært større, men samtidig blir det vanli- 
gere at aktører selv ivaretar stadig flere roller» (Eidsvold-Tøien et al., 2019, 
s. 12). Jeremy W. Morris (2014) beskriver hvordan artister i dag regnes 
som entreprenører i måten de arbeider mer selvstendig på, når de tar i 
bruk ny teknologi for å skape musikk, synliggjøre den og få kontakt med 

publikum. Digitaliseringen gjør det mulig å kutte produksjonsutgifter og 
kostnadskrevende mellomledd, og flere deler av jobben kan gjøres selv. 
En optimistisk analyse av denne gjør-det-selv-tankegangen er at digitali- 
seringen legger til rette for en musikkbransje preget av større uavhengig- 
het og nye karrieremuligheter for små og mellomstore artister (Anderson, 
2006; Jenkins, 2006). Når alle kan gjøre mer av alt selv, fører dette også 
til mer utviskede skiller mellom amatørskap og profesjonell virksomhet 
(Wikström, 2013). 

Den kanskje litt romantiske ideen om skapende kunstnere som job- 
ber lidenskapelig og med risikovilje har flere fellestrekk med bildet av 
hardtarbeidende, innovative griindere, påpeker Haynes og Marshall 
(2017). Disse fant i sin studie en overbetoning av positive assosiasjoner 
knyttet til autonomi og kreativitet i musikeres entreprenørskap. Mangel 
på infrastrukturell støtte, en kontinuerlig uforutsigbarhet og stor usik- 
kerhet ble imidlertid underkommunisert. Et mer kritisk perspektiv på 
gjor-det-selv-virksomheter tar altså høyde for at slike praksiser inklu- 
derer en større arbeidsbelastning på den uavhengige aktøren. Å være 
profesjonell og selvhjulpen krever kapasitet og ressurser fordelt på flere 
arbeidsoppgaver. Den uavhengige artisten eller musikeren må tilegne 
seg ny kunnskap som kan ta fokus vekk fra musikalske kjerneoppgaver. 
Bare det å drifte flere digitale plattformer parallelt, oppdatere innholdet 
og sørge for regelmessig interaksjon med publikum, krever emosjonell 
innsats, teknologisk kompetanse, og ikke minst tid (Baym, 2018; Hagen, 
2020). Scott (2012) bemerker at kulturelt entreprenørskap oftest er for- 
delaktig for arbeid som gjelder synliggjøring, nettverksbygging og mar- 
kedsføring, men utilstrekkelig i økonomisk forstand. Tschmuck (2016) 
argumenterer for at artister ikke lenger kan basere seg på en inntekts- 
kilde, men trenger flere parallelle pengestrømmer. Kunstfaglig kompe- 
tanse må derfor i større grad kombineres med økonomisk forståelse etter 
ideen om artrepreneurship (Tschmuck, 2016, s. 28) dersom ikke profesjo- 
nelle mellomledd skal bidra. 

I en digitalisert musikkbransje står flere musikere, komponister og 
artister ansvarlige for virksomhetsområder som plateselskap, managere, 
booking-agenter, PR-agenter og flere tidligere har ivaretatt. Dette med- 
fører i visse tilfeller bedret artistautonomi og kontroll, men følgelig også 

større risiko lagt på artistene selv, og - som vi skal se i noen motsatte 
tilfeller - også mindre kontroll. I møte med global konkurranse, er dette 
et paradoks. Internasjonal satsing er krevende, og kompleksiteten i virk- 
somhetsstyring, økonomi og opphavsrettforvaltning øker. I tillegg kom- 
mer nye, globale samarbeid til i møte med plattformleverandører og et 
marked i hurtig utvikling. Kiberg (2020) finner at enkelte bransjeaktører 
mener digital kompetanse som datakyndighet og beherskelse av analyse- 
verktøy trumfer musikkyndighet i arbeidet med å legge til rette for salg og 
markedsaktiviteter i dagens musikkbransje. Dette økte kravet til teknisk 
kompetanse demokratiserer ikke musikkbransjen, men snarere profesjo- 
naliserer den. Hvorvidt internasjonal satsing krever mer profesjonaliser- 
ing og spesialisert kunnskap, og om dette er mulig å oppnå for alle, er 
et sentralt tema videre i boka. Men først skal vi se hva materialet vårt 
forteller om hvilke roller og funksjoner norske musikere og artister har. 


Roller og funksjoner - musikkbransjens 
mangesysleri 


Musikkbransjen er komplekst organisert og sammensatt, noe som inne- 
bærer at mange som jobber med musikk ofte har flere funksjoner og 
roller. Tabell 1 viser at nesten halvparten (47 %) av de som har svart på 
undersøkelsen, definerer seg selv primært som artist eller musiker, mens 
26 prosent definerer seg som komponist, låtskriver eller tekstforfatter. 
Disse artistene, musikerne, komponistene, låtskriverne og tekstforfat- 
terne, pluss de som plasserer seg selv i kategoriene kor/orkester/ensemble 
(4 %) og produsent/produksjonsselskap (2 %), har vi plassert i en samle- 
kategori som videre i boka omtales som utøvere/skapere. Totalt utgjør 
denne gruppen 79 prosent av de som har svart på spørreundersøkelsen. 
En annen samlekategori inkluderer de som har oppgitt at de hovedsakelig 
arbeider i en mellomleddfunksjon i musikkbransjen, som booking, dis- 
tribusjon, management, plateselskap, markedsføring m.m. Til sammen 
utgjør mellomleddaktørene 17 prosent av de som har svart på undersøkel- 
sen. Disse to samlekategoriene tas i bruk mange steder videre i boka når 
vi presenterer resultater og diskuterer digitaliseringen betyr for norske 
bransjeaktører. 

Tabell 1. Type virksomhet fordelt på alle respondenter, inkluderer bade de med og uten 
profesjonell internasjonal erfaring, N = 555 


Antall (M) % 
Utøvere/ Artist/musiker 261 47% 
skapere Komponist/låtskriver/tekstforfatter 145 26% 
Kor/orkester/ensemble 20 4% 
Produsent/produksjonsselskap 11 2% 
Sum 437 79% 
Mellomledd Booking 8 1% 
Distribusjon 4 1% 
Manager/management 16 3% 
Musikkselskap (flere funksjoner) 16 3% 
Plateselskap 33 6% 
Promo/markedsføring 3 1% 
Publishing/musikkforlag 13 2% 
Sum 93 17% 
Annet Annen jobb i norsk musikkbransje 25 5% 
(vennligst spesifiser under) 
Totalt 555 100 % 


Tabell 1 inkluderer også kategorien «Annen jobb i norsk musikkbran- 
sje», som består av konsert- og festivalarrangører, lyd- og lysteknikere, 
musikklærere, kommunikasjonsarbeidere, konsulenter, rådgivere, skri- 
benter, journalister og redaktører. Ofte kombineres disse arbeidsopp- 
gavene med å være utøver, skaper eller mellomleddaktør. (For nærmere 
beskrivelse av inndelingen, se Hagen et al., 2020, s. 30.) 

At en og samme person har mange ulike sysler, er med andre ord 
utbredt i musikkbransjen. Dette bekreftes når de ulike musikkbransje- 
aktørene i et åpent spørsmål forklarer hva de definerer som kjernevirk- 
somhet og tilleggsvirksomheter i arbeidet sitt. Skapere og utøvere av 
musikk kombinerer gjerne flere arbeidsoppgaver, både kreative og admi- 
nistrative. Mellomleddaktørene utfører sine oppgaver med utgangspunkt 
i ulike selskapstyper der aktiviteter, tjenester og ytelser kombineres om 
hverandre. Dette gjelder både for å små og store virksomheter. Virksom- 
hetene baserer seg dessuten ofte på en kombinasjon av både langsiktige og 
kortsiktige avtaleforhold, samt formelle og uformelle samarbeid med flere 
forskjellige partnere. Mange enkeltaktører kombinerer det å være ansatt 
eksternt, i et selskap, ved en institusjon eller i noen andres virksomhet, 

heltid eller deltid, med arbeid i eget foretak eller selskap. Overordnet 
betyr dette at mange i den norske musikkbransjen baserer seg på kombi- 
nasjonsinntekter, også kalt lappeteppeøkonomi. Noen inntektsstrømmer 
er kortsiktige, slik som direktesalg eller forskuddsbetalinger, mens andre 
er langsiktige, slik som vederlag og royalties. 

Ser vi nærmere på gruppen av artister og musikere som har svart på 
vår undersøkelse, ser vi at de i gjennomsnitt har mer enn tre tilleggs- 
sysler hver (Hagen et al., 2020, s. 33). Omtrent halvparten av musikerne/ 
artistene med tilleggssysler, oppgir at disse involverer administrasjon, prak- 
tisk og strategisk tilrettelegging. Disse tilleggssyslene faller inn under det 
vi kan kategorisere som gjør-det-selv-virksomhet, hvor entreprenørskap og 
utenom-musikalske egenskaper inngår i oppgavene artisten har ansvar for 
selv, i tillegg til å være musiker og utøvende eller skapende kunster. Av slike 
tilleggssysler nevnes eget plateselskap oftest, og deretter management, book- 
ing, promo/pr- og markedsføringsvirksomhet. Musikkforlag oppgis også 
som syssel blant noen av musikerne og artistene. Disse arbeidsoppgavene 
gjøres i hovedsak på vegne av seg selv og sin egen karriere som utøver og 
skaper av musikk, men av og til også på vegne av andre. 

Som vi har diskutert ovenfor, kan drift av hele eller deler av egen virk- 
somhet være både en fordel og en ulempe. Gjør-det-selv-mulighetene kan 
bidra til å sikre bedre kontroll over avtalevilkår slik at en større andel av 
royalties går direkte til en selv. Det kan også være besparende å slippe at 
honorarer og utgifter går til diverse samarbeidspartnere. Å gjøre det selv 
krever samtidig kompetanse innen en rekke felt, gjerne kombinert med 
oppstartsmidler, risikovilje og tid. Dilemmaet er derfor reelt, om bespa- 
relsen ved å praktisere driften av virksomheten på egen hånd utgjør mer 
enn verdien som kan skapes dersom spesialiserte og profesjonelle mel- 
lomledd er koblet på. Det er et faktum at musikkeksport er komplekst og 
krever dyptgående kunnskap innen mange felt for at jobben skal gjøres 
profesjonelt. Erfarer disse artistene og musikerne at de har tilstrekkelig 
kunnskap til å forvalte en internasjonal artistkarriere? Vil for eksempel 
en enkeltaktør med begrenset innsikt i kontraktsjus være et lett bytte i 
forhandlinger med multinasjonale selskaper - eller vil de i det hele tatt 
forsøke å forhandle? Vil en uavhengig komponist ha samme mulighet til 
å skape økonomisk merverdi basert på eksisterende verk, sammenlignet 

med en komponist med musikkforlagsavtale der partneren har interna- 
sjonalt kontaktnettverk og lang erfaring innen lisensiering og synkroni- 
sering? Og hvor stor er sjansen for at hele handlingsrommet blir utnyttet 
i en digital distribusjonskanal når enkeltaktører skal ta jobben selv både 
med å pitche låter og hente ut plattformdata, sammenlignet med artister 
som har avtale med et stort selskap med egen analyseavdeling? 

Dette er temaer som handler om profesjonalisering av ny bransjekom- 
petanse og om evnen til å først skaffe seg den, for så å utnytte den. Ikke 
minst handler det om hvordan kompleksiteten i den digitale musikkbran- 
sjen på ulike måter utfordrer aktørene. Dette diskuterer vi mer i kapit- 
tel 5, og som et frampek er det kanskje ikke overraskende at det nettopp er 
forskjeller mellom de store og små, etablerte og uetablerte, uavhengige og 
avtalebundne som kan bidra til å forklare hvordan digitaliseringen ram- 
mer ulikt i omstillingsdyktighet, profesjonalisering og evne til å utnytte 
muligheter og handlingsrom. 


Sjangerinndelinger 
Sjanger er en sentral kategori når man skal beskrive sentrale forhold som 
gjelder arbeid med musikk, både på generell basis og i arbeid med musikk 
rettet mot utlandet. Er det forskjell mellom populærmusikk og klassisk 
musikk når det gjelder digitaliseringens betydning for musikkeksport — 
og er dette i det hele tatt relevante kategorier å operere med i 2021? Det 
siste valgte vi å ikke ta for gitt i arbeidet med denne undersøkelsen. 
Vi gikk heller empirisk fram for å finne ut hvilke sjangerkategorier og 
-kombinasjoner som kunne gjenspeiles i hvordan respondentene jobbet. 
Når musikerne og bransjefolkene besvarte undersøkelsen, oppga de 
hvilke ulike sjangere de jobbet med eller definerte seg som del av. Mel- 
lomleddaktørene jobbet i snitt med 4,7 ulike sjangere, utøverne (artister/ 
musikere) jobbet i snitt med 3,4. Siden de fleste oppga flere enn en sjanger, 
ga disse svarene oss mulighet til å analysere hvilke sjangerkombinasjoner 
som er vanligst blant aktørene i utvalget. Dette var nyttig for å utvikle 
empirisk baserte samlekategorier for analysene, men også interessant i seg 
selv for å se hvilke kombinasjoner av sjangere som faktisk er vanlig å jobbe 
med og relatere seg til. Tabell 2 viser resultatene av en korrelasjonsanalyse 
mellom ulike sjangere som skapere og utøvere selv har oppgitt at de jobber 

i. Tallene og fargene i tabellen viser hvor sterk sammenhengen er mellom 
sjangerne på en skala fra —1 til +1. Vi ser eksempelvis at det er svært mange 
som har svart at de jobber både med elektronisk musikk/EDM og med 
hiphop/rap. Tilsvarende er det mange som både jobber med pop og rock 
og med blues og country. Videre er det mange som jobber med kombi- 
nasjonen klassisk og samtidsmusikk. Tabellen viser også noen negative 
sammenhenger, altså sjangere det er stor sannsynlighet for at man ikke 
kombinerer. Dette gjelder blant annet kombinasjoner av klassisk og sam- 
tidsmusikk på den ene siden, og pop, rock, country, elektronisk, EDM, 
hiphop og rap på den andre siden. Selv om det finnes enkeltartister som 
kombinerer sjangere innenfor disse to grupperingene også i vårt materi- 
ale, er den generelle trenden klar. Skillet mellom populærmusikalske og 
rytmiske sjangere og klassiske og samtidsmusikalske sjangere er tydelig 
i det empiriske materialet. Samtidig finner vi også noen sjangere som i 


mindre grad plasserer seg tydelig i en av de to gruppene, særlig jazz/impro. 


Tabell 2. Korrelasjonstabell over sjanger for utøvere og skapere. Korrelasjonsverdi (Fi (@)) vises 
for signifikante korrelasjoner (0,01 nivå). Grønt viser positiv sammenheng, rødt viser negativ 
sammenheng. N = 341 

Innsikten fra denne sjangeranalysen gir et godt empirisk utgangs- 
punkt for å dele respondentene i to kategorier, og skille mellom det 
vi videre i boka definerer som «rytmisk» og «klassisk» musikk. Selv 
om denne inndelingen er grovkornet, gir korrelasjonsanalysen en god 
underbygning for sorteringen. Den bekrefter at når vi senere viser til 
forskjeller mellom rytmiske og klassiske sjangere, er sannsynligheten 
stor for at aktørene vi omtaler, arbeider med flere av undersjangerne 
plassert i disse samlekategoriene. Videre i boka skal vi også vise at for- 
skjellene mellom rytmiske og klassiske aktører ser ut til å være tyde- 
lige når det kommer til hvordan digitaliseringen rammer arbeidet med 
norsk musikk internasjonale markeder. Dette er en annen bekreftelse 
på at skillet mellom klassisk og rytmisk er nyttige kategorier å jobbe ut 
fra i denne sammenhengen. 


Sammensatte selskaper 


Med de nye mulighetene for skapende og utøvende musikere til å utvikle 
egne karrierer på egen hånd, har resten av bransjeaktørene også måttet til- 
passe seg. Et av de store spørsmålene har vært hva plateselskapets rolle skal 
være i den digitale musikkbransjen (Negus, 2019), og hvordan utviklingen 
vil preges hvis produksjon og distribusjon foregår uten noen som kan ta 
risiko og sørge for store investeringer i forkant (Nordgård, 2018). Digita- 
liseringen har derfor blitt omtalt som starten på de multinasjonale plate- 
selskapenes død (Gjestad, 2010), men også som en gyllen mulighet for at 
plateselskapene kan oppstå i ny drakt (Molde, 2015; Negus, 2019). Tschmuck 
(2016) bygger opp under forståelsen om en artistsentrert musikkbransje 
der digitaliseringen skaper rom for mindre og mer fleksible selskapstyper. 
Slike selskaper kan tilby skreddersydde løsninger for artisters prosjekter, 
tilpasset en global, fragmentert og plattformsentrert musikkbransje. Den 
store graden av variasjon i organisering og struktur i musikkbransjen er for 
øvrig noe som kjennetegner sentrale bransjeaktørers typiske beskrivelse 
av seg selv. Denne fragmenteringen har også blitt brukt som begrunnelse 
for hvorfor musikkbransjen som en enhet har så vanskelig for å komme til 
enighet om gode strategiske og felles løsninger (Nordgård, 2018, s. 78-80). 

Mellomleddaktørene som deltok i denne undersøkelsen, bekrefter 
i stor grad en sammensatt virkelighet når det gjelder musikkbransjens 
sentrale roller, funksjoner og selskapstyper. Kort fortalt finner vi mange 
eksempler på bransjeglidning og fragmentering i vårt underutvalg av 
mellomleddaktører. Resultatene bekrefter overlappende roller mellom 
selskapstyper, og de fleste oppgir å ha flere og flytende kjernevirksomhe- 
ter i selskapene de jobber i. Det er ikke uvanlig å titulere virksomheten 
sin som musikkselskap framfor mer tradisjonelle betegnelser som plate- 
selskap, management o.l. (se Hagen et al., 2020, s. 35). Dette i seg selv 
peker på en dreining i dagens musikkbransje, mot en hybrid og fleksi- 
bel organisering av oppgaver. Vi kan likevel gjenkjenne noen rollesam- 
mensetninger i disse musikkselskapene som står ut som mer typiske enn 
andre. Blant annet finner vi en overrepresentasjon av kombinasjonstrioen 
plateselskap/label, management, og forlag/publishing blant de som kal- 
ler seg musikkselskap. Også booking og distributøroppgaver er vanlige 
oppgaver. Av andre kjerneoppgaver i musikkselskapet er talentspeiding 
og talentutvikling sentralt for flere, samt tilbud om analysekompetanse i 
møte med digitale plattformer og risikokalkulering i karriereplanlegging. 
I tillegg kan musikkselskapet drifte studio- og produksjonsfunksjoner, 
drive med komponist- og artistvirksomhet i samarbeid med utøvere og 
skapere, eller jobbe som musikere eller komponister selv. I likhet med 
mellomleddaktørene som primært betegner seg som musikkselskap, er 
det flere av dem som har booking- og promotjenester som kjernevirk- 
somhet som også i tillegg tilbyr management og plateselskap. 


Plateselskap 


Plateselskap er den virksomhetskategorien som flest mellomleddaktører 
i undersøkelsen oppgir å ha som primeervirksomhet. De fleste understre- 
ker også at funksjonen som plateselskap i dagens musikkbransje ikke er 
begrenset til én oppgave. Nesten alle oppgir å ha flere oppgaver og tjenes- 
ter som de anser som de mest sentrale for virksomheten. Det er altså store 
variasjoner og kombinasjonsmuligheter i hva som definerer et platesel- 
skap i dagens norske musikkbransje. 

Oppgavene som nevnes som kjerneoppgaver i plateselskapene er 
mange, og inkluderer alt fra musikkutgivelser og musikkproduksjon 
til promo og markedsføring, management, planlegging, logistikk- og 
strategiarbeid, salg, lisensiering og distribusjon, A&R-virksomhet* og 
produktutvikling. De mest typiske plateselskapsoppgavene som fram- 
kommer i denne undersøkelsen, samsvarer altså med arbeidsoppgaver 
som plateselskapene alltid har hatt. 

Interessant nok bekrefter vår undersøkelse at det blant bransjeaktø- 
rene som primært definerer seg som distribusjonsselskap, også opp- 
gis mange oppgaver som overlapper med det som tradisjonelt har vært 
forbeholdt plateselskapene. Et distribusjonsselskap har opprinnelig hatt 
som primæroppgave å sørge for at musikk når ut til fysiske forhand- 
lere, både nasjonalt og internasjonalt. I dag har digitale distributører 
også ansvar for å få musikken inn i digitale musikkplattformer som 
Spotify, Tidal, Apple Music, iTunes og andre. I vår undersøkelse skildres 
i tillegg klassisk A&R-arbeid, fra talentspeiding og signering av artister, 
til studiooppfølging og markedsføring av de signerte artistene, som del av 
distribusjonsselskapenes oppgaver. De tidligere nevnte musikkselskap- 
ene anser også plateselskapsdrift som en vesentlig kjerneoppgave. Som 
vi husker var det også mange av artistene og musikerne som driftet egne 
plateselskap, og dermed tok på seg rollen som både utøver, skaper og 
mellomleddaktør. Et plateselskap kan med andre ord ta mange former, 
og de viktigste plateselskapsoppgavene kan utføres av aktører organisert 
i mange ulike selskapstyper. 


Management 


En manager eller et management forvalter gjerne administrative oppgaver 
på vegne av skapere og utøvere av musikk. Manageren kan ses på som en 
daglig leder eller forretningsstyrer for musikernes virksomhet, og primær- 
oppgaver inkluderer blant annet økonomistyring, rettighetsforvaltning, 
koordinering, booking og planlegging (se Hagen et al., 2020, s. 36). 


9 A&R er en forkortelse for artists and repertoire, og betegnelsen brukes om arbeid som involverer 
talentspeiding og artistutvikling i forbindelse med låtskriving og musikkutgivelser. 


52 


FRAGMENTERING OG BRANSJEGLIDNING 


I så måte overlapper også managerrollen med funksjonene til både 
musikkselskap og plateselskap, slik vi har omtalt dem tidligere i kapittelet. 

Manager-rollen har blitt omtalt som en rolle i vekst, og en rolle som 
er blitt mer viktig med digitaliseringen av musikkbransjen (Gordon, 
2014). Dette begrunnes nettopp med bakgrunn i alle de komplekse og 
fragmenterte forholdene skapt av den plattformsentrerte og globaliserte 
bransjevirkeligheten, der spesialisert og profesjonell bransjekunnskap ut 
over det å skape og framføre musikken, er påkrevd. I sannhet skal det 
sies at rollen som manager kan ta mange former. Den kan kjennetegnes 
av tette bånd mellom artist og manager og involvere langt flere forhold 
enn de som angår virksomhetens økonomiske, strategiske og juridiske 
planlegging. Herunder inngår administrasjon av artisters personlige 
økonomi, relasjoner, timeplaner, sosiale medier, matinntak, sokkeskift, 
helseutfordringer og en rekke andre forhold, for å sette det litt på spis- 
sen. Managerrollen kan alternativt navngi en mer formell relasjon der 
kjøp av administrative «kontor- og bedriftstjenester» er avtalefestet i en 
managerkontrakt. 


Musikkforlag /publishing 


Musikkforlegging, ofte omtalt med det engelske ordet publishing også i 
Norge, er et annet område som er viet økt interesse med digitaliserin- 
gen av musikkbransjen. Som nevnt i omtalen av musikkselskap og plate- 
selskap blir oppgaver relatert til musikkforlegging også utført av andre 
selskapstyper. Det at forlagsvirksomhet i musikkfeltet forekommer i 
samvirke med drift av plateselskap, er heller ikke noe nytt. Undersøkel- 
sen synliggjør likevel en tendens der flere bransjeaktører, også små og 
mellomstore, i dag sier de ønsker å ta del i publishing og musikkforleg- 
ging som del av sin egen profesjonelle praksis, enten ved å samarbeide 
med musikkforlag eller satse på og utvikle musikkforlag som del av egen 
virksomhet. Dette skal vi komme mer inn på i kapittel 5, men vi kan røpe 
at dette gjelder både enkeltaktører i undersøkelsen og mellomleddaktører 
i ulike roller og funksjoner. 

I undersøkelsens underutvalg av musikkforleggere, nevnes en rekke 
klassiske forlagsoppgaver som viktige i kjernevirksomheten. Disse 

inkluderer blant annet juridisk virksomhet, rådgivning, klarering av 
låter, verksregistrering, arbeid med printrettigheter, synkronisering og 
oppgaver knyttet til A&R og talentutvikling. Oppgavene har til felles at 
de tar utgangspunkt i forvaltning av musikkrettigheter, som de på variert 
vis forsøker å skape inntekter og økonomisk merverdi ut fra. Dette gjøres 
ved å sørge for at eksisterende musikk i kataloger forvaltet av musikkfor- 
laget blir brukt i ulike sammenhenger, sirkulert, framført og ikke minst 
betalt for. Noen forlag jobber også direkte med skapende musikere, kom- 
ponister og artister, og en viktig del av arbeidet er da å tilrettelegge for at 
ny musikk blir skapt og siden sirkulert. 

Også i undersøkelsens utvalg av musikkforlag kommer fleksibiliteten 
som kjennetegner mange av virksomhetene i dagens musikkbransje til 
syne. På tross av å være en mindre etablert bransjeaktør sammenlignet 
med plateselskap her i landet, er det både stor variasjon og mye mangfold 
i hva det vil si å være et musikkforlag i Norge i dag. Flere hevder å tilby 
alle forlagsoppgaver som del av i sin kjernevirksomhet (se Hagen et al., 
2020, s. 37). Mere om musikkforlag og de ulike mulighetene for å jobbe 
med utgangspunkt i musikkrettigheter kommer i bokas femte kapittel. 
Her presenterer vi også resultater som omtaler musikkforlagenes rolle og 
status i Norge, i møte med den øvrige musikkbransjen. 

Norsk musikk i internasjonale markeder 


Vi har til nå sett på noe av det som kjennetegner ulike roller og funk- 
sjoner i næringskjeden og det frie feltet i musikkbransjen i Norge. Slik 
det framkommer av vår undersøkelse, fylles funksjoner på kryss og tvers 
av etablerte aktører og selskaper, og sentrale bransjeoppgaver utføres fra 
mange hold. Tendensen til fragmentering og bransjeglidning i feltet, slik 
den er forsterket av digitaliseringen, bekreftes. 

I kapittel 4 skal vi rette et særskilt søkelys på digitaliseringen og hvilke 
medier som preger musikkformidlingen, men først skal vi i dette kapit- 
telet gjøre et dypdykk i norsk musikkbransjes internasjonale aktiviteter. 
Vi skal si litt om hvem som jobber internasjonalt, hva de internasjonale 
aktivitetene består av, hvilke markeder det jobbes i, hvem bransjeaktø- 
rene samarbeider med internasjonalt og hvilke forutsetninger som kreves 
for et vellykket internasjonalt arbeid. Til slutt i kapittelet spør vi: Hvorfor 
vil aktører i musikkbransjen egentlig satse internasjonalt? 


Hvem jobber utenlands? 


Som allerede nevnt, ble undersøkelsen som denne boka bygger på, ret- 
tet mot bransjeaktører som allerede jobber med musikk i internasjonale 
markeder. Med utgangspunkt i vårt utvalg, kan vi derfor ikke si noe 
generelt om hvor stor andel av musikkbransjen som har eksporterfaring 
og hvor mange som ikke har det. Rapporten Hva nå: Digitaliseringens 
innvirkning på norsk musikkbransje fra 2019, kan imidlertid gi oss noe 
innsikt i dette spørsmålet. I en spørreundersøkelse besvart av 702 artis- 
ter og bransjeaktører i 2017, viste Eidsvold-Tøien et al. (2019) at 64 pro- 
sent av bransjeaktørene hadde eksportinntekter. Det kom også fram at 
flere menn enn kvinner hadde eksportinntekter, og at aktører innen 
klassisk musikk i liten grad hadde eksportinntekter. Tall fra den siste 

Kunstnerundersøkelsen (Heian et al., 2015) viste at 25 prosent av musi- 
kere og komponister hadde inntekt fra utenlandske oppdragsgivere og/ 
eller salg i utlandet. Til sammenlikning hadde 12 prosent av billedkunst- 
nerne og scenekunstnerne slike inntekter.” Musikere og komponister 
var den kunstnergruppa som i størst grad hadde inntekter fra utlandet. 
Gjennomsnittlige eksportinntekter blant musikerne og komponistene 
som hadde slike inntekter var 48 500 kroner. Dette utgjorde 17 prosent av 
de totale kunstneriske inntektene for denne gruppa. 

Hvorvidt musikere og andre aktører i musikkbransjen jobber uten- 
lands, varierer også i vår undersøkelse, blant annet ut fra om man er 
mann eller kvinne, hvor man bor og hvilken sjanger man tilhører. 
Tabell 3 viser kjønnsfordelingen i underutvalget av aktører med profe- 
sjonell, internasjonal erfaring med norsk musikk, i kategoriene utøvere/ 
skapere og mellomledd. Menn er i flertall både blant skaperne/utøverne 
og mellomleddene med internasjonal erfaring. Andelen kvinnelige mel- 
lomledd med internasjonal erfaring er lav, kun 18 prosent, mens andelen 
kvinnelige utøvere/skapere med internasjonal erfaring er 29 prosent. 


Tabell 3. Utøvere/skapere og mellomledd med profesjonell aktivitet i markeder utenfor Norge 
fordelt på kjønn. (N = 435, inkluderer kun de med profesjonell erfaring med norsk musikk i 
internasjonale markeder) 


Alle Mann Kvinne Antall (N) 
Skapere/utøvere 78% 70% 29% 341 
Mellomledd 19% 82% 18 % 85 
Totalt 100 % 73% 27% 435 


At musikeryrket er mannsdominert, er godt dokumentert i tidligere 
undersøkelser, og dette speiles også i hvem som har erfaring med musikk- 
eksport. Kunstnerundersøkelsen 2013 (Heian et al., 2015) viste en tilsva- 
rende kjønnsfordeling blant musikere generelt som vi finner i vår fordeling 
av skapere og utøvere med eksporterfaring, med 71 prosent menn og 
29 prosent kvinner. Til sammenligning består TONOs medlemsmasse av 
32 590 rettighetshavere, hvorav 80 prosent er menn og 20 prosent er kvin- 
ner, og av artistorganisasjonen GramArts nærmere 2800 medlemmer, er 


10 Disse tallene er hentet direkte fra datamaterialet. Spørsmålet ble ikke belyst i selve undersokel- 
sen (Heian et al., 2015). 550 musikere og komponister hadde svart på dette spørsmålet. 

70 prosent menn og 30 prosent kvinner (GramArt, 2020; TONO, 2020)." 
Eidsvold-Tøien et al. (2019) finner også at andelen menn med eksportinn- 
tekter (68 %) er større enn andelen kvinner med inntekter fra musikk- 
eksport (52 %), uten at forskjellen er like dramatisk som i våre resultater. 
Deres undersøkelse nyanserer heller ikke mellom skapere/utøvere og mel- 
lomledd på samme måte som er gjort i vår undersøkelse. 

At det kun er 18 prosent kvinnelige mellomleddaktører med eksport- 
erfaring i undersøkelsen, speiler trolig også kjønnsfordelingen i musikk- 
bransjen mer generelt. Apparatene rundt artister og band har stort sett 
vært dominert av menn, og det at bransjeaktørene vi omtaler som mellom- 
ledd i boka, har blitt kalt bakmenn opp gjennom årene, er ikke uten grunn 
(Bjerke, 2014). Den sterke mannsdominansen i musikkfeltet har medført 
en påfølgende dominans i bransjens mest anerkjente og sentrale posisjoner, 
og dette bidrar til å skape færre tilgjengelige rom for kvinnelige kunstnere 
og musikere (Stavrum, 2008). Digitaliseringen ser heller ikke ut til å ha 
hatt noen utjevnende effekt når det kommer til kjønn og inntektsforde- 
ling i musikkbransjen (Eidsvold-Tøien et al., 2019), og lite er dokumentert 
om kjønnseffektene av den påståtte demokratiseringen i musikkbransjen 
knyttet til mer tilgjengelig produksjons- og distribusjonsutstyr. De senere 
årene er mange offentlige initiativer satt i gang for å bøte på strukturelle 
skjevheter i musikkbransjen, for eksempel det norske nettverket Balanse- 
kunst og de internasjonale ekvivalentene She is the Music og Keychange. 

Vi har også undersøkt om det finnes et geografisk mønster for de som 
arbeider profesjonelt med norsk musikk i markeder utenfor Norge. Når 
vi sammenlikner den geografiske fordelingen med folketallet, ser vi at 
andelen med profesjonell eksporterfaring er en god del høyere i Oslo enn 
i resten av landet. Dette bildet finner vi også igjen i andre undersøkelser 
av musikere. Medlemstall fra kunstnerorganisasjonene viser at en av tre 
musikere er bosatt i Oslo.* Denne hovedstadskonsentrasjonen er doku- 
mentert flere steder, og forklarer hvorfor verdiskaping i kreativ næring 
også har størst konsentrasjon i Oslo (Gran et al., 2015). Sentraliserin- 
gen er imidlertid enda sterkere på andre kunst- og kulturområder, fordi 


11 TONO er forvalter av lydfesting- og fremforingsrettigheter for musikkverk i Norge. 
12 Tall fra Norsk kulturindeks/Telemarksforsking. 

arbeidsmarkedet for musikere er bredt, med jobbmuligheter over store 
deler av landet (jf. beskrivelsen av musikerne som yrkesgruppe, s. 41). 


Internasjonal aktivitet 


Musikere og bransjeaktørers internasjonale aktivitet kan romme så mangt 
og gi temmelig ulike erfaringer. Det er for eksempel stor forskjell på om 
en utøver har hatt en spillejobb i Danmark, eller har turnert regelmessig 
i Brasil. En komponist som har blitt strømmet av en fanskare i Portugal 
sitter igjen med andre internasjonale erfaringer enn en komponist som 
har fått et verk bestilt i Canada. Det samme gjelder for et band har fått 
fem hundre YouTube-kommentarer på en musikkvideo i Øst-Europa og 
en musikkforlegger har fått plassert et lydspor i et tv-spill i Kina. Likevel 
vil alle disse eksemplene på erfaringer med norsk musikk i internasjo- 
nale markeder være relevante for undersøkelsen. Det neste spørsmålet vi 
skal belyse her, er nettopp hva de norske bransjeaktørene gjør i utlandet. 
Hvilke arbeidserfaringer har norsk musikkbransje hatt som del av sin 
profesjonelle musikkvirksomhet i land utenfor Norge? 

Svarene på spørsmålet inkluderer alle typer erfaringer aktørene har 
hatt i utlandet, uavhengig om de besto av økonomisk aktivitet eller om 
de krevde fysisk tilstedeværelse i det aktuelle landet. Vi har heller ikke 
oversikt over hvorvidt bransjeaktørene vurderer erfaringene som gode 
eller dårlige, eller om aktivitetene som omtales har oppstått tilfeldig eller 
er del av strategiske internasjonale satsinger. 

I figur 1 presenteres utvalgets svar på hvilke internasjonale arbeids- 
erfaringer de har i sitt eget arbeid med norsk musikk, fordelt på rolle som 
enten utøver/skaper eller mellomledd. 

Som vi ser har flest utøvere/skapere (82 %) erfaring med konsert- 
aktivitet utenfor Norge. Konsertvirksomhet utgjør også den stør- 
ste eksportinntekten i Norge ifølge andre kilder, blant annet TONO 
(Martinsen, 2019), Vekst2024 (Værland, 2020) og Kunst i tall (Halmrast 
et al., 2020). 54 prosent av mellomleddaktorene har jobbet med arbeid 


13 Ifølge TONO fortsetter suksessen med norsk musikkeksport i 2018, et år preget av den største 
prosentvise økningen i eksportinntekter siden 2013. For mer informasjon, se TONOs artikkel: 
https://www.tono.no/rekordaret-2018-tono-omsatte-for-7073-mnok/ 

knyttet til konsertaktivitet internasjonalt. Årsaken til at en lavere andel 
mellomleddaktører oppgir arbeid med konserter som del av sine erfarin- 
ger, er trolig at mange ikke primært jobber med live-musikk, men med 
for eksempel innspilt musikk og musikkrettigheter. 

Arbeid knyttet til musikkstrømming utenfor Norges landegrenser 
viser seg å være en annen eksportaktivitet svært mange har erfaring 
med. Det gjelder 70 prosent av skaperne/utøverne og 80 prosent av mel- 
lomleddaktørene. Om lag to tredeler har dessuten erfart å ha interaksjon 
med et internasjonalt publikum i sosiale medier, i tillegg til å få oppmerk- 
somhet i mer tradisjonelle medier, som for eksempel radio og tv utenfor 
Norge. Svarene bekrefter de store mulighetene som ligger i de digitale 
plattformene til å nå et bredt og internasjonalt publikum. Både strømme- 
tjenester og sosiale medier åpner opp for interaksjon og formidling av 
norsk musikk i internasjonale markeder. 

Halvparten av skaperne/utøverne (49 %) i undersøkelsen rapporterer 
at de hadde solgt musikk i fysisk format utenfor Norge, altså langt færre 
enn dem som hadde solgt musikk digitalt. Resultatet bekrefter likevel at 
fysisk salg fortsatt er viktig i mange land, og dessuten viktigere inter- 
nasjonalt i mye større grad enn det er i Norge. Her går markedsandelen 
for fysisk salg ned år for år, selv om vinylsalg fortsatt representerer 
et lite nisjemarked og omsatte for 41 millioner i 2020 (IFPI-Norge, 
2021). 60 prosent av mellomleddaktørene har bidratt til at norsk musikk 
har blitt benyttet i spill, reklamer, film og lignende, mens kun 27 pro- 
sent av skaperne/utøverne har erfaring med at egen musikk har blitt 
brukt eller plassert i spill, reklamer, film og lignende. Dette tyder på at 
en aktiv merutnyttelse av låter, musikkverk og annet opphavsrettslig 
innhold, er en type verdiskapning som det skjer mer av når profesjonelle 
mellomleddaktører er koblet på et musikkprosjekt. Slik merutnyttelse kan 
for eksempel innebære at verkene plasseres og brukes i nye medierte 
sammenhenger slik at vederlagsinntektene øker. 

Mellomleddaktørene kan generelt vise til erfaringer fra flere aktivite- 
ter internasjonalt enn utøvere/skapere, trolig motivert av et ønske om å 
tjene penger på det. Mellomleddene jobber selvsagt på vegne av utøvere 
og artister - dog kan resultatet tyde på at mellomleddene i størst grad har 

den nødvendige profesjonelle kompetansen og ressursene som trengs for 
å forvalte internasjonale musikkarrierer på en allsidig måte. Aktører som 
samarbeider med profesjonelle mellomledd, har dermed bedre forutset- 
ninger for å nå ut i verden og hente inntekter fra internasjonale markeder. 


Konsertvirksomhet utenfor Norge 


Musikkstrømming utenfor Norge 


Aktivitet i sosiale medier/ 
interaksjon med internasjonalt publikum 


Medieoppmerksomhet utenfor 
Norge (radio, avis, tv, nett) 
Norske komposisjoner framført i utlandet 


Salg av fysiske produkter 
(f.eks. vinyl eller merch) utenfor Norge 


Eksportarbeid finansiert 
av norske tilskuddsordninger 


Norsk musikk brukt i internasjonale spill, 
filmer, serier, reklamer 


Arbeid via musikkforlag 
mot globale markeder 


0% 10% 20% 30% 40% 50% 60% 70% 80% 90% 


E mellomledd Utøvere/skapere 


Figur 1. Andel respondenter med ulike typer internasjonale arbeidserfaringer fordelt på 
mellomledd og utøvere/skapere (N = 435) 


I figur 2 ser vi hvordan internasjonale arbeidserfaringer fordeler seg 
på musikkbransjeaktører som jobber med klassisk og rytmisk musikk. 
Mønstrene i figuren gir et inntrykk av hvordan plattformsentreringen 
former musikkbransjen med ulik betydning for aktører i det rytmiske og 
klassiske feltet. 

Figuren viser at aktører i det rytmiske feltet ser ut til å ha erfaringer fra 
det globale nedslagsfeltet med noe mer variert aktivitet. Flertallet innen 
rytmisk musikk som har erfaring med musikkstrømming utenfor Norge, 
kan delvis skyldes hvordan plattformene fungerer til visse sjangere og 
musikkuttrykks fordel. De mest populære spillelistene i strømme- 
tjenestene er innrettet etter kommersielle logikker hvor plassering, syn- 
lighet og viralt potensiale styres av musikkens sjanger og form (Eriksson 
et al., 2019; Morgan, 2020). Dette avgjør hvordan musikken sprer seg i tje- 
nesten og taler til fordel for en del av musikken i det rytmiske feltet. Noen 

typer musikk kan defineres som «strømmevennlig» (Nordgård, 2021). For 
eksempel gir korte låter, låter som ligner på andre populære låter og låter 
som egner seg for bakgrunnslytting bedre mulighet for hyppig rotasjon 
fordi de enklere prioriteres av strømmetjenestenes redaktører, plasseres 
i spillelister og havner inn i algoritmestyrte anbefalingslooper. De fleste 
strømmetjenestene er rett og slett bedre tilrettelagt for populærmusikk i 
et økonomisk perspektiv, og til og med kun et lite segment av den mest 
kommersielle delen av popmusikken. 

Som vi har vært inne på flere ganger er strømmeøkonomien innret- 
tet slik at noen få stikker av med store inntekter, mens de mange tjener 
utilstrekkelige summer på musikken som strømmes. De fleste har derfor 
behov for flere økonomiske bein å stå på, og Negus (2019) hevder at plate- 
salg nærmest har blitt en bigeskjeft i dagens musikkbransje. Dette kan kan- 
skje påvirke aktørene som jobber i bredden av det varierte rytmiske feltet, 
og motivere til variert aktivitet. Vi kan også anta at aktører innenfor det 
vi her har definert som rytmisk musikk (hvor pop er den mest frekvente 
undersjangeren), er mer kommersielt innrettet og dermed mer fleksibelt 
rigget for å delta i flere aktiviteter, både nasjonalt og internasjonalt. 

Flertallet av de klassiske aktørene oppgir at konserter og verksfram- 
førelser i utlandet er de mest frekvente aktivitetene, selv om like mange 
klassiske som rytmiske aktører har kontakt med internasjonalt publikum 
i sosiale medier og har fått internasjonal oppmerksomhet i tradisjonelle 
medier. Det kan tyde på at klassiske aktører klarer seg såpass bra på til- 
skuddsordninger, vederlag, verksframførelser og konsertinntekter, at 
forsøk på å finne flere farbare veier ut i verden ikke har vært like nødven- 
dig til nå, som for rytmiske aktører. 

Det er likevel ikke et argument at klassiske aktører ikke kunne hatt god 
nytte av et større marked og flere inntektsstrømmer hvor digitale plattfor- 
mer ble mer utnyttet. Andre studier har vist at musikk i det klassiske feltet 
rammes hardt økonomisk av skjevheten som følger strømmetjenestenes 
pro-rata forretningsmodell (Maasø, 2014). Det er også åpenbart at populær- 
musikk i ulike former er det som strømmes mest av musikk (IFPI-Norge, 
2021). Det er likevel ingen grunn til at norsk klassisk og samtidsmusikk 
kunne ha generert gode inntekter fra spill, film, reklame og annet arbeid, 
for eksempel via samarbeid med musikkforlag, for at musikken skulle 

Arbeid via musikkforlag mot = 
globale markeder 


Norsk musikk brukt i internasjonale 
spill, filmer, serier, reklamer 


Eksportarbeid finansiert av norske 
tilskuddsordninger 


Salg av fysiske produkter 
(f.eks. vinyl eller merch) utenfor Norge 


Aktivitet i sosiale medier/interaksjon 
med internasjonalt publikum 


Norske komposisjoner 
framført i utlandet 


Medieoppmerksomhet utenfor Norge 
(radio, avis, tv, nett) 


Musikkstrømming 
utenfor Norge 


Konsertvirksomhet 
utenfor Norge 

Figur 2. Andel respondenter med ulike typer internasjonale arbeidserfaringer i kategoriene 
klassisk og rytmisk musikk (N = 435) 

spre seg mer. Her er det kanskje mer å gå på, som vi også vil diskutere 
mer i kapittel 5. Faglig utveksling, deltagelse på internasjonale konferan- 
ser og bransjemesser samt styrearbeid i internasjonale organisasjoner er 
eksempler på annen internasjonal aktivitet som blir nevnt i denne delen av 
undersøkelsen. Utveksling av data, metadata og informasjon i samarbeid 
med organisasjoner i andre land, internasjonal teknologiutvikling og salg 
til utlandet av teknologi utviklet i Norge, blir også omtalt her. 


Internasjonale markeder 


Hvilke markeder retter så norsk musikkbransje og norske musikere seg 
mot? I figur 3 ser vi en oversikt over hvilke markeder respondentene oppgir 
at de har eller har hatt profesjonell erfaring i, fordelt på mellomleddaktører 
og utøvere/skapere. Det er ingen overraskelse at flest aktører, 86 prosent 
av utøverne og 99 prosent mellomledd, har jobbet i Skandinavia. Over 
halvparten har også jobbet i Tyskland, Storbritannia eller USA. Afrika, 
Latin-Amerika og Asia har relativt få respondenter erfaring fra, mens 
Japan, Canada og Brasil skiller seg ut som enkeltland utenom Europa. 

Figur 3. Andel respondenter som har arbeidet i internasjonale markeder fordelt på geografi 

(N = 435) 

Svarene viser en større andel mellomleddaktører med profesjonell erfa- 
ring fra flere land utenfor Norge, sammenlignet med utøvende og ska- 
pende musikerne. Det gjelder i samtlige områder. Forskjellen er størst 
i Japan, Kina og andre asiatiske land, New Zealand, Brasil og Mexico. 
Dette samsvarer godt med det offentlig finansierte eksportkontoret Music 
Norway sin opplisting av hvilke internasjonale markeder som antas å 
få en mer sentral rolle i global sammenheng i årene framover (Music 
Norway, 2020). Forskjellene mellom utøvere/skapere og mellomleddenes 
aktivitet er mindre i Skandinavia og andre europeiske land, samt i USA 
og Canada. I motsetning til de forventet framvoksende markedene, er 
dette markeder som norsk musikkbransje har strukket seg mot og vært 
aktive i over lengre tid. 

I oversikten over aktive eksportland ser vi at de profesjonelle mel- 
lomleddene - det være seg plateselskap, promo-agenter, managere eller 
andre — kan vise til større global bredde enn utøvere og skapere. Ikke 
minst gjelder det i mer utradisjonelle og framvoksende markeder. Dette 
skaper mer spissede muligheter til å posisjonere seg på gunstige og stra- 
tegiske tidspunkt i ulike steder av verden. Både utøvere og teamet rundt 
en utøver kan ta med seg gullkantede erfaringer, kanskje med langsiktige 
virkninger, som kan være viktige utgangspunkt for videre framtidsplaner 
og karriereveier. 

Med verden som nedslagsfelt øker også settet av spesialisert kompetanse 
som skal mestres. Musikk forhandlet og forvaltet, distribuert og presen- 
tert i møte med ulike kulturer, inkluderer varierte praksiser og standarder. 
Samtidig øker kompleksiteten når økonomi skal håndteres og lovverk for- 
stås, særlig knyttet til eierskap og opphavsrett. I globale sammenhenger 
både forstås og praktiseres slike forhold ulikt og tilpasses nasjonale regule- 
ringer og tolkninger. Dette kan tyde på at det er gode grunner til at skapere 
og utøvere bør ha etablerte samarbeid med mellomledd hvis de skal nå ut i 
verden og ha inntektsbringende internasjonale karrierer. 


Internasjonalt samarbeid 


Å jobbe profesjonelt med musikk rettet mot land utenfor Norge, inne- 
bærer ofte at samarbeid også inngås med bransjeaktører i landene 
arbeidet rettes mot. Det er derfor interessant å vite hvilke internasjo- 
nale bransjeaktører norske musikere og bransjefolk samarbeider med. 
Man kan også tenke seg at aktører innen klassisk musikk samarbeider 
med andre internasjonale bransjefunksjoner enn dem som jobber i det 
rytmiske feltet. Hva sier vår studie om det? 

Figur 4 viser en oversikt over hvilke samarbeid de som har svart på 
denne undersøkelsen har i land utenfor Norge. Den vanligste samar- 
beidspartneren internasjonalt er konsertarrangører (66 %) og internasjo- 
nale artister, utøvere eller ensembler (64 %). Halvparten har dessuten hatt 
samarbeid med internasjonale plateselskaper og 39 prosent har samarbei- 
det med internasjonale booking-agenter og publishere, produsenter og 
låtskrivere. 

Figur 4. Andel av respondentene som har erfaring med ulike internasjonale samarbeidspartnere 
(N = 435) 


Som vi ser i figur 5 er det relativt store forskjeller mellom rytmiske og 
klassiske aktører. En større andel aktører innenfor rytmisk musikk har 
samarbeid med internasjonale promotere, booking-agenter, advokater, 
managere, publishere og plateselskaper, samt med internasjonale musikk- 
produsenter, låtskrivere og komponister. Aktører i det klassiske feltet har 
derimot mer samarbeid med internasjonale konsertarrangører og inter- 


nasjonale artister, utøvere og ensembler enn aktører i det rytmiske feltet. 

Figur 5. Andel respondenter som har erfaring med ulike internasjonale samarbeidspartnere 
fordelt klassisk og rytmisk musikk (N = 205) 

I åpne kommentarer gitt i spørreskjemaet beskrives en rekke andre sam- 
arbeidspartnere, eksempelvis filmregissører, internasjonale institusjoner 
for musikkteknologiutvikling, turoperatører, utsalgssteder, internasjo- 
nale mediehus, internasjonale rettighetsorganisasjoner og internasjonale 
kunstnere i andre disipliner. 

Resultatene som viser hvilke samarbeidspartnere aktørene i musikk- 
feltet har internasjonalt, henger sannsynlig sammen med observasjonene 
fra figur 5, der vi så større spredning i det rytmiske feltet når det gjaldt 
aktørenes erfaringer med ulike internasjonale aktiviteter. Flere interna- 
sjonale aktiviteter trigger også flere internasjonale samarbeid med ulike 
partnere. Til sammenligning er klassiske utøvere mer spisset mot å sam- 
arbeide med aktører som er involvert i konsert- og verksframførelser, 
inkludert samarbeid med andre artister, utøvere eller ensembler. Dette 


rimer også med resultatene i figur 5. 


Forutsetninger for musikkeksport 


Som vi gjorde rede for innledningsvis, er musikkbransjen svært 
mangfoldig, både når det gjelder organisering av virksomhetene og 
muligheter for inntjening. Dette innebærer også at aktørene har ulike 
forutsetninger for å satse på musikkeksport. I undersøkelsen vår svarer 
likevel nesten tre av fire av de med internasjonal erfaring at de har ambi- 
sjoner om å satse mer på musikkeksport i tiden framover. Forutsetnin- 
gene for at aktører skal kunne satse internasjonal handler primært om 
(1) økonomi, (2) behov for internasjonalt nettverk og samarbeidspart- 
nere og (3) mulighet til å kunne skape kvalitetsinnhold som gir inter- 
nasjonal etterspørsel (Hagen et al., 2020, s. 55). Av disse tre kategoriene 
er det de økonomiske forutsetningene som er viktigst for ambisjonen 
om å satse videre på musikkeksport. I undersøkelsen nevnes tilgang 
på gode økonomiske støtte- og tilskuddsordninger klart oftest. Mange 
ytrer behov for, eller ønsker om, at flere ordninger der man kan søke 
om midler, skal opprettholdes og utvikles knyttet til musikkeksport. 
Andre forutsetninger handler om forhold i virksomhetenes økonomi, 
for eksempel at aktørene må kunne sikre seg tilstrekkelig egeninn- 
tjening i Norge, at de må få mer betalt fra strømming, tilstrekkelige 

honorarer for oppdrag, samt at de ønsker endring i ulønnsomme 
momsregler. 

Det kommer videre fram at det å kunne jobbe i team med kompe- 
tente samarbeidspartnere kan oppleves som en viktig forutsetning for 
å kunne satse internasjonalt. Tilgang på internasjonalt nettverk og pro- 
fesjonelle kontakter er en gjenganger i svarene. Samarbeidspartnere 
representerer kjennskap til ulike markeder og spesialkompetanse knyt- 
tet til ulike sider av den internasjonale driften av musikkvirksomheten. 
Det inkluderer strategi, utvikling, aktivitetsplanlegging samt juridisk 
og økonomisk virksomhetsforvaltning. Internasjonale nettverkskon- 
takter kan også bidra til at musikken spres mer effektivt i relevante 
kanaler i ulike markeder. Selv om man i en digital produksjons- og 
distribusjonsvirkelighet kan nå langt ut i verdensmarkedet ved å gjøre 
mye selv, bekrefter disse funnene at globalt arbeid med musikk involve- 
rer oppgaver som er både tidkrevende og vanskelige å gjennomføre på 
egen hånd. Behovet for et profesjonelt apparat og internasjonale sam- 
arbeidspartnere oppleves dermed som en forutsetning for å lykkes med 
musikkeksport. 

I tillegg til økonomi og nettverk som to viktige forutsetninger for å 
satse mer på musikkeksport, er forutsetninger for kunstnerisk innhold 
og praksis også viktig for mange. Både utøvere/skapere og mellomledd 
framhever at det først og fremst er opp til dem selv å skape og formidle 
innhold og tjenester av høy kvalitet. Dette er en forutsetning for å kunne 
lykkes i internasjonale markeder. Det krever at talent, kunnskap og hardt 
arbeid opprettholdes, og forutsetter arbeidsvilkår som gjør det mulig å 
utvikle seg, fordype seg, bruke tid, ta risiko og være nyskapende. Det er 
interessant å merke seg at deltagernes bevissthet om kvalitet i egen virk- 
somhet ikke bare vurderes opp mot publikumsinteresse og markedsre- 
spons. Det å kunne opprettholde og vise til kvalitet er sentralt når norske 
artister og bransjeaktører skal gjøre seg gjeldende i den internasjonale 
konkurransen, og inngå samarbeid og avtaler internasjonalt. Den tredje 
forutsetningen for videre satsing på musikkeksport handler altså om 
rammer for musikkvirksomheten som gjør det mulig å jobbe kunstne- 
risk og profesjonelt på et høyt nivå. Forutsetningen er motivert av både 
kunstneriske drivkrefter og ambisjoner om å være attraktiv og relevant, 

både i markedet, for samarbeidspartnere og hos publikum. Selvsagt hen- 
ger denne siste forutsetningen om kvalitet og arbeidsvilkår tett sammen 
med de to første forutsetningene, nemlig økonomiske vilkår og interna- 
sjonale nettverk. 

Dette, som vi her har beskrevet som ulike typer forutsetninger, kjen- 
ner vi godt igjen fra forskningslitteraturen som omhandler kunstneres og 
andre kreative utøveres ulike muligheter i yrkeslivet. Mye av litteraturen 
viser til at de fleste kunstneres arbeidsvirkelighet er kompleks, og ikke 
minst uforutsigbar, når det gjelder økonomi og framtidsutsikter. De fær- 
reste har faste stillinger og stabil lønn — de aller fleste driver egne foretak 
der de er avhengige av oppdrag eller salg (Heian et al., 2015; Menger, 
2006; Towse, 2020). Denne situasjonen har blant annet vært beskrevet 
med begrepet lappeteppeøkonomi, som viser at kultursektorens nærings- 
struktur skiller seg fra andre sektorer fordi den i stor grad er bygd opp 
rundt kunstneres og kulturarbeideres prosjektbaserte økonomi, med 
mange typer inntektskilder. Det er for det første svært vanlig å kombi- 
nere kunstnerisk virksomhet med annet type arbeid, for å opprettholde 
et visst inntektsnivå. I tillegg er inntektene fra den kunstneriske virk- 
somheten ofte sammensatt av mange kilder, og kommer gjerne både 
fra oppdrag, salg og gjennom kulturpolitiske ordninger. Noen har, som 
andre yrkesaktive, i tillegg inntekter fra generelle velferdsordninger, som 
arbeidspenger og sykepenger, og enkelte støtter seg på partnerens eller 
ektefellens inntekt (Heian et al., 2015). 

Det prosjektbaserte arbeidet innebærer også at inntektene kommer med 
ujevne mellomrom. Et kunstnerisk prosjekt er ofte planlagt for en lengre 
periode, der selve produksjonsfasen av f.eks. en musikkutgivelse finansieres 
med oppsparte midler og eventuell offentlig støtte. Inntektene fra strøm- 
ming, platesalg (som for mange er minimale) eller eventuelle konsertoppdrag 
kommer på et senere tidspunkt. Det betyr at mange kan ha lange perio- 
der helt uten inntekt fra kunstnerisk arbeid, også i perioder der de jobber 
mye, og uten at de kan være sikre på at det kommer inntekter i etterkant. 

Med andre ord lever mange med risiko knyttet til egen inntekt og 
arbeidssituasjon. Denne risikoen reduseres ofte delvis gjennom inntek- 
ter fra annet arbeid og eventuelle andre inntektskilder, som beskrevet 
over. Men selv om det er vanlig å spe på den kunstneriske inntekten med 

inntekt fra annet type arbeid, er det et særtrekk ved mange kunstnere, 
herunder musikere, at de prioriterer kunstnerisk arbeid, som ofte gir lave 
inntekter, framfor annet og mer inntektsgivende arbeid (Bille et al., 2017; 
Throsby, 1994). Inntektene fra kunstnerisk arbeid er som regel lavere enn 
i sekundære arbeidsmarkeder, og det mest økonomisk rasjonelle vil være 
å bruke mest tid på den type arbeid som gir best inntjening. Men, som 
både kunstsosiologiske og kulturøkonomiske studier vektlegger, setter 
mange kunstnere verdien av penger lavere enn verdien av arbeidet i seg 
selv (Abbing, 2002; Bourdieu, 1993; Mangset, 2004; Menger, 2006). 

Tilsvarende beskriver Menger (2006, s. 777) kunstnernes preferanser for 
arbeidet med begrepet «psychic income», som viser til kunstnernes tilfreds- 
het med arbeidet. Det kunstneriske arbeidet tilfredsstiller alternative behov, 
og nettopp derfor aksepterer kunstnerne lave og usikre inntekter. Men det 
er slett ikke slik at alle kunstnere, ei heller alle musikere og andre aktører 
i musikkbransjen, ser noe motsetningsforhold mellom kunst og penger. 
Mange er opptatt av å nå ut i kommersielle markeder og oppnå profitt, paral- 
lelt med å opprettholde kunstneriske ambisjoner. De aller fleste kunstnere, 
inkludert musikere, navigerer på mer eller mindre pragmatisk vis mellom 
kunstneriske, økonomiske og andre målsettinger, selv om holdningene her 
gjerne varierer avhengig av aktørenes plassering i musikkfeltet. 


Behovet for støtteordninger 


For mange aktører er gode og treffsikre støtteordninger et viktig 
virkemiddel for å nå ut i verden med norsk musikk. Det er imidler- 
tid ikke alle som hverken har søkt eller mottatt offentlig støtte knyt- 
tet til internasjonalt rettet arbeid, viser vår undersøkelse. Totalt 
svarer halvparten av musikkbransjeaktørene som har deltatt i stu- 
dien at de har søkt og mottatt støtte, mens ti prosent svarer at de har 
søkt, men ikke mottatt. Det er flere mellomleddaktører, 68 prosent, 
som har søkt og mottatt støtte, enn utøvere/skapere som har søkt og 
mottatt støtte (47 %). Andelen som har søkt, men ikke mottatt støtte 
er lik for de to gruppene, men omtrent dobbelt så mange skapere/ 
utøvere (42 %) som mellomleddaktører (22 %) har aldri søkt om til- 
skudd eller eksportrettet støtte (Hagen et al., 2020, s. 78). 

I likhet med mange av de andre aktivitetene som mellomleddene svarer 
de har mer erfaring med enn utøvere og skapere (figur 5), så er altså det å 
skrive søknader — og få gjennomslag på dem - en type arbeid som krever 
en viss form for profesjonalisert kompetanse. I en presset arbeidssitua- 
sjon der stadig flere oppgaver krever tid og innsats, kan søknadsskriving 
og rapportering ses på som en spesialisert oppgave. Med en viss form for 
mengdetrenging, kan et profesjonelt mellomledd hjelpe til med å sørge for 
at søknaden blir mer effektiv og treffsikker opp mot ulike søkeordninger. 
En nisje av profesjonaliserte søknadsskrivere som tilbyr konsulenttjenes- 
ter til musikere og andre kunstnere uten profesjonelt støtteapparat, ser 
alt ut til å være i utvikling (Aasarød, 2017). Dette eksemplifiserer hvor- 
dan det både er behov for, og muligheter til, å utvikle nye profesjoner i 
musikkbransjen, slik den er i dag, preget av stor kompleksitet. 

Man kunne tenke seg at det var store sjangervariasjoner mellom hvem 
som har søkt og mottatt støtte. Generelt mottar eksempelvis klassisk 
musikk mer støtte enn populærmusikk (se f.eks. Kleppe et al., 2019), 
men dette finner vi lite belegg for i vår undersøkelse. Sammenlikner vi 
spørsmålet om tilskudd fordelt på sjanger (figur 6), finner vi at rundt 
halvparten av aktørene i samlekategoriene jazz, folkemusikk og ver- 
densmusikk (51 %) og rock/pop (49 %) har mottatt støtte til arbeid med 
musikkeksport. Andelen i kategorien klassisk, samtidsmusikk og kirke- 
musikk er 46 prosent, mens aktører innenfor visemusikk, blues og coun- 
try har lavest andel med 38 prosent. Forskjellen er med andre ord ikke 
veldig stor. Vi har imidlertid ikke spurt hvor mye aktørene har mottatt i 
støtte. Dette kan tenkes å variere mellom sjangere. 

I undersøkelsen var vi også interessert i å vite hvilke holdninger som 
fantes til kulturpolitikken og støtteordningene for eksportområdet blant 


Vise, blues og country 

m Søkt og mottatt tilskudd av og til Søkt, men aldri mottatt tilskudd mi Ikke søkt 


Figur 6. Andel i ulike sjangere som har søkt/ikke søkt, mottatt/ikke mottatt tilskudd til 
internasjonalt arbeid (N = 544) 

musikkbransjeaktørene. Et hovedinntrykk er at de aller fleste er positive 
til at slike ordninger finnes, og til bruken av dem (figur 7). Blant annet 
er 97 prosent enige i at «tilskuddsordninger er viktig for å sikre kunst 
som ikke overlever i kommersiell konkurranse», mens 94 prosent er enige 
i at «tilskuddsordninger er et viktig insentiv for norsk musikkeksport». 
Behovet for å få tilskudd er dermed utbredt som et etablert tankesett i den 
norske musikkbransjen. Å søke om penger er en naturlig del av det å jobbe 
med musikk. Det er kanskje også derfor flere aktører, på tross av at det 
allerede finnes mange ordninger de er positive til, fortsatt mener det er 
behov for flere ordninger. 85 prosent er enige i påstanden «vi trenger flere 
tilskuddsordninger for musikk i Norge». Det samme tankesettet bekref- 
tes i at 74 prosent er enige i at «vi trenger tilskuddsordninger for interna- 
sjonalisering også for institusjoner som mottar fast årlig statstilskudd». 


Vi trenger tilskuddsordninger for inter- 
nasjonalisering også for institusjoner 
som mottar fast årlig statstilskudd. 


Tilskuddsordninger er et viktig 
insentiv for musikkeksport. 


kunst som ikke overlever i kommersiell 
konkurranse. 


Tilskuddsordninger hemmer 
naturlig konkurranseutvikling i es 
musikkbransjen. 


Vi trenger flere tilskuddsord- 
ninger for musikk i Norge. 

Figur 7. Holdninger til kulturpolitiske ordninger. Svaralternativet «ingen formening» er utelatt fra 
figuren (N = 553) 


Dette til tross, ser vi at 1 av 5 som har besvart denne undersøkelsen 
mener at tilskuddsordninger hemmer naturlig konkurranseutvikling i 
musikkbransjen, delvis eller helt. 

Tilskuddsordninger er med andre ord regnet som en viktig forutsetning 


for eksport, og som vi også så i forrige avsnitt, nærmest en forventning 

for å satse mer på eksport i framtiden. Det er også relativt vanlig å motta 
økonomisk støtte fra en rekke ulike tilskuddsordninger (se Hagen et al., 
2020, S$. 79 for en oversikt over hvilke støtteordninger deltagerne i under- 
søkelsen har mottatt tilskudd fra). 

Den generelt høye andelen som mottar tilskudd må ses i sammenheng 
med det som ofte betegnes som den nordiske kulturpolitiske modellen, 
som også setter norske musikere og musikkbransjeaktører i en særstill- 
ing sammenliknet med andre land (Mangset & Hylland, 2017). I bredere 
forstand kan etableringen av målrettede støtteordninger og stipender for 
individuelle kunstnere også ses i sammenheng med den velferdsorienterte 
kulturpolitikken som har preget de nordiske landene i mange tiår. Norsk 
og nordisk kulturpolitikk har direkte sammenheng med velferdspolitik- 
ken i disse landene, og skiller seg fra kulturpolitikken i andre vestlige land 
ved at den er preget av noen egalitære trekk (Mangset & Hylland, 2017). 
Etableringen av en egen kunstnerpolitikk i Norge på 1970-tallet (St.meld. 
nr. 41 (1975-1976)) inngår også i en velferdsstatlig forståelse av kunsten og 
kunstneres rolle i samfunnet. Et viktig formål med kunstnerpolitikken har 
siden da vært å bedre kunstneres levekår og heve inntektene fra kunstne- 
risk arbeid, blant annet gjennom en rekke støtteordninger (NOU 2013: 4). 

Beskrivelsen over gjelder i stor grad også for musikkområdet, som er 
et av de største områdene på det norske kulturbudsjettet. I 2017, før dette 
området ble slått sammen med scenekunst i budsjettsammenheng, gikk 
om lag 1,2 av totalt 8,1 milliarder til musikkformål. Av dette gikk om lag 
640 millioner til de nasjonale og regionale institusjonene. Brorparten av 
dette går til de syv norske symfoniorkestrene. I tillegg til dette gis det 
støtte til ensembler og musikere gjennom blant annet Norsk kulturfond, 
Statens kunstnerstipend og Fond for lyd og bilde. Norsk kulturfond 
gir også støtte til musikkinnspilling, komposisjon, produksjon, tur- 
neer samt arrangørstøtte til festivaler og helårsarrangører (Hylland & 
Stavrum, 2018; Kleppe et al., 2019). Mange og solide støtteordninger kan 
slik ses på som et kjennetegn for hele bredden av norsk musikkbransje. 
Dette gjør at bransjen skiller seg fra andre lands musikkfelt, og vil i 
neste omgang også ha betydning for hvilke forventninger norske musi- 
kere og bransjeaktører har til tilskuddsordningenes funksjon og rolle 
for egen musikerøkonomi og det profesjonelle arbeidet de skal gjøre. 

Hvorfor satse internasjonalt? 


Til sist i dette kapittelet stiller vi et spørsmål som vi kanskje burde stilt 
først. Hvorfor skal man egentlig satse internasjonalt? Innledningsvis så 
vi at den norske kulturpolitiske argumentasjonen var tredelt. Det finnes 
både kunstneriske, økonomiske og geopolitiske mål for internasjonalise- 
ring på musikk- og kulturfeltet. Hvordan er det så med musikernes mål 
og motivasjoner for å satse internasjonalt? 

Grovt sett kan vi dele argumentene for å satse på musikkeksport i to 
kategorier: (1) økonomiske motiv og (2) kunstneriske, etiske eller poli- 
tiske motiv. Her finner vi relativt store forskjeller mellom artister og 
musikere i det rytmiske og klassiske feltet i hva som motiverer dem. 
Figur 8 viser andelen musikere og artister som har svart på påstander 
som omhandler økonomiske motiv for å satse mer på musikkeksport. 
Her er det tydelig at aktører i det rytmiske feltet er mer opptatt av å 
skaffe et større publikum og tjene penger enn aktører i det klassiske 
feltet. Også når det gjelder påstanden om å styrke norsk musikknæring, 
er andelen høyere blant de som hovedsakelig driver innenfor rytmiske 
sjangere enn klassiske, selv om det generelt er få som har en slik over- 
ordnet og kanskje mest kulturpolitisk overbygget målsetting for arbei- 
det de selv driver. 


Styrke norsk musikknæring J 


Etablere Norge i det globale reg 


musikkmarkedet 


Tjene mer penger a 
skaffe storre publikum Ji 


0% 5% 10% 15% 20% 25% 30% 35% 40% 45% 50% 


E Klassisk "Rytmisk 


Figur 8. Økonomiske/kommersielle grunner til å satse mer på musikkeksport blant aktører innen 
klassisk og rytmisk musikk (N = 149) 

Når det gjelder mer kunstneriske og kulturpolitiske motiver og årsaker 
til å satse mer på musikkeksport, er fordelingen noe jevnere. Innenfor 
både det rytmiske og klassiske feltet er kunstnerisk utvikling og kompe- 
tanseutvikling viktig. Vi ser et tydelig skille i påstanden om å formidle 
norsk kultur, som 28 prosent av de klassiske aktørene anser som viktig, 
mens kun 6 prosent av de rytmiske aktørene er opptatt av. Dette er illus- 
trert i figur 9. 


sed 
kompetanseheving for egen 

virksomhet 

Viktig for demokratibygging [ij 

og ytringsfrihet 

Figur 9. Kunstneriske og kulturpolitiske årsaker til å satse mer på musikkeksport blant aktører 
innen klassisk og rytmisk musikk (N = 149) 


Disse funnene kan ses i sammenheng med at dagens markedssituasjon, 
og rammevilkårene musikere og andre bransjeaktører arbeider innenfor, 
er temmelig ulike for klassiske og rytmiske sjangere. Klassisk og rytmisk 
musikk har blant annet hatt ulike tradisjoner for hvordan musikken er 
blitt finansiert, og herunder også ulik tilgang til offentlige tilskudds- 
ordninger. Virksomhetene har dessuten ofte ulik organisering, og opere- 
rer gjerne under svært ulike produksjons- og distribusjonsforhold. 

I tillegg til disse etablerte ulikhetene i musikkfeltet, har forskjellene 
i det økonomiske og kommersielle potensialet for rytmisk og klassisk 
musikk trolig bare økt med den plattformsentrerte musikkbransjen. 
Slik vi gjør rede for i innledningen, ligger plattformtilbydernes interesser 
til grunn for hva som løftes fram og oppnår volum i tjenestene, med ulike 
konsekvenser for ulike musikkuttrykk. Dette bekreftes i våre resultater, 


14 Se f.eks. https://musicandcopyright.wordpress.com/tag/genre/ 

og samsvarer med mønstre som er synlige andre steder. Selv om omset- 
ningstallene fra strømming ikke oppgis per sjanger i IFPIs årlige over- 
sikter for innspilt musikk, er det tydelig forskjell på hvordan klassisk og 
rytmisk musikk sirkulerer i strømmetjenestene. Klassisk musikk listes 
på en tiendeplass over verdens mest strømmede sjangere. Denne listen 
domineres av pop på førsteplass, rock på andreplass, og oldies på tredje- 
plass. Hiphop/rap ligger på fjerdeplass, men det presiseres at dette er den 
desidert største sjangeren blant lyttere mellom 16-24 år i nesten hele 
verden (IFPI, 2019, s. 15). 

Av det vi vet om sjanger og eksportinntekter i Norge, følger dette også 
samme mønster. I sin undersøkelse av hvem som hadde eksportinntekt fra 
musikkrelatert virksomhet i 2017, fant Eidsvold-Tøien et al. (2019) at dette 
gjaldt 28 prosent av de som jobbet innenfor klassisk, 67 prosent innen 
pop/rock og hele 92 prosent av de som jobbet med elektronisk musikk. 
Sjangerinndelingen i Fidsvold-Tøien-undersøkelsen er litt annerledes 
enn vår, men bekrefter at det kommersielle og økonomisk potensialet i 
musikkeksport er ulikt for rytmisk og klassisk musikk, med et signifi- 
kant lavere antall aktører innen klassisk musikk med eksportinntekter 
enn aktører i andre sjangerne. 

I en rekke åpne svar i spørreskjemaet om hvorfor musikkbransje- 
aktørene ønsker å satse på eksport, bekreftes alle de økonomiske, kunstne- 
riske, etiske og politiske motivene for musikkeksport som kommer fram 
i figur 8 og 9. I tillegg kommer det fram et interessant motiv for eksport 
som kan kobles til en sterk oppfatning av at mulighetene i det norske mar- 
kedet har endret seg i en plattformsentrert musikkbransje. I en verden 
der digital distribusjon dominerer, blir det norske markedet i seg selv rett 
og slett vurdert som for lite. Konkurransen er global, og dette medfører at 
aktivitet utelukkende i Norge ikke lønner seg økonomisk. Et norsk publi- 
kum alene trekker kun unntaksvis nok strømmer til at det er bærekraftig. 
Det er også begrenset hvor mange turneer og konserter et band kan gjen- 
nomføre i Norge med tilstrekkelig opprettholdt interesse. En artist svarer 
at: «Det ligger i de digitale mulighetenes vesen å tenke mer globalt på alt 
vi driver med», som et positivt perspektiv på hvordan digitaliseringen 
inviterer til eksport på nye måter. Det er likevel påfallende hvordan flere 
trekker fram begrensningene i det norske markedet som et motiv for mer 

eksport. Flere artister påpekte at «konsertmarkedet er for lite i Norge» og 
at det er et «mye større marked utenfor Norge». 

I en plattformsentrert musikkbransje rammer den globale virkelig- 
heten noen bransjeaktører hardere enn andre. Ikke all musikk slår an 
like lett globalt eller er enkelt overførbar til andre kulturer. For eksem- 
pel vil norsk musikk på samisk eller norsk språk ha mindre sjanse for å 
nå de store massene i utlandet. På samme måte vil visse musikkuttrykk 
med mindre sannsynlighet fanges opp av de store spillelistesystemene 
som gjør at musikken deles og går viralt. En respondent viser til ban- 
dets sjangertilknytning som argument for at konkurransen i det norske 
markedet ikke er tilstrekkelig. Musikken krever derfor et internasjonalt 
publikum: «Norge er tilnærmet irrelevant for metal, man trenger større 
befolkningsmasse for å få det til å gå rundt.» Erkjennelsen om at Norge 
er et lite land i en sammenkoblet verden er sterk i en plattformsentrert 
musikkbransje, og dette blir dermed en tilleggsårsak som motiverer til 
mer eksport. Dette er problemstillinger som også kan relateres til den 
synkende norskandelen i salget av musikk, som en rekke norske bransje- 
aktører og interesseorganisasjoner i dag arbeider for å øke (IFPI-Norge, 
2021; Nordgård, 2021). 

Nye medier - muligheter og utfordringer 


I det forrige kapittelet skildret vi hvordan den profesjonelle norske 
musikkbransjen satser på musikkeksport. Vi viste at det er stor varia- 
sjon i markeder, aktiviteter og samarbeidspartnere blant norske utøvere, 
skapere og bransjemellomledd. Musikkeksport skjer under ulike forut- 
setninger og er ulikt motivert. Det er likevel mulig å konkludere med at 
dagens mediebilde inviterer til nye internasjonale aktiviteter og nye typer 
musikkeksport. I dette kapittelet ser vi derfor mer detaljert på medie- 
nes betydning for hvordan musikk formidles ut over landegrensene. 
Vektleggingen av strømmetjenester og digitale plattformer i den norske 
musikkbransjen er trolig et resultat av den hurtige adapsjonen av digi- 
tal teknologi og tjenester her i landet. Men hvor stor er oppslutningen 
om musikkstrømmetjenestene? Hvilke andre medier er viktige i eksport? 
Hva kjennetegner musikk- og mediefloraen? Og hva kreves av de ulike 
bransjeaktørene for å lykkes i dette mediesystemet? Spørsmålene vi stiller 
i kapittelet kan bidra til å forstå sentrale forhold i dagens musikkvirke- 
lighet. Før vi går løs på dem, vender vi først drøye ti år tilbake i tid. Her 
dykker vi inn i forhold omkring hvordan norsk musikkbransje, den gang 
da, som pionerer og prøvekaniner i en digital virkelighet, erfarte over- 
gangen fra salg av musikk til distribusjon via musikkstrømmetjenester. 


Overgangserfaringer: Pionerer og prøvekaniner 


Raskt etter at de første on-demand musikkstrømmetjenestene etablerte 
seg i Norge, først Spotify i 2008 og så daværende WiMP i 2010, ga det 
nye distribusjonsformatet resultater i omsetningstallene for innspilt 
musikk. Totalomsetningen steg for første gang etter flere år med ned- 
gang. Inntekter fra strømming tok raskt markedsandeler. Som vi var inne 

på innledningsvis, skjedde dette flere år tidligere i Norge og Skandinavia 
enn i mange andre land. Norge er derfor sett på som et av verdens mest 
modne digitale musikkmarkeder. Et åpent spørsmål i undersøkelsen 
tematiserer hvilken betydning det har hatt for profesjonelle musikkvirk- 
somheter og musikkfeltet generelt at Norge var tidlig ute med å bruke 
musikkstrømmetjenester. 258 personer svarte på spørsmålet. Kort opp- 
summert kan svarene omsettes til to hovedfortellinger om betydningen 
av å være foregangsland innen strømming, der en er positiv og en er nega- 
tiv (se Hagen et al., 2020, s. 69 for flere resultater fra dette spørsmålet). 

Sortert i to kategorier, der svarene enten vektlegger positive eller nega- 
tive betydninger, finner vi ingen forskjell mellom utøvere/skapere og mel- 
lomledd i deres holdninger til hva det har betydd for dem at Norge tok 
i bruk musikkstrømmetjenester tidlig. For begge disse gruppene mener 
om lag 60 prosent at det i hovedsak har vært av positiv betydning. Alders- 
messig finner vi at yngre respondenter i noe større grad er positive, men 
dette kan trolig forklares med respondentens sjangertilknytning vel så 
mye som alder. Sjanger ser nemlig ut til å påvirke holdningene til over- 
gangen til bruk av strømmetjenester med et tydeligere resultat. 72 prosent 
av bransjeaktørene innen rock og pop melder om betydninger av positiv 
karakter, mens kun 38 prosent innen klassisk og samtidsmusikk deler de 
positive holdningene (Hagen et al., 2020, s. 70). 

Når vi ser hva bransjeaktørene i de åpne svarene vektlegger av positiv 
betydning, kan dette ses i sammenheng med publikums raske omstil- 
ling til musikkstrømmetjenester. Det har bidratt til stor betalingsvilje for 
musikk, mener flere, og at det finnes mange betalende abonnenter framfor 
brukere av strømmetjenestenes gratisversjoner. Det at praksiser knyttet 
til ulovlig fildeling og piratkopiering avtok tidligere i Norge enn i mange 
andre land, er også en viktig og positiv betydning av strømmetjenestenes 
tidlige inntog. I samme forbindelse forteller noen at de tidlige erfarin- 
gene med musikkstrømmetjenester var viktige for å kunne tilpasse dis- 
tribusjonen til publikums nye lyttervaner. Det ga forsprang i kunnskap 
om det digitale markedet. Noen trekker fram tilgang på data, trafikk og 
innsikt fra digitale plattformer som viktig, og at de rett og slett mestrer 
nødvendige digitale bransjekompetanser godt i dag fordi de har kunnet 
praktisere det over tid. En musiker i 40-åra med eget plateselskap sier at 

han føler vi i Norge vet mer enn våre internasjonale samarbeidspartnere 
om hvordan sosiale medier virker, nettverksbygging mot fanbase og om 
spillelisters betydning. 

Norges posisjon som digital pioner har medført god selvtillit for noen 
bransjeaktører, der følelse av kontroll og oversikt er styrket. Dette inklu- 
derer også muligheten til å bygge en relasjon til tjenestene selv. Flere nev- 
ner at det å ha «god dialog» med Spotify, og ikke minst WiMP, som hadde 
kontorer i Oslo og var synlig til stede i den musikalske offentligheten, 
blant annet på festivaler (Kjus, 2018), har gitt positive ringvirkninger for 
virksomheten. En musiker/artist i 20-åra sier at «Spotify var tidlig på bal- 
len. Putter meg på lister etc. Føler de er inkluderende og vet at det hjelper 
veldig når de pusher ting». En person som jobber i eget musikkselskap, 
management, label (40-49 år) knytter også posisjonen som tidlig strøm- 
menasjon til muligheter for spillelisteplasseringer og annen eksponering 
i strømmetjenestene. Han konkluderer faktisk med at de har utviklet 
virksomheten i samarbeid med Spotify. 

Utsagnene bekrefter at muligheten for gjensidig dialog mellom 
tjenesteleverandørene og musikkbransjeaktørene trolig har vært av 
viktig betydning i denne perioden, sannsynligvis for begge parter. Når 
det er sagt har strømmetjenestene endret seg mye siden de første ver- 
sjonene ble lansert, slik de i senere tid er kritisert for sin lukkethet og 
omtalt som «sorte bokser» (Eriksson et al., 2019; O’Dair & Fry, 2020). 
Kritikken gjelder også musikkbransjens reduserte muligheter for 
direkte dialog med tjenesteleverandørene når det gjelder pitching og 
plassering av musikk. Dette skjer i dag i hovedsak via digitale portaler 
og med bruk av programvare. Dialogen vi hører om fra bransjeaktørene 
fra strømmetjenestenes første fase, er erstattet med opplasting av filer 
og metadata og kategorisering av musikken i stikkordsform før låter 
velges ut av strømmetjenesten, uten at premissene for hva som velges ut 
er tydelig kommunisert. 

En tydelig positiv betydning med å være strømmetjenestepionerer, er 
de økte eksportmulighetene dette har skapt. Ved å være tidlig ute med 
å bruke musikkstrømmetjenester etablerte Norge seg tydelig i det glo- 
bale markedet. Flere omtaler strømmetjenestene som årsak til at verdens 
øyne ble rettet mot det norske musikkmarkedet omkring år 2010, som 

også er omtalt i andre studier (Nordgård, 2021). Det internasjonale vin- 
duet strømmetjenestene ga for norsk musikk, førte til henvendelser og 
interesse fra internasjonale aktører og etablering av nye samarbeid, for- 
teller flere. Økt internasjonal publisitet har også ført til en voksende glo- 
bal lytterbase. En komponist i 60-åra er skeptisk til betalingsmodellen 
i musikkstrømmetjenester, men anerkjenner det enorme internasjonale 
nedslagsfeltet i strommedistribusjon: «Jeg er ingen fan av at Spotify beta- 
ler de store artistene med penger som de små artistenes burde ha krav på. 
Samtidig har jeg aldri gitt ut en CD som har reist rundt hele kloden på 
en dag.» 

Flere trekker fram det positive i at norske artister, låtskrivere og pro- 
dusenter har blitt mer internasjonalt anerkjent og akseptert i løpet av 
2010-tallet. Posisjonen som digital pioner har styrket norsk musikks 
omdømme, og generelt oppmerksomheten og kunnskapen om norsk 
musikk i verden. Dette hadde ikke skjedd uten strømmetjenestene. En 
person som jobber som med talent og utvikling i et plateselskap (50-59 
år) sier at strømmetjenestene har vært viktige for å etablere Norge som en 
betydelig leverandør av kommersiell og spennende musikk/artister. Han 
påpeker at denne fordelen imidlertid er borte nå, og «at det derfor er så 
viktig å at bransjen sammen klarer å jobbe målbevisst for å opprettholde 
posisjonen vi klarte å opparbeide oss da vi kunne påvirke strømme- 
tjenestene globalt». 

Denne erfaringen, om et marked i endring der situasjonen er i 
ferd med å snu, bekreftes av flere. Forspranget Norge fikk som global 
strømmetjenestepioner, er i ferd med å innhentes. Mulighetene for norsk 
musikk til å boltre seg i strømmetjenestene, med vidstrakt nedslagsfelt, 
oppleves som redusert. Stemningsskiftet handler også om at mulighe- 
tene som plattformene først ga opplevdes som «mer åpne», «demokra- 
tiske» og mindre «kommersielt rigga», slik det omtales i resultatene. En 
artist/musiker i 30-åra forklarer: «Det var ikkje kuratorar og aktørar med 
mykje pengar og økonomiske interesser som dikterte kva folk strøymar 
i same grad, så sjølv ukjende artistar kunne få relativt sett ganske gode 
strøymetal berre som eit resultat av gode konsertar.» Det er i realiteten 
bransjeaktørenes egne erfaringer med de tvetydig innrettede plattform- 
prinsippene som vi forklarte innledningsvis (Gillespie, 2010), vi hører 

om i disse sitatetene og bransjens egne ord på det som i forskningslitte- 
raturen er kalt den kuratoriale vendingen i strømmetjenestene (Eriksson 
et al., 2019, Negus, 2019). 

Dette klimaskiftet har medført at norsk musikk ikke klarer å nå gjen- 
nom med samme kraft i møte med den internasjonale konkurransen i 
strømmetjenestene. Dette har gjort at kampen om markedsandeler, 
spillelisteplass, synlighet og oppmerksomhet også øker. Den globale kon- 
kurransen intensiveres, med størst press på små og uetablerte aktører. 
En daglig leder i et plateselskap i 50-åra forklarer at nå «er vinduet så 
godt som lukket, og vi må igjen konkurrere internasjonalt med de ulem- 
pene det er å ha utspring fra et bittelite hjemmemarked». Det er tydelig 
at bevisstheten er stor om at Norge er et lite land. Denne posisjonen i en 
global konkurranse, både utfordrer mulighetene til å lykkes internasjo- 
nalt - og høyner kravet om å satse internasjonalt, på samme tid. 

Flere av erfaringene som tidlig strømmenasjon farges av refleksjo- 
ner om hvordan ulik musikk har ulike muligheter i strømmetjenestene. 
Her spiller sjangertilhørighet en rolle, og hvor musikken plasserer seg 
i feltet som nisje versus bredde. Interessant nok nevnes musikkstrømme- 
tjenestenes inntog som både en klar fordel og en tydelig ulempe for de 
som definerer seg som aktører i et nisjefelt av norsk musikk. Flere 
opplever at markedsutviklingen med strømmetjenestene har gjort det 
vanskeligere å ikke være mainstream. Utviklingen har hatt minst fordel 
for de som beveger seg utenfor det kommersielle markedet. En artist/ 
musiker i 50-åra erfarer at «oppmerksomheten stort sett er rettet mot 
de som streames mye, og jazz er overhodet ikke i den kategorien. Det 
er et marked som styres mer enn noen gang av store selskap og som 
presser markedet». Andre trekker fram akkurat det motsatte; nettopp at 
strømmetjenestene gir bedre mulighet til å dyrke nisjene, fordi også den 
smale musikken når ut til flere lyttere og kan dra nytte av nisjemarkeder 
i mange land. For nisjebasert musikk er det sentralt å være tilgjengelig 
overalt, sier en respondent i 50-åra som driver sitt eget plateselskap. Dette 
har blitt mye lettere med streaming og digital distribusjon. Om enn ikke 
via de største og mest kommersielle spillelistene, så har digitaliseringen 
gitt et større globalt publikum til norsk musikk, også i smalere sjangere, 
hevdes det. 

I de positive svarene bekreftes ideen om at digitaliseringen har hatt en 
viss demokratiserende funksjon, når det framheves at mindre aktører har 
fått bedre muligheter til å gi ut musikk og lykkes uavhengig av tradisjo- 
nelle portvoktere. En artist i 20-åra hevder at det å gi ut musikk digitalt 
er en stor fordel for alle uavhengige artister som ikke har råd til fysisk 
utgivelse og alt som et plateselskap kan tilby, da utgivelsen kan gjøres for 
noen hundrelapper via eget plateselskap. Andre bemerker at musikken 
kan treffe godt og spres organisk, uavhengig av etablerte medier og deres 
innflytelse gjennom anbefalinger og anmeldelser. 

Uavhengigheten som digitaliseringen har bidratt til, er likevel ikke 
uproblematisk. Vissheten er stor om at veien til suksess via strømmetje- 
nester er full av uforutsigbarheter. Omtrent 1 av 5 av de som har tatt stil- 
ling til betydningen av strømmetjenestenes tidlige inntog i Norge, svarer 
derfor at dette har hatt konsekvenser av både positiv og negativ betydning 
(Hagen et al., 2020, s. 70). De anerkjenner at digitaliseringen har medført 
både ulemper og fordeler. Selv om det er enklere for uetablerte og uavhen- 
gige artister å gi ut musikken sin selv, er mulighetene til å slå igjennom 
fortsatt begrenset. Flere hevder markedet i utpreget grad domineres av 
singler og «strømme-hits», og at sjansene til å oppnå god eksponering i 
sosiale medier er uforutsigbare. 

Den utfordrende økonomien i musikkbransjen er hovedargumentet 
blant de som mener det har vært av negativ betydning for feltet at Norge 
tok i bruk musikkstrømmetjenester tidlig. De ser seg ikke som pionerer, 
men snarere som prøvekaniner i et globalt og digitalt verdensmarked. 
De har dyrekjøpt fått erfare betydningen av at publikum brått sluttet å 
kjøpe CD-er da strømmetjenestene kom. Dette ga et stort tap i inntekter, 
på tross av at salget allerede hadde vært lavt i flere år på grunn av ulovlig 
fildeling og mangel på gode forretningsmodeller (Molde, 2018; Nordgård, 
2018). 

I tillegg til den akutte økonomiske ulempen som oppstod da salgsinn- 
tektene forsvant, uttrykker mange stor misnøye med strømmetjenestenes 
pengefordeling og forretningsmodeller. Disse oppleves som lite bære- 
kraftige og spiller ikke på lag med aktører fra små markeder og aktø- 
rer som opererer mindre kommersielle deler av feltet. En låtskriver og 
tekstforfatter i 60-åra forklarer hvordan strømmetjenester har ødelagt 


82 


NYE MEDIER - MULIGHETER OG UTFORDRINGER 


for virksomheten: «Alle CD-ene som jeg ga ut har ingen betydning nå: 
plateselskaper, platebutikker og studioer gikk konkurs, vanskelig å selge 
egne CD-er selv ved konserter fordi mange har ikke CD-spillere eller 
CD-funksjon på datamaskin lenger, mine ensembler og mine verk er ikke 
lett å finne blant alle de store popartistene på Spotify, Tidal, osv. Alt er 
rettet mot de mest kommersielle varene. Det som jeg tjente før på innspil- 
ling, er borte.» 

Flere reflekterer kritisk over at musikkbransjen faktisk tok i bruk 
strømmetjenester og digitale plattformer så tidlig, før gode nok avtaler 
var etablert og uten tilstrekkelige forhandlinger om økonomien og klare- 
ring av rettighetshåndteringen i tjenestene. Dette har fått uheldige konse- 
kvenser, sier en musiker i 40-åra, for eksempel ved å skape presedens for 
at artister og opphavspersoner ikke får særlige inntekter av åndsverkene 
oginnspillingene sine. En annen jazz-artist i 40-åra hevder det er vanske- 
ligere å etablere seg som nykommer i det digitale markedet. Det er nesten 
umulig å tjene inn kostnadene ved nyproduksjoner for mindre kommer- 
sielle uttrykk gjennom strømmetjenestene. 

Tanken på hva overgangen til strømmetjenester har betydd, bringer 
fram erkjennelser om hvordan den globale konkurransen, som har akse- 
lerert med digitaliseringen, slett ikke bare foregår digitalt. For å operere i 
global skala, er mange fortsatt avhengig av fysisk distribusjon i tillegg til 
å være tilgjengelig i musikkstrømmetjenester. En artist i 30-åra uttrykker 
bekymring for om det vil være mulig å fortsette dersom CD-salget stuper 
i andre land også. For eksempel i forbindelse med internasjonale turneer 
er CD-salg en utrolig viktig inntekt, hevder artisten. Av samme grunn 
mener en komponist og låtskriver i 50-åra at det faktisk er en fordel at 
verden henger etter digitalt. Salget av fysiske formater i utlandet gjel- 
der fortsatt, og gir større avkastning per enhet sammenlignet med hver 
avspilte strøm. Disse refleksjonene speiler noe av kompleksiteten som 
ligger i å ha verden som marked. Aktørene må svare til ulike markeds- 
behov, og distribuere innhold i flere tjenester og formater. Dette er et omfat- 
tende arbeid, og krever omstillingsevne i tenkning og praksis. Mange 
synes det har vært, og fortsatt er, vanskelig å få oversikt over hvordan 
ting funker i sammensatte og fragmenterte verdensmarkeder. Digitalise- 
ringen og internasjonaliseringen stiller krav til stadig nye kompetanser. 

Overgangen til strømming har dermed tatt mye tid fra det kreative arbei- 
det, særlig for de som opererer på egenhånd. Med formuleringen til en 
musiker med eget plateselskap i 30-åra, er det vanskelig å prioritere tiden 
sin og styre hvilket arbeid som skal være i fokus. 

Det trekkes også fram hvor tidkrevende det har blitt å håndtere den 
enorme konkurransen i markedet. Frykten for at egen musikk skal 
drukne i mengdene av annet innhold, oppleves som reell. Strømme- 
tjenestene påvirker dermed hva slags kontakt musikere og artister har 
mulighet til å skape med lytterne sine, mener flere, med en avstandsska- 
pende effekt. Det er ekstremt vanskelig å synes i en strømmetjeneste som 
lanserer rundt 60 000 låter hver uke, sier en musiker i 30-åra, og peker 
på utfordringer skapt av en stadig mer presset oppmerksomhetsøkonomi 
(Goldhaber, 1997; Hagen, 2020). Det er mulig å bli oppdaget og hørt via 
spillelister, men veien til disse spillelistene oppleves som uforutsigbar, og 
det er ingen garanti for å bli inkludert i dem. 

Også mulighetene for å få hjelp til kommersielt arbeid og etablere pro- 
fesjonelle avtaler er blitt mer krevende, hevdes det, med begrunnelse i 
hvordan strømmetjenestene dominerer markedet. Nar «ein måles ut i frå 
antal streams for å få hjelp i eit apparat, men dette sjeldan seiar noko om 
kvalitet eller om karrierer er bærekraftige over tid», som en komponist 
i 30-åra omtaler det, da er det vanskelig å være i oppstartsfasen. Kam- 
pen om synlighet oppleves som ekstra tøff for opphavspersoner som ikke 
framfører egen musikk, fordi opphavspersoner sjelden blir synliggjort i 
strømmetjenestene. De opplyser bare om utøverne, skriver en komponist 
i 50-åra. Talen er klar og tydelig fra en artist i 60-åra slik hen omtaler at 
internett har vært en økonomisk forbannelse for bransjen, med organi- 
serte tyverier av åndsverk. 

Fra to hovedfortellinger om strømmetjenestenes tidlige inntog i Norge, 
en positiv og en negativ, står vi i dag i en situasjon der nesten alle som 
jobber med innspilt musikk forholder seg til musikkstrømmetjenestene. 
Dette, og andre forhold knyttet til mediebruk og musikkeksport, tar vi 
for oss i detalj videre. Med oss tar vi med innsikten om de splittede erfa- 
ringene fra overgangen til en plattformsentrert musikkbransje. Hvorvidt 
det er erfaringene som pionerer eller prøvekaniner som i dag preger bran- 
sjen, gjenstår å se. 

Medier og musikkeksport 


Hvilke medier eller formater er viktige for musikkvirksomheter som 
skal distribuere musikk utenfor Norge? Som figur 10 illustrerer, svarer 
de fleste (85 %) i vår undersøkelse at de vurderer on-demand musikk- 
strømmetjenester som Tidal og Spotify som viktige for å nå ut i verden 
med musikken. De aller fleste, nærmere 80 prosent, vurderer også radio 
som et viktig medium for å nå utlandet. Både CD, nedlastning, gratis 
strømming (inkludert YouTube) og vinyl vurderes som viktig blant 
mer enn halvparten av respondentene i undersøkelsen. Dette tyder på 
at arbeid rettet mot internasjonale markeder preges av større format- 
variasjon enn her i Norge, hvor musikkstrømmetjenestene har tatt over 
90 prosent markedsandel (IFPI-Norge, 2021). Kassetter er betraktet 
som et marginalt format, men omtales likevel som veldig viktig blant 
3 prosent av respondentene. I overkant av 30 prosent av responden- 
tene har svart at de anser live-strømming som viktig. Det er her verdt 
å merke seg at undersøkelsen er gjennomført før covid-19-utbruddet 
i Norge, som fikk umiddelbare konsekvenser for all konsertaktivitet 
da det ikke lenger var lov å samle folk i grupper. Dette gjorde at flere 
kastet seg på live-strømming som en ny form for konsertformidling i 
perioden mellom mars og mai 2020 (Gran et al., 2020), som vi skriver 
om i bokas siste kapittel. 

Figur 10. Ulike musikkmedier vurdert som «noen ganger viktig» og «veldig viktig» for å nå ut i 
verden med norsk musikk (N = 435) 


85 


KAPITTEL 4 


Det er en betydelig forskjell mellom hvilke bransjeaktører som vurderer 
musikkstrømmetjenester som viktigst i arbeidet med musikk, nærmere 
bestemt 80 prosent av mellomleddaktørene, opp mot bare halvparten 
blant utøvere og skapere (se Hagen et al., 2020, s. 64). En forklaring på 
denne forskjellen kan være hvordan sjangertilhørighet fordeler seg på de 
ulike aktørene i utvalget. Flere klassiske musikere og komponister, som 
i hovedsak baserer seg på andre inntektsstrømmer enn strømming, pre- 
ger svaret i grupperingen utøvere/skapere. Tilsvarende er det flere aktører 
innen rytmisk musikk blant mellomleddene i studien, og disse trekker 
opp prosentandelen mellomledd som vurderer musikkstrømmetjenester 
som veldig viktig. 

Figur 11 tegner et bilde av at aktører innen de fleste sjangere i norsk 
musikkbransje er positive til bruken av strømmetjenester når det gjelder 
å nå ut i verden med norsk musikk. Flest innenfor hip-hop/rap/urban og 
metal svarer dette (mer enn 80 %), og over halvparten innenfor alle de 
øvrige sjangere, med unntak av klassisk (37 %) og samtidsmusikk (42 %). 
Fra tidligere studier vet vi at strømmetjenester utfordrer utøvere/skaperes 
rettigheter (Kjus, 2021b), og at strømmetjenestenes pro-rata forretnings- 
modell forsterker mønstre som gjør at visse sjangere strømmes mer enn 
andre (Maasø, 2014). Denne studien bekrefter likevel at bransjeaktører 
innen samtlige sjangere nyttiggjør seg av strømmetjenester og erfarer 
dem som i mer eller mindre viktige i eksportrettet arbeid. 

Hvor viktige musikkstrømmetjenester vurderes å være for interna- 
sjonal distribusjon, varierer noe med alder. I den yngste aldersgruppen 
(19-29 år) mener 63 prosent at strømmetjenester er veldig viktig, på tvers 
av roller og sjangertilhørighet. Denne andelen synker med alderen. Kun 
27 prosent av dem over 60 år svarer at musikkstrømmetjenester er veldig 
viktig for å nå ut i verden med musikken. Det er ikke så overraskende 
at flest unge tar i bruk nye medier, og en tolkning kan være at de eldste 
opplever det som mindre presserende å satse internasjonalt enn unge og 
mer nyetablerte artister. 

Holdningene til hvor viktig musikkstrømmetjenester er for norsk 
musikkeksport kan altså ses i sammenheng med både bransjeaktørenes 
sjanger og alder. Samtidig vet vi at det er flere unge i vårt materiale som 
jobber med rytmisk musikk enn klassisk musikk. En nærmere inspeksjon 

av dataene viser at holdningene til musikkstrømmetjenester er mer styrt 
av sjangertilknytning enn alder. Analysene i sin helhet kan ses i rappor- 
ten Digital ambivalens (Hagen et al., 2020, s. 66-68). 

I arbeidet med å nå ut i verden med norsk musikk, er det ikke bare musikk- 
medier som er av betydning. Også sosiale medier og andre internettmedier, 
samt mer tradisjonelle medier som tv, radio og avis, er av betydning i arbei- 
det med musikkeksport. Mediene brukes både til å skaffe oppmerksomhet 
og treffe publikum, og bidrar til at norsk musikk gjøres kjent internasjonalt. 
Figur 12 viser hvordan ulike medietyper vurderes når det gjelder arbeidet 
med å nå utlandet med norsk musikk. Facebook er plattformmediet, ut over 
de rene musikkmediene, som flest oppfatter som viktig i formidlingen av 
norsk musikk internasjonalt. Deretter følger YouTube, musikkmagasiner 
(både på nett eller papir), egne nettsider og Instagram. 

I tillegg til mediene i tabellen over, oppgis en rekke andre medier som 
viktige kanaler for distribusjon av norsk musikk internasjonalt. Blant annet 
nevnes strømming via internasjonal nettradio, direktesendte videostrøm- 
mingsplattformer som Twitch og OperaVision, og sosiale nettsamfunn 
som Reddit, Tumblr og Ello. Av musikkrelaterte medier nevnes Bandcamp 
og ReverbNation, MySpace, PledgeMusic, CDON og cdbaby. Den russiske 

Figur 11. Andel som svarer at musikkstrømmetjenester er veldig viktig for musikkeksport fordelt 
på sjanger (N = 435) 

sosiale medieplattformen VKontakte, den kinesiske musikkstrømme- 
tjenesten QQ Music, og den sørkoreanske topplisten Gaon Chart, nevnes 
også og eksemplifiserer formidling via internettmedier rettet direkte mot 
enkelte land. Den store variasjonen i svarene vitner om at norsk musikk- 
bransje forholder seg til en rekke markeder via en rekke medier. 

I en foreløpig oppsummering av medienes betydning for internasjonal 
distribusjon av norsk musikk, er det åpenbart at mediefloraen er stor og 
variert, også utover det vi har klart å fange opp med denne undersøkel- 
sen. Heterogeniteten i medier som brukes i formidling av norsk musikk er 
stor, og varierer med musikkens publikum og markedene det satses i. Noen 
forholder seg til mange medier og beretter om bevisst mediebruk tilpas- 
set virksomheten, artisten, musikkuttrykket eller prosjektet. For andre er 
medieerfaringene mer generelle og av mer eller mindre tilfeldig art. Det er 
likevel liten tvil om at digitaliseringen bidrar til å skape et stort mangfold 
av kanaler som kan brukes eklektisk og variert. De store musikkstrømme- 
tjenestene, samt nettverk og plattformer som Facebook og YouTube, 
omtales som «ofte viktig» av flest aktører. Av andre «nye medier» omtales 
bildenettsamfunnet Instagram som viktig blant 65 prosent. Bildedelings- 
tjenesten Snapchat vektes til sammenligning ikke som viktig for så mange, 
men er likevel «veldig viktig» for noen (5 %) (se Hagen et al., 2020, s. 65). Et 
tilsvarende resultat gjelder også for dataspill som distribusjonskanal. Det 
er foreløpig ikke alle forunt å få musikken sin plassert i et internasjonalt 
dataspill, men for de som lykkes med dette, er dette en potensiell vei til at 
mange nye lyttere oppdager musikken. Mediet blir dermed vurdert som en 
viktig distribusjonskanal blant en mindre andel. 

Dette minner oss om at medieutvikling skjer raskt og i dynamiske 
forløp (Feenberg, 2009). Et eksempel på dette kommer til syne i hvor- 
dan kortvideo-appen TikTok, som i løpet av første kvartal 2020 rundet 
2 milliarder nedlastninger på verdensbasis, ikke er nevnt i denne under- 
søkelsen med ett ord, verken i spørsmålsformuleringene eller svarene. 
TikTok har med andre ord spredd seg svært fort. Selv om TikToks rolle 
i å spre musikk og trender globalt er behørig omtalt i både norske og 
internasjonale mediesaker, viser Gran et al. (2020) at kun 1 prosent av 
norske musikkbransjeaktører så langt har bruk TikTok «litt» i sitt arbeid 
med å formidle egen musikk. Det kan være flere grunner til denne lave 

Figur 12. Medier som oppfattes som viktige for formidling av musikk i internasjonale markeder 
(N = 434) 
oppslutningen om TikTok, pa tross av mediehypen og populariteten 
blant (særlig det unge) publikum. TikTok har vært omstridt nar det 
gjelder eierskap, personvern og datalagringsvilkår for både brukere og 
innholdsleverandører. Resultatet kan likevel tyde på at frontlinjen av 
musikkbransjeaktører som tar i bruk splitter nye medier, kun er repre- 
sentert av et fåtall. Viljen til å teste ut nye formater og være entreprenører 
i musikkdistribusjon (se f.eks. Morris, 2014) er ikke ubetinget, selv om 
norske musikkbransjeaktører har blitt regnet som digitale pionerer. 
Andre medieflater som tradisjonelt har vært viktig for musikkstoff, 
som musikkmagasiner, ukeblader og aviser, enten på papir eller nett, føl- 
ger de nye mediene hakk i hæl når musikkbransjen snakker om viktige 
eksportmedier. Andelen (74 %) som mener at «egne nettsider» er viktige 
for å nå ut med norsk musikk er også interessant. Sammenlignet med en 
artistside på Facebook eller en «about»-side på Spotify er innholdsflyten 
og kommunikasjonen på en egen nettside mer direkte, forutsigbar og 
kontrollert. Egne nettsider kan oppleves som mindre utfordret av inter- 
nettets virale og algoritmestyrte logikker som påvirker hvilket innhold 
som drukner og løftes fram i plattformtjenestene. Antallet som trekker 
fram e-post-lister og SMS i de åpne svarene, understreker også et slikt 
poeng. Når fysiske og personlige møter blir omtalt i samme åndedrag, 

begynner vi å forstå at verdien av et lojalt publikum og muligheten til 
å nå disse direkte, er gull verdt i en medievirkelighet preget av platt- 
forminnhold, store mengder informasjon, uforutsigbarhet og global 
konkurranse. 

Radio troner fortsatt høyt når norsk musikk skal nå utlandet. Dette 
resultatet samsvarer med hvordan radio i Norge også har opprettholdt 
sin status som et av de viktigste mediene for nordmenns oppdagelse av ny 
musikk, på tross av den kraftige veksten i digital distribusjon (Dugstad, 
2018). Når vi vet at utbredelsen av digitale distribusjonsmedier ikke er 
like stor i en del andre land, forklarer dette radioen som et fortsatt viktig 
medium i norsk musikkeksport. 

Den samme forklaringen underbygger også hvorfor fysiske formater 
fortsatt er av stor betydning i salg og distribusjon av musikk internasjo- 
nalt. I kapittel 3 så vi at nærmere halvparten av skaperne/utøverne (49 %) 
i undersøkelsen hadde solgt musikk i fysisk formater utenfor Norge 
(jf. figur 1). I figur 10 kommer det fram at 61 prosent i hele utvalget sier at 
CD-formatet er viktig i musikkeksport, og 54 prosent sier det samme om 
vinyl. Selv om andelen er langt mindre her sammenlignet med andelen 
som mener musikkstrømmetjenester og plattformer som Facebook og 
YouTube er viktige, gir resultatene bekreftelse på at salg av fysiske forma- 
ter fortsatt er sentralt i mange internasjonale markeder, i mye større grad 
enn i Norge (se IFPI-Norge, 2021). 

Spørsmålet om medienes betydning for musikkeksport kan oppsum- 
meres med at selv om internettmediene er helt sentrale, preges interna- 
sjonal musikkdistribusjon av at både nye og gamle medier tas i bruk om 
hverandre. I musikkbransjens arbeid mot utlandet er mediefloraen rik 
og mye større enn i Norge, hvor musikkstrømmetjenestenes definisjons- 
makt og markedsandeler ruver. 


Digitale data 


Når musikere, låtskrivere og musikkbransjeaktører bruker digitale 
plattformer i distribusjon og formidling, innebærer ikke dette bare en 
ny mulighet til å nå ut til et globalt publikum. For samtidig som publi- 
kum strømmer musikk, lager spillelister i Spotify, klikker seg gjennom 

musikkvideoer på YouTube og følger artister på Instagram, legger bru- 
kerne igjen digitale avtrykk som registreres og lagres som data. I tillegg 
til å registrere engasjement og aktivitet på internett, lagres også infor- 
masjon om brukernes demografiske karakteristikker, som for eksempel 
kjønn, alder, bosted, interesser, nettverk og relasjoner. 

Dersom slik informasjon samles opp og gjøres tilgjengelig i 
aggregert form, kan trafikkdata og digital innsikt analyseres og 
anvendesstrategisk og profesjonelt. Praksisen er døpt datafication (Mayer- 
Schönberger & Cukier, 2013) og har vist seg nyttig for mange forhold i 
kommersielle virksomheter, spesielt rettet mot bedre publikumsforstå- 
else og plattform- og innholdsutvikling. Å bruke digitale data kommer- 
sielt og strategisk forutsetter imidlertid at man har tilgang på dataene og 
tilstrekkelig analysekompetanse til å forstå dem. Strategisk bruk av data 
krever med andre ord en viss form for omsettingsevne, altså evne til å 
identifisere, forstå, fortolke og skape basert på informasjonen dataene 
gir (Livingstone, 2004). 

Datafication er ikke et nytt fenomen; musikkbransjen har også tidli- 
gere laget publikumsprofiler og tallfestet informasjon om lytting, salg, 
antall radiospillinger, reklameeksponering osv., som et ledd i å planlegge 
og utvikle en profesjonell virksomhet (Baym, 2018). En viktig forskjell 
når salg, lytting, avspillinger og eksponering skjer digitalt, er likevel at 
mengdene informasjon som kan registreres, lagres, analyseres og deles, er 
enormt mye større. Innsiktene man kan få om individuelle bruksmønstre 
hos publikum, og dessuten musikkens bevegelser, er mye mer detaljert 
enn noen gang før i historien. Muligheten til å analysere preferansemøn- 
stre og enkeltresponser ned på sekunder, gjør at avsendere og tilbydere 
av tjenester og innhold kan tilpasse sitt innhold i takt med publikums 
responser, i langt større grad enn tidligere. 

Opprinnelig har trafikkdata og digital innsikt først og fremst vært 
tilgjengelig for plattformeiere og tjenesteutviklere, og det har vært en 
sentral del av deres forretningsmodell (Negus, 2019). Spotify har sørget 
for å bygge ut sin egen, solide analysekompetanse, blant annet ved å 
kjøpe opp analysefirmaet EchoNest i 2014. Dette sikret dem at aggre- 
gerte data kan utnyttes maksimalt i publikumsforståelsen og plattform- 
oppbyggingen (Prey, 2016). Stadig nye patenter - noe av det siste, en 

stemmegjenkjennings- og overvåkningspatent — sikres for å ha tilgang på 
detaljert informasjon om tjenestenes brukere (Yoo, 2021). 

I de senere årene har vi sett en tendens til at ulike typer data og bruker- 
informasjon gjøres tilgjengelig for flere aktører enn kun tjenestetilby- 
derne og deres betalende annonsører og samarbeidspartnere. Detaljerte 
data fra plattformtjenester viser seg nemlig å være attraktive for flere. 
Dette gjelder ikke minst musikkbransjens mellomledd, skapere, utø- 
vere og andre rettighetshavere av åndsverk som sirkulerer på nett. Hånd 
i hånd med bevisstheten i musikkbransjen om mulighetene til å bruke 
data til å forstå musikkens ferd og brukernes adferd, ser vi at tilbudet 
vokser av tjenester og firmaer som tilbyr tilgang, verktøy og kompetanse 
for å gjøre data om til innsikt. 

Undersøkelsen vår inkluderte et spørsmål om respondentenes bruk 
av data, trafikktall, strømmetall, likerklikk m.m. fra digitale medier i 
sin musikkrelaterte virksomhet. Spørsmålet favnet bredt, slik at sva- 
rene kunne inkludere ulike typer data, informasjon og tilbakemeldin- 
ger fra digitale tjenester, fra tomler opp (likerklikk) og kommentarer til 
rene trafikktall og statistiske sammenstillinger. Å inkludere en bredde 
av ulike typer feedback data i spørsmålet, var et bevisst valg fordi det 
ikke tidligere var gjort tilsvarende kartlegging av norsk musikkbransjes 
bruk av digitale data i arbeidet med musikk. Vi fant at 44 prosent av hele 
utvalget svarte ja til å ha brukt data, trafikktall, strømmetall, likerklikk 
m.m. i musikkvirksomheten sin, mens 36 prosent svarte nei. En relativt 
stor andel, 21 prosent, svarte at de ikke anser spørsmålet som relevant for 
deres virksomhet (se Hagen et al., 2020, s. 86). 

Det er betydelige forskjeller mellom skapende og utøvende musikere 
og de som jobber strategisk og administrativt som mellomledd i andelen 
som bruker data i arbeidet med musikk. 75 prosent av mellomleddaktører 
tar i bruk digitale feedbackdata, mens kun 37 prosent skapere/utøvere gjør 
det samme (Hagen et al., 2020, s. 86.) Dette er ikke overraskende. Mel- 
lomleddene, det vil si plateselskap, forlag, managere, booking-agenter og 
andre, jobber på vegne av utøvere og skapere, og gjør strategisk arbeid — 
som i tre av fire tilfeller inkluderer innsamling og analyse av data. Til- 
gang på data og evne til å analytisk omsette dem, kan dermed ses som 
eksempel på en ny type spesialisering som følger med plattformsentrert 

musikkdistribusjon, og en kompetanse som så langt er mest utviklet 
blant aktører i musikkbransjens mellomledd.* 

Senere i kapittelet ser vi på hvilke områder og aktiviteter digitale data 
bidrar til å belyse i musikkbransjens arbeid. For å gi et frampek kan vi 
si at data, for dem som vet å utnytte dem, er blitt et svært viktig verk- 
tøy for å skjønne bevegelser og responser i markedet musikken opererer 
i. Med en påminnelse om hvor bred formuleringen for spørsmålet var, 
høres det derfor umiddelbart lite ut at kun 44 prosent av det totale utval- 
get, og 37 prosent av utøverne og skaperne, tar i bruk data, trafikktall, 
strømmetall, likerklikk, kommentarer o.l. fra digitale medier i arbeidet 
sitt (jf. figur 37 i Hagen et al., 2020, s. 86). Når vi hevder at dette er lite, har 
vi ikke oversikt over hvor mange av disse skaperne og utøverne som får 
innsikt fra data ved å være tilknyttet profesjonelle mellomledd som gjør 
data- og analysearbeidet for dem. Uavhengig av dette forbeholdet tyder 
den relativt lave andelen skapere og utøvere som har brukt data i eget 
arbeid, på at det digitale handlingsrommet kunne vært bedre utnyttet 
av flere, gitt den store enigheten om hvor viktige digitale plattformer er i 
arbeidet med å distribuere musikk. 

Innsikten fra kapittel 2.2, hvor vi så hvordan artister og musikere i en 
digital musikkbransje stadig gjør flere oppgaver selv, er også relevant her. 
For artister, utøvere, komponister og skapere som er egenpraktiserende, 
blir administrative, organisatoriske og strategiske oppgaver ikke tilside- 
satt og delegert til spesialiserte mellomledd. Slike oppgaver gjøres heller 
på egen hånd, via egne plateselskap, musikkforlag, management og andre 
egeneide musikkselskaper der pr-framstøt og bookinger fikses selv. I slike 
tilfeller faller ansvar og risiko også på artisten i mye større grad, og likeså 
evnen til data- og ressursutnyttelse fra digitale plattformer. 

Hvordan er evnen blant uavhengige artister i vårt utvalg til å utnytte 
digitale data? Det kan vi kun delvis svare på. Det var nemlig bare 


15 Resultater presentert i dette kapittelet, basert på de samme analysene om bruk av digitale data 
blant norske musikkbransjeaktører, er opprinnelig utarbeidet for en artikkel publisert i Popular 
Music and Society (se Hagen, 2021) hvor de diskuteres mer utførlig og blir supplert med kvalita- 
tive data fra samme forskningsprosjekt. 

148 av de 261 artistene/musikerne som opplyste om tilleggssysler fra start, 
fordi dette var et åpent og valgfritt spørsmål. Det er dermed mulig at 
det er flere som har tilleggssysler enn disse 148, men det vet vi ikke. Ved 
å se på tallene vi har til rådighet, ser vi at halvparten av musikerne og 
artistene som har tilleggssysler utover å skape og framføre musikken, 
bruker digitale plattformdata i arbeidet sitt (Hagen et al., 2020, s. 87). 
Dette innebærer at en annen halvpart av artistene vi kan identifisere som 
selvhjulpne, ikke bruker noen form for data eller innsikt i eget arbeid. 
Alternativt har de svart at de ikke anser bruken av digitale data som rele- 
vante for virksomheten. 

Dette resultatet står ut som et paradoks. Strengt tatt burde det være 
de selvhjulpne artistene og musikkskaperne som i størst grad tar data 
i bruk. Innsikten fra disse dataene kunne gitt små selskaper og uav- 
hengige aktører hjelp til i å forstå musikkens gjennomslag på nett, og 
hvordan den treffer publikum og målgrupper. Andelen som ikke bruker 
data i denne gruppen, indikerer en sårbarhet i praksisen til uavhen- 
gige aktører, og resultatet tyder på at det er mer å gå på i utnyttelsen av 
digitale data her. 

For alle som ikke bruker digitale data kan det trolig forklares med 
helt naturlige grunner, som mangel på ressurser, interesse, kunnskap, 
kapasitet eller tid, eller at denne form for markedsorientering bryter 
med synet på å jobbe som kunstner. Uansett begrunnelse er konse- 
kvensen at en sentral del av det digitale handlingsrommet forblir 
uutnyttet hos mange artister, musikere, komponister og produsenter. 
Anvendelse av data, innsikt, strømmetall og likerklikk inviterer til 
konkret forståelse om musikkens bevegelser og publikums responser. 
Likevel ser vi at flere musikkbransjeaktører, som på et annet spørsmål 
har svart at de anerkjenner de digitale plattformene som svært vik- 
tige i arbeidet med musikkeksport, ikke tar i bruk data fra de samme 
tjenestene. 

Kanskje er dette paradokset en del av forklaringen på hvorfor små 
og uavhengige aktører gjerne er de som opplever barrierene i den digi- 
tale musikkbransjen som størst? For dersom ideen om demokratisering 
er noe som kjennetegner den digitale musikkbransjen, konkretisert 
ved fragmentering, uavhengighet fra etablerte portvoktere og flere helt 

eller delvis selvhjulpne artister, er tendensen til datafication et minst 
like viktig utviklingstrekk ved digitaliseringen. I en plattformsentrert 
og global musikkbransje utnytter de største aktørene enorme meng- 
der data konsekvent og målrettet i arbeidet med å utforme og utvikle 
innhold, drifte plattformene sine, bygge nye allianser og sikre seg enda 
større markedsmakt. 


Hvilke data? 


Plattformdata gjøres tilgjengelig for ulike aktører på forskjellige måter. 
Hvem som har tilgang til data fra ulike kilder, avhenger også av hvem 
som er rettighetshaver til verkene og låtene det er snakk om. I vårt utvalg 
er de viktigste kildene aktørene henter data fra, Spotify, Facebook og 
YouTube, som samsvarer med sentrale datakilder i annen forsknings- 
litteratur (Prey, 2018). Andre vanlige datakilder som oppgis i undersøk- 
elsen er i tillegg Phonofile, Google og iTunes, og Tidal og Soundcloud er 
også representert (se Hagen et al., 2020, s. 88). 

Blant musikkstrømmetjenestene står Spotify i en særklasse når 
det gjelder å tilby datatilgang til rettighetshaverne av musikken, og 
innsikt om aktiviteten i tjenesten. Analyseprogramvaren Spotify for 
Artists ble lansert i 2017, som en etterfølger av beta-versjonen Fan 
Insights (lansert november 2015). Undersøkelsen vår bekrefter hvordan 
Spotify, som pioner blant on-demand musikkstrømmetjenestene, i dag 
har styrket sin relevans i musikkbransjen ut over rollen som distribu- 
sjonskanal, ved å tilby tilgjengelig informasjon som bransjeaktørene 
kan nyte godt av. 

At musikkbransjen bruker Spotify og de andre plattformtjenestene 
til flere ting er selvsagt ingen ulempe for plattformtilbyderne. Snarere 
representerer satsingen på B2B-plattformer, altså plattformer rettet fra 
business til business framfor fra business til publikum, en utvikling som 
bidrar til å binde musikkbransjen ytterligere til de digitale plattformene. 
Om et norsk plateselskap eller en norsk artist bruker Spotify for Artists 
til å forstå bevegelser i markedet, har strømmetjenesten gjort seg sen- 
tral i flere aktiviteter ut over ren musikkdistribusjon. Dette virker som 
et strategisk smart grep fra plattformtilbyderne. I en global utvikling 

der nye teknologiaktører og plattformgiganter stadig kjemper om større 
markedsandeler og nye territorier, vil det for en aktør som Spotify være 
essensielt å ha etablert sin sentrale posisjon hos musikkbransjeaktører på 
flere måter. 

Kunnskap knyttet til utnyttelse av digitale data utgjør et økende 
behov i den digitale musikkbransjen. Stadig dukker nye tjenester, 
selskaper og markedsaktører opp som tilbyr analysekompetanse og 
digital tallforståelse, både som sideprodukt til eksisterende tjenester 
(som Spotify for Artists, Google Analytics o.l.) og som uavhengige 
tjenester. I denne studien er for eksempel B2B-tjenesten Apple Music 
for Artists ikke nevnt, fordi den ble lansert etter at undersøkelsen ble 
gjennomført (se mer i Hagen, 2021, hvor de samme resultatene også 
analyseres og diskuteres). 

Fordi data og analyse i musikkbransjen er et felt i rask utvikling, er 
det ikke usannsynlig at flere bransjeaktører kaster seg på data-trenden 
fra år til år. Et likt formulert spørsmålet om bruk av data, trafikktall, 
likerklikk med mer fra digitale plattformer, ble imidlertid gjentatt i en 
annen spørreundersøkelse til musikkbransjen, våren 2020 (Gran et al., 
2020). Her svarte 17 prosent av 333 enkeltpersoner (flest musikere/ 
artister, komponister/låtskrivere og tekstforfattere) og 36 prosent av 106 
selskaper (flest konsertarrangører og musikere/band) ja til å ha inn- 
hentet data, trafikktall, strommetall, likerklikk, kommentarer o.l. fra 
digitale plattformer etter 12. mars 2020. Trenden hadde altså ikke økt 
fra 2019 til 2020. 


Hvem bruker data - til hva? 

Andelen musikkbransjeaktører som bruker digitale data i arbeidet vari- 
erer med sjangertilhørighet. Størst andel finner vi i samlekategorien 
hiphop/rap/urban (85 %), etterfulgt av metal (80 %), EDM/elektronisk 
musikk (75 %), blues (73 %), pop (69 %), rock (67 %) og viser (67 %). Minst 
andel finner vi i kategoriene klassisk (47 %) og samtidsmusikk (39 %) 
(jf. figur 13). I resultatet som viser forholdet mellom databruk og sjanger- 
tilknytning, inkluderer svarene både mellomledd og utøvere/skapere i 
undersøkelsen. 

Figur 13. Andel respondenter som har brukt data, trafikktall, strømmetall, likerklikk, 
kommentarer o.l. fra digitale medier i arbeidet med norsk musikk (N = 245) 

Også alder spiller en rolle for hvorvidt bransjeaktørene har brukt data 
fra digitale plattformer i arbeidet sitt. Det er flere yngre musikkbransje- 
aktører som bruker data og innsikt fra digitale plattformer ifølge denne 
undersøkelsen, og andelen synker med respondentenes alder. Dette kan 
henge sammen med digital kompetanse og læringsevne. I andre studier 
er det påvist hvordan unge mennesker, eller såkalte digital natives, med 
større letthet enn eldre tar i bruk ny teknologi og lærer seg å bruke tekno- 
logiske verktøy (Ng, 2012). Vi ser samtidig samme tendens når det gjelder 
bruk av digitale data som når det gjelder holdninger til hvor viktig on- 
demand musikkstrømmetjenester er i arbeidet (jf. analysen på s. 56). 
Det er heller sjanger enn alder som påvirker hvorvidt aktørene benyt- 
ter strømmedata. En siste faktor som påvirker musikkbransjens bruk av 
digitale data, er størrelsen på aktørenes musikkvirksomhet. Ikke over- 
raskende benytter musikkvirksomheter og bedrifter med høy omsetning 
strommedata i større grad enn bedrifter med lav omsetning. 

Basert på disse resultatene, er det med andre ord ikke én enkelt for- 
klaring på hvorfor 21 prosent svarer at data og annen feedback fra digi- 
tale tjenester ikke er relevant i arbeidet deres, og 35 prosent aldri har tatt 
digitale data i bruk (se Hagen et al., 2020, s. 87). Flere faktorer spiller inn 
når vi analyserer hva som skiller aktører som bruker data og ikke bruker 

data. Det er likevel åpenbart at evnen til å omstille seg og tilegne seg ny 
kompetanse ikke er lik for alle. 

Slik det også fremkommer av diskusjonen i Hagen (2021), er digitale 
data for det første ressurser som krever tilgang. Selskap med stort nett- 
verk og mange samarbeidspartnere har dermed bedre utgangspunkt for 
å skaffe seg datatilgang og utnytte dette. Videre kreves en innsats og res- 
surser for at dataene skal kunne omsettes til meningsfulle analyser og 
verdifull innsikt. På veien dit trengs økonomiske muskler til å skaffe seg 
verktøy, kjøpe tjenester eller ansette analysekompetanse, hvis ikke tid og 
ressurser kan frigjøres slik at jobben kan gjøres selv. Det er trolig her, 
ved dette punktet, at flere av de uavhengige musikerne og artistene som 
ikke bruker data kommer til kort. Det er heller ingen overraskelse at digi- 
tal kompetanse raskest tilegnes hos unge aktører, som betyr at alder er 
en faktor for å forstå tilpasning og omstillingsdyktighet. Sist, men ikke 
minst, er det aktører innen allerede strømmesterke sjangere (se bl.a. 
Maasø, 2014; Nordgård, 2021), som i størst grad evner å utnytte digi- 
tale data. I strømmetjenestene er dette pop, rock, hiphop, rap, urban og 
EDM. Det er i det minste musikk innen disse sjangere som oftest fram- 
bringer hit-låtene med de høyeste strømmetallene. Enkelt fortalt betyr 
det at musikk i strømmevennlige sjangere (Nordgård, 2021) også driver 
flest strømmer, som igjen danner det beste tallgrunnlaget for datafica- 
tion. Dette legger plattformtilbyderne til grunn når de prioriterer musikk 
til spillelister og kuraterer innhold. Dette bruker også bransjeaktørene 
som grunnlag for valg og prioriteringer, som gjør at nytt innhold 
skapes i lys av plattformdefinerte logikker. På denne måten bidrar data- 
fication i musikkbransjen til å danne selvforsterkende sykluser eller feed- 
back loops, der aktivitet, innhold og mønstre i strømmetjenesten generer 
data og innsikt, som bidrar til at nye handlinger og ny aktivitet skapes, 
som igjen skaper nye data (Maasø & Hagen, 2020). 

I et mer overordnet perspektiv tyder våre resultater på at data literacy, 
eller evnen til leseferdighet og omsetningsevne i møte med data fra digitale 
plattformer, ikke bare er av individuell karakter, men delvis også avhen- 
ger av strukturelle størrelser (Hagen, 2021). I Livingstones ferdighets- 
baserte tilnærming til media literacy, er brukerens tilgang på informasjon, 
og videre brukerens evne til å analysere og evaluere den, samt framstille 

innhold basert på den, fire grunnkomponenter (2004, s. 5). I tilgangen 
til data, og siden evnen til å ta dem i bruk og omsette dem til innsikt og 
handling, utfordres grunnkomponentene, som vi har vist, av strukturelle 
størrelser som alder, posisjon, tilhørighet i musikkfeltet, sjanger og stør- 
relse på omsetning i virksomheten. I så måte bidrar forskjellene i evne til 
å utnytte data, også til å opprettholde, og kanskje forsterke, skjevstruk- 
turer vi allerede omtalt i den plattformsentrerte musikkbransjen, mellom 
store og små, nykommere og etablerte, de som tjener mye og de som tje- 
ner lite, de som har avtaleforhold og de som jobber uavhengig. 

Når det er sagt, finnes det også unntak der relativt små aktører har 
enormt utbytte av å analysere bevegelser og tendenser i markedet de ope- 
rerer i og responser på musikken, basert på data. Det er derfor vanskelig 
å måle det konkrete utbyttet av databruk fra digitale tjenester for hver 
enkelt aktør uten å gå kvalitativt til verks. Det gjør vi ikke her, men det 
har vært gjort andre steder (se f.eks. Hagen, 2021; Maasø & Hagen, 2020). 
Databrukerne i denne undersøkelsen svarte til gjengjeld på når digitale 
data gjorde en forskjell i deres arbeid med musikk. Resultatene viser at 
hver respondent i gjennomsnitt oppgir to sammenhenger hvor data og 
innsikt fra digitale plattformer er viktig. Tabell 4 viser hvordan svarene 
fordeler seg på ulike formål der data tas i bruk. 


Tabell 4. Når er data og innsikt fra digitale tjenester viktig i arbeidet? (Kategoriene er ikke 
gjensidig utelukkende og alle kunne oppgi så mange alternativer de ville. Totalen overstiger 
derfor 100 %.) 


Antall (N) % 


Utvide publikum/bygge fanbase 93 79 
Forstå publikum som målgruppe 87 76 
Til markedsaktiviteter eller lanseringer 66 68 
Til å måle effekt av aktivitet (f.eks. lansering og kampanjer) 59 65 
onsertplanlegging i Norge 117 48 
onsertplanlegging utenfor Norge 03 42 
For å forklare eller overbevise kunder eller samarbeidspartnere 91 37 
Til å skaffe samarbeidspartnere 84 34 
låtskriving, musikkproduksjon, kunstnerisk utforming 42 17 
Annet 6 2 
Det er ikke viktig 6 2 
Totalt 245 100 % 


KAPITTEL 4 


Flest musikkbransjeaktører svarer at data og innsikt fra digitale tjenes- 
ter er viktig i typisk markedsrelaterte arbeidsoppgaver. Aller mest blir 
plattformdata brukt til å videreutvikle og segmentere publikumsgrunn- 
laget, slik at eksisterende publikum forblir interesserte og nye lyttere og 
seere skal komme til. Data danner grunnlaget for hvordan bransjeaktør- 
ene skreddersyr, timer og utformer markedsframstøt (som singelslipp, 
nylanseringer, kampanjer og annet), samt effektmålinger og responser på 
disse. 

Om lag halvparten av respondentene svarer at data og innsikt fra digi- 
tale tjenester er viktig i konsertplanlegging, både i Norge og internasjo- 
nalt. Data om musikkbruk i ulike land og byer speiler tilsynelatende reell 
interesse for musikken ved disse stedene, og regnes som sporbar aktivitet 
i ulike markeder. Dette inspirerer til turnevirksomhet og initierer hvor 
konserter skal bookes inn. Bransjen erfarer at dette bidrar til minimert 
økonomisk risiko, fordi feedbackdata fra tjenestene indikerer målgruppe- 
sikkerhet og interesse i markedet. 

Omtrent en av tre oppgir at data og innsikt fra digitale tjenester er 
viktig fordi det skaper grunnlag for argumenter som bransjeaktørene 
kan bruke til å forklare, forhandle og overbevise i møte med nye kunder 
og samarbeidspartnere. Å vise til tallenes tale gir gode diskusjons- og 
argumentasjonsgrunnlag (se Maasø & Hagen 2020 for en mer utvidet 
diskusjon). 

I tillegg til dataenes betydning i markedstenkning og strategiske valg, 
viser tabell 4 at 42 personer bruker plattformdata i estetiske, skapende og 
utøvende prosesser. Dette kan være for eksempel låtskriving, musikkpro- 
duksjon og annen kunstnerisk utforming. Antallet tilsvarer i underkant 
av en femtedel (17 %) av databrukerne i undersøkelsen. Selv om dette ikke 
er så mye, er resultatet likevel interessant, fordi det speiler en litt annen 
tendens enn data brukt i for eksempel markedsføring. I dette tilfellet spil- 
ler innsikter basert på plattformdata direkte inn på den musikalske utfor- 
mingen og det kunstneriske produktet. At norsk musikkbransje opplever 
at strømmetjenester og digitale plattformer har fått definisjonsmakt 
i musikkbransjen, som vi kommer tilbake til i kapittel 6, kan dermed 
også forstås med grunnlag i hvordan datafication bidrar i de skapende 
prosessene. 

Blant de som mener data er viktig i låtskriving, produksjon og este- 
tiske prosesser, finner vi en jevn fordeling mellom utøvere og skapere av 
musikk, men flest som jobber i plateselskap, musikkselskap og manage- 
ment. Denne gruppen er også overrepresentert av musikkbransjeaktører 
innenfor samlekategorien pop/rock sammenlignet med aktører innen 
klassisk musikk. 

Hva digitale data bidrar til i skapende prosesser, som grunnlag for 
hvordan musikk skapes og høres ut, er et stort spørsmål som går ut over 
denne bokas rammer. Trolig er denne formen for databruk en medvir- 
kende faktor til at de musikalske uttrykkene som allerede står sterkest 
i strømmetjenestene blir enda sterkere. Hvis de estetiske uttrykkene i 
dagens musikk påvirkes av informasjon om hvilken musikk som best 
lykkes i digitale omgivelser og hvordan musikken sprer seg, vil dette tro- 
lig bidra til at mer av samme type musikk skapes — i det minste blant de 
som satser mot hit-segmentet. Vi kan snakke om dette som en fonograf- 
effekt av den plattformsentrerte musikkbransjen (Katz, 2010), der innsikt 
om hvordan musikk sirkulerer i digitale plattformtjenester, informert 
av digitale data, også bidrar til å definere hvordan ny musikk skapes og 
høres ut. 


Data og det digitale klasseskillet 


Dette kapittelet startet med en beretning om norsk musikkbransje som 
pionerer og prøvekaniner i en digital musikkvirkelighet. Vi skisserte 
hvordan et framtidsbilde dominert av musikkstrømmetjenester i over- 
gangsfasen opplevdes som løfterikt for noen og demotiverende for andre. 
Denne splittede virkelighetsbeskrivelsen er i dag erstattet med en felles 
erkjennelse av at musikkstrømmetjenester byr på muligheter for utstrakt 
nedslagsfelt for bortimot alle. Samtidig utfordrer grunnleggende struktu- 
rer ved digitaliseringen fortsatt arbeidet med norsk musikkdistribusjon. 
Mye tyder på at det er et uutnyttet potensiale i hvordan norsk musikk- 
bransje bruker digitale medier, særlig med tanke på utnyttelse av data. 
I det digitale handlingsrommet er det mer å gå på. 

Dette understrekes når vi ser nærmere på hvordan databruk forde- 
ler seg i det store flertallet som svarte at musikkstrømmetjenester og 

sosiale medier er viktige i musikkdistribusjon og musikkeksport. Blant 
disse er andelen som «aldri» har tatt i bruk data eller innsikt fra Spotify, 
Facebook og YouTube henholdsvis 32, 38 og 42 prosent (Hagen et al., 
2020, S$. 92). For så store andeler av aktørene, er plattformene altså vurdert 
som viktige i distribusjon og formidling, mens dataene fra distribusjons- 
og formidlingsaktiviteten forblir uoppdaget. 

I lys av denne innsikten er det viktig å understreke at tilgangen på data 
ikke er lik for alle. Forskjellene vi finner mellom databrukere og de som 
hittil ikke har anvendt noen form for data, kan være strukturelt påvirket, 
innenfor rammene av det vi kan kalle et «digitalt klasseskille» (Hagen, 
2021). I en slik virkelighet har dataene i seg selv blitt en ressurs, og en 
forskjellsskapende faktor. De som har tilgang på data og kompetanse til 
å forstå dem, utnytter disse til egen vinning og i egen forretningsutvik- 
ling. Dette bidrar til at aktørene opplever større evne til medvirkning i en 
ellers plattformsentrert virkelighet, og ellers økt optimisme og følelse av 
autonomi (se Hagen et al., 2020, s. 123). De som ikke evner å utnytte data, 
forblir små og kan ha et dårligere utgangspunkt for næringsutvikling i en 
plattformsentrert musikkbransje. Disse aktørene opplever å ha mindre 
oversikt over bransjelogikker, suksessfaktorer, publikumsbevegelser og 
generelt hvordan musikken sirkulerer globalt via plattformene. De har 
også mindre sjanse for å «se det man ellers ikke ser» og «kontrollere roy- 
alties» enn de som bruker data. Dette er to begrunnelser for å bruke data 
som kommer fram i et åpent spørsmål om når data er viktig i arbeidet 
med musikk. Som utsagnene bekrefter, er det åpenbart at databruk gir 
økt opplevd kontroll over egen virksomhet, fordi det gir innsikt om for- 
hold i markedet som ellers er lite transparente. 

Denne betydningen av data for å forstå dynamikkene i det digitale 
markedet, gjør digitale data til en verdifull ressurs. Data har blitt en råvare 
som er utvekslingsbar og salgbar for interesserte parter i musikkbransjen 
og det plattformsentrerte markedet. I denne virkeligheten har musikk 
gått fra å bli validert som kunst, til å bli validert som data, hevder Keith 
Negus (2019). Fra å være målet i en produktstyrt musikkindustri, har 
musikken blitt et middel og råvare i en større data- og plattformindustri. 
Dataeierskap blir dermed et sentralt utgangspunkt for forretnings- 
samarbeid og global utveksling, der de med størst nettverk og katalog 

til å utveksle og generere data også har best forutsetninger for å lykkes 
økonomisk. 

Søkelyset på tall og data i bransjen generelt, fører også med seg en økt 
sementering av de digitale plattformenes makt og posisjon. Data som 
kvalitetsvalør styrker plattformtjenestenes definisjonsmakt når digital 
informasjon blir brukt til å forme musikalske trender, estetiske stan- 
darder og suksesskriterier. Fokus på synlige og målbare tall i musikk- 
bransjen bidrar også til å styrke strømmetjenestens portvoktermakt, slik 
Bonini og Gandini dessuten har observert (2019). Når nettopp suksess i 
digitale tjenester, formet av plattformenes egne logikker og målt i data, 
blir argument for ny prioritet i strømmetjenestene, er et kretsløp av makt 
etablert (Maasø & Hagen, 2020). Inngangsbilletten for nye aktører og 
smale sjangere er utfordret, og superstjerneøkonomien vokser. 

Vektleggingen av tallenes tale dreier dessuten den generelle samtalen 
om musikk i retning av et rent kvantitativt fokus på hva som skjer med 
musikken online, framfor et kvalitativt fokus på musikkens sprengkraft, 
uttrykksform, betydning og potensiale i møte med mennesker, land og 
kulturer. Den offentlige samtalen reduseres til en samtale om resultater 
skapt i musikkens møte med algoritmer og virale logikker, og i publikums 
interaksjon med spillelistene. For musikk som kunst og uttrykksform er 
det problematisk dersom data og tall blir de avgjørende suksesskriteriene, 
og musikk blir vurdert som vellykket kun deretter. Andre kvalitetsvalø- 
rer havner i skyggen, med konsekvenser for visse uttrykk mer enn andre. 

Data som ressurs genererer ikke minst en rekke prinsipielle pro- 
blemstillinger om forvaltningen av informasjon skapt av enkeltindivi- 
der i interaksjon med opphavsrettslig innhold. Hvem bør egentlig eie 
slike data, og hvem bør regulere dem? Hvem bør ha tilgang på dataene 
og profittere på dem? Slik data anvendes strategisk og økonomisk i dag, 
bygger dette opp under dynamikker som styrker de enorme globale platt- 
formenes posisjon. Dette plasserer musikkbransjen rett inn i diskursen 
som Shosana Zuboff omtaler som overvåkningskapitalismens tidsalder 
(Zuboff, 2019). Som vist i dette kapittelet, er omstillingskapasitet, tilgang 
og analysekompetanse faktorer som bidrar til å forsterke forskjellene 
mellom små og store aktører, og deres evne til å konkurrere og posisjo- 
nere seg i den globale, plattformsentrerte musikkbransjen. 

En bransje med nye behov 


Dagens musikkbransje preges av stor variasjon i hvordan karrierer for- 
valtes og hvor mange som er involvert. Vi har allerede vist at over halv- 
parten av artistene og musikerne har tilleggssysler ut over sitt musikalske 
arbeid, og drifter hele eller deler av virksomheten sin selv. Andre samar- 
beider med team bestående av norske eller internasjonale aktører, som 
leverer tjenester og utfører oppgaver, både spesialiserte og generelle, til et 
prosjekt. Et kjennetegn blant mellomleddaktørene i musikkbransjen er at 
sentrale arbeidsoppgaver i musikkrelaterte virksomheter kan utføres av 
ulike aktører, på tvers av ulike selskapstyper, slik vi har omtalt i kapittel 2. 

Hva skjer når denne fragmenterte organiseringen av hvem som gjør hva 
i musikkbransjen, møter den store variasjonen i internasjonale aktiviteter 
og bransjeaktørene må forholde seg til en svært sammensatt medievirke- 
lighet? I dette kapittelet undersøker vi noen av bransjeaktørenes egne for- 
utsetninger for å fungere profesjonelt i den globale og plattformsentrerte 
virkeligheten. Er norsk musikkbransje godt nok rigget til å håndtere og 
følge opp internasjonale karrierer, og hvilken kompetanse kreves? 


Kan man gjøre det selv? 


I vårt utvalg av bransjeaktører mener flertallet at man trenger et profe- 
sjonelt team dersom man skal satse internasjonalt (68 %). 13 prosent er 
uenige i en slik påstand, og mener man kan komme langt på egenhånd. 
19 prosent har ingen formening (Hagen et al., 2020, s. 133). Det er - ikke 
overraskende - mellomleddene som er mest enige i at man trenger et 
profesjonelt team hvis man skal satse internasjonalt med musikk (89 %) 
(jf. figur 14). Mellomleddene består av aktører og selskap som har til opp- 
gave å være det profesjonelle teamet på vegne av musikere, artister, kom- 
ponister og andre. Naturlig nok argumenterer de for sin relevans i møte 

med et internasjonalt marked. Det er likevel generell enighet om at det er 
enklere å satse internasjonalt dersom et team bidrar i prosessene. Også 63 
prosent av skaperne og utøverne er enige i dette. 

Vi finner videre en samvariasjon mellom de som anerkjenner verdien 
av et profesjonelt team når man skal satse internasjonalt og de som opp- 
lever mest forutsigbarhet i strømmeøkonomien. Denne koblingen bekref- 
ter et hovedpoeng i denne boka: Mulighetene til lykkes og en opplevelse 
av forutsigbarhet i strømmeøkonomien henger sammen med tilgang på 
spesialisert kompetanse, også utover evnen til å lage musikken. Med et 
profesjonelt team bestående av ulike aktører til å hjelpe seg, er det enklere 
å rekke over og dekke de nødvendige aktivitetene som trengs for å lykkes 
internasjonalt. At de som mener et profesjonelt team er nødvendig for å 
satse internasjonalt i 79 prosent av tilfellene også har brukt data og inn- 
sikt fra digitale tjenester, underbygger dette poenget. 


Vise, blues og country 77% 
Klassisk, samtid og kirkemusikk 60 % 
Jazz, folk og verdensmusikk 69 % 


Rock/pop 74% 


Mellomledd 89% 


Utøvere/skapere 


0% 20% 40% 60 % 80% 100 % 


Figur 14. Andel aktører i ulike roller og sjangere som er enige i at skal man satse internasjonalt, 
må man jobbe med et profesjonelt team. Fordelt på sjanger, rolle, databruk i arbeidet og 
opplevelse av økonomisk forutsigbarhet (N = 555) 


Å samarbeide med et profesjonelt team trenger ikke stå i motsetning til det å 
gjøre større eller mindre deler av arbeidet selv. Hvem og hvor mange et team 
består av vil også variere, alt etter hvilke behov som eksisterer knyttet til det 
musikalske prosjektet. Et team kan være kun få personer, eller et større nett- 
verk av aktører som fungerer sammen, enten på kortvarig basis eller mot et 


større mål over lengre tid. 

For mange artister og musikere er det dessuten ofte snakk om en reell 
avveining av hva man vil tjene på et samarbeid opp mot hva det faktisk 
koster, før det helst betaler seg. En selvhjulpen artist med eget plateselskap 
må vurdere hva som kan, skal eller bør settes bort, også av økonomiske 
årsaker. Dette kan være et krevende dilemma, slik det reflekteres rundt 
her: 


Uten booking-agent er det vanskelig å bli booket, selv etter mange utgivelser. 
[...] Jeg får flotte anmeldelser, bare fordi jeg betaler store penger til PR. Slik ser 
mitt arbeidsmiljø ut. Uten norsk støtte ville jeg ikke vært noensteds, og det er jo 
litt sprøtt å tenke på. (Artist/musiker, kvinne, 30-39 år) 


Arbeidsoppgavene som trengs og som profesjonelle samarbeidspartnere 
kan utføre, er dessuten av svært ulik karakter. Noen oppgaver tar tid, 
og krever innsats som kan gå på bekostning av kunstnerisk produksjon. 
Andre oppgaver forutsetter spesialkompetanse eller programvare og 
verktøy, og inkluderer helt andre oppgaver og tankesett - for eksempel 
strategiske og administrative framfor kunstneriske. Ikke minst er tids- 
klemma med ett reell: 


Mange artister havner i en situasjon der de i tillegg til å være komponist og mus- 
iker, også skal beherske PR og strategitenkning, være management, booker ++ 
inntil du har gjort en god nok jobb til å synes. [...] På mange måter er kravene 
til en artist (som ikke har samarbeidspartnere enda) at en skal kunne drifte 
og være et helt team alene. Dette ofte uten nødvendig kunnskap, men med en 
learn as you go-mentalitet. Dette er tidkrevende, og vanskelig når tilgangen på 
ressurser og midler er liten og konkurransen er stor. Jeg ser at flere betaler for 
tjenester som PR og lignende, hvilket er helt forståelig. Men som igjen krever 
midler. Midlene hentes da ofte ved at en som kunstner har jobb ved siden av 
ditt kunstneriske virke, som gir deg en sikkerhet og en inntektskilde, og hvor 
disse midlene betaler for innspilling, PR etc. Men har du en jobb ved siden av 
ditt kunstneriske virke så er du per def ikke «profesjonell musiker» som er en av 
forventningene støtteordninger har når du skal søke midler. Så en interessant 
paradoksal sirkel. [...] Markedet er ekstremt vanskelig å navigere og oppleves 
som mettet. En har potensielt tilgang til et større internasjonalt marked, men 
musikere er ikke utstyrt med kompetansen og midlene til å nå markedet sitt. 
(Artist/musiker, mann, 30-39 år) 


Sistnevnte artist påpeker flere dilemmaer som kanskje særlig er tøffest 
i etableringen av en profesjonell praksis, men studien bekrefter at de 
samme problemstillingene også gjelder for mer etablerte artister. Å drive 

profesjonelt med musikk krever at flere aktiviteter sjongleres parallelt, og 
i tillegg er det behov for å ha andre jobber ved siden av. Dette er et temme- 
lig typisk scenario for musikere i Norge, slik vi også skildrer i kapittel 2 og 
som har vært løftet fram av andre tidligere (Heian et al., 2015). 

En artist som har besvart undersøkelsen bemerker at med hjelp av et 
team, eller mer presist «mennesker som kan jobbe for deg, og jobbe deg 
inn i spillelister», er det sannsynlig at opplevelsen av avstand i forholdet 
til strommetjenestene og digitale plattformene minker. Barrierene for å 
nå ut oppleves som mindre når dedikerte og profesjonelle samarbeids- 
partnere bidrar med kunnskap om hvordan de digitale kanalene funge- 
rer og kan utnyttes mer effektivt. Ambivalensen til en plattformsentrert 
musikkbransje reduseres med spesialisert kompetanse. Samtidig erfarer 
vedkommende at også 


Traction [momentum eller volum] på diverse plattformer kan være avgjørende 
for om selskaper (booking, management og label) ønsker å jobbe for og med 
deg. Det er ikke nødvendigvis kunsten og musikken (selve produktet) som er 
nøkkelen for samarbeid og tilgang til markeder og samarbeidspartnere, men 
heller historien, antall likes på Insta og Facebook og strømminger. (Artist/mu- 
siker, mann, 30-39 år) 


Dette argumentet koker ned til en markedsbeskrivelse der strømme- 
tjenestene og de digitale plattformene ikke bare har betydning for 
gjennomslag ut i markedet, men også mulighetene til å skaffe seg sam- 
arbeidspartnere og hvilken prioritet man får i samarbeid med aktører og 
selskaper. Som vi diskuterte i kapittel 4 er tallene fra digitale plattformer 
blitt delvis synonymt med suksess, eller i det minste et tegn på suksess- 
potensiale. Trafikktallene fra tjenestene blir brukt som bevis for at noe 
er bra, eller populært nok til å oppnå et visst volum i strømmetjenesten. 
Dette blir igjen brukt som argument for en samarbeidsavtale. For noen 
artister åpner dette dører. Tall og trafikkdata kan danne grunnlag for 
gode avtaler med partnere i aktuelle team, som kan bidra til at musikken 
når langt og karrierer blir etablert. For andre er slike mekanismer mel- 
lom strømmetjenester og musikkbransjeaktører en utfordring, dersom 
karriereutviklingen blir formet av kvalitetsparametere langt på siden av 
musikkens egenart. På mange måter blir denne logikken et eksempel på 
hvordan strømmetjenestenes definisjonsmakt i musikkbransjen strekker 

seg langt ut over det som foregår i spillelister og det som gjelder 
algoritmestrukturer og kuratering inne i strømmetjenestene. 

Det kan altså være ulike grunner til at både nye og etablerte artister 
prioriterer - eller ikke prioriterer - å samarbeide med et profesjonelt 
team. Dette, på tross av at teamet ofte er en forutsetning for å skaffe seg 
økonomisk gevinst, og flertallet mener det må til for å håndtere en inter- 


nasjonal karriere. 


Kompetanse om opphavsrett 


Av de mange kunnskaps- og kompetanseområdene i musikkbransjen, er 
et av de mest komplekse knyttet til musikkens opphavsrett i møte med 
digitale plattformer og internasjonale markeder. Som vi beskrev innled- 
ningsvis, har forflytningen av musikk til «skyen» gjort musikkbransjen 
til en opphavsindustri. Denne kjennetegnes av at verdiene som omsettes 
og skapes først og fremst er immaterielle og beskyttes med opphavsretts- 
lig vern, etter prinsippene i åndsverksloven (Wikström, 2013). Opp- 
havsrett som kompetansefelt kan derfor sies å være enda mer sentralt i 
musikkbransjen i dag, men likevel trekkes det stadig fram at mange i 
norsk musikkbransje kan for lite om egne rettigheter (Moen, 2020). 

I vår undersøkelse kommer musikkbransjens bevissthet om kompleksi- 
teten i musikkopphavsrett til uttrykk ved at kun 41 prosent mener de har 
tilstrekkelig opphavsrettskompetanse til å forvalte musikk internasjonalt. 
Det går imidlertid et tydelig skille her mellom utøvere/skapere og mel- 
lomledd. Mens omtrent bare 36 prosent av utøverne og skaperne mener 
de har tilstrekkelig kompetanse på opphavsrett, svarer 68 prosent av mel- 
lomleddene i plateselskap, forlag, management, booking, promoselskaper 
og andre musikkselskap, at de er kompetente til å håndtere forhold som 
gjelder internasjonal opphavsrett for musikk (Hagen et al., 2020, s. 137). 

Samtidig er det også omtrent 1 av 5 mellomledd som sier de ikke har 
nok kompetanse om opphavsrett til å forvalte musikk internasjonalt. 
Det er neppe et problem. Ikke alle mellomledd jobber med opphavs- 
rett, og ikke alle jobber internasjonalt. Resultatet kan dessuten forstås 
som et eksempel som tyder på god selvinnsikt. En mannlig respondent 
i 50-årene, som omtaler seg selv som tech-utvikler for musikkbransjen 

og med lang og bred internasjonal erfaring og god digital kompetanse, 
uttrykker at «behovet for utvikling av kompetanse er stort når det gjelder 
opphavsrett, også for vår virksomhet». Utsagnet eksemplifiserer hvordan 
de med mest innsikt i et felt ofte er de som er best egnet til å skjønne egne 
begrensninger og behov i stadig utvikling, på tross av alt de kan og vet. 

Omtrent 1 av 3 skapere og utøvere i undersøkelsen oppgir at de ikke 
har nok kompetanse om opphavsrett til å forvalte musikk internasjonalt 
(Hagen et al., 2020, s. 136). Blant disse er det også flere som svarer at de 
ikke vet eller har noen formening om egen opphavsrettskompetanse er 
tilstrekkelig. Det er rimelig å tro at disse har ivaretatt egne musikkrettig- 
heter via selskaper, team og mellomledd, slik vi diskuterte i forrige avsnitt. 

Atı av 3 i undersøkelsens utøvere og skapere svarer at de «har tilstrek- 
kelig kompetanse om opphavsrett» til å forvalte musikk internasjonalt 
(Hagen et al., 2020, s. 137) er temmelig mye, gitt den store kompleksite- 
ten som kombinasjonen av opphavsrett, globalisering og digitalisering 
utgjør. Det er samtidig temmelig lite, når vi vet at så mange som halv- 
parten av artistene med tilleggssysler oppgir at de gjør administrative og 
strategiske oppgaver selv. Dette inkluderer svært ofte oppgaver knyttet til 
musikkens opphavsrett, som kontraktering og avtaleforhold som gjelder 
tidshorisonter og økonomi- og rettighetsfordelinger. 

For et flertall er det samvariasjon mellom de som vurderer egen opp- 
havsrettskompetanse som god nok og de som mener det er mest forut- 
sigbart å tjene penger i strømmeøkonomien. I denne gruppen aktører 
finner vi artister og komponister som allerede har opplevd suksess i det 
internasjonale musikkmarkedet, og som dermed også har erfart at de har 
tilstrekkelig opphavsrettskompetanse i arbeidet. 


Forhandling som kompetanse 


Med utviklingen av digitaliseringen følger det ikke bare nye kompetanse- 
behov. Også nye typer samarbeid og avtaleforhold i musikkbransjen opp- 
står. Kortere kontraktrammer, mer prosjektsamarbeid framfor langvarige 
artistsigneringer, samt ambulerende og skreddersydde team tilpasset min- 
dre prosjekter, er noen utviklingstrekk. Nye parter er dessuten involvert i 
avtaleforholdene, deriblant plattformselskaper og teknologidistributorer. 


110 


EN BRANSJE MED NYE BEHOV 


Når profesjonelle avtale- og samarbeidsforhold skal formaliseres, inklu- 
derer dette at partene må bli enige om hvordan ansvar skal fordeles og 
rettigheter og avkastning avklares. Hva betyr forhandling som verktøy i 
disse sammenhengene, og i hvilken grad forhandler musikkbransjeaktø- 
rene generelt, som del av sin profesjonelle virksomhet? 

En måte å undersøke hvordan forhandling er utbredt i musikkbran- 
sjen, er å forstå forhandling som en kompetanse som bygger på aktivitet 
og erfaring. Det kan - på lik linje med å ha tilgang til, forståelse for og 
omsetningsevne til å gjøre digitale data til innsikt og handling - forstås som 
et ferdighetsbasert kunnskapsfelt, i tråd med literacy-begrepet (Livingstone, 
2004). I undersøkelsen spurte vi derfor om forhandlingserfaringer knyttet 
til musikkrettigheter fra bransjeaktørenes eget arbeid med musikk. Her var 
alle former for rettighetsforhandlinger relevante, både muntlige og skrift- 
lige, i alle prosesser, med alle aktører, både i Norge og internasjonalt. 

Selv om det i vårt utvalg er stor overvekt av musikkbransjeaktorer med 
internasjonal erfaring, er det sammenlignet med de som bare har hatt 
virksomhet i Norge, åpenbart at forhandlingserfaringene vokser når det 
globale markedet åpnes opp. Som figuren under illustrerer, har halvparten 
av aktørene med internasjonal erfaring forhandlet om musikkrettigheter 
på vegne av egen eller andres musikk, mens en av tre har forhandlings- 
erfaring fra egen virksomhet blant de som kun har jobbet i Norge. 

Norge og internasjonalt 


50% 

Mellomledd W Utøvere/skapere 


Figur 15. Andel mellomleddaktører og utavere/skapere som har forhandlet om 
musikkrettigheter på vegne av egen/andres musikk i Norge eller internasjonalt (N = 439) og 
kun i Norge (N = 116) 

Både når det gjelder nasjonale og internasjonale forhold, er det flere som 
jobber i mellomleddsfunksjon som har forhandlet om musikkrettighe- 
ter enn utøvere og skapere. 80 prosent av mellomledd med internasjonal 
erfaring og 50 prosent av de uten internasjonal erfaring. Til sammenlig- 
ning har 45 prosent av utøvere og skapere med internasjonal erfaring, 
også egen forhandlingserfaring, opp mot 31 prosent av utøvere og skapere 
som har karrieren sin kun i Norge. 

Mønsteret er igjen som forventet, og minner om det vi har sett flere 
steder i resultatene allerede. Mellomleddene tilbyr tjenester til skapende 
og utøvende kunstnere, hvor forhandling om rettigheter og andre forhold 
inngår i kjerneoppgavene. Mellomleddene skal sørge for avtaleforhold i 
musikkvirksomheten, samt forvalte rettigheter juridisk og økonomisk. 
I disse arbeidsoppgavene er forhandling et sentralt verktøy. Det er derfor 
naturlig at aktører i plateselskap, management, musikkforlag og lignende 
totalt sett har større erfaring med å forhandle om musikkrettigheter. 

Fordi spørsmålet om forhandlingserfaringer er bredt og dekker mange 
ulike typer forhold, er den relativt store andelen som aldri har forhand- 
let om musikkrettigheter verdt å dvele mer ved. Er det ikke regnet som 
en tommelfingerregel at alle kontraktsforhold som inngås profesjonelt, 
er en potensiell anledning for å forhandle? Eller stemmer ikke dette i 
musikkbransjen? 

Mer bakgrunn for å forstå hvorfor så mange musikkbransjeaktører 
ikke forhandler, gis i svarene fra et åpent spørsmål i undersøkelsen. Her 
varierer fyldigheten i svarene, men de peker likevel på noen viktige ten- 
denser som vi gjengir videre tematisk og med noen direkte sitater. En stor 
andel svarer helt enkelt at forhandling ikke har vært relevant eller aktuelt 
for dem, uten å forklare dette noe mer. Andre utdyper at de er i virk- 
somhets- eller ansettelsesforhold som gjør at forhandling ikke har vært 
nødvendig for dem. Forhandlingsansvar er ikke deres rolle i virksomhe- 
ten, sier noen mellomledd, mens det for utøvere og skapere er vanlig at 
forhandling er delegert bort til samarbeidspartnere som musikkforlag og 
plateselskap, eller andre som bistår dem i et artist-team. 

Noen forklarer at de er fornøyde med eksisterende avtaleforhold, vil- 
kår og tilbud, slik at forhandling ikke har vært nødvendig. I slike tilfel- 
ler knyttes svarene gjerne til at «regelverk og satser innenfor mitt felt er 

ganske tydelige, så det er lite å forhandle om». Organisasjonene GramArt, 
TONO og Gramo oppgis som sentrale i disse sammenhengene, fordi de 
sørger for å ivareta rettigheter via standardkontrakter, standardfordelin- 
ger, regelverk knyttet til avgifter, vederlag, rammeverk og ferdigforhand- 
lete avtaler med sine internasjonale samarbeidspartnere.'* Nar det gjelder 
rettighetshåndtering og forhandling nevnes også tillit til slike organi- 
sasjoner som rådgivende organ, for eksempel: «Jeg har fått gode råd fra 
TONO og har forholdt meg til det som er standard» (artist/musiker med 
eget plateselskap, 40-49 år). 

I motsatt ende av skalaen er det en stor gruppe bransjeaktører 
som svarer mer pessimistisk om hvorfor de ikke har forhandlet om 
musikkrettigheter som del av sitt profesjonelle virke. Oppsummert hand- 
ler disse svarene om kompetanse- eller ressurshindringer. En stor andel 
svarer kort at forhandling er for vanskelig eller for tidkrevende. Det kan 
tyde på at særlig små og mellomstore aktører, og de som opererer uavhen- 
gig og på egenhånd, møter utfordringer når det gjelder forhandling som 
minner om utfordringene knyttet til datautnyttelse fra digitale plattfor- 
mer. De er rett og slett forhindret av mangel på tid, kapasitet og ressurser. 
Denne sammenligningen støttes av utsagn som «Trenger profesjonelle til 
å handtere det» (artist/musiker, 50-59 ar) og «Har ikke helt kommet meg 
dit. Det er rett og slett alt for mye å tak i allerede» (artist/musiker, 40-49 
år) og «Jeg har prøvd [...], uten respons, faktisk ikke noe svar i det hele 
tatt. Publiserer gratis på nett, og har ikke hatt energi til å gjøre noe videre 
foreløpig» (komponist/låtskriver/tekstforfatter, 50—59 år). 

Det at noen opplever å ikke være i forhandlingsposisjon, enten fordi de 
er for små eller for nyetablerte, føyer seg inn i det samme bildet av hvordan 
strukturelle forskjeller i musikkbransjen bidrar til å definere forskjeller i 
forhandlingsevne og -kapasitet. Det å være profesjonell krever overskudd 
og bevissthet. Utsagn der aktøren hevder aldri å ha fått muligheten til 
å forhandle fordi «Ingen har spurt» (komponist/låtskriver/tekstforfatter, 
over 70 år) kan leses som passivt, men også som et uttrykk for usikkerhet 
eller mangel på kunnskap. Lignende utsagn avslører at ikke alle vet hvor- 
dan de skal orientere seg og hente inn relevant informasjon for å sette 


16 Gramo er et vederlagsbyrå som sørger for betaling til artister, musikere, plateselskap og 
mastereiere. 

seg i posisjon. Noen frykter å ikke få gjennomslag og har derfor ikke for- 
handlet, og noen opplever at forhandling ikke er «innafor» i feltet. En 
respondent svarer for eksempel: «Min sjanger (friimprovisert musikk) er 
så liten at dette er veldig uvanlig» (artist/musiker, produsent, over 70 år). 

Andre trekker fram at det er så lite økonomi i å lage musikk for tiden 
likevel, som en bevissthet som gjør forhandling demotiverende, eller som 
en annen sier: «Den flytter på latterlig ubetydelige pengemengder» (artist/ 
musiker, 50-59 år). I enkelte tilfeller kommer også svært dårlige erfarin- 
ger fram om å være i svak forhandlingsposisjon: «Forhandling irrelevant. 
Tredjepart distribuerte vårt materiale uten å ta hensyn til opphavsret- 
ten. Anmeldelse og rettssak ble ansett dyrt og tidkrevende» (komponist / 
låtskriver/tekstforfatter, over 70 år). 

Foruten de som har delegert bort forhandlingsansvaret eller vært 
fornøyd med vilkårene de har møtt, tyder resultatene på at forhandling 
om musikkrettigheter ikke er en selvfølge. Forhandling er snarere et over- 
skuddsprosjekt som krever spesialisert kunnskap, og at man er i posisjon 
til å kreve sine rettigheter. Dette kan ses i sammenheng med resultatene 
vist tidligere i kapittelet på side 82, der vi så at mange erkjenner å ha 
utilstrekkelig kompetanse om musikkrettigheter til å forvalte egne inter- 
nasjonale karrierer. Dette gjør at mange norske bransjeaktører av ulike 
årsaker kommer til kort og gir opp allerede før de har prøvd å forhandle. 
Til sammen vitner våre beskrivelser om relativt lav forhandlingskompe- 
tanse i dagens musikkbransje, selv i et profesjonelt segment som her. For- 
handling er altså eksempel på en type profesjonalisert bransjekompetanse 
som det trengs mer av blant norske aktører i musikkbransjen. 


Forhandlingserfaringer 


Resultatene som utdyper temaene norske bransjeaktører faktisk har for- 
handlet om, bekrefter at kompleksiteten øker idet virksomheten tas ut av 
Norge. Internasjonal aktivitet åpner opp for flere samarbeids- og avtale- 
forhold, og understreker samtidig behovet for kontroll og kompetanse i 
virksomheten. Dette forklarer hvorfor den totale andelen med forhand- 
lingserfaring er større blant aktører med internasjonalt nedslagsfelt enn 
de som kun praktiserer i Norge. 

I tillegg danner avtaleforhold mellom de sentrale aktørene i bran- 
sjen også her i Norge utgangspunkt for en rekke forhandlinger. Sentrale 
temaer når skapere/utøvere og mellomledd forhandler seg imellom er 
lisensiering for konkrete markeder, rettigheter i forbindelse med musikk- 
utgivelser, kontraktsinngåelser, inntektsfordelinger, risiko, låtrettigheter, 
løpetid for avtale, royalties, TONO-andeler, strømmetall og stromme- 
inntekter, for å nevne noe. I tillegg forhandler skapere og utøvere med 
andre skapere og utøvere, og forhandling foregår på samme måte på tvers 
av mellomledd i ulike roller. 

Det er sentralt å minne om at andelen skapende og utøvende musikere 
som har forhandlet er vesentlig lavere enn tilsvarende for mellomledd. 
Forhandling kan ses som en kjernevirksomhet for mellomleddaktører, 
mens det på ingen måte er tilfellet hos utøverne og skaperne. Blant mel- 
lomleddene omtales forhandling som en selvfølge, «som musikkforlag 
forhandler [...] vi hele tiden», «skjer så hyppig» og i så mange forhold at 
det er vanskelig å sammenfatte essensen av hva forhandlingene gjelder 
i svaret på ett og samme spørsmål. Mellomleddenes forhandlings- 
erfaringer skiller seg videre fra utøvernes og skapernes ved at flere nevner 
advokater som sentrale parter i forhandlingene, som både medhjelpere 
og motparter. Dette tyder på at arbeidet med både rettighetsklareringer 
og avtaleinngåelser forekommer under mer formaliserte og profesjonelle 
forhold når mellomledd er involvert i forhandlingene. 

Av enkelttemaer det forhandles om, gjelder flest forhandlinger rettig- 
hetene til bruk av musikk, både blant mellomledd og utøvere/skapere. 
Forhandlingene gjelder særlig synkroniseringsrettigheter, det vil si ret- 
ten til å bruke musikk i tv, film, spill og reklame. I slike forhold oppgir 
mange utøvere og skapere at de har forhandlet selv, direkte med produ- 
senter eller representanter fra produksjons- og mediehus. Et beslektet 
forhandlingsforhold gjelder eksportrettigheter av film til andre land, der 
norsk musikk allerede brukes i synkronisering. Selv om aktører fra hele 
utvalget har erfaringer fra forhandling om bruksretten til musikk, er 
musikkforlagene spesielt viktige i slike klareringssaker. Blant mellomled- 
dene nevnes også music supervisors som forhandlingspartnere blant flere, 
som gir nok et eksempel på en spesifisert rolle med spisset kompetanse 
knyttet til rådgivning om rettigheter og musikkbruk. 


115 


KAPITTEL 5 


Mellomleddene trekker fram flere områder de har forhandlet om når 
det gjelder klarering av retten til bruk, sammenlignet med utøverne/ 
skaperne. Forhandlingene gjelder bruk av musikk på kjøpesentre, i tre- 
ningskjeder, i sponsoravtaler, rettigheter til å bruke musikkrelaterte navn 
og varemerker og forhandlinger knyttet til avtaler om inngåelse av brand 
partnerships. 

For særlig skapere og utøvere danner situasjoner der flere personer er 
sammen om å lage musikk grunnlag for forhandling. Forhandling fore- 
kommer med «Andre bandmedlemmer - når man skriver musikk i lag 
må man bli enig om fordelingen av rettigheter» (komponist/låtskriver/ 
tekstforfatter, 30-39 år), og tilsvarende med produsenter, co-writers, 
andre komponister, gjesteartister og samarbeidspartnere. Forhandling i 
skapende prosesser er også sentralt når noen ønsker å bruke utdrag eller 
samples fra rettighetsbelagt materiale, eller lager nye versjoner av eksis- 
terende musikk, for eksempel oversettelser, gjendiktninger, cover-låter, 
remikser, mashups eller re-arrangeringer. 

Spesifikt for de som primært er opphavspersoner (komponister/låtskri- 
vere/tekstforfattere) nevnes forhandling om «Store rettigheter i forbindelse 
med scenisk musikk, både offentlige institusjoner og frittstående kom- 
pani». TONO forklarer på sin nettside hvorfor denne typen rettighetsfor- 
handling er viktig for opphavspersoner: «Framføring av originalskrevne 
musikkdramatiske verk, eller musikkverk framført på en scene i drama- 
tisk sammenheng er ikke underlagt TONOs forvaltning. TONO forvalter 
i utgangspunktet ikke store rettigheter, og det gjør heller ikke våre søster- 
selskaper utenlands.»” Forhandling om store rettigheter for framføring av 
musikkdramatiske verk gjelder også for de som representerer kor/orkester 
i undersøkelsen, og da gjerne forhandlinger i møte med komponister og 
opphavspersoner. I tillegg nevner respondenter fra profesjonelle kor og 
orkester at de har forhandlet om retten til framføring og innspilling av 
andres musikk, forhandling om bestillingsverk samt interne forhandlin- 
ger, for eksempel mellom ansatte i et orkester og andre i orkesterselskapet. 


17 TONO skriver om forskjellen mellom store og små rettigheter på sin hjemmeside. De forvalter i 
hovedsak små rettigheter og ser bort fra de store rettighetene knyttet til dramatisk fremføring av 
verk. Artikkelen er tilgjengelig på https://www.tono.no/faq-items/hva-er-forskjellen-pa-store- 
og-sma-rettigheter/ 

Flere utøvere, artister og musikere nevner forhandlinger knyttet til 
live-virksomhet, arrangementer, konserter og turnéer. Dette gjelder 
honorarer, billettsalg og fordelinger av billettinntekter, utgifter og risiko. 
Til sist er det verdt å nevne at flere skapere og utøvere nevner at forhand- 
ling gjerne skjer gjennom eller i samråd med organisasjoner som CREO 
eller GramArt og deres advokater, og så klart via egne samarbeidspartnere 
og profesjonelle team, for dem som har det. Flere artister og komponister 
nevner de har opprettet samarbeid med internasjonale vederlagsorganisa- 
sjoner tilsvarende TONO, som ASCAP og GEMA, for å sikre at rettighets- 
forvaltningen skal forekomme korrekt i internasjonale sammenhenger. 

En komponist forteller at selv om forhandling normalt ikke er 
nødvendig fordi alle verk er registrert i TONO, hender det at enkelte 
samarbeidspartnere ønsker å operere utenom faste avtalerammer. Da 
kan forhandling være sentralt: «Enkelte kunder ønsker ikke å bruke 
TONO og prøver å finte seg ut av det. Jeg var komponist og bestiller har 
vært ulike: YouTube-aktør som driver selvhjelp-næring. Filmprodusent 
under utdanning. Festivaldirektør (gjaldt installasjon)» (komponist/ 
låtskriver/tekstforfatter, 30-39 år). Utsagnet vitner om hvordan for- 
handling krever bevissthet om systemet, og er et virkemiddel som kan 
bidra til å sikre gode vilkår for virksomheten og at man unngår å bli 
lurt. Dette er et viktig poeng, også i sammenhenger der forhandlingene 
ikke når fram. Enkelte forteller om forhandling der kun deler av det 
man selv ønsket å oppnå, får gjennomslag. Det å aktivt forsøke å for- 
handle, enten det lykkes eller ei, er likevel en del av å være en profesjonell 
part i musikkbransjen. Forhandling som aktivitet står ut som et tegn 
på ansvarlighet i egen virksomhet, og kan gi bidra til gode resultater i 
et langsiktig perspektiv: 


Jeg har forhandlet med [forlag] og fått redusert antall år de har rett til å forvalte 
min musikk i et musikkhefte. Jeg har også nektet å skrive under på at [platesel- 
skap] skulle ha rett til å forvalte mine bearbeidinger på CD-en [anonymisert 
tittel] med [anonymisert band]. (Den CD-en ble Grammynominert, og jeg har 
hatt stor glede av å forvalte rettighetene på mitt eget åndsverk). (Komponist/ 
låtskriver/tekstforfatter, 50-59 år) 


Det virker åpenbart at en avtale som er inngått med åpenhet og bevisst- 
het og der partene har snakket seg gjennom hva som er viktig for dem, 

er et godt utgangspunkt for profesjonell karriereutvikling. Enkelte fortel- 
ler om hvordan mangel på forhandling, eller mislykket forhandling, har 
endt i rettssaker som gjerne er kostnadskrevende. Forhandling som del av 
avtaleinngåelse og rettighetsklarering er derfor også viktig for å forhin- 
dre konflikter og unødvendig støy. 

Det er interessant å observere at foruten noen enkelte forhandlings- 
erfaringer om lisensavtaler og musikkdistribusjon generelt - som kan 
inkludere forhandling med musikkstrømmetjenester og digitale platt- 
former — nevnes plattformleverandører som forhandlingsmotpart kun av 
en enkelt respondent. Vedkommende jobber med rådgivning knyttet til 
teknologi-, forretnings- og artistutvikling og har forhandlet med både 
iTunes, Spotify, Amazon, Google, YouTube og Merlin. Vedkommende er 
altså et unntak i denne undersøkelsen som handler om bruk av platt- 
formtjenester i musikkdistribusjon. 

Dette speiler en realitet der profesjonelle bransjeaktører opplever liten 
forhandlingsmulighet og påvirkningskraft i møtet med Spotify, Facebook 
og de andre plattformtjenestene. Inntrykket er at forhandling med de nye 
digitale teknologiaktørene i hovedsak forekommer mer overordnet via 
interesseorganisasjoner og politisk lobbyvirksomhet. Målet er da å sikre 
at utformingen av lovverk og rammebetingelser følger bransjeaktørenes 
behov og interesser, slik tilfellet var da EU vedtok opphavsrettsdirektiv i 
2019. I prosessen i forkant jobbet kunstnerorganisasjoner i hele Europa 
med å forklare EU-politikere om viktigheten av lovbeskyttelse for opp- 
havsrettslige verk, både musikk og annet. TONO, Norsk komponistfore- 
ning, Musikkforleggerne, GramArt, NOPA og IFPI er noen av de norske 
organisasjonene som var involvert i forhandlingsarbeidet og lobbypro- 
sessene på vegne av opphavspersoner i Norge. For disse organisasjonene 
var det svært sentralt å tette «verdigapet» - som er navnet på mekanis- 
men der aktører som Google (som eier YouTube) og Facebook har kunnet 
tjene enorme summer på musikk, uten at dette har kommet rettighets- 
haverne til gode (Ballade, 2019). 

Forhandlingene opp mot EU er en annen type forhandling enn de 
som omtales av deltagerne i undersøkelsen, men det skaper ikke desto 
mindre et tankekors: I en studie om forhandling som verktøy i en 
musikkbransje som til de grader domineres av vilkår, fordelinger og 

goder skapt av strømmetjenester og digitale plattformer, så blir for- 
handlingserfaringer med de store tjenesteleverandørene nærmest ikke 
nevnt. Dette paradokset bekrefter plattformtjenestene som styrt av 
prinsipper der egeninteresser vektlegges (Gillespie, 2010; Prey, 2020). 
Det understreker også at åpenhet om sentrale beslutninger i tjenestene 
ikke er tilgjengelige (Eriksson et al., 2019), og at avstanden til platt- 
formtjenestene som en likeverdig forhandlings- og samarbeidspartner 
er stor. Slik det framkom i kapittelets innledning, var muligheten for 
direkte dialog og relasjonsbygging med for eksempel Spotify og WiMP 
en av fordelene med at vi i Norge tok i bruk strømmetjenester på et tid- 
lig tidspunkt. Det ble også presisert at disse mulighetene er borte i dag. 
All «dialog» foregår gjennom apper og portaler, noe som bidrar til å 
forklare hvordan fraværet av forhandlingsmuligheter i møte med platt- 
formtjenestene er en realitet. At Spotify i 2019 la ned sitt norgeskontor, 
med konsekvens at tjenesten per i dag ikke har noen ansatte lokalisert 
i Norge, understreker dette poenget, selv om strømmetjenesten Tidal 
fortsatt er lokalisert i Norge, også med både kontor og fysisk ansatte. 
Avstanden til plattformtjenestene som sentrale beslutningstagere med 
enorm påvirkningskraft for hvordan norsk musikk sprer seg, er likevel 
stor. Avhengighetsforholdet mellom innholdsleverandør og tjenestetil- 
byder er med andre ord langt fra likeverdig når det gjelder mulighet til 
å påvirke hvordan egen musikk gis plass og synlighet i tjenestene, og 
heller ikke når det gjelder mulighetene til å forhandle om egne vilkår i 
en plattformsentrert musikkbransje. 

Oppsummert kan vi si at det å være profesjonell i den digitale musikk- 
bransjen krever kunnskap om rettigheter. Landskapet av internasjonale 
aktører og nye teknologidistributører gjør dette kunnskapsfeltet sam- 
mensatt og komplekst. I en slik virkelighet er forhandling et verktøy 
som kan bidra til å øke bevissthet om egen virksomhet, samt sikre gode 
avtaleforhold og mer kontroll. Forhandling som en naturlig integrert del 
av det å jobbe med musikk, er likevel ikke realiteten for alle. Det kreves 
spesialisert kunnskap, tilpassede roller, tid, overskudd og ressurser for å 
inkludere forhandling som en del av kjernevirksomheten. Aktører som 
er, eller samarbeider med, mellomledd har derfor bedre forutsetninger 
for å forhandle om musikkrettigheter enn de som forvalter kunstnerisk 

virksomhet i hovedsak på egenhånd. I mange tilfeller vil de som forhand- 
ler tjene på dette i det lange løp. 


Musikkforlaget - gammel rolle i ny drakt 


Denne boka handler om hvordan mulighetene til å gjøre verden til mar- 
ked er blitt forenklet i den digitale musikkbransjen. I de foregående 
kapitlene har vi også sett hvordan nye utfordringer har kommet til med 
digitaliseringen, og at norske bransjeaktører har ulike forutsetninger for 
å lykkes i en plattformsentrert og global musikkbransje. Videre i dette 
kapittelet gjør vi nå et dypdykk ned i et sentralt musikkbransjeledd, nem- 
lig musikkforlaget, og undersøker sentrale forhold omkring musikkfor- 
leggerne som aktører i dagens musikkbransje. 

I rapporten Hva nå: Digitaliseringens innvirkning på norsk musikkbran- 
sje heter det at digitaliseringen gir nye muligheter for musikkforlagene, 
eller publishing-sektoren i Norge. «Norske låtskrivere og musikk- 
produsenter arbeider i dag internasjonalt på måter som manifesterer 
det nye digitale markedet i alle ledd av verdikjeden; fra produksjon og 
helt fram til konsumenten», skriver forfatterne bak rapporten (Eidsvold- 
Tøien et al., 2019). Norske musikkforlag står også i sterk konkurranse 
mot internasjonale selskaper, og det er en kjent problemstilling at nor- 
ske musikkrettigheter over tid har blitt flagget ut til forlag og rettighets- 
forvaltere utenfor Norge. I slike tilfeller har all inntjening basert på 
norske musikkskaperes aktivitet forblitt ute i verden og aldri bidratt til 
norsk musikknæring. Flere musikkforskere har argumentert for hvorfor 
det globale markedet for musikkforlag øker med digitaliseringen (Ander- 
son, 2014; Tschmuck, 2017), men interessant nok ser det motsatte ut til å 
skje i Norge. Fra 2007 til 2011 sank den totale omsetningen blant musikk- 
forlag i Norge fra 81 millioner til 45 millioner kroner (Eidsvold-Tøien et 
al., 2019), uten at vi er kjent med noen direkte begrunnelse for dette. Ser 
vi på omsetningstallet 45 millioner kroner i seg selv, tyder dette på at 
musikkforlag er et bransjeledd som er relativt lite utviklet i Norge. Sam- 
tidig finnes det flere seriøse musikkforleggere i Norge, og interesseorga- 
nisasjonen Musikkforleggerne har opplevd stor medlemsvekst det siste 
tiåret, fra 15 medlemmer i 2011 til 50 musikkforlag i 2021. Bevisstheten 

om et økt utviklingspotensiale for musikkforlag i Norge synes å være stor, 
og flere aktører, også ut over organisasjonen Musikkforleggerne, jobber 
aktivt for å styrke kompetanse, samarbeid og god rettighetsfordeling for 
opphavspersoner og musikkforleggere i Norge. 

Både musikkforlag som underutviklet bransjeledd og musikkforlag 
som aktører i stor vekst, er forhold som gjør det interessant å undersøke 
nettopp dette bransjeleddet nærmere i seg selv og i lys av digitaliserings- 
endringene i feltet. Musikkforlag er ikke minst et bransjeledd som også 
er svært lite dokumentert i forskningslitteraturen. Dette danner dermed 
også et behov for en nærmere forklaring av hva et musikkforlag er og gjør. 


Dette er et musikkforlag 


Et musikkforlag er et profesjonelt musikkbransjeledd som har som opp- 
gave å skape inntekter og bygge merverdi ut fra mulighetene som ligger 
i opphavsretten til musikalske verk. Dette gjør forlagene ved å sørge for 
at musikk blir brukt, innspilt, solgt og framført i ulike sammenhenger, 
slik at inntekter og vederlag økes. Musikkforlag sørger også for at talenter 
utvikles slik at ny, opphavsrettslig musikk blir skapt. En musikkforleg- 
ger har kontraktsfestede avtaler med komponister, artister, låtskrivere og 
produsenter, og tjener penger på prosentandeler fra opphavspersonens 
inntekter når merverdi skapes. 

Forleggervirksomhet har en lang historie i musikkbransjen. Helt siden 
musikknotasjon ble standardisert, har musikk reist over landegrenser og 
blitt videreformidlet og solgt i skriftlig form med utgangspunkt i opp- 
havsretten. Med trykkekunsten ble noteprinting mulig, og etter hvert en 
forlagsindustri, der masseproduksjon og salg av noter nådde sin første 
millionhit i 1893 (Tschmuck, 2017). Musikkforleggernes rolle og arbeids- 
oppgaver har siden måttet tilpasse seg i takt med historie- og teknologi- 
utviklingen. Her har digitaliseringen av musikkbransjen også spilt inn, 
med betydning for musikkforlagenes utvikling de siste 20 årene. «Print- 
forlagene» som tilgjengeliggjør og selger noter eksisterer fortsatt, men 
musikk i grafisk form, altså skrevne noter, arrangementer, sangtekster 
osv., er i dag utfordret av de forenklede mulighetene til å dele innhold 
digitalt uten hensyn til rettighetsklarering. 

Teknologiutviklingen er samtidig årsak til at musikkforlagene i dag 
tar flere former. Den grenen av musikkforlag som har vokst mest, er 
«populærforlagene» eller «rettighetsforlagene», ofte omtalt som publis- 
here også i Norge. Til forskjell fra noteforlagene tar disse musikkforlagene 
utgangspunkt i hvordan musikk over de siste hundre årene har eksistert 
som innspilt lyd skapt via innspillings- og produksjonsteknologi, og spredt 
via diverse distribusjonsformater og -plattformer. Denne utviklingen har 
skapt helt andre muligheter for hvordan merverdi kan skapes av musikk, 
selv om prinsippet fortsatt bygger på å øke vederlagene som skal tilfalle 
opphavspersonen ved at musikken brukes og tilgjengeliggjøres mer. 

Musikkforlag har avtaler med rettighetshavere om å representere ret- 
tighetene til et verk, eller en samling av verk gjerne kalt katalog, for en 
kortere eller lengre periode. I denne perioden skal forleggeren sørge for at 
musikken blir mer brukt, slik at en større sum vederlagsinntekter beta- 
les ut enn det ville gjort uten en forlagsavtale. Dette gjør forleggerne for 
eksempel ved å få musikken framført i ulike sammenhenger og spilt inn 
i flere versjoner av ulike aktører. Noen forleggere spesialiserer seg på syn- 
kronisering, som vil si å få musikken brukt i film, tv, serier, reklame og 
spill, og sørger for at musikken lisensieres. Lisensiering vil si å sørge for 
at det finnes tillatelser til at musikken kan anvendes og spilles av i ulike 
tjenester og nye markeder, samtidig som rettighetsfordelingen er korrekt 
registrert. 

Andre forleggere representerer aktive låtskrivere, komponister og pro- 
dusenter direkte, og sørger for at ny musikk komponeres og større kata- 
log bygges, mot at musikkforlaget får andeler av musikken som skapes 
underveis. Kanskje forvalter forlaget også hele eller deles av disse kompo- 
nistenes eksisterende katalog, men dette kan variere. Noen forlag har 
fokus på klassiske A&R-oppgaver og jobber med å oppdage og utvikle 
nye talenter, og legger på den måten til rette for at ny musikk lages og 
sirkuleres. 

For forlag som jobber med aktivt skapende kunstnere, handler arbeidet 
ofte om å legge til rette for at ny musikk skapes. Dette innebærer å sørge 
for at komponister, låtskrivere og produsenter møtes til studiosamarbeid, 
eller i arrangerte samlinger der musikk skapes, ofte kalt låtskriver-sessions 
eller -camps. Forlag tilrettelegger også arbeid for musikkskapere som er 

spesialiserte innen enkeltdeler av en musikkproduksjon. For eksempel kan 
et forlag signere avtaler med produsenter eller låtskrivere som er eksperter 
på å skape rytmer, grooves og beats, eller melodier, toplinere. Forleggeren 
bidrar da til at musikalske bruddstykker og enkeltdeler blir utvekslet med 
andre musikere og produsenter, og sammensatt til låter og hits som de 
videre sørger for at får god spredning når utvalgte artister spiller dem inn. 
Slik virksomhet forekommer mest knyttet til populærmusikk, og gjøres 
mulig i større grad på grunn av digitalt produksjonsutstyr og gode mulig- 
heter til å sende lydfiler av høy kvalitet på tvers av verden. 

Noen musikkforleggere jobber for at nye komposisjoner skapes til 
sammenhenger der spesialtilpasset musikk trengs, som bestillingsverk til 
ulike sammenhenger eller i film, teater eller reklame. Mange forleggere 
bidrar dessuten administrativt og strategisk på vegne av musikkskaperne 
og verkene de representerer, for eksempel ved å sørge for riktig registre- 
ring av metadata, kontinuerlig kontroll av bruk, klarering av rettigheter, 
oppfølging av avtaler med ulike parter og oppfølging med vederlags- 
byråer. Til dette arbeidet finnes det stadig bedre digitale verktøy for å 
spore uregistrert rettighetsbelagt musikkbruk i ulike deler av verden, for 
eksempel etter prinsippet om at hver låt har fått et digitalt fingeravtrykk 
som kan gjenkjennes verden over ved hjelp av spesialtilpasset digital 
programvare. 

Musikkforlag kan jobbe både kreativt, administrativt og politisk for 
at verdien av musikk skal økes. Felles for alle musikkforlag er at de må 
ha god kompetanse om hvordan opphavsretten fungerer i musikkfeltet 
i ulike sammenhenger. Når målet med forlagsarbeidet er at musikken 
skal finne nytt publikum og nye bruksområder, sier det seg også selv at 
forlagsvirksomhet fordrer internasjonal orientering. For musikkforla- 
gene skjer arbeidet på tvers av landegrenser i dialog med internasjonale 
kontakter og et stort distribusjonsnettverk. Ofte har norske musikkfor- 
lag også avtaler med internasjonale samarbeidspartnere. Dette kan være 
avtaler der forlagene knytter til seg partnere som sub-forlag og co-forlag 
eller avtaler med internasjonale partnere til å gjøre administrasjons- 
arbeid på vegne av musikken i ulike territorier. Disse avtalene skal sikre 
at musikken spres og forvaltes på best mulig vis via globale partnere som 
kjenner markedene i ulike deler av verden. 

Samarbeid med musikkforlag i Norge 


Skildringen av musikkforlag som en mangefasettert bransjeaktør som 
kan fylle ulike roller, er utgangspunktet når vi i studien har spurt vårt 
sammensatte utvalg av musikkbransjeaktører om deres profesjonelle 
forhold til musikkforlag, både i og utenfor Norge. Skildringene bygger 
på svar fra 540 musikkbransjeaktører der de som selv drev musikkfor- 
lag som hovedvirksomhet ble utelukket. I resultatene framkommer det 
at 42 prosent i utvalget har samarbeidet med musikkforlag som del av 
egen virksomhet med musikk. Av disse har 16 prosent samarbeid med 
musikkforlag i Norge, 11 prosent med musikkforlag utenfor Norge og 
16 prosent med musikkforlag både i og utenfor Norge. 45 prosent har 
ikke samarbeidet med musikkforlag, og 13 prosent vet ikke om de har et 
forlagssamarbeid eller sier at slike samarbeid ikke er relevant for virk- 
somheten (se figur 16). 


E Ja, musikkforlag i Norge 

Ja, musikkforlag utenfor Norge 
E Ja, både musikkforlag i Norge og utenfor Norge 
E Nei, har ingen forlagsavtale 


E Vet ikke/ikke relevant for virksomheten 


Figur 16. Samarbeider du/virksomheten med musikkforlag/publisher? (N = 540) 


Fordi bredden av bransjeaktører som deltok i studien er stor, skjuler det 
seg mye informasjon bak hvert kakestykke i figur 16 om kjennetegn for de 
som samarbeider profesjonelt med musikkforlag, og de som ikke gjør det. 
I rollefordelingen mellom utøvere/skapere og mellomledd, finner vi for 

eksempel at det relativt sett er flere utøvere/skapere enn mellomledd som 
jobber uten noen form for etablert forlagssamarbeid. Nærmere bestemt 
svarer halvparten av musikkutøverne og -skaperne at de ikke noen form 
for samarbeid med musikkforlag, mens dette er tilfellet kun for 27 prosent 
av mellomleddene. En av tre mellomleddaktører har dessuten samarbeid 
med både internasjonale og norske musikkforlag, mens dette kun gjelder 
for 12 prosent av utøverne/skaperne (Hagen et al., 2020, s. 104). 


100 % a 
oe a mT 


80 % 40% 
70% 50% 

60% 1% 
50 % 25% 25% 33% 46% 
40% 75% 
30% 63% 64% 

Komponist/låtskriver/tekstforfatter 
Kor/orkester/ensamble 
Manager/managment 
Produsent/produksjonsselskap 
Promo/markedsføring 

Annen jobb i norsk musikkbransje 


E Ja Nei m Vet ikke 


Figur 17. Forlagssamarbeid betinget av rolle (N = 540) 


Noe av det mest påfallende i figuren, er at halvparten av både musikerne/ 
artistene og komponistene/låtskriverne/tekstforfatterne melder at de 
ikke har noe samarbeid med musikkforlag. Det er skapende musikere og 
kunstnerne som i utgangspunktet kunne hatt nytte av en forlagsavtale på 
vegne av egen musikkvirksomhet. Det er i tillegg 45 prosent av produsen- 
tene som svarer at de ikke har noen forlagssamarbeid, men vi tar høyde 
for at noen av disse kan være konsertprodusenter, og ikke studioprodu- 
senter og at utvalget av produsenter i studien ikke er stort. Samarbeid 
med musikkforlag er dermed ikke er like relevant. Av de som jobber i 

kor, orkester eller ensemble er det kanskje ikke så rart at en større andel 
ikke vet om virksomheten har et forlagssamarbeid. Dette kan være infor- 
masjon forbeholdt ledere og administrasjon, og det kan også tenkes at et 
samarbeid med et musikkforlag ikke vurderes som relevant. 

Selv om det totalt sett er lavere antall i hver undergruppe blant mel- 
lomleddene, er andelen i management, musikkselskap og plateselskap 
som samarbeider med musikkforlag relativt sett større enn hos utøvere 
og skapere. For mellomleddene vil et forlagssamarbeid skje på vegne 
av opphavspersoner, katalog og musikkskapere de representerer. Fordi 
slike mellomledd gjerne representerer flere opphavspersoner, er dette 
også en naturlig forklaring på hvorfor det er flest mellomledd som opp- 
gir å ha flest forlagssamarbeid. Mellomleddaktører har i tillegg gjerne 
bedre forutsetninger for å inngå i profesjonelle avtaleforhold med andre 
mellomledd sammenlignet artister og skapere. Mellomleddene har den 
beste forhandlingskompetansen, som diskutert tidligere i kapittelet, og 
vet generelt mer om mulighetene og forventningene til profesjonelle 
samarbeid. 

Våre funn tyder videre på at det er virksomheter med størst omsetning 
og personer med størst musikkrelatert inntekt som står for flest samar- 
beid med musikkforlag. Det er ikke mulig å trekke noen slutning mellom 
forlagssamarbeidet og de økonomiske fordelene til disse virksomhetene, 
selv om det naturligvis kan være sammenheng i noen tilfeller. Resul- 
tatet tyder likevel på at en forlagsavtale ofte kommer på plass først når 
virksomhet og omsetning er av en viss størrelse. Med trygg økonomi er 
sjansen desto større for at virksomheten/aktøren kan prioritere samar- 
beidspartnere i virksomheten, som igjen potensielt kan bidra til ytterli- 
gere inntjening og omsetning. 

Det er ingen store aldersforskjeller når det kommer til de som sam- 
arbeider med musikkforlag og de som ikke gjør det. Det er likevel færre 
bransjeaktører mellom 19 og 29 år som samarbeider med musikkforlag 
(36 %) sammenlignet med de som er 50-59 år (55 %) (Hagen et al., 2020, 
s. 106). Dette bekrefter tanken om at det først og fremst er aktører med en 
viss fartstid og allerede etablerte karrierer som samarbeider med musikk- 
forlag. Fordelingen er veldig lik mellom de som har og ikke har forlags- 
samarbeid fordelt på aktører innen rytmisk musikk og klassisk musikk. 

Blant de som samarbeider med musikkforlag i eller utenfor Norge, 
varierer begrunnelsene for valget av partner mye, og det er gjerne flere 
grunner til at forlagssamarbeidene inngås. Naturlig nok er årsaker 
knyttet til økonomi ofte avgjørende. Økonomiske begrunnelser kan 
innebære at forlaget har kunnet tilby penger i forskudd til partneren i 
forbindelse med avtaleinngåelse, eller at forlaget generelt er av en øko- 
nomisk størrelse til å kunne representere startkapital, langsiktighet og 
økonomisk forutsigbarhet. Forlagets evne til å kreve inn og hente penger 
fra markeder basert på bruk, i dialog med TONO og ikke minst også 
ut over det slike vederlagsbyråer klarer å registrere, regnes i tillegg som 
en viktig begrunnelse av økonomisk karakter for valg av forlag, særlig 
utenfor Norge. 

Forlagets evne til internasjonal distribusjon er et annet nøkkel- 
argument når avtaler inngås med musikkforlag. I samme åndedrag 
nevnes kjennskap til spesifikke markeder og forlagets tilgang på inter- 
nasjonale kontakter og nettverk. En artist/musiker i aldersgruppen 19-29 
år forklarer at det har vært vanskelig å få fotfeste i Japan og Australia 
uten lokale aktører. Vedkommende har derfor valgt å inngå samarbeid og 
lisensiere til forlag i disse territoriene. En booking-agent i 50-åra begrun- 
ner samarbeidet med behov for en profesjonell internasjonal partner for å 
kunne plassere musikk hos utenlandske artister. 

Forlagets kompetanse innen spesialiserte felt er naturlig nok også 
viktig for hvilket forlag man velger å jobbe med. Dette kan være at for- 
laget spesielt er gode på plassering av musikk og har både nettverk og 
oppmerksomhet spesielt rettet mot synkronisering. Andre nevner til- 
gang på spesifikk programvare og at forlaget er gode på administrasjon. 
For noen avgjør det at forlaget har en spesifikk profil som matcher visse 
typer musikk eller representerer en særegen kunstnerisk forståelse. Fra 
en artist i 40-åra hører vi at musikkforlaget hun gikk for var anerkjent 
for en viss type musikk, som gjorde det viktig å være profilert der. At 
forlaget viser lidenskap for musikken eller har nisjekunnskap er også 
ofte viktig. 

Andre trekker fram begrunnelser av mer prinsipiell karakter, nemlig 
at forlagsarbeidet er en type jobb som hadde uteblitt dersom avtale ikke 
ble inngått. Her anerkjennes spesialkompetansen som kreves og tiden 

det tar å gjøre forlagsoppgavene. En komponist/låtskriver/tekstforfatter i 
50-åra sier rett og slett at å slippe å gjøre dette arbeidet selv er grunn god 
nok, og at profesjonelle forlag dessuten gjør en bedre jobb enn om han 
måtte gjort jobben selv. 

I alle tilfeller spiller forlagets rennommé en rolle for at nye sam- 
arbeid skal inngås. Forlagets track record, resultater og erfaringer 
fra arbeid med andre artister er viktige argumenter. Mer relasjo- 
nelle og sosiale argumenter omtales også, for eksempel at man har 
personlig kjemi med folka i forlaget, at de er tillitsvekkende og til å 
stole på, at de gjør jobben med engasjement eller at man kjente dem 
fra før. 

Mens profesjonalitet, nettverk, økonomi og relasjon er viktige begrun- 
nelser når musikkbransjen skal velge seg musikkforlag, er oppsøkende 
aktivitet fra forlagets side en grunn for forlagssamarbeid som i hoved- 
sak artister, musikere, komponister og låtskrivere oppgir. Ikke sjelden 
oppstår samarbeid når et forlag tar kontakt og viser interesse, og oftest 
er det utenlandske forlag som gjør dette. I slike tilfeller lokker musikk- 
forleggerne gjerne med store internasjonale nettverk og forskudds- 
summer, eller gjør seg attraktive på bakgrunn av tidligere samarbeid 
og meritter. 

Å få en internasjonal forlagsavtale kan selvsagt være en gyllen mulig- 
het for en norsk artist eller komponist. Resultatene tyder på at mange 
internasjonale forleggere er mer offensive i å sikre seg musikkrettigheter 
generelt enn det norske aktører så langt har vært og tilsynelatende fort- 
satt er. Ikke minst viser det seg at mange internasjonale aktører er svært 
bevisste på at det finnes mange talentfulle låtskrivere, komponister, pro- 
dusenter og musikkskapere i Norge, som de vil samarbeide med og sikre 
seg rettighetsandeler fra. Studien vår bekrefter dermed at problemstillin- 
gen med utflagging av rettigheter fra norske åndsverk fortsatt eksisterer 
i dag. 

Til gjengjeld vitner enkelte svar om at om historikken med utflag- 
ging også er kjent for aktører i dagens norske musikkbransje. Dette 
fører med seg et ønske om at egne karrierevalg skal bidra til å styrke 
sektoren i Norge, for eksempel ved å velge norsk forlag for å støtte norsk 
musikkliv. 

En helt annen erfaring som ligger til grunn for samarbeid med 
musikkforlag, er at forlagsavtalen har kommet med på kjøpet når andre 
avtaler er blitt inngått. Dette gjelder flere, og flest svarer at forlags- 
avtalen kom som del av en platekontrakt eller avtale om en fysisk utgi- 
velse. I noen tilfeller ser artister - og andre som har endt opp med en 
forlagsavtale litt tilfeldig og ubevisst - muligheter for gode synergier i 
at ett og samme selskap forvalter flere rettigheter og forhold på vegne 
av musikken. 

Det er likevel mange dyrekjøpte erfaringer blant de som har inngått 
plateselskapsavtale der forlagsavtalen har kommet på kjøpet. En kaller 
det tvang, en annen føler seg lurt og en tredje forklarer hvordan forlags- 
avtalen stammer fra en tid da gjeldende praksis var å skrive under på 
en forlagsavtale i samme pennestrøk som man signerte en platekontrakt. 
En musikkprodusent i 50-åra hevder han «aldri ville ha undertegnet en 
forlagsdeal i dag, men at det på 90-tallet var umulig å få en platekontrakt 
uten forlagsdeal». Historier om slike ufrivillige avtaleinngåelser har tro- 
lig farget mange bransjeaktørers oppfatning av musikkforlag i dag, særlig 
i forhold der forlagssamarbeidet ikke førte med seg ekstrainntekter. Dette 
kommer vi snart mer inn på. 

I dag finnes det imidlertid mange måter å både inngå avtaler på, og 
dessuten forvalte oppgavene som gjøres i et musikkforlag. En komponist i 
50-åra viser til egenforvaltning av sitt eget lille noteforlag der noter selges 
via egen hjemmeside til kor og vokalensembler over hele verden. Forelø- 
pig har denne virksomheten generert mye mer penger enn om et etablert 
forlag skulle gjort jobben, hevder han. Også blant aktørene som jobber i 
plateselskap og management er det flere som gjør forlagsvirksomhet selv, 
slik vi omtalte i kapittel 2, med stort hell: 


Vi driver eget musikkforlag og forsøker så godt det lar seg gjøre å være forlegger 
for alle artister vi også er plateselskap for. Det er store fordeler med dette. Vi 
kontrollerer hele låta og kan derfor lettere plassere den i filmer etc. Vi kan også 
legge planer som er bra for artisten uten at det blir interessekonflikt mellom 
label og forlag, og ikke minst vi kan investere større ressurser (tid og penger) i 
en artist ved at flere av inntektsstrømmene fra musikken tilfaller samme selskap 
og ikke smøres tynt på flere selskaper. I noen tilfeller har artistene forlag fra før, 
og da søker vi å samarbeide med disse så godt det lar seg gjøre. (Plateselskap, 
50-59 år) 

Som sitatet viser, kan det være en styrke hvis et musikkselskap klarer 
å kombinere forlagsarbeid med andre oppgaver knyttet til rettighetsfor- 
valtning. Det er nærmest selvsagt at de store plateselskapene er organisert 
slik, med en publishing-avdeling integrert i virksomheten eller et søster- 
selskap for forlagsvirksomhet under samme selskapsnavn, slik platesel- 
skapet Warner Music Norway og musikkforlaget Warner Chappell Music 
er eksempel i Norge. 

I de tilfeller der små og mellomstore selskap evner å forvalte flere ret- 
tighetsområder, kan dette bidra til å se karrierer i større helhet, noe som 
kan være både effektivt og gunstig. I kapittel 2, om fragmentering og flyt 
i musikkbransjens organisering, viste vi en tendens til at stadig flere mel- 
lomledd tar del i og ønsker å utvikle virksomheten med arbeid som forlag 
vanligvis har gjort. Samtidig kan små selskaper som ønsker å etablere seg 
som musikkforlag få utfordringer dersom ikke kompetanse og ressurser 
utvikles profesjonelt og det investeres med reell aktivitet i forlagssiden av 
virksomheten. 

45 prosent av aktørene som har deltatt i studien, har ikke et forlags- 
samarbeid som del av sin profesjonelle musikkvirksomhet (Hagen et al., 
2020, S. 106), hvorav 1 av 4 oppgir at det ikke er aktuelt nå, men kanskje 
senere i karrieren. Våre data sier ingenting om hvorfor forlagssamarbei- 
det ikke foreligger, men det kan tyde på at mange ikke har prinsipielle 
motforestillinger mot forlagssamarbeid. Det at nesten halvparten som 
har svart dette er i aldersgruppen 19-29 år, bekrefter at forlagssamarbeid 
er noe som kan utvikles på lengre sikt, når karrieren er mer etablert. 

Blant de som svarer at et mulig musikkforlagssamarbeid ligger i fram- 
tiden, finnes det relativt sett flere mellomledd (43 %), deriblant aktører 
innen booking, management og musikkselskap, enn utøvere/skapere 
(24 %) (Hagen et al., 2020, s. 112). Dette kan bety at flere mellomledd i 
dag er mer oppmerksomme på inntektsstrømmen et forlagssamarbeid 
kan føre med seg, og derfor ønsker å utvide virksomheten den i retning 
på lang sikt. Blant utøverne og skaperne som svarer at de kan tenke seg et 
forlagssamarbeid i framtiden, er det produsentene i undersøkelsen som 
tydeligst markerer seg, selv om de ikke er så mange. 

Begrunnelsen som nevnes nest oftest for hvorfor ikke aktøren eller 
virksomheten har et forlagssamarbeid, gir uttrykk for en mer negativ 

holdning. Omtrent 1 av 5 kjenner seg igjen i påstanden om at musikkforlag 
gjør liten eller ingen forskjell for deres musikk eller musikkvirksomhet. 
Denne holdningen dukker først og fremst opp hos de eldste responden- 
tene. Nesten halvparten over 70 år svarer dette. Jo yngre respondentene 
er, jo mer positive er de til forlagene. I aldersgruppen 19-29 år mener 
kun 7 prosent at musikkforlag ikke gjør noen forskjell. Det er også flere 
utøvere/skapere enn mellomledd som mener musikkforlag gjør liten for- 
skjell. Andelen komponister/låtskrivere/tekstforfatter, som burde vært 
primærmålgruppen for en forlagsavtale, utgjør 27 prosent. 

En grunn til at mange ikke har forlagsavtale, er at de ikke vet nok om 
hva et musikkforlag gjør. Denne ærligheten blant profesjonelle aktører 
i norsk musikkbransje er påfallende. Mangelen på kunnskap om hva 
musikkforlag gjør, er jevnt fordelt mellom artister/musikere, komponister/ 
låtskrivere/tekstforfattere og aktører som jobber i plateselskap, men med 
en overvekt blant de yngste og de eldste aldersgruppene. Dette kan enten 
være et uttrykk for hvem som faktisk vet minst om hva et musikkforlag 
gjør, eller si noe hvor viljen til å innrømme utilstrekkelig kunnskap er 
størst og minst. Resultatet tyder uansett på at arbeidet med å styrke nor- 
ske forlag krever grunnleggende opplæring i feltet om hva musikkforlag 
er og kan gjøre for musikkbransjen. 

Blant aktører som hevder at de ikke har forlagssamarbeid fordi de 
gjør forlagsvirksomheten selv, er det flest mellomledd (24 %). Dette 
stemmer med virksomhetsbeskrivelsene fra kapittel 2 om at manage- 
ment og musikkselskap med flere funksjoner også tilbyr tjenester innen 
publishing. Det er dessuten 21 prosent artister/musikere og 20 prosent 
produsenter som sier de gjør forlagsvirksomheten selv, også det i tråd 
med diskusjoner tidligere i boka om artisters tilleggssysler og gjør-det- 
selv tankegang. Det er likevel verdt å tenke på hva det faktisk innebærer 
når 1 av 5 uten forlagsavtale sier at dette er fordi de skal gjøre arbeidet 
selv. Også 10 prosent av de som primært er komponister/låtskrivere/ 
tekstforfattere gjør forlagsvirksomheten selv (se Hagen et al., 2020, 
s. 110-114). 

Begrunnelsen færrest oppgir for ikke å ha et forlagssamarbeid, er at det 
er for dyrt. Figuren under viser at bare 6 prosent av utøverne/skaperne og 
10 prosent av mellomleddene mener dette. 

Komponist/låtskriver = 

E Det er for dyrt 
Det er ikke aktuelt nå, men kanskje senere i karrieren 
E Musikkforlag gjør liten/ingen forskjell for min virksomhet /min musikk 
E Jeg vet ikke nok om hva et musikkforlag gjør 
E Jeg/virksomheten gjør forlagsvirksomheten selv 
E Annet 


Figur 18. Begrunnelse for å ikke ha forlagsavtale betinget av rolle (N = 242) 


Noen respondenter utdyper hvorfor de ikke har avtale med musikkfor- 
lag. Her kommer det fram erfaringer som bidrar til å forstå hvorfor dette 
bransjeleddet ikke har god status blant alle. Dette handler i hovedsak 
om hvordan musikkforlaget ikke alltid har gjort nok arbeid i henhold til 
avtalen eller den andre partens forventninger, som her: 


Publishingpartnerne gjorde absolutt ingenting på ti år, plasserte ikke ett eneste 
verk noe sted, og svarte attpåtil nei takk på vegne av artisten når Frankrike tok 
kontakt og ville bruke én av de mest kjente låtene i en fransk film. Hele avtalen 
i praksis ble opplevd som ikke bare ineffektiv (og det motsatte av merverdi- 
skapende), men direkte hemmende og til tider ren sabotasje av artisten og 
avtalens intensjoner. (Artist/musiker, 40-49 ar) 

Slike historier og utsagn om at bransjen er preget av amatører med dårlig 
praksis, preger holdningene. I tillegg hører vi om tilfeller der tidligere 
forlagskontrakter har ført til at forlaget har sikret seg såkalt «copyright for 
life». Det kan oppleves som urettferdig og dramatisk. Samtidig kan denne 
(for den ene parten) uheldige situasjonen ses i lys av diskusjonen i forrige 
del, der vi så at veldig mange bransjeaktører aldri har forsøkt å forhandle 
om egne rettigheter, dels på grunn av uvitenhet og liten kompetanse, liten 
tradisjon for slik forhandling og/eller svak forhandlingsposisjon. Der et 
musikkforlag har sikret seg rettigheter til en opphavspersons repertoar 
for resten av livet, kunne dette kanskje vært unngått dersom motparten 
hadde hatt tilstrekkelig kunnskap om opphavsrett og tatt større grep da 
avtalen ble inngått, for eksempel ved forhandling. 

I denne sammenheng forklarer andre at de ikke har inngått samar- 
beid med musikkforlag nettopp fordi de ikke ønsker å gi fra seg rettig- 
heter, ikke vil binde seg eller ikke har fått tilbud om avtaler som er gode 
nok. I flere av disse begrunnelsene vises eksempel på god profesjonell 
bevissthet om musikkrettigheter, der både opphavsrettskompetanse og 
forhandlingsevne er ivaretatt. Tross en del negative erfaringer og hold- 
ninger, kommer den lovende holdningen der flere kan tenke seg å jobbe 
med musikkforlag i framtiden også fram i disse svarene. 

For noen hemmer usikkerhet — «Vet ikke helt hvor jeg skulle gå med 
ting» - eller umodenhet — «Jeg har ikke kommet dit enda» — et samarbeid 
med musikkforlag. Dette forekommer først og fremst i begynnelsen av 
en karriere, men det er tydelig at planen om en framtidig forlagsavtale 
også inkluderes som del av progresjonen i en konkret karrierestrategi hos 
flere. En komponist/låtskriver/tekstforfatter i 30-åra forklarer at hun vil 
ha minst «en produsert hit før representasjon [av musikkforlag], har [...] 
valgt den internasjonale basen, der man vinner signering med musikk- 
forlag ved god oppnåelse». En annen komponist i 40-åra forklarer at han 
er tilknyttet norske noteforlag nå, men ønsker på lengre sikt å skaffe seg 
avtale på et internasjonalt forlag. 

Det er dessuten flere respondenter som sier de ikke har forlagsavtale 
fordi de ikke har fått det til, på tross av at det har vært et ønske. Svar av 
typen «Har prøvd å få avtale, men det er ikke lett. Skriver musikk innen- 
for rockegenre», «Jeg har etterspurt avtaler, men ingen er interessert i 

å trykke min musikk» og «Mangler kontakter og goodwill i bransjen» 
kommer alle fra komponister, låtskrivere eller tekstforfatter som gjerne 
skulle hatt en forlagsavtale. Dette kan vise til flere ting: Enten at forlagene 
er for lite offensive når det gjelder å knytte til seg talenter, eller at kvali- 
teten på musikken til de respektive komponistene og låtskriverne ikke 
er vurdert som god nok. I alle tilfeller bekrefter disse resultatene at det 
finnes musikkverk som er uforlagt i Norge, der opphavspersonene selv 
kunne tenkt seg å få gjort noe med det. 


De utslagsgivende mellomleddene 


Så langt i kapittelet har vi vist hvordan norske musikkbransjeaktører 
ser på musikkforlag i Norge og verden som både mulige og reelle sam- 
arbeidspartnere. Uten at musikkforleggerne selv har fått mulighet til å 
beskrive sin versjon av virkeligheten, har dette perspektivet gitt innsikter 
som tyder på at dette bransjeleddet har mer å gå på i Norge. Halvparten 
av skaperne og utøverne i undersøkelsen, som per definisjon er kjerne- 
målgruppe for musikkforlagene, har ikke forlagssamarbeid. Manglende 
samarbeid begrunnes blant annet med liten tiltro til forlagene, og dess- 
uten liten kunnskap om hva et musikkforlag gjør. Dette er holdninger 
det krever en innsats for å snu, for eksempel ved å synliggjøre og pro- 
fesjonalisere arbeidet forlagene gjør, og omsette gode erfaringer til godt 
omdømme. 

Konsekvensen av en svak forlagssektor i Norge er at individuelle opp- 
havspersoner går glipp av en potensielt viktig inntektsstrøm, samtidig 
som omsetningen i den totale musikknæringen forblir svekket. Når 
forlagsvirksomhet fungerer på sitt beste, kan det bidra til en mer bære- 
kraftig utnyttelse av musikk. I lys av dagens kontekst der den totale meng- 
den tilgjengelig musikk i markedet eskalerer enormt, er god utnyttelse av 
eksisterende musikk kanskje viktigere enn noen gang. Nye tall fra Spotify 
viser at plattformen vokser med 60 000 spor hver dag, altså nesten en låt 
i sekundet (Ingham, 2021). Denne utviklingen har betydning for konkur- 
ransen norsk musikk møter i strømmetjenestene spesielt og i markedet 
generelt. Det er dermed viktig å tenke større på mulighetene og arenaene 
som finnes der det betales for norsk musikk, slik blant annet forlagene 

kan bidra til. Dette samsvarer med Patrik Wikströms omtale av den digi- 
tale musikkindustrien først og fremst som en opphavsrettsindustri (2013.) 
Med høye produksjonskostnader og lave reproduksjonskostnader som 
kjennetegn (Wikström, 2013, s. 24), gir det økonomisk mening å repro- 
dusere og gjenbruke musikk som allerede er skapt flere ganger og til flere 
formål, for en mer bærekraftig utnyttelse av den. 

At en av fire aktører uten forlagssamarbeid ser for seg et framtidig 
forlagssamarbeid, tyder likevel på positiv vind i seilene for forlagene. 
Dette kan utnyttes til fordel for sektoren. Det allerede etablerte arbei- 
det med å synliggjøre og styrke norske musikkforlag, som blant annet 
organisasjonen Musikkforleggerne er i gang med, virker velbegrunnet. 
Dersom norske opphavspersoner i større grad kan få sin naturlige havn i 
hjemmemarkedet hvor de kan plassere opphavsrettslige verk, vil dette gi 
erfaringer og kompetanse som er viktige for både enkeltaktører og sek- 
toren som helhet. 

Stadig flere mellomleddaktører i Norge gjør dessuten arbeid innenfor 
forleggernes tradisjonelle domene, eller ønsker å utvide virksomheten i 
den retning, slik vi så gjengitt i kapittel 2. Kanskje er de inspirert av beho- 
vet for utvikling av musikkforlag i Norge, eller kanskje har de skjønt at 
det er inntekter å hente i forlagsfeltet. Denne utviklingen virker uansett 
lovende med tanke på behovet for flere aktører som håndterer musikkret- 
tigheter «hjemmefra». Samtidig oppstår spørsmålet om hvorvidt behovet 
for mer profesjonalisert og spesialisert forlagskompetanse blir godt nok 
ivaretatt dersom forlagene utsettes for en bransjeglidning der «alle» skal 
starte med publishing. Her vil det være stor variasjon, men en forutset- 
ning for at forlagssektoren skal kommet styrket ut i denne utviklingen, 
vil være at «de nye forleggerne» tilpasser seg behov i markedet og inves- 
terer i ny kunnskap. Bare sånn kan den totale kompetansen styrkes, sna- 
rere enn å vannes ut. Alternativet er at bransjeleddet musikkforlag forblir 
underutviklet, lite effektivt og med et dårlig rykte. 

I tillegg til forholdene vi har beskrevet her, som tar utgangspunkt i 
musikkbransjens egne holdninger til og erfaringer med musikkforlag, 
er det flere overordnede forhold som har betydning for utviklingen av 
musikkforlag i Norge. Forlagsvirksomhet krever gjerne solid oppstart- 
finansiering og evne til å investere i store kataloger slik at økonomisk 

inntjening kan foregå på lengre sikt, etter prinsippet om porteføljeteori 
(Wikström, 2013, s. 24). Det vil si at selskapet baserer seg på at kun et 
fåtall av et stort antall signerte titler vil tjene stort og skape inntekt over 
tid. Disse få tjener nok til at løpende utgifter, inkludert det det koster å 
ha forvalte resten av katalogen, dekkes. Å drive virksomhet etter et slikt 
prinsipp kan være uforutsigbart og flyktig, og det krever pengesterke 
aktører med langsiktige perspektiver. Denne innretningen utfordrer, og 
har alltid utfordret, små og mellomstore aktørers muligheter til å starte 
opp og etablere musikkforlag i Norge, og understreker hvorfor store og 
internasjonale aktører med finansielle muskler best og oftest lykkes. 

Det er med andre ord flere forhold enn digitaliseringsendringene alene 
som former bransjeutviklingen. Likevel bidrar den globale og plattform- 
sentrerte musikkbransjen til å sette etablerte konkurranseforhold og 
bransjeorienteringer i bevegelse. Dette stiller nye krav til kompetanse 
i sektoren, og dette har vært hovedtema i dette kapittelet med vekt på 
hvordan samarbeidsbehov, opphavsrettskompetanse, forhandlingsevne 
og forlagssamarbeid slår ut. 

Når det gjelder kompetansebehovet i bransjen, er det tydelig at norsk 
musikkbransje håndterer både variasjon og kompleksitet når de jobber 
med norsk musikk i dagens globale og digitale virkelighet. Dette går 
ut over noen aktører mer enn andre, og har trolig størst konsekvenser 
for små og mellomstore aktører. Basert på funnene som er presentert så 
langt, dannes en tydelig oppfatning av at de mer eller mindre spesialiserte 
mellomleddene er svært utslagsgivende i dagens bransje. Mellomledd- 
aktørene er sentrale når suksess skal defineres, etableres, utvikles og opp- 
rettholdes, særlig i arbeid rettet mot internasjonale markeder. I våre funn 
kommer dette blant annet til syne i mellomleddenes evne til å utnytte 
data og innsikt fra digitale plattformer, forhandle om musikkrettighe- 
ter og forstå begrensninger og muligheter i markedet. Gjennomgangen 
i kapittel 3 underbygger tendensen. Mellomleddenes globale erfaringer 
involverer flere markeder, flere medier, flere samarbeidsformer med flere 
bransjeaktører. 

Det er ikke noe hokus pokus i dette. Der skapere og utøvere spesiali- 
serer seg på å lage og framføre musikk, er mellomleddaktørers spesiali- 
sering knyttet til oppgavene i næringsvirksomheten. Dette minner om et 

interessant poeng David Hesmondhalgh løfter i en artikkel der han spør 
om hvorvidt musikkstrømming er dårlig for artister (Hesmondhalgh, 
2020). Han hevder utfordringene som har blitt diskutert fra start i 
den digitale musikkbransjen, i stor grad har blitt for entydig forklart 
med svakheter i strømmetjenestene. Diskusjonen har vært preget av 
uopplyste og lite dokumenterte påstander, hevder han, særlig om utsla- 
gene av for lave betalinger og forholdet mellom store og små aktører. Et 
problem i denne diskusjonen er alle forenklingene i forsøk på å adressere 
systemfeil, sier Hesmondhalgh (2020, s. 12), inkludert neglisjeringen av 
svakhetene i musikkbransjesystemet som en helhet. Dette er et argument 
vi kan relatere til våre funn, særlig knyttet til fragmenteringen av roller 
og funksjoner og konsekvensene dette har. Musikkbransjen består av et 
stort antall småaktører, inkludert selvlærte kunstnere som opererer som 
altmuligmenn og mangesyslere. Studien bekrefter i tillegg bransjeflyt av 
oppgaver mellom flere ledd og funksjoner. Dette resonnerer med hvordan 
musikkbransjen i Norge er organisert i et stort antall enkeltpersonforetak 
og aksjeselskap (Eidsvold-Tøien et al., 2019), der kun en eller få aktører tar 
sikte på å gjennomføre de fleste oppgavene selv. 

Om norsk musikkbransje hadde blitt mer slagkraftig dersom flere 
små selskaper slo seg sammen, fikk tilgang på større kataloger og samlet 
kompetanse og økonomi, er noe vi bare kan spekulere i. Gitt våre funn 
om utilstrekkelig kompetanse, uutnyttet potensiale og for lite spesiali- 
sering, for eksempel knyttet til forhandling, opphavsrett og trafikkdata, 
kan utfordringene bransjen opplever imidlertid delvis forklares i en for 
svak kompetanserigg over tid. Det tyder også denne bokas gjennomgang 
av norsk musikkbransjes forhold til musikkforlag på. Selv om det alltid 
har eksistert særs dyktige bransjefolk, deriblant også musikkforleggere, 
beskyldes forlagene delvis for å ha drevet uten profesjonelle praksiser og 
uten å gjøre særlig forskjell i næringsutviklingen. Enten det er rettmessig 
eller ei, bekrefter studien at gamle myter eksisterer, kunnskapen er liten og 
omdømmet er svakt. Holdningene hemmer utviklingen av musikk- 
forlagene selv, og dessuten musikkbransjen i Norge på et generelt grunn- 
lag. Både enkeltpersoners inntektsmuligheter og næringskjeden som 
helhet avhenger av at profesjonelle roller og nøkkelfunksjoner fylles 
med tilstrekkelig kompetanse fra spesialiserte felt. Ved å se på forlagene 

spesielt, men også en rekke andre praksiser knyttet til mediebruk, 
eksport og spesialisering, bekrefter resultatene at profesjonaliseringen i 
musikkbransjen kan styrkes. I denne undersøkelsen tok vi dessuten for 
oss forhold knyttet til kun ett enkelt bransjeledd. Om tilsvarende tenden- 
ser eksisterer i tilknytning til andre bransjeledd har vi ikke grunnlag for 
å si, men at profesjonaliseringen av bransjen som helhet svekkes dersom 
ikke hele næringskjeden er god, ser ut til å stemme med resultatene vi har 
presentert. 


138 


KAPITTEL 6 


Digital ambivalens 


De foregående kapitlene i boka har presentert hvordan et bredt sjikt av 
norske musikkbransjeaktører forholder seg til det å arbeide profesjonelt i 
en plattformsentrert og global musikkbransje. Norske bransjeaktører har 
tålt omstillingen til en ny, digital virkelighet godt, selv om overgangen 
inkluderte dyrekjøpte erfaringer for mange. Det er likevel ingen tvil om 
at plattformsentrert distribusjon og formidling av musikk i dag domine- 
rer. Digitaliseringen har ført med seg gode muligheter for norsk musikk 
til å nå ut i verden. Samtidig er anerkjennelsen av den nye digitale 
virkeligheten ikke entydig positiv, og mange opplever fortsatt store utfor- 
dringer knyttet til eget arbeid. Blant annet henger dette sammen med 
hvordan konkurransen i markedet er intensivert, og hvordan plattform- 
tjenester og andre aktører tar markedsandeler og får definisjonsmakt i 
musikkfeltet. 

Tradisjonell bransjeorganisering er i flyt, og behovene for ny kompe- 
tanse og også nye aktører til å forvalte nye arbeidsoppgaver, er merk- 
bare. Samtidig florerer forventninger og gjetord om muligheter som 
følger med digitaliseringen, om nyskaping, entreprenørskap, innovasjon 
og internasjonalisering, uten at dette nødvendigvis er noe som opple- 
ves at angår alle. Sentrale forhold i musikkbransjen skildres derfor med 
motstridende følelser, hvor usikkerhet, famling, misnøye og tilkortkom- 
menhet inngår i de profesjonelle erfaringene. Denne innsikten danner 
grunnlag for begrepet digital ambivalens som vi skal tydeliggjøre hva 
innebærer i dette kapittelet, i lys av erfaringene og praksisene vi har skil- 
dret tidligere i boka. 

Ved å undersøke holdninger til en rekke påstander, får vi innsikt om 
hvordan musikkbransjeaktørene opplever globale og nasjonale distri- 
busjonsmuligheter, forutsigbarhet, kontroll, konkurranseforhold, tillit, 

makt, autonomi, profesjonalitet og kompetansebehov, i møte med den 
globale og plattformsentrerte bransjen. Svarene underbygges av kom- 
mentarer der respondentene utdyper hva som ligger i deres holdninger 
til påstandene. I denne delen tar vi tatt utgangspunkt i hele utvalget for 
undersøkelsen, både det store flertallet som har internasjonale erfarin- 
ger og de mindre enn 20 prosent som kun har profesjonell erfaring fra 
Norge. 


Muligheter, forutsigbarhet og konkurranse 


En av bokas mest sentrale problemstillinger handler om koblingen mel- 
lom globalisering og digitalisering og hvilke muligheter og utfordringer 
som følger med musikkdistribusjon i en plattformsentrert bransje. Til vår 
påstand om digitalisering har påvirket muligheten til å nå ut i globale 
markeder med norsk musikk, er holdningen åpenbar: hele 82 prosent er 
enige, og kun 5 prosent er uenige (jf. figur 19). Forklaringen ligger blant 
annet i de digitale medienes nettverksstruktur og at prisen for mulig 
massedistribusjon er nær lik null når kopiene er digitale og lisensierings- 
basert, framfor fysiske og salgsbasert. 

På tross av dette, har forutsigbarheten for inntjening gått i stikk mot- 
satt retning. Nesten halvparten av musikkbransjeaktørene er uenige i 
påstanden om at det er mer forutsigbart å tjene penger på norsk musikk 
i dag enn før strømmeøkonomien. Kun 16 prosent sier seg enige i denne 
påstanden. Tilsvarende holdning finner vi til påstanden om at strømme- 
økonomien gir gode konkurransevilkår for norsk musikk i Norge. 
Her er kun 19 prosent enige, mens 45 prosent er uenige. Det er også hele 
36 prosent, altså mer enn hver tredje person, som svarer at de ikke har 
noen formening om påstandene, verken om forutsigbarheten i markedet 
eller konkurransevilkårene de jobber under. Dette kan speile usikkerhet, 
likegyldighet — eller rett og slett være et uttrykk for at det er stor grad av 
kompleksitet knyttet til påstandene. Da blir det også vanskelig å enten 


18 Mer om utvalget på side 6-7 og i Hagen et al. (2020, s. 27). 

være enig eller uenig, nettopp fordi erfaringene de har er sammensatte 
eller ambivalente. 

Koblingen mellom musikkbransjens holdninger til de tre påstandene 
illustrerer et viktig forhold i dagens musikkbransje. Digitaliseringen og 
strømmeøkonomien har medført at markedet har blitt betydelig utvidet, 
uten at dette har bedret verken økonomisk forutsigbarhet eller konkur- 
ranseforholdene i hjemmemarkedet. Med et større og mer tilgjengelig 
globalt marked rett foran nesa, kunne man tenke seg at opplevelsen av 
muligheter og forutsigbarhet heller ble styrket enn svekket. Slik er det 
imidlertid ikke for et stort flertall. 

Blant de som faktisk mener at det er mer forutsigbart å tjene penger 
på norsk musikk i dag enn før strømmeøkonomien, finner vi at disse i 
større grad tar i bruk data og innsikt fra digitale tjenester. Vi ser samme 
tendens i spørsmålet om digitaliseringen gir bedre muligheter for å nå 
ut globalt med norsk musikk: Selv om det er få, kun 5 prosent, som er 
uenige i dette, er det en statistisk signifikant sammenheng mellom bruk 
av digitale trafikkdata og opplevd global optimisme (Hagen et al., 2020, 
s. 119). Blant de som er uenige i sammenhengen mellom digitalisering og 
bedre globale markedsmuligheter, bruker ingen digitale data profesjo- 
nelt i arbeidet. 

Det virker naturlig at optimisme og forutsigbarhet i den digitale 
musikkbransjen henger sammen med aktørenes egen evne til å forstå 
markedet og utnytte plattformene. Som presentert i kapittel 4, er det like- 
vel kun et fåtall som tar i bruk hele det digitale handlingsrommet, ved 
både å distribuere musikk via plattformer og nettverk og i tillegg hente 
innsikt fra digitale data tilbake. Slike paradokser bidrar til at holdnin- 
gene til digitaliseringen er motstridende. 

Omtrent halvparten av utvalget er negative til at strommeokonomien 
har gitt gode konkurransevilkår for norsk musikk i Norge. Vi finner hel- 
ler ingen sammenheng mellom det lille mindretallet som har en positiv 
holdning til at konkurransevilkårene i Norge er bedret pga. strømme- 
økonomien, og evnen til å ta i bruk digitale data. Dette tyder på at hold- 
ningene til konkurransevilkårene i Norge ikke påvirkes av aktørens 
plattformforståelse og digitale kompetanse generelt (og databruk spesi- 
elt), men snarere av andre forhold. 

Digitalisering har gjort det enklere å nå ut i 32% 13% 
globale markeder med norsk musikk. Å 
Det er mer forutsigbart å tjene penger på 16% 36% 48 % 
norsk musikk i dag enn før strømmeøkonomien. 


Strømmeøkonomien gir gode 5 z 6 
konkurransevilkar for norsk musikk i Norge. Ae 25% 


0% 20% 40% 60% 80% 100% 120 % 


E Enig Ingen formening M Uenig 


Figur 19. Holdninger til digitalisering og strømmeøkonomi blant artistene og bransjeaktørene 
(N = 555) 


Som vi har vært inne på tidligere i boka, kan forklaringen på hvorfor 
flertallet ikke opplever gode konkurransevilkår for norsk musikk i Norge 
under strømmeøkonomien, ligge i at de økonomiske realitetene i det nor- 
ske markedet er totalt endret i en plattformsentrert musikkbransje. De 
økonomiske forskjellene mellom salg av CD-er og abonnementsbaserte 
strømmetjenester er grunnleggende. En gjengs oppfatning er at man i 
CD-tidsalderen kunne skape et stort nok marked for enhetssalg og 
konserter i Norge, mens strømmemodellen krever et massivt volum av 
strømmer. Selv om Hesmondhalgh (2020) sår tvil om forskningsbelegget 
for å hevde at forskjellene mellom CD-salg og strømming gir store utslag, 
bekrefter flere funn fra vår undersøkelse at det norske markedet i dag 
oppleves som for lite av flere. Nettverkene er globale, og et norsk nedslags- 
felt blir dermed for snevert. Et norsk publikum trekker kun unntaksvis 
nok strømmer til at det generer volum i strømmetjenestene og blir øko- 
nomisk bærekraftig (Nordgård, 2021). Det er også begrenset hvor mange 
turneer og konserter et band kan gjennomføre i Norge med tilstrekkelig 
publikums interesse og økonomisk overskudd, for også i live-sektoren er 
konkurransen intensivert (Kleppe et al., 2019). 

De pessimistiske holdningene til konkurranseforutsetningene i 
norgesmarkedet kom også fram i kapittel 3. Der så vi de økonomiske rea- 
litetene i Norge omtalt som en motivasjon for musikkeksport, dog preget 

av ambivalente motiver. Selv om digitalisering inviterer til utvidet dis- 
tribusjon, er erkjennelsen av Norge som et lite land et vel så sterkt motiv 
for internasjonale satsinger. Digitaliseringen har med andre ord medført 
en markedssituasjon som både lokker og presser norske musikkbransje- 
aktører ut i verdensmarkedet. Flere satser internasjonalt fordi digitale 
plattformer og nettverk bidrar til at man kan det; samtidig øker satsin- 
gen på musikkeksport fordi de norske markedsforutsetningene tilsier at 
man må det. Dette spenningsforholdet preger synet på mulighetene for 
norsk musikk i Norge, og gjør også dette ambivalent — særlig fordi for- 
utsetningene for å lykkes internasjonalt er svært ulike, avhengig av hvil- 
ken posisjon og rolle man har i musikkfeltet, som vi også har sett mange 
eksempler på tidligere i boka. 

Et annet forhold som påvirker musikkbransjens holdninger til 
strømmeøkonomien og konkurransevilkårene i det norske markedet, er 
hvordan andelen av norsk musikk i totalomsetningen av innspilt musikk 
synker med plattformsentreringen av bransjen. Norskandelen ligger i 
dag ligger på 19 prosent (IFPI-Norge, 2021) og har gått ned i løpet av det 
siste tiåret, med omsetningstall og markedsandeler dominert av musikk- 
strømmetjenester. Nedgangen i norskandelen forklares blant annet med 
en forsterket konkurranse, der andelen norske utgivelser i det totale til- 
budet relativt sett går ned, selv om antallet norske utgivelser holder seg 
stabilt (IFPI-Norge, 2021). 

Norskandelen hevdes også å være påvirket av hvordan de digitale 
plattformene har makt til å bestemme hvilken musikk lyttere ekspo- 
neres for, både via redaksjonell kuratorvirksomhet og algoritmer. 
Maktesløsheten som kommer til syne er en respons på maktkonstella- 
sjonen i strømmetjenestene som Bonini og Gandini omtaler som «algo- 
torial» (2019). Totalt sett ser effekten av denne kuratoriale vendingen 
(Eriksson et al., 2019) ut til å være best for de som lager hits eller eier ret- 
tigheter til klassikere; altså de som kan tjene fett på musikk som fenger 
mest for aller flest fra før av. På tross av om lag 70 millioner låter tilgjen- 
gelig, har ikke plattformtilbyderne noen plikt eller ansvar for bredden 
og variasjonen av musikk som løftes fram og prioriteres, et poeng som 
også har blitt omtalt som strømmeparadokset (Maasø & Spilker, 2020). I 
tråd med plattformprimsippene (Gillespie, 2010) prioriteres naturlig nok 

eksponering av innhold som strømmer godt i bredden, på bekostning 
av et større musikkmangfold (Kiberg, 2020). Vi kan derfor forklare den 
negative holdningen til hvordan strømmeøkonomien har påvirket kon- 
kurranseforutsetningene i Norge med at mesteparten av det som finnes 
av norsk musikk generelt taper i strømmetjenestenes higen etter «trygg 
kuratering». Når prioriteringene har til hensikt å treffe et flertall i meng- 
den, uten verken å provosere eller overraske for mye, er det mye musikk, i 
mange sjangere, på mange språk, fra mange land, som utelates fra hoved- 
strømmene. Slik minimerer plattformtilbyderne risikoen for å tape lyt- 
tere — eller i deres øyne, at abonnents- og annonsørinntekter faller fra. 
Og slik taper også omsetningstallene norskandeler parallelt. 

En stor frustrasjon knyttet til strømmetjenestenes hit-fokus styrt av 
plattformenes egeninteresser bekreftes i undersøkelsen. Som beskrevet i 
kapittel 4, opplever også mange det som mer krevende å oppnå gjennom- 
slag og synlighet i strømmetjenestene i dag enn da tjenestene var nye i 
Norge. En uavhengig artist/musiker i 30-åra uttrykker at strømming har 
kraftig forverret situasjonen både økonomisk og kunstnerisk for musi- 
kere som lager noe som helst annet enn kommersiell popmusikk. Dette 
er en ganske etablert oppfatning og bidrar til et ambivalent forhold til 
digitaliseringen, slik den både har åpnet mulighetene i verdensmarkedet 
og begrenset mulighetene i hjemmemarkedet på samme tid. 


Tillit til strømmetjenester og vederlagsbyråer 


Noe annet som påvirker hvordan en profesjonell virkelighet erfares, er 
tilliten i relasjoner mellom sentrale aktører. To av påstandene vi testet, 
handlet om musikkbransjens tillit til aktører som leverer data og inn- 
sikt om avgjørende forhold i bransjeøkonomien. Den første handlet om 
tillit til dataene man får fra digitale plattformer, slik som Spotify, Tidal 
eller YouTube. Den andre handlet om tillit til dataene om musikkbruk 
som vederlagsbyråer, slik som Gramo og TONO, bruker når de skal lage 
avregninger og utbetalinger. Undersøkelsen viser at tilliten til dataene 
som ligger til grunn for vederlagsbyråenes utregninger, er noe høyere enn 
tilliten til data fra strømmetjenestene. I begge tilfeller oppgir likevel om 
lag 1 av 3 at de har liten tillit til disse aktørene. Dette er oppsiktsvekkende, 

gitt aktørenes helt sentrale rolle i fordelingen av penger og anerkjennelse. 
Resultatene bekrefter dermed nok et ambivalent forhold i dagens musikk- 
bransje, der avhengighet og tilknytning til helt sentrale aktører skjer på 
tross av lav tillit. 


Jeg har tillit til at pengene man får fra vederlags- Ec 
byråer er basert på korrekte data om bruk 

Jeg har tillit til at dataene man får fra strømme- BES 
tjenester og digitale plattformer er korrekte. 

Figur 20. Holdninger til påstander om tillit blant artistene og bransjeaktørene (N = 555) 


Hva kjennetegner de som har liten tillit? For det første ser vi at det er sterkt 
samsvar mellom de med lav tillit til strømmetjenester og de med lav tillit 
til vederlagsbyråer. Muligens ses strømmetjenestene og vederlagsbyråene 
i sammenheng her, slik at tillitsnivået dermed blir lavt til begge. Alterna- 
tivt kan man tenke seg at noen mennesker generelt har mer eller mindre 
tillit enn andre, og at dette påvirker svarene som oppgis til begge aktører. 

Våre funn tyder på at de yngste har mest tillit til dataene i strømme- 
tjenestene, med en tendens til at tilliten synker med alderen. Det er 
ingen signifikante forskjeller når det gjelder sjangertilhørighet og tillit. 
Det betyr at det er andre karaktertrekk hos bransjeaktørene enn sjanger 
som trolig er mer avgjørende når tilliten til strømmetjenester vurderes. 
Kanskje ikke overraskende har de som bruker data og innsikt fra digitale 
plattformer noe mer tillit enn de som ikke bruker data. Informasjon og 
innsikt fra tjenestene som gjør det enklere å forstå dynamikkene i dem, 
bidrar også til å skape tillit. Sist, men ikke minst, aktører som generelt 
er positive til strømmeøkonomien og mener den er forutsigbar, har også 
betydelig mer tillit til strommetallene enn de som er negative. 

Når det gjelder tillit til dataene som vederlagsbyråene baserer sine 
utregninger på, finner vi sammen tendens: De som er positive til 
strømmeøkonomien og opplever den som forutsigbar, har også langt 
høyere tillit til vederlagsbyråene. Det er ellers kun mindre variasjoner 
mellom hvordan ulike grupper har stilt seg til påstanden om tillit til 

vederlagsbyråenes datagrunnlag i sentrale utregninger, både når det gjel- 
der rolle, alder, kjønn og utdanning. Heller ikke sjanger synes å påvirke 
tilliten til vederlagsbyråer. Vi finner imidlertid at personer bosatt i Oslo og 
Akershus har noe høyere tillit vederlagsbyråenes bruk av data enn bransje- 
aktører bosatt ellers i landet, uten at vi helt vet grunnen til det. Tabeller 
med de fullstendige analysene kan leses i Hagen et al. (2020, s. 122). 


Portvoktere og definisjonsmakt 


Et forhold som gjerne påvirker tillit, er graden av gjennomsiktighet, 
eller transparens, i de digitale tjenestene. For musikkbransjens aktører, 
som også er innholdsleverandører til strømmetjenestene, er informasjon 
om plattformenes vilkår og funksjoner viktig, og tydelighet om hva som 
er utslagsgivende for valg og prioriteringer er essensielt. Det samme er 
informasjon om mulighetene til å påvirke plattformleverandørene, for 
eksempel for å oppnå synlighet og plasseringer i tjenestene. 

I løpet av strømmetjenestenes korte virketid, har mangel på transpa- 
rens blitt kritisert fra flere hold, også fra forskere som har forsøkt å få til- 
gang på informasjon om vilkår og prinsipper for tjenestenes virkemåter 
(Eriksson et al., 2019; Fleicher & Snickars, 2017; Seaver, 2017). Som vi også 
fortalte innledningsvis, gjelder dette i stor grad hvordan spillelister funge- 
rer. Spillelister skapes med utgangspunkt i en rekke ulike logikker og har de 
siste 10 årene fått stadig større betydning for hvordan publikum lytter til, 
samler på, utveksler og oppdager musikk i strømmetjenestene (Bonini & 
Gandini, 2019; Hagen, 2015; Liiders, 2019; Maasø & Hagen, 2020; Nordgård, 
2021; Prey, 2016, 2020). Selv om spillelister kan settes sammen av bru- 
kerne, er tendensen at tjenestestyrte spillelister, altså spillelister laget av 
strømmetjenestene selv, får økt prioritet og betydning. 

I spillelistene skapt av strømmetjenestene plasserer tjenesteleverandø- 
ren, eller utvalgte partnere, for eksempel store plateselskaper, musikk- 
spor sammen i lister etter ulike temaer, kategorier, kriterier, kontekster 
eller sjangere. Disse prosessene skjer i en kombinasjon av menneskelig 
kuratering og smart teknologi, blant annet bestående av algoritmer og 
informasjon om publikum og deres lyttemønstre, nettverk og demografi 
(Morgan, 2020; Prey, 2016, 2020). 

Det har vært skrevet mye om algoritmenes makt i den digitale tids- 
alderen (se f.eks. Bucher, 2012, 2018; Gillespie et al., 2014) og algoritmenes 
betydning for vårt kulturkonsum (Airoldi et al., 2016). Algoritmer er vik- 
tige fordi de utfordrer anmeldere og andre opinionsledere om makten til 
å anbefale, definere og påvirke hva publikum eksponeres for av innhold. 
Morgan (2020) hevder at algoritmer, slik de fungerer i samvirke med spille- 
lister, har helt avgjørende betydning for hvilken synlighet musikken får 
i spillelistene, og ikke minst hvordan levetiden til en låt blir i strømme- 
tjenestene etter den er sluppet. Ulike tjenester bygget på algoritmisk pro- 
gramvare bidrar altså til menneskelige avgjørelser, med konsekvenser for 
hvilken musikk vi lytter til, og hvilken musikk som vinner og forsvinner. 

Når det er sagt, er det menneskelige aspektet heller ikke fraværende når 
spillelister lages, også ut over det faktum at også algoritmer til syvende 
og sist programmeres og lages av mennesker. I både Tidal og Spotify er 
strømmetjenestene bygget opp med redaksjonelle profiler der menneske- 
lig kuratering og redaksjonelle valg kombineres med bruk av algoritmer 
og data. Mer presist har strømmetjenestene egne ansatte som har avgjø- 
rende betydning for hvilken musikk som velges og løftes fram — og som 
dermed får spillelisteplasseringer, synlighet og etter hvert også avspilte 
strømmer (Bonini & Gandini, 2019; Nordgård, 2021). Fra start var fak- 
tisk den norske tjenesten WiMP, i dag Tidal, blant de første tjenestene 
som rettet søkelyset mot menneskelige kuratorer i anbefalingsstrategiene 
sine. I etableringen av tjenesten stod nærhet til den norske musikkscenen 
og markedet sentralt, i valgene de tok og i hvordan de markedsførte seg 
(Kjus, 2016). Eriksson et al. forteller at Spotify et sted mellom 2013 og 
2015 endret målsetting fra å være en enkel distributør til å bli en produ- 
sent eller leverandør av et mer unikt tjenestetilbud (2019, s. 61). I denne 
kuratoriale vendingen ble også mennesker ansatt for å bidra som redak- 
tører i tjenestene. I de digitale og stadig mer automatiserte tjenestene, ble 
altså mennesket annonsert som en nyhet og en medieinnovasjon (Bucher, 
2019). 

Redaktørene til Spotify har siden den gang vært fordelt på territorier 
og områder, og hatt stor makt til å påvirke hvilken musikk som plasseres 
hvor i spillelistene. Det spekuleres likevel i om også de ulike spilleliste- 
redaktørene vil bli utkonkurrert og erstattet, når enda smartere teknologi, 

muliggjort av kunstig intelligens, introduseres (Nordgård, 2021). Den 
norske redaktørposten ble for øvrig avsatt, og det norske Spotify-kontoret 
nedlagt i 2019 (Eriksen, 2019). Uten at tjenesten på noen måter synes å ha 
planer om å nedskalere, er dette ett av flere valg som indikerer at Spotify 
tar retning som en enda mer sentralstyrt strømmetjeneste, der beslut- 
ningstagere har større avstand til både mennesker generelt, og bransje- 
aktører i det norske musikkmarkedet spesielt. 

Spillelister er uansett i dag et av musikkens viktigste vinduer ut mot 
publikum. Både prioriteringen en spilleliste har i strømmetjenesten, plas- 
seringen en låt har i spillelista og algoritmene som ligger til grunn, har 
betydning for hvordan musikken spres, får et videre liv både i og utenfor 
tjenesten og for hvem som hører den. Dette er det også stor enighet om i 
vår undersøkelse. Påstanden om at de som styrer spillelistene i strømme- 
tjenestene har stor makt i dagens musikkbransje er hele 88 prosent enige 
i. Kun 2 prosent er uenige, og 10 prosent har ingen formening om spille- 
listemakernes makt (Hagen et al., 2020, s. 126). En artist i 30-åra utdyper 
sin holdning til påstanden om spillelistenes makt, som han er enig i. Han 
opplever at ideen om internettdistribusjon som mulighetsskapende for 
alle, blir hemmet når plattformtilbyderne tar hensyn til egeninteresser 
i utformingen av tjenesten: «At Spotify har blitt redaksjonelt ødelegger 
ideen om like og demokratiske konkurransevilkår. En strømmetjeneste 
skal ikke være en favoriserende plattform» (artist/musiker, 30-39 år). 

Selv om denne holdningen støttes av mange norske bransjeaktører, 
er ideen om strømmetjenestene som nøytrale distribusjonskanaler, en 
utopi. Kanskje uten at verken musikkbransjeaktører eller andre har vært 
så bevisst på det, er det likevel helt i tråd med plattformprinsippene slik 
de alltid har fungert, at strømmetjenestene styres etter egeninteresser. 
Sitatet levendegjør erfaringen av strømmetjenester som både intenst 
mulighetsskapende, i hvert fall i prinsippet, og samtidig, foruroligende 
utnyttende, som samsvarer godt med virkeligheten (Clark et al., 2014, 
s. 1449; van Dijck, 2013, s. 18). 

De nye medienes behov for å selv være konkurransedyktige, utgjør et 
sentralt grunnlag for hvordan plattformlogikker utvikles. I dette perspek- 
tivet er spillelistene, og de som lager dem, av stor betydning, ikke bare 
for musikkbransjens rettighetshavere og hvordan musikken sirkulerer. 

Spillelistene er samtidig vesentlige for hvordan strømmetjenestene lyk- 
kes selv — i å beholde lyttere i tjenesten over tid, og tiltrekke seg nye lyt- 
tere og annonsørinntekter. Da forstår vi at utvalgsmekanismene ikke 
først og fremst styres av rettferdighetsprinsipper, mangfoldskriterier og 
kvalitetsvurderinger i henhold til nisje, bredde og full sjangervariasjon. 
I trad med nøkkelmekanismene som kjennetegner plattformsentrerin- 
gen av kulturfeltene, vektlegges snarere strategisk seleksjon, datafication 
og kommersielle utvekslingsprinsipper (van Dijck et al., 2018, s. 40). Fra 
en tjenesteleverandørs perspektiv innebærer dette å kuratere spillelister 
etter kriterier som bidrar til strømmetjenestenes egen suksess, med 
musikkvalg definert av markedsandeler og lyttertall. Dette er en påmin- 
nelse om at de fleste strømmetjenester ikke driver med musikksalg først 
og fremst. Spotify selger Spotify, tross alt, uansett hva de måtte hevde. 
Selv om strømmetjenestenes kataloger er aldri så mangfoldige og rike, er 
spillelistelogikkene i dagens strømmetjenester helkommersielle og sterkt 
konkurransevridende. Spillelistemakta er dermed utøvd og utformet på 
en måte som bygger opp under en superstjerneøkonomi. Her blir store 
artister større, samtidig som lange halen (Anderson, 2006) av små og 
mellomstore artister som ikke når opp i kampen om volum og oppmerk- 
somhet, blir lang som et vondt år. 

I tillegg til portvoktermakta via tjenestestyrte spillelister, utøver 
strømmetjenestene en form for strukturell makt med betydning for flere 
forhold i musikkbransjen. Strømmetjenestene påvirker publikums lytte- 
vaner, for det første ved å legge til rette for at musikk lyttes mer til i ulike 
kontekster i løpet av en dag, fra mobile medieenheter der musikk plassert 
i spillelister kan strømme forbi. Dette minner i økende grad om å lytte 
til en radio som spiller i bakgrunnen, på farten, i hverdagen og under- 
veis. Knappene for å skippe, spole og shuffle er stadig lettere tilgjengelige 
på headset og i brukergrensesnittet. Man kan jo se det som en utvik- 
ling skapt av ren nødvendighet, når rekken av endeløse algoritmestyrte 
anbefalinger gjør at man ikke lenger vet hva man hører på. Disse dyna- 
mikkene mellom strømmetjenester og publikum, tilpasset via innsikt fra 
plattformdata, bidrar til å bestemme hvordan musikk sirkulerer og finner 
et øre nær deg, uten at lytterne nødvendigvis aktivt har valgt musikken 
eller har gjort seg bevisst hva de hører på. 

Slike mekanismer skaper nye utfordringer og behov for musikkbran- 
sjen når de skal kommunisere med publikum, og ikke minst slippe ny 
musikk. Et resultat er at musikk i dag, etter overgangen fra musikksalg 
til bruk av musikkstrømmetjenester, i stor grad slippes som enkeltlåter 
framfor album. Dette er en fonografeffekt av strømmeteknologiens logik- 
ker. Det er svar på kampen om publikums oppmerksomhet og musikalske 
bevissthet, som er svært utfordret i, og av, strømmetjenestene. Oppmerk- 
somheten er utfordret av fragmentert lytting, tjenestestyrte spillelister og 
algoritmestyrte anbefalingsmekanismer og ikke minst et system der 70 
millioner sanger konkurrerer om hele verdens publikum og deres tid, ører 
og oppmerksomhet, via det samme vinduet. 

Å slippe enkeltlåter øker dermed mulighetene til å maksimere opp- 
merksomheten rundt hvert enkelt spor. Det skaper flere nye sjanser til å 
oppnå spillelisteplasseringer, skape volum og holde publikums oppmerk- 
somhet varm over tid, fra single til single, låt til låt (Hagen, 2020). Med 
dette som eksempel på strømmetjenestenes påvirkning og makt over 
strukturer i feltet, er det kanskje ikke overraskende at 68 prosent mener at 
måten musikk sirkulerer i musikkstrømmetjenester, definerer musikalske 
trender (Hagen et al., 2020, s. 127). Enigheten om at strømmetjenestene 
har stor definisjonsmakt over musikalske trender står seg godt i bredden 
av utvalget, nokså uavhengig av ulike bakgrunnsvariabler i utvalget. 

Et annet eksempel på definisjonsmakt skapt av plattformtjenestene, 
så vi også i kapittel 5, side 71-78, der vi viste hvordan tall og data fra 
digitale plattformer i dag danner grunnlag for stadig flere valg, avtale- 
inngåelser, beslutninger og til og med estetiske praksiser og kunstneriske 
valg. Fokuset på data, nummer og tall — fra strømmetjenester og avspilte 
låter, for antall månedlige lyttere og følgere av kontoer, profiler og spille- 
lister - bidrar i sum til en kvantifisering av musikkens suksesskriterier 
og kvalitetsparametere. Når data fra strømmetjenester danner grunnlag 
for konsolideringer, forretningsavtaler, partnerinngåelser, presseoppslag, 
kunstneriske valg og samarbeid mellom ulike aktører i musikkbransjen, 
er dette en definisjonsmakt, styrt av plattformindustrien, som går langt 
ut over det som skjer innenfor rammen av selve strømmetjenesten. 

Mye tyder på at plattform- og strømmetjenestenes logikker skaper 
ringvirkninger i hele mediesystemet, der en forkjærlighet for telling av 

klikk, likerklikk og streams ser ut til å ha festet seg. Dette kom for eksem- 
pel til uttrykk som del av kritikken av NRK våren 2021, der store deler av 
det organiserte Musikk-Norge anklaget allmennkringkasterens redak- 
sjonelle musikkprofil for å være for lite variert og mangfoldig. I en kro- 
nikk ble det hevdet at også NRKs utvalgskriterier bygger på forbløffende 
like mekanismer som de privateide strømmegigantenes: 


NRK oppfører seg mer og mer som en algoritmestyrt plattform a la Spotify 
og andre strømmetjenester, og løper etter brukernes «nye medievaner». De er 
fanget i et kretsløp der den eneste feedbacken som betyr noe, er tallene som 
forteller hvor mange lyttere som ikke er blitt forstyrret av det man har sendt. 
(Kulseth, 2021) 


Kronikken var skrevet av den tidligere norske Spotify-redaktøren Malin 
Kulseth, som selvsagt også kjenner både Spotifys og strømmetjenestenes 
virkemåter godt. Hun problematiserte at NRK, med sin tall- og prosent- 
drevne musikkprofil, tilsynelatende imiterer strømmetjenestenes utvalgs- 
mekanismer. Hun oppfordret dem videre til å bryte med mønstre som 
konsekvent bidrar til å gjøre «de ti prosent mest populære artistene enda 
mer populære og enda mer synlige, mens resten av floraen skriker om å 
bli hørt og sett» (Kulseth, 2021). Det kan sies at NRK, som en mangehodet 
kjempe av et mediehus, taler med flere redaksjonelle stemmer, og slik vil 
noen sikkert ønske å nyansere denne påstanden. Imidlertid peker også 
Bonini og Gandini (2019, s. 8) på helt tilsvarende mønstre for hvordan radio- 
kuratering i England og Italia skjer under sterk innflytelse av plattformdata 
fra YouTube, Soundcloud, Spotify, Apple Music og Shazam. Dette er noe av 
det som definerer plattformtjenestene som portvoktere. Kulseths kritikk 
understreker derfor et viktig poeng om strømmetjenestens kulturelle kraft 
og samfunnsmessige innflytelse. Maktforskyvningen i plattformsentre- 
ringen gjelder ikke bare musikkbransjen. Hele medie- og kulturbransjen 
henter inspirasjon og lar seg forme av stromme- og plattformmekanismer, 
og ikke minst informasjon. Dette er helt i tråd med plattformsentrering 
(platformization) slik vi definerte det fra start i boka, der digitale plattfor- 
mers forretningsmodeller, utbredelse og virkemåter er av stor betydning 
for utviklingen i kulturfeltet (Nieborg & Poell, 2018; van Dijck et al., 2018). 

Som sentrale makthavere i den plattformsentrerte musikkbransjen, 
gir dette strømmetjenestene og de sosiale medieplattformene ikke bare 

portvoktermakt for musikken i tjenestene, men også definisjonsmakt som 
agendasettere med påvirkningskraft i hele mediesystemet og kulturfeltet. 

Dette forklarer hvorfor et stort flertall i denne undersøkelsen av norsk 
musikkbransje så tydelig bekrefter en opplevd maktforskyvning, både 
indirekte og konkret i arbeidet med å formidle og distribuere norsk musikk. 
I lys av resultatene fra kapittel 4 der vi så på hvordan norsk musikkbran- 
sje har erfart å være tidlig ute som et digitalt musikkmarked, har denne 
maktforskyvningen røtter helt tilbake strømmetjenestenes spede start. 
Den har økt med årene, men speiler parallelt hvordan mange opplevde 
strømmeformatet som svært ugunstig for musikken de representerte fra 
da tjenestene etablerte seg. Ti år senere erfarer de fleste at premissene 
for bransjeutviklingen legges av globale distributører og teknologigigan- 
ter som befinner seg langt utenfor Norge. Denne utviklingen er norske 
musikkbransjeaktører allerede en del av, og de må fortløpende forsøke å 
forstå den og tilpasse seg den — ellers detter de av lasset. Dette skjer uten 
at bransjeaktørene har noen særlig mulighet til å imøtegå plattform- 
leverandørene. Slik tendensen utvikler seg, er det stadig færre represen- 
tanter for globale plattformtjenester med lokal tilstedeværelse i de ulike 
markedene (Eriksen, 2019). Også stadig færre dialog- og møtepunkter 
mellom plattformleverandører og tjenestetilbydere eksisterer — ut over 
pitcheportaler og interaksjonsfelt i plattformtjenestene. Avstanden mel- 
lom norsk bransje og globale plattformtjenester forklarer dermed hvorfor 
nesten ingen i denne undersøkelsen kunne vise til forhandlingserfaring i 
møte med plattformleverandørene, slik vi beskrev i kapittel 5. Alt i alt er 
det god grunn til at både avmakts- og avstandsfølelser oppstår, eller en 
følelse av digital ambivalens om du vil, knyttet til paradokset i at denne 
plattformsentrerte virkeligheten har blitt kalt demokratiserende for 
musikkbransjens aktører. 


Plattformavhengighet 


Strømmetjenestene er viktige, og rangeres som det mest sentrale mediet 
for å nå ut i verden med norsk musikk (se kapittel 4). Som vi har sett, har 
strømmetjenestene også makt til å avgjøre hvordan musikk spres og defi- 
nisjonsmakt for hvordan musikalske trender utvikles. Dette samsvarer 
godt med et utviklingstrekk beskrevet i tidligere forskning: 

Digitaliseringen har skapt en situasjon hvor store globale aktører har en avgjø- 
rende markedsmakt. Posisjonen til selskaper som Google, YouTube, Apple og 
Facebook går på bekostning av både musikkbransjens handlingsrom og av po- 
litisk makt, både når det gjelder forretningsmodeller og lovgivning. Det uttryk- 
kes en viss oppgitthet over dette, og noen mener at offentlige myndigheter har 
vært og er unnfallende og passive når det gjelder å bruke politisk og demokra- 
tisk styring overfor disse globale aktørene, noe som direkte påvirker kulturlivets 
og kunstnernes levekår. (Eidsvold-Tøien et al., 2019, s. 34) 


Slik vi også beskriver her i boka, er maktforskyvningen fra musikkbran- 
sjens aktører til de digitale plattformene påfallende. Sitatet peker også 
på hvordan plattformsentreringen i musikkbransjen slett ikke hand- 
ler om kun musikkstrømmetjenestene, noe som også er svært tydelig i 
våre resultater. Betydningen av sosiale medier er nesten like viktig som 
strømmetjenester når norsk musikk skal ut i verden. Når musikk dis- 
tribueres via strømmetjenester, skjer det ofte med aktiv formidling i 
flere plattformer parallelt, inkludert Facebook, YouTube, Instagram og 
Snapchat (se også Baym, 2018; Hagen, 2020). 

Flere av disse sosiale mediene og de brukergenererte plattformene 
har imidlertid blitt oppfattet som mindre klart definerte enn strømme- 
tjenestene, særlig knyttet til hvilke økonomiske og opphavsrettslige 
forventninger man kan ha når musikk sirkulerer på internett. En del av 
denne usikkerheten henger sammen med hvordan disse plattformene 
bygger på brukergenerert innhold, altså innhold skapt av brukere som 
selv laster opp innholdet, både profesjonelle og amatører. I flere av platt- 
formene som likevel er viktige for musikkbransjen, har musikk og annet 
innhold i stor grad sirkulert ulovlig, uregistrert og ukontrollert fra start, 
på bekostning av opphavspersonens rettigheter og økonomi. 

Som nevnt tidligere i boka kom en viktig avklaring i lovverket knyttet 
til opphavsretten for innhold spredd på nettet i 2019, da EU vedtok sitt 
nye opphavsrettsdirektiv. Dette direktivet gir opphavspersoner en ufravi- 
kelig rett til betaling for innhold de har skapt, også når det blir distribuert 
på internett. At opphavsrettsdirektivet først kom på plass i 2019, kan ha 
påvirket holdningene i studien omkring hva man kan forvente å få tilbake 
når musikk sirkulerer på digitale plattformer. Spørreskjemaet ble nemlig 
distribuert før lovverket var på plass. Problemstillingene og prosessen i 
EU var likevel godt kjent i den norske offentligheten. Et stort flertall av 

bransjeaktørene i vår undersøkelse viser (kanskje derfor) en klar prinsi- 
piell holdning ovenfor plattformene: også Facebook, YouTube og andre 
brukergenererte plattformer må forholde seg til ordinær opphavsrett og 
betale opphavspersoner. 86 prosent er enige i påstanden, og kun 4 prosent 
er uenige. 10 prosent har ingen formening (Hagen et al., 2020, s. 129). 

Deling og synlighet i sosiale medier har samtidig en viktig tilleggsfunk- 
sjon for musikere, artister, band og andre som lever av å selge musikk. 
Tjenester som Facebook, YouTube, Snapchat, Instagram og TikTok anses 
som viktige markedsføringskanaler, der mulighetene til å spre musikk, 
skape eksponering, bygge fanbaser og pleie interaksjon med publikum 
er vesentlig, slik blant annet Nancy Baym har forsket på (2018). Det er 
mange bransjeaktørers oppfatning at arbeidet med å opprettholde publi- 
kums oppmerksomhet må kommuniseres i flere kanaler. Derfor investe- 
res det mye i å skape innhold og kommunisere i sosiale medier, for å hele 
tiden minne publikum på at nettopp denne musikken finnes, og bygge 
artisten som «brand» (Hagen, 2020). 

Prinsipper i oppmerksomhetsøkonomien (Goldhaber, 1997) ligger der- 
med trolig til grunn når 33 prosent i undersøkelsen er enige i at synligheten 
man får via Facebook, YouTube og andre brukergenererte plattformer er 
viktigere enn å tjene penger på opphavsrett her (Hagen et al., 2020, s. 130). 
Nok et tilfelle av digital ambivalens trer dermed fram. I sammenstillin- 
gen av de to påstandene ser vi at selv om nesten alle mener at de sosiale 
mediene må forholde seg til lovverk om opphavsrett, mener samtidig en 
tredjedel at synlighet er viktigere enn opphavsrettspenger fra de samme 
plattformene. Sammen med resultatene fra kapittel 4, der vi gjennomgikk 
musikkbransjens mediebruk, er det åpenbart at en rekke plattformene vil 
brukes — uansett om de kompenserer opphavspersonene eller ei. 

Musikkbransjens avhengighet og samtidige ambivalens til digitale 
plattformer kommer tydelig fram i svarene der musikkbransjeaktørene 
kan utdype synspunkter i undersøkelsen. En manager i 50-åra forteller at 
synlighet på YouTube og Facebook er viktig, men det betyr selvsagt ikke 
at han mener tjenestene ikke bør betale for at musikk brukes. Han for- 
teller videre at managementet i enkelte tilfeller har hatt artister som har 
tjent svært godt på å være synlige på YouTube, først og fremst fordi det 
har ført live-inntekter i neste trinn. Markedsføringseffekten er dermed 

reell. Oppmerksomheten som oppnås i disse kanalene bidrar til å styrke 
andre inntektsstrømmer, som konsertinntekter i dette tilfellet. Manage- 
ren legger likevel til at dersom plattformen også hadde betalt dem, hadde 
det også ført til flere inntekter totalt. En artist/musiker i 40-åra kom- 
menterer ambivalensen og plattformavhengigheten eksplisitt, som å være 
mellom barken og veden: 


Det er alltid et dilemma å bestemme om man skal være representert musikalsk 
«der folk ferdes» som Facebook og YouTube, hvor det er av stor betydning at 
utenlandske lyttere kan «snuble» over musikken din og bli fans for livet. Samti- 
dig er vi motstandere av at Facebook skal ignorere opphavsrett og «annektere» 
musikk og bilder som tilhører oss. Det blir som å være mellom barken og veden: 
Vi kan ikke velge enten eller i dette spørsmålet. Hvis vi f.eks. trekker repertoaret 
vårt fra Spotify pga. lusne økonomiske satser, så vil publikum spille andre artis- 
ter i stedet, og vi mister synlighet og markedssjanser. (Artist/musiker, 40-49 år) 


Nettopp fordi kampen om å overleve i et digitalt marked, for musikk- 
bransjens aktører handler om å synes, nesten vel så mye som å høres, 
blir plattformavhengigheten stor, på tross av prinsipielle holdninger om 
opphavsretten. Valget om å ikke benytte seg av sosiale medier og forholde 
seg til et «synlighetsregime» i arbeidet med musikk er selvsagt et mulig 
alternativ, og noen tar også dette valget eller legger mindre vekt på slike 
plattformtjenester. Holdningen er likevel ofte at man da mister en viktig 
kontaktflate for eksponering, i den desperate kampen om oppmerksom- 
het i en plattformstyrt virkelighet. 


Ambivalente virkeligheter - en delt, 
norsk musikkbransje 


Oppsummert, basert på resultater fra vårt varierte musikkbransjeutvalg, 
er folk både enige og uenige i påstandene om hva som kjennetegner en 
plattformsentrert og global musikkbransje. Likevel kommer det tydelig 
fram at sosiale medier og strømmetjenester åpner nye dører ut i verden. 
Dette gjør at så å si alle bruker de nye mediene i sin musikk distribu- 
sjon, og de fleste anerkjenner dem som viktige. Parallelt med innføringen 
av strømmeøkonomien har Norge styrket sin posisjon internasjonalt, og 
dette har bidratt til økonomisk vekst og generell optimisme. Erfaringene 

fra det siste tiåret har vist musikere, artister, komponister, managere, for- 
leggere, folk i plateselskap og andre her hjemme at musikkeksport både 
er en kulturpolitisk ambisjon og viktig næringsvei. Denne optimismen til 
tross; flertallet opplever store utfordringer i å bruke strømmetjenester og 
sosiale medier strategisk og systematisk, samt i å profittere økonomisk fra 
dem. Møtet med digitale tjenester er kjennetegnet med avstand, avmakt, 
tilkortkommenhet og fremmedgjøring. Arbeidet rettet mot nye marke- 
der via digitale plattformer oppleves ofte som uforutsigbart, vilkårlig, 
urettferdig og komplisert. 

Denne sammensatte virkeligheten bidrar til digital ambivalens, som 
kan identifiseres i en rekke tvetydige forhold. Nesten alle bransjeaktører 
anerkjenner at markedet er plattformsentrert og globalt, og sånn sett at 
digitaliseringen gir muligheter. Samtidig erfarer et stort flertall at mulig- 
hetene til å lykkes er minst like utfordrende som før. Norsk musikk- 
bransje har likevel følt det nødvendig å forsøke å legge til rette for global 
aktivitet. Dette er fordi den økonomiske realiteten i det norske musikk- 
markedet også er endret med digitaliseringen. Norskandelen har sunket; 
Norge er et lite land, og norsk musikk møter tøff konkurranse i møte med 
hele verdensrepertoaret av musikk i globale og digitale nettverk. 

Digital ambivalens knytter seg også til hvordan de digitale plattfor- 
mene stadig legger flere styrende premisser for arbeidsmåter og bransje- 
logikker, organisering og relasjoner, estetiske trender og musikkrelaterte 
praksiser. Disse strekker seg ut over det som skjer i plattformtjenestene, 
med ringvirkninger til andre deler av mediesystemet. Likevel viser både 
historien og denne studien at flere norske bransjeaktører klarte å posi- 
sjonere godt seg i den plattformsentrerte bransjen da strømmetjenestene 
etablerte seg i Norge, selv om andre opplevde overgangen til strømming 
som fatal. Betydningen av at Norge tidlig tok i bruk musikkstrømme- 
tjenester og sosiale medier har likevel vært viktig for hvordan mange 
norske musikkbransjeaktører jobber i dag. Digitaliseringen bidro til å 
styrke verdens kjennskap til norsk musikk, og musikkens reelle interna- 
sjonale utstrekning og distribusjon. Samtidig sier flere i dag at den glo- 
bale eksponeringen norsk musikk fikk i strømmetjenestene ved å være 
tidlig ute, allerede er i ferd med å stagnere. Dette har både med hvordan 
større deler av verdensmarkedet nå har tatt i bruk strømmetjenester og 

bidrar til å intensivere konkurransen. Det har også å gjøre med hvordan 
plattformtjenestene har endret seg i retning av å drive mer sentralstyrt 
med enda større egeninteresser, på bekostning av plattformprinsippet 
om brukernes medvirkning og muligheter til å delta i utformingen av 
tjenestene. Dette tydeliggjør spenningsforholdet mellom tilkoblingsgrad 
og kontroll i den digitale musikkbransjen, som er ett av poengene Patrik 
Wikstrøm (2013) peker på som sentralt når musikk distribueres fra tje- 
nester i «skyen». Som vi har understreket i boka skapes nye muligheter 
for «tilkobling» i et verdensperspektiv - man kan nå langt via globale 
nettverkskoblede plattformtjenester, til et internasjonalt publikum og i 
samarbeid med internasjonale bransjeaktører. Likevel er de norske musi- 
kerne, rettighetshaverne og bransjeaktørenes kontroll over musikkdistri- 
busjonen sterkt utfordret. 

At konkurransen er skjerpet og kontrollen utfordret, fører til en 
erkjennelse om at makta i dagens musikkbransje på flere måter er for- 
skjøvet. Makta over sentrale beslutninger fjerner seg bort fra tradisjo- 
nelle musikkbransjeaktører og nasjonale beslutningstagere, til aktører i en 
multinasjonal plattformindustri, der utviklingstempoet er enormt og 
premissleverandørene er nye. Dette går mer ut over noen enn andre. 
Strømmetjenestene er innrettet etter kommersielle logikker, der musikk 
som sannsynligvis vil slå an bredt, også vil få høyere prioritet i tjenestene. 
Dette er fordi strømmetjenestene først og fremst er opptatt av å beholde 
abonnenter og gjøre seg attraktive for tredjeparter som kan gi dem annonse- 
inntekter, vel så mye som å spre ulike typer musikk. Dette bidrar til at 
plattformleverandørene i størst grad prioriterer innhold som representerer 
liten risiko for frafall hos et flertall av lyttere, når de selv løfter fram utvalgt 
innhold i tjenesten. Konsekvensen blir en hovedvekt på «trygg kuratering», 
der hits og annen musikk som er vurdert som uten risiko for å rykke 
lytteren ut av en kontinuerlig strømmeflyt, prioriteres i seleksjon. I kom- 
binasjon med strømmetjenestenes automatiserte logikker som bygger på 
algoritmer og virale mekanismer, bidrar dette til en superstjerneøkonomi 
der noen få får drahjelp av tjenestene, på bekostning av et stort mangfold i 
bredden, som opplever veien til suksess som utfordret. 

I oppsummeringen av hva som kjennetegner den digitale ambivalensen 
i norsk musikkbransje, er det også interessant at en rekke aktører i norsk 

musikkbransje forholder seg likegyldige eller uten formening til en rekke av 
påstandene. En relevant innsikt er derfor at digitaliseringens konsekvenser 
rett og slett er noe ikke alle bransjeaktørene kan relatere seg til. Bare hør: 


Få av disse påstandene har noe som helst med min del av virksomhet i musikk- 
livet. Musikken jeg lager (og mange flere med meg) finnes på tross av markedet, 
ikke som del av markedet. Dermed blir det nesten umulig å forholde seg til en 
del av disse spørsmålene for meg/oss. Spørsmålene bygger på premisser om 
konkurranse, målbarhet og profitt. Dermed hopper undersøkelsen bukk over 
en hel del av musikklivet (kunstmusikk, impro, sjanger-uavhengig, en hel del 
folkemusikk etc.). (Komponist/låtskriver/tekstforfatter, 40—49 år) 


Som det påpekes i sitatet, stemmer det at erfaringene som skaper digital 
ambivalens først og fremst bygger på medieutviklingens betydning for 
distribusjons- og inntjeningsmuligheter i musikkfeltet. Boka har først og 
fremst et næringsperspektiv, og går ikke i dybden på problemstillinger som 
handler om medienes betydning for kunstens egenverdi, estetikk og egen- 
art, kunstens mening, kvalitetsbegreper og lignende. Dette er med hensikt, 
selv om slike perspektiver også er viktige for å skjønne kunst- og kultur- 
utviklingen. Det er likevel svært interessant å se at problemstillingen i boka, 
som setter søkelys på sentrale temaer som globalisering, digitalisering, 
profesjonalisering og markedsendringer, for noen aktører oppleves som 
helt irrelevante. En artist/musiker i 20-åra påpeker at «det er stor forskjell 
på hvor viktig streaming og kartlegging av lyttertall er for hver spesifikk 
sjanger. Jeg spiller improvisasjonsmusikk. Størstedelen av disse spørsmålene 
synes jeg er relevant kun i forhold til eksempelvis popmusikk». 

Begge sitatene kommer fra musikere som befinner seg innen samtids- 
musikk, jazz, impro og klassisk (og litt pop, ifølge den ene). De opererer altså 
i det ikke-kommersielle feltet, og er trolig avhengig av andre inntektsstrøm- 
mer enn de som kommer fra distribusjon via nye og gamle medier. Det kan 
være tilskudd og offentlige midler, honorarer og vederlag fra verksframfø- 
ringer, betaling for bestillingsverk og konsertinntekter, for å nevne noe. 

Avstanden til markedet — og ikke bare det digitale markedet, men en 
markedsforståelse generelt knyttet til musikkfeltet som næring -som disse 
musikkbransjeaktørene kjenner på, er et mønster vi har sett konturer av 
tidligere i boka. Plattformsentreringen preger aktørene i musikkfeltet på 
ulike måter. Klassiskfeltet er mindre styrt av digitaliseringsendringene 

enn aktører i det rytmiske feltet. Dette understrekes i resultatene, som 
viser at aktører innen det klassiske feltet er både mer tradisjonelle i sine 
internasjonale aktiviteter (verksframførelser og konserter), og mer sne- 
vert orientert mot globale markeder og internasjonale samarbeidspart- 
nerne. De som er mer styrt av strømmeøkonomien, her grovt skissert 
aktører i det rytmiske feltet, er også mer varierte i sin globale orientering, 
og de samarbeider med flere internasjonale aktører. En tolkning av hvor- 
for det er slik, kan være at den rytmiske delen av musikkbransjen, ved 
å være mer avhengig av strømmeøkonomien, har gjort seg avhengig av 
verdensmarkedet i større grad, både for å nå ut til nok folk og for å skaffe 
seg flere inntektsstrømmer fra flere aktiviteter parallelt. 

Oppsummert er den digitale medieutviklingens betydning for musikk- 
eksport og internasjonalisering av mindre betydning for noen deler av 
bransjen. Denne observasjonen sier likevel ikke at en større bredde av 
aktører i norsk musikk, med nisjeaktører og klassiskfeltet inkludert, ikke 
hadde nyttiggjort seg av mer variert og nyskapende satsing ut over Norges 
landegrenser. Flere kunne tjent på mer internasjonal oppmerksomhet, og 
på at mer verdiskapning ble skapt ved å ta større deler av det digitale hand- 
lingsrommet i bruk. Her har også små og mellomstore aktører i bredden av 
det rytmiske feltet mer å gå på. For disse er utfordringene i å satse globalt og 
digitalt ofte begrenset av kapasitet, økonomi og kompetanse. Sjansene for 
å lykkes øker dersom et internasjonalt team og samarbeidspartnere med 
mer spesialisert kompetanse bidrar i den internasjonale virksomheten. 

At påstandene om digitaliseringens konsekvenser for musikkbransjen 
for noen reduseres til irrelevante spørsmål om konkurranse, målbarhet 
og profitt, kan kanskje fortelle noe egenartet om den norske musikkbran- 
sjen likevel? Uansett om man er styrt av kunstneriske eller kommersi- 
elle drivkrefter, opererer alle musikkbransjeaktører i et marked der det 
å sikre seg inntjening basert på eget virke i bunn og grunn er en sentral 
del av det å være profesjonell. Hvis man skal si at man jobber profesjonelt 
med musikk, innebærer det at musikken er gjort til en levevei og at man 
tjener penger på musikalsk virksomhet, til forskjell fra en amatør. Med 
dette i mente, er det interessant at markedsstyrte anretninger og medienes 
betydning for økonomiske og distribusjonsmessige forhold oppleves som 
et irrelevant sidespor. Det disse holdningene kanskje sier aller mest om, 

er en privilegert posisjon i en sterk, norsk kulturoffentlighet, skapt av en 
villet kulturpolitikk. Denne posisjonen gjør det mulig å eksistere som pro- 
fesjonell helt uten nærhet til markedet, og uten bevissthet om konkurran- 
sen som foregår i feltet og verden utenfor. Takket være det kulturpolitiske 
systemet, gir denne posisjonen enormt mange muligheter til å skape uav- 
hengig og variert kunst, med fokus på kunstens egenverdi framfor mulig- 
hetene til å skape økonomisk merverdi av den samme kunsten. Uten slike 
betydelige kulturpolitiske virkemidler og mål om å sikre bredde, mang- 
fold og kvalitet i feltet, hadde kanskje flere likevel måttet orientere seg bre- 
dere via nye medier og markeder, for å sikre seg flere inntektsstrømmer? 

Denne innsikten fra undersøkelsen som forteller om hvor ulikt nor- 
ske bransjeaktører forholder seg til mekanismene som følger med 
plattformsentreringen av bransjen, tyder på at musikkfeltet ikke kan 
omtales enhetlig når det kommer til hvordan livsgrunnlag finansieres 
og markedsdynamikker erfares. Ambivalensen vi finner i studien hand- 
ler altså ikke om digitaliseringen alene eller ulike holdninger til dagens 
mediesituasjon. Ambivalensen i musikkfeltet er snarere av mer grunnleg- 
gende karakter, og den kan synes i en rekke spenningsfelt. Noen av dem 
har vi behandlet i denne boka, for eksempel forholdet mellom klassisk og 
rytmisk, ung og gammel, uavhengig og etablert, som alle er variabler av 
betydning for hvordan digitaliseringen erfares. Ikke minst har vi sett at 
ambivalensen trer fram i spenningsforholdet mellom kultur og næring, 
kunst og kommersialitet, og kunsten som markedsstyrt eller finansiert 
av støtteordninger. Alt i alt er disse forholdene viktige for å forstå hva 
det innebærer å jobbe profesjonelt med musikk i Norge i dag. De vitner 
om at musikkbransjen er bygget på drakamper og kompromisser, som 
også har bidratt til å skape fleksibiliteten og de mangeartede virksomhe- 
tene som feltet er kjennetegnet av. Den digitale utviklingen tilfører disse 
drakampene nye spenninger. Som vi har sett påvirker plattformsentre- 
ringen musikkbransjen som et relasjonelt felt på grunnleggende vis, og vi 
har pekt på mange fonografeffekter av digital musikkdistribusjon. Noen 
strukturer i feltet er forsterket, andre fragmentert. Hvordan disse struk- 
turene stod seg i møte med utfordringene som covid-19-viruset skapte da 
det spredte seg rundt i verden fra begynnelsen av 2020, er tema for bokas 
siste kapittel. 

Digital ambivalens etter covid-19 


Da norske musikere og bransjeaktører besvarte denne undersøkelsen 
vinteren 2019, var delykkelig uvitende omat de et ar senereskulleblirammetav 
en verdensomspennende pandemi. At tilhørende smittevernstiltak brått skulle 
sette den internasjonale musikk- og kulturbransjen på pause i langt over ett 
år, var også umulig å forutse. Mobilitet på tvers av landegrenser, som kjent en 
avgjørende del av internasjonaliseringen, satte pandemien en effektiv stop- 
per for. Men den digitale distribusjonen av musikk var mer motstandsdyktig 
mot virus. Slik sett skulle covid-19-pandemien bli en slags test på hvor digi- 
talisert den norske, men internasjonalt orienterte musikkbransjen var i 2020. 

Regjeringen innførte de sterkeste og mest inngripende tiltakene vi har 
hatt i Norge i fredstid, slik statsminister Erna Solberg formulerte det i sin 
tale til det norske folk 12. mars 2020. I Norge ble alle smittevernstiltakene 
som rammet kulturlivet opphevet helt først i september 2021. I skrivende 
stund, kort tid etter denne gjenåpningen, er det likevel usikkert hvor lang 
tid det tar før samfunnet og kulturlivet vender tilbake, eller finner en form 
som vil være den nye normalen etter pandemien. I bokas siste kapittel tar 
vi derfor utgangspunkt i året 2020, som musikkbransjen har tilbakelagt i 
en unntakstilstand, og ser dette som en test på hvordan musikklivet har 
klart seg i en bortimot rendyrket digital virkelighet. Kanskje kan erfarin- 
gene også si noe om hvorvidt den digitale ambivalensen som kjennetegner 
musikkbransjen pre-korona, vil prege årene framover? 

Musikere, artister og andre bransjeaktører var kanskje den gruppa som 
heiv seg raskest rundt etter statsminister Solbergs dramatiske tale. Det sies 
ofte at kriser trigger innovasjon og kreativitet, noe som definitivt kan sies 
å gjelde for de første dagene etter nedstengingen. I løpet av de to første 
dagene etter 12. mars 2020 ble det opprettet flere nye kanaler for digitale 
strømmekonserter i sosiale medier. I løpet av den neste uka ble nesten 50 
konserter strømmet via ulike plattformer (Hylland, 2021). Antallet følgere 

i de samme plattformene nærmet seg raskt 100 000. Både musikerne, og 
ikke minst publikum, mobiliserte til dugnad, og pengene satt løst når 
artistene ba om donasjoner og utforsket nye former for billettsalg. 
Strømmekonsertene ga mange fine spilleopplevelser og god læring for 
mange av bransjeaktørene som testet ut live-strømming som et nytt for- 
midlingsformat. Ikke minst var det supert for publikum, i en nedstengt 
hverdag, å kunne sitte hjemme og se konserter og musikk som de ellers 
hadde måttet reise for å oppleve. En undersøkelse gjennomført i april 
2020 på oppdrag av Musikkindistriens næringsråd (MIR), kort tid etter 
pandemien brøt ut, viste en økning i antallet artister, musikere, plate- 
selslap, konsertarrangører og andre bransjeaktører som hadde testet ut 
live-strømming som format i krisens første uker. Sammenlignet med 
omtrent 30 prosent i vår undersøkelse fra 2019, som svarteat live-strømming 
var viktig, fant Gran et al. (2020) at 44 prosent av artister, komponister, 
plateselskap, management og lignende med enkeltpersonforetak hadde 
deltatt i live-strømming i perioden etter 12. mars. Det samme gjaldt en 
tredjedel av bransjeaktører i større selskaper. Også Spilker et al. (2021) 
intervjuet artister og bransjeaktører om strømmekonserter sommeren og 
høsten 2020. De konkluderte med at slike konserter neppe ville føre til 
store endringer i bransjen etter pandemien, men at strømmekonsertene 
hadde bidratt til både kunstnerisk nyskapning og utprøving av nye digi- 
tale formidlingsmåter og betalingsmåter under pandemien. Artistene 
opplevde imidlertid konsertene og den manglende publikumskontakten 
som kunstnerisk begrensende. Betalingsviljen var også svært begrenset og 
entusiasmen knyttet til live-strømming sank raskt. Dette bekreftes også i 
undersøkelsen til Gran et al. (2020). Oppmerksomheten i både tradi- 
sjonelle og sosiale medier var stor i begynnelsen, og mange lovpriste 
det nye formatet for utstrekningen det ga, publikum man kunne nå og 
inntektene det kunne gi. Men utfordringene trosset snart mulighetene. De 
teknologiske løsningene for både konsertproduksjon og publikumsbeta- 
ling var for dårlig utviklet, og i en prematur fase. Omtalen av de digi- 
tale «koronakonsertene» som unike og kjærkomne mistet etter hvert sin 
glans, og ikke minst nyhetens interesse, også for store deler av publikum. 
Profesjonelle aktører i musikkbransjen som svarte på undersøkelsen til 
Gran et al. (2020) forteller at de erfarte tydelig dalende betalingsvilje hos 

publikum fra mars til slutten av april. De registrerte også økt konkurranse 
i antall konserter og tilbud, og en følelse festet seg av at det digitale 
markedet raskt var mettet, nå også for live-musikk. I realiteten kompenserte 
derfor de live-strømmede konserter i svært liten grad for det økonomiske 
bortfallet av avlyste konserter og turneer (Gran et al., 2020). 

Kreativiteten og engasjementet knyttet til strommekonserter i den nor- 
ske nedstengingens tidligste fase, vil nok likevel bli husket også etter pande- 
mien. Forhåpentligvis kan bransjen også nyte godt av noe av innovasjonen 
som fant sted våren 2020. I en undersøkelse utført av Norsk publikums- 
utvikling (NPU) i samarbeid med Kulturrådet og Norsk filminstitutt i mai 
2021, svarte omtrent 1 av 10 publikummere at digitale kulturtilbud vil spille 
en betydelig rolle for dem også etter pandemien (Bekeng-Flemmen, 2021). 
Dette er riktignok et utvalg sammensatt av allerede dedikerte kulturgjen- 
gere fra 41 norske kulturtilbydere, men tallet indikerer at det kan være et 
marked i å videreføre digitale tilbud som et supplement til fysiske arran- 
gement, eller et tilleggsprodukt til et nisjemarked, også etter pandemien. 

For mange musikere var muligheten til å formidle live musikk digitalt, et 
lite lyspunkt i et ellers beksvart år. En rekke undersøkelser, både nasjonalt og 
internasjonalt, viser et overordnet bilde av en bransje med store inntektstap 
da grunnlaget falt bort for musikkfeltets desidert viktigste inntektsstrøm — 
konsertene (Berge et al., 2021). I Norge har beregninger vist et inntekts- 
bortfall på 50 prosent (Griinfeld et al., 2020). I utredningen Myndighetenes 
håndtering av koronapandemien (NOU 2021: 6) framheves det at i et 
næringsperspektiv, var bare reiseliv hardere rammet enn kulturfeltet. 

På tross av digitale muligheter til ny formidling, har kanskje den vik- 
tigste lærdommen fra pandemien vært hvor stor betydning konserter har 
for musikkbransjen, også i en plattformsentrert musikkbransje. Dette 
kommer også fram i vår undersøkelse. 


Live-markedets betydning 


I studien som denne boka bygger på, gjennomført et drøyt år før 
covid-19-pandemien, vurderer et stort flertall av musikkbransjeaktørene 
at livearenaene er svært viktige for deres profesjonelle arbeid med musikk. 
Disse arenaene er ikke bare avgjørende for musikernes inntekter og for å 

holde kontakten med publikum, men også svært viktig for å bygge og 
opprettholde nettverk og skaffe samarbeidspartnere. Live-markedet er 
dermed også viktig for internasjonaliseringen. Blant de som svarte på 
undersøkelsen sa to av tre seg enig i at livemarkedet og festivaler er de vik- 
tigste møtestedene for internasjonal kontakt og utveksling. Blant utøvere 
og skapere anser hele 70 prosent livemarkedet som et viktig møtested, og 
det samme gjelder for over halvparten (54 %) av mellomleddaktørene. 
Andelen som mener konsertscener og festivaler er de viktigste arenaene 
for internasjonal kontakt ser ut til å være relativt lik i de ulike sjangerne, 
med en marginal større andel blant musikere innen jazz, folkemusikk og 
verdensmusikk (72 %) (se Hagen et al., 2020, s. 132). 

Verdien av etablerte kontakter bygget opp over tid gjennom fysisk 
tilstedeværelse på konserter og festivaler, understrekes når artister, kompo- 
nister og andre som har deltatt i studien utdyper sine egne holdninger i åpne 
svar. For eksempel uttaler en komponist og musiker med 25 års internasjo- 
nal erfaring at avtalene som ligger til grunn for hans aktivitet i stor grad er 
basert på et kontaktnett av arrangører han har utviklet over mange år. En 
eldre manager i 70-årene gir tilsvarende uttrykk for at personlig oppar- 
beidede kontakter og tillit til andre arrangører og aktører er essensielt for 
å lykkes internasjonalt. Fysiske møtesteder der profesjonelle bransjeaktø- 
rer fra ulike deler av verden møtes, som for eksempel by:Larm, Vill Vill 
Vest, Trondheim Calling, Riddu Riddu, Ultima og Øya International, samt 
utveksling og aktiviteter, seminarer, kurs og workshops i regi av interesse- 
organisasjoner, blir også løftet fram som viktig (Hagen et al., 2020, s. 132). 

Selv om denne boka ikke først og fremst vektlegger utviklingsforhol- 
dene for live-musikken i Norge, er innsikten sentral. Behovet for fysiske 
møtesteder er fortsatt stort og kan ikke erstattes av de digitale nettverks- 
mulighetene. Musikkens kraft i levende framføring er sterk, og erfarin- 
gene fra covid-19-pandemien har vist oss at levende framføring ikke kan 
erstattes av digitale alternativ (se f.eks. Hylland, 2021; Spilker et al., 2021). 
På tross av alle mulige digitale nettverksmuligheter for kommunikasjon 
og utveksling, er det gjennom menneskemøter at grunnlaget for nye 
prosjekter og avtaler ofte etableres. Konserter, festivaler, bransjetreff og 
show-case-festivaler er normalt sett også viktige arenaer for å møte både 
nytt og etablert publikum. Det er derfor naturlig at utøvere og skapere 

verdsetter de fysiske møtestedene for musikk i enda større grad enn 
mellomleddene. Savnet etter publikum i de digitale strømmekonsertene 
under pandemien var påfallende, der møter mellom musiker, tilhører, 
musikk og den sosiale konteksten skjedde uten fysisk tilstedeværelse i 
samme rom. De digitale konsertoverføringene skaper andre typer opp- 
levelser, og understreker samtidig de fysiske møtene som en vesentlig del 
av kunstneriske kjernen i musikkens praksiser, der publikums rolle aner- 
kjennes langt ut over de økonomiske betydningene av billettsalg. 

Med de digitale og live-strømmende konsertoverføringene har også 
kampen om digital synlighet og publikums oppmerksomhet blitt ytterli- 
gere forsterket. Dette er et forhold vi har omtalt i denne boka som allerede 
presset på grunn av digitaliseringen. Når all musikkformidling, inkludert 
den som ellers hadde vært framført levende, formidles digitalt, bare et 
sveip unna andre flater med konkurrerende innhold, understreker dette 
sårbarheten og uforutsigbarheten i en plattformsentrert musikkbransje. 
Selv om bransjeaktørene anerkjenner at nettverksmulighetene kan gi nye 
lyttere og seere i et globalt publikum, er økt tilkoblingsgrad (Wikström, 
2013) realiteten for alle, med skjerpet press på oppmerksomhetsøkono- 
mien (Goldhaber, 1997) som en konsekvens. 

Konkurransen i musikkfeltet og presset på bransjeaktørene ble altså 
forsterket av digitaliseringen, og ytterligere forsterket av koronakrisen. 
Denne utviklingen vil trolig bare fortsette så lenge stadig mer innhold, 
også det som ikke er musikk, skal gjøres tilgjengelig for publikum via 
digitale plattformer. Interessant nok har flere forhold som musikkbransjen 
har møttikoronakrisen, re-aktualisert problemstillinger vi kan kjenneigjen 
fra strømmetjenestenes spede start. Helt konkret minner dagens spørsmål 
om fordelingsmodeller, forretningsmodeller, nye økonomiske realiteter, 
teknologiske løsninger, distribusjonspotensiale, profesjonalisering, gratis 
distribusjon og betalingsvilje om erfaringene fra da platesalget falt bort på 
begynnelsen av 2000-tallet. Utprøvingen av koronakonsertene kan kanskje 
minne om famlingen i musikkfeltet da strømmetjenestene kom til Norge. 
Bransjen skapte og innoverte, kastet seg på og deltok, uten at helgode 
betalingsløsninger og teknologiske produksjons- og distribusjonsforhold 
var ferdig utviklet eller forhandlet fram. Noen posisjonerte seg godt på 
prøvingen av digitale satsinger, men store deler av feltet var satt tilbake 

og følte at innholdet de eide og levde av å formidle, nå måtte tilpasses nye 
premissleverandører. Der noen klarte å profittere på krisen, satt andre 
aktører overlatt til seg selv i møte med en ny bransjevirkelighet. 

Sagt på en annen måte viser koronapandemien oss, nok en gang, at 
strømmeøkonomien og den plattformsentrerte musikkbransjen fort- 
satt ikke er bærekraftig for flertallet av musikkbransjeaktørene. Det var 
den heller ikke før 12. mars 2020, og få klarte seg uten supplerende inn- 
tektsstrømmer. Som eksempel på begrepet om lappeteppeøkonomi kom 
inntektsstrømmene fra konserter og live, salg av merchandise og fysiske 
formater, diverse aktiviteter i sosiale medier, synkronisering, royalty- 
og vederlagsutbetalinger, og ellers mangfoldig aktivitet i internasjonale 
markeder, og dessuten penger og tilskudd fra en rekke støtteordninger, 
og for mange også deltidsjobber, musikkrelaterte eller ei. Og om noen 
trodde det: Strømmeøkonomien er så definitivt heller ikke uavhengig og 
bærekraftig etter 12. mars 2020, hvor musikkbransjen i pandemiperioden 
har erfart en enorm nedgang i live-økonomien og i musikerinntektene 
generelt (Grinfeld et al., 2020; Mulligan, 2020), på toppen av en ellers 
ambivalent bransjevirkelighet. 

Likevel har krisestemningen medvirket til flere viktige erkjennelser 
som kanskje kan ha positive ringvirkninger på sikt. Den har vist at norsk 
musikkbransje har et stort ønske og en sterk vilje til å satse på nye mulig- 
heter. I denne krisen har også bransjen i Norge vist god evne til å stå 
opp for seg selv. Betydningen av gode bransjeorganisasjoner, som Nor- 
ske Konsertarrangører, Creo, GramArt, NOPA og andre som har talt på 
vegne av ulike bransjebehov og -interesser, har dessuten vist seg stor. 

Disse organisasjonene har bidratt til å synliggjøre og øke bevisstheten 
om verdiene som ligger i musikk for en større norsk offentlighet, både 
de økonomiske realitetene av å være profesjonell og den symbolske ver- 
dien musikk har for mennesker. En synliggjøring av profesjonaliteten i 
musikkfeltet er dermed også blitt løftet fram, og viktigheten av å opp- 
rettholde og anerkjenne fagkompetanse. I samme omtale har vi også 
hørt om hvor sårbar nettopp fagkompetansen i feltet er, og om frykten 
for at sentrale fagpersoner ikke lenger finnes i det norske markedet etter 
pandemien, fordi folk har fått seg andre jobber. Hvordan dette fak- 
tisk vil slå ut i musikkfeltet på sikt vil tiden vise, og man trenger mer 

kunnskapsinnhenting om de langsiktige konsekvensene av pandemien 
i årene framover. Pandemien kan imidlertid sies å ha rettet oppmerk- 
somheten mot viktigheten av å ta vare på og anerkjenne fagkompetan- 
sen som allerede finnes i feltet og i hjemmemarkedet. Og ikke minst har 
krisen synliggjort behovet for å videreutvikle denne kompetansen for en 
framtidig styrking og utvikling av norsk musikkbransje, i forlengelsen av 
kompetanse- og profesjonaliseringsbehovene som lå der fra før av, i lys av 
resultatene vi har presentert i boka. 

Sist, men ikke minst, bekrefter koronakrisen at musikkbransjens aktø- 
rer er omstillingsdyktige. Det har de alltid vært, og det vil de alltid også 
være. Omstillingsdyktighet ligger i skapende virksomheters DNA. Viljen 
til å utforske, teste, satse, prøve og feile, er et helt grunnleggende premiss 
for aktører i en bransje som lever av å skape og formidle kunstnerisk inn- 
hold. Endring i den til enhver tid gjeldende mediesituasjonen har dessu- 
ten alltid vært en påtvunget, men også fruktbar drivkraft for utviklingen 
i musikkfeltet. Det understreket Katz med begrepet om fonografeffekten 
(2010), og det har vi forsøkt å synliggjøre i undersøkelsen av den platt- 
formsentrerte musikkbransjen, og den digitale utviklingens betydning 
for bransjeaktører i Norge. 

Med dette sagt, viser kanskje vår studie at norsk musikkbransje faktisk 
er mer omstillingsdyktige i dag enn for ti år siden, i hvert fall når det kom- 
mer til digital omstillingsevne. Boka har vist at den digitale virkeligheten 
gir både muligheter og utfordringer, der veien ut i verden er fylt med både 
bratte barrierer og vidåpne porter. En viktig forskjell i dag sammenlignet 
med for 10-20 år siden, er at stort sett alle har egne erfaringer med digitale 
medier, selv om de er ambivalente. Dette kan ha gitt viktige innsikter og 
erfaringer til nytte i videre omstilling i musikkfeltet, og er trolig et styr- 
ket utgangspunkt sammenlignet med da norsk musikkbransje var digitale 
prøvekaniner i et globalt verdensmarked, for om lag ti år siden. 


Kulturpolitikkens betydning 


Samtidig som krise og omveltninger kan virke som drivkraft for utvik- 
ling, kan endringer også innebære økt behov for hjelp. Både nasjonale 
og internasjonale studier har dokumentert at ulike sektorer har vært 

påvirket ulikt av pandemien, og at enkelte undersektorer faktisk kan 
ha profittert på pandemien. De store plattformleverandørene Netflix, 
Spotify og Amazon har eksempelvis opplevd en markant verdiøkning det 
siste året, og slik sett profittert på økt etterspørsel etter strømmetjenester. 
Men sett under ett er kultursektoren, og særlig musikksektoren, blant de 
hardest rammede bransjene, med store inntektstap (OECD, 2020), også i 
Norge (Bekeng-Flemmen, 2021; Griinfeld et al., 2020; NOU 2021: 6). 

I denne utfordrende bransjerealiteten kan det, tross alt, hende det er 
godt å være norsk. I hvert fall tyder våre funn på at musikkbransjens aktø- 
rer i stor grad vender seg mot det offentlige når situasjonene blir vanske- 
lige og eksportambisjonene ikke strekker til, både i krisetilstand og under 
mer normale forhold. For mange er mulighetene til å kunne søke om 
tilskudd og midler en selvsagt del av å jobbe med musikk i Norge. Selv 
om ikke alle får alt de søker om, viser studien en holdning til offentlige 
tilskuddsordninger nærmest som en nødvendighet, også før pandemien. 
Dersom eksportaktivitet skal kunne realiseres, må oppstartsmidler til. 
Tilsvarende er eksportstøtte en forutsetning dersom utlandet skal forbli 
et videre satsingsområde. 

Oppslutningen om offentlige støtteordninger må ses i forhold til den 
kulturpolitiske tradisjonen og etablerte praksisen som preger Norge, så 
vel som de andre nordiske landene. Norske kulturpolitiske og velferds- 
politiske målsettinger er tydelig til stede i bransjeaktørenes bevissthet. For- 
ventningene om gode tilskuddsordninger, som i tråd med kulturpolitiske 
mål skal muliggjøre mangfold, kvalitet og bredde i norsk kunst og kultur, 
speiles i bransjeaktørenes holdninger til det offentlige. Muligheter for 
støtte og et økonomisk sikkerhetsnett ses på som verdifullt og viktig. Det 
skaper unike utgangspunkt for kunstneriske aktiviteter og produksjon 
av innhold som ellers ikke hadde sett dagens lys eller overlevd i et rent 
kommersielt og plattformsentrert marked. 

Der våre funn i denne boka belyser musikere og andre bransjeaktø- 
rers syn på offentlige tilskuddsordninger, kan den kulturpolitiske hånd- 
teringen av pandemien også forstås i lys av den norske kulturpolitiske 
tradisjonen. I en forskningsrapport om pandemiens effekter på kultur- 
sektoren i de nordiske landene, viser Berge et al. (2021) at ekstratilskudd 
og ordninger rettet mot kultursektoren er skapt innenfor rammen av den 

mer generelle nordiske kulturpolitiske modellen. Pandemien har ifølge 
forfatterne også bidratt til å synliggjøre kulturpolitikkens betydning. 

For en rekke musikere medførte eksisterende kulturpolitiske ord- 
ninger at frafallet av markedsinntekter ikke endte i en fullstendig inn- 
tektsstopp. Det medførte også at store deler av infrastrukturen rundt 
musikkbransjen besto. I tillegg ble mange av dem som var mest avhengige 
av markedsinntekter reddet av særskilte kompensasjonsordninger. Til 
sammen har slike støtteordninger utgjort nærmere 5 milliarder kroner, 
der godt over halvparten har gått til kompensasjonsordningen for kul- 
turarrangementer, herunder konserter og festivaler. I tillegg til tiltakene 
som er direkte rettet mot kultursektoren, er det også innført en rekke 
generelle nærings- og arbeidspolitiske tiltak som også kultursektoren har 
hatt nytte av. Tiltakene har slik kommet i form av både direkte støtte (til- 
skudd, kompensasjon for inntektsbortfall, lån eller lånegarantier), som 
arbeidsmarkeds- og permitteringstiltak og som administrativ fleksibilitet 
og utsettelse eller fjerning av økonomiske forpliktelser. Støtten har vært 
rettet mot både enkeltkunstnere, institusjoner og aktører i mellomledds- 
og støttefunksjoner (Berge et al., 2021). 

Støttetiltakene har med andre ord vært relativt omfattende og relativt 
treffsikre, og ifølge Berge et al. (2021) er det tiltakene rettet mot musikk- 
og scenekunstsektoren som har hatt best effekt. Samtidig viser både denne 
nordiske rapporten og andre internasjonale rapporter at tiltakene ikke har 
vært godt nok tilpasset arbeids- og inntektsforholdene i kultursektoren. 
Særlig har det vært et problem at små aktører ikke har blitt fanget godt nok 
opp. Ifølge Grinfeld et al. (2020) har 34 prosent av de individuelle musi- 
kerne og andre selvstendige som jobber i musikksektoren, ikke benyttet 
noen offentlige tiltak i perioden fra 12. mars til høsten 2020. Dette må blant 
annet ses i sammenheng med mange kulturbransjers særegne strukturer 
for produksjon, preget av mangesysleri og mange ulike og ofte små inntekt- 
skilder og hard konkurranse, kombinert med en sterk motivasjon for arbei- 
det (Heian et al., 2015; Menger, 2006; Throsby, 1994). Det kan også tenkes at 
små aktører har mindre kjennskap til ordningene, lavere søkerkompetanse 
og mindre kapasitet til å skrive søknader. 

I juni 2021 ble det lansert en foreløpig kartlegging av de to største 
kriseordningene rettet mot kulturområdet, kompensasjonsordningen for 

arrangører og underleverandører i kultursektoren og stimuleringsord- 
ningen for kulturlivet. 

Her kom det fram at svært mange mottakere har fått små beløp, mens 
en forholdsvis liten andel mottakere har fått relativt store beløp i begge 
ordningene (Bekeng-Flemmen, 2021, s. 7). Dette stod i samsvar med inn- 
retningen på ordningene som var utformet slik at en aktør med store tap 
også skal kunne motta store utbetalinger i kompensasjon eller stimule- 
ring, mens aktører med mindre tap ville motta mindre beløp. Ifølge rap- 
porten var musikk det kulturområdet med flest virksomheter som mottok 
støtte. Rapporten pekte også på at nesten en tredjedel av virksomhetene 
som mottok støtte gjennom ordningene, var enkeltpersonforetak. Disse 
ble tildelt 6 prosent av midlene i kompensasjonsordningen og 5 prosent av 
midlene i stimuleringsordningen. Dette resultatet antyder at ordningene 
relativt sett tildelte mindre summer til skapere og utøvere, oftere organi- 
sert som enkeltpersonsforetak, sammenlignet med mellomleddsaktører, 
organisert som aksjeselskap o.1. (Bekeng-Flemmen, 2021, s. 8). 

I løpet av pandemien har de offentlige tildelingene blitt debattert i media 
og av ulike interesseorganisasjoner, blant annet med kritikk mot at flere 
større event- og underholdningsbransjeaktører, som normalt ikke har 
vært omfattet av kulturpolitiske ordninger, søkte om store beløper og fikk 
tildelinger. Det store presset på både aktørene og systemene under pande- 
mien, har videre gitt utslag i synlig kritikk mot offentlige institusjoner som 
har ansvar for å formidle og forvalte norsk kultur. For eksempel kritiserte 
interesseorganisasjonen for komponister og tekstforfattere, NOPA, Kultur- 
rådets ordninger for å være for snevre, skjevfordelte og konservative 
(Antonsen, 2020). Og i et opprop fra rundt 20 bransjeorganisasjoner, ble 
NRK på sin side kritisert for å ikke ta allmennkringkasteroppdraget for 
musikk på alvor (Karlstrøm, 2021). Kritikkene var ikke direkte relatert til 
forhold som gjaldt pandemien, men kan likevel forstås som eksempler på 
hvordan krisen understreker opplevelse av ulikhet og urettferdighet, og 
skjerper forventningene til de offentlige og statsstøttede institusjonene. 

I norsk offentlighet har krisen bidratt til at både nye og etablerte stem- 
mer i norsk kulturliv har tatt ordet med ny kraft. Diskusjonen omkring 
de offentlige tildelingene har dessuten synliggjort utfordringene med 
en nasjonal kulturpolitikk i en internasjonal bransje. Flere arrangører 

som har mottatt betydelige kompensasjonsmidler, er eid av store uten- 
landske selskaper som sitter igjen med store overskudd. Samtidig har 
Kulturdepartementet blitt kritisert for hvordan norske konsert- og turne- 
avlysninger utenfor landegrensa ikke har blitt kompensert under samme 
ordninger som avlysninger av norske konserter i hjemmemarkedet. I en 
samtid der det globale markedet er både en forutsetning og ambisjon for 
norsk musikkliv, er denne kritikken svært forståelig. 

Et tydelig funn i vår undersøkelse er at det er behov for mer spesialisert 
kompetanse og profesjonalisering hos mange bransjeaktører. Gitt delta- 
gernes enighet om at tilskuddsordninger er viktig for å sikre kunst som 
ellers ikke overlever i kommersiell konkurranse, er det kanskje en brann- 
fakkel å spørre hva de mange offentlige tilskuddsordningene gjør med 
bransjens risikovilje, innovasjonsevne og profesjonalitet. Mer presist, gir 
forventningene om offentlig støtte et såpass behagelig utgangspunkt for å 
drive med musikk, at den tilstrekkelige utviklingen av et spisset, konkur- 
ransedyktig og kompetent bransjefelt uteblir i tilpasningen mot globali- 
sering og digitalisering? 

I lys av pandemien er dette spørsmålet kanskje litt urettferdig å stille, 
siden krisen har rammet nettopp musikkfeltet svært hardt. I vår under- 
søkelse fra før pandemien har likevel 25 prosent sagt seg helt eller delvis 
enige i at tilskuddsordninger hemmer naturlig konkurranseutvikling i 
musikkbransjen. Siden flertallet likevel mener det motsatte, er et annet 
og kanskje vel så interessant spørsmål hvordan de offentlige midlene for- 
deles, og hva dette bidrar til. Bør tilskudd prioriteres skarpere eller forde- 
les flatere? Bør midlene i mindre grad fremme konkrete utenlandsreiser 
og internasjonale prosjekter? Bør virkemidlene i større grad rettes mot å 
utvikle eksportkompetanse, nisjekunnskap, forståelse for bransjedyna- 
mikker og annet? Bør kulturpolitikken i større grad ta sikte på å gjøre 
mellomledd, utøvere og skapere bedre rustet til å forvalte musikk pro- 
fesjonelt og på en mer bærekraftig og slagkraftig måte, fra virksomheter 
sentrert i Norge? Eller er det til hinder for tankesettet omkring kunsten 
og musikkens egenverdi, om flere også klarer å utnytte den plattformsen- 
trerte markedssituasjonen til inntekt for større næringsverdi? 

Dette er store spørsmål som fortjener prinsipiell diskusjon og som det 
må forskes videre på i framtiden. Deler av virkemiddelapparatet, blant 

annet i Kulturrådet, Music Norway og Innovasjon Norge, fokuserer alle- 
rede på utvikling av bransjekompetanse og næringsutvikling som del 
av arbeidet sitt. Det er uansett stort behov for å forstå mer om hvordan 
fordelingene av tilskuddsmidler kan bidra til at den digitale ambivalen- 
sen reduseres og bransjeaktørene styrkes. Slik kan også norsk musikk nå 
enda bedre ut i dagens plattformsentrerte og globale musikkbransje. 


Kompetansens betydning 


Det er mye som tyder på at normalsituasjonen for den norske musikk- 
bransjen, preget av digital ambivalens og store forventninger til offentlig 
støtte, har blitt forsterket av koronasituasjonen. Den digitale ambivalen- 
sen må også forstås på bakgrunn av kompleksiteten og variasjonen som 
finnes i de internasjonale markedene som norske bransjeaktører strekker 
seg mot. Markedene i utlandet er for eksempel ikke er like entydig digi- 
tale som i Norge. Våre funn tyder på at aktører som jobber internasjonalt 
må forholde seg til flere formater og medieuttrykk parallelt, samt ivareta 
økonomiske og opphavsrettslige forhold knyttet til disse. For de som har 
aktive karrierer i flere markeder, er mediefloraen kompleks. De må iva- 
reta digital distribusjon både i Norge og internasjonalt, samt sørge for 
en rekke andre medieforhold i de respektive markedene. Å jobbe for å få 
radiospillinger og trykke opp fysiske formater, erfares som nesten like 
viktig som å havne på riktige spillelister og være synlige i sosiale medier. 
Internasjonalt varieres og kombineres distribusjonen mellom fysiske og 
digitale, tradisjonelle og nye medier, slik at musikken både kan synes og 
høres, strømmes og kjøpes, i både innspilt og levende form. 

En slik mediekompleksitet koster tid, kunnskap og penger både å legge 
til rette for og investere i. I vår studie er dette bare ett av flere forhold 
som understreker en kobling mellom digitalisering og behov for økt pro- 
fesjonalisering. Alt tyder på at spesialisert kompetanse innen en rekke 
felt trengs mer enn noen gang i en plattformsentrert og global musikk- 
bransje. Dette er særlig knyttet til hvordan musikkvirksomhetene tilrette- 
legges, administreres, forvaltes, forhandles, planlegges og organiseres. Vi 
ser samtidig gjennomgående i boka at mange av utøverne/skaperne, og 
noen av mellomleddene, i (for) liten grad har nok av slik profesjonalisert 
kompetanse, og til og med at mange akter å gjøre det meste selv. 

I enkelte av tilfellene kan den manglende profesjonaliseringen se ut til 
å henge sammen med at evnen til leseferdighet eller omsetningsevne i 
møte med plattformtjenestene, delvis er strukturelt utfordret. I Livingsto- 
nes ferdighetsbaserte tilnærming til media literacy, er brukerens tilgang 
på informasjon i møte med nye medier, og videre brukerens evne til å 
analysere og evaluere informasjonen, samt framstille innhold basert på 
den, fire grunnkomponenter (2004, s. 5). Hvis ikke disse komponentene 
ligger til grunn for medieutnyttelsen, er også profesjonalisert virksomhet 
vanskeligere å oppnå, og det er tydelig at store, etablerte og kommersielle 
virksomheter har bedre forutsetninger for omsetningsevne i sin bruk av 
digitale medier i dagens globale bransje. 

Fordi behovet for spesialisert kompetanse har økt, blir internasjonalt 
rettet arbeid mer utslagsgivende når skapere, utøvere og mellomledd 
arbeider i team. Mellomleddene bidrar til kontakt, etablering og repre- 
sentasjon i flere markeder. De har mer kunnskap og erfaring om bransjen 
generelt, om spesielle nisjefelt og om overordnede tema som økonomi 
og opphavsrett. Mellomleddenes kompetanse gir dermed grobunn for 
å legge planer og samarbeid med mer utstrakte ambisjoner. Totalt sett 
utgjør mellomleddenes kompetanse og kjerneoppgaver helt sentrale for- 
utsetninger for at merverdi og inntjening kan skapes, like mye på vegne 
av seg selv som på vegne av de skapende og utøvende musikerne i Norge. 

En viktig oppfordring til bransjen og de som utformer politikken på 
dette området kommer derfor her: Dersom norsk musikkbransje og kul- 
turpolitikk ønsker en videre satsing på musikkeksport, kreves det også 
aktiv utvikling og investering i flere internasjonalt rettede bransjeledd. 
Disse må ha kjennskap til både norske og internasjonale forhold, ha inn- 
gående praksis med og kunnskap om digitale plattformer, ha tilgang til 
globale nettverk og internasjonale bransjekontakter, og ellers ha kompe- 
tanse til å ivareta det som trengs i hvert enkelt forhold. Med styrket kom- 
petanse i eksportrettede norske mellomledd vil dette kunne bidra til at 
verdifulle erfaringer skapes «hjemmefra». Det vil bidra til at kjernekom- 
petanse blir etablert og styrket i hjemmemarkedet, og slik vil også mer 
penger komme tilbake til den norske musikknæringen. Antallet arbeids- 
oppgaver og kompetansefelt som skal dekkes er stort, og dette gjør varia- 
sjonsmulighetene mange. Spesialisering innen en rekke nisjefelt er mulig. 

Også utvikling av bransjestøtte som har til mål å sikre at selvhjulpne 
musikere og artister, og at små, uavhengige virksomheter har det profe- 
sjonelle grunnlaget de trenger for å lykkes i en gjør-det-selv-praksis, er 
verdt å satse på, inkludert utvikling av nettverk, verktøy og kompetanse. 
Det koronakrisen synliggjorde, og som trolig flere har fått økt bevisst- 
het om i løpet av pandemien, er at musikkbransjens næringskjede er 
sammensatt av mange gjensidig avhengige aktører. Disse fungerer med 
og mot hverandre i ulike roller og funksjoner. En konsertavlysning eller 
internasjonal turnékansellering rammer derfor ikke bare arrangører og 
artister, men også management, bookingselskap, plateselskap, promo- 
aktører, teknikere, tekstforfattere, komponister, låtskrivere og flere. På 
tilsvarende måte foregår heller ikke profesjonell distribusjon og eksport 
av innspilt musikk uten involvering fra flere bransjeaktører og kunn- 
skapsfelt. Dette har vi gitt belegg for gjennomgående i boka, spesielt med 
vekt på behovene som trengs når musikken skal ferdes internasjonalt. 


Myten om digitalisering og demokratisering 


Samtidig som behovet for mer profesjonalisert kompetanse er reelt, uteluk- 
ker ikke dette at enkeltaktører kan komme et godt stykke ut i verden med 
norsk musikk på egen hånd. Til dette har digitaliseringen bidratt med mange 
muligheter for hvordan karriereveier tar form. Nye produksjons- og distri- 
busjonsmedier legger til rette for fleksibilitet, smidighet og effektivitet i ska- 
pende prosesser, formidling og forvaltning, slik boka viser mange eksempler 
på. Det er flere sider ved en profesjonell musikkvirksomhet som kan igang- 
settes og administreres selv, i hvert fall sammenlignet med hvordan det var i 
den pre-digitale musikkbransjen. Nye medier skaper slik nye muligheter til å 
lykkes mer uavhengig av tradisjonelle maktstrukturer og portvoktere. Dette 
kan bidra til mer mangfold og variasjon i musikkbransjen og musikklivet, 
både når det gjelder uttrykksformer og praksiser. 

En slik tankegang ligger gjerne til grunn når man snakker om at 
digitalisering har medført mer demokratisering av musikkbransjen. 
Demokratisering er da et uttrykk for prinsippet om likere muligheter 
for medvirkning og deltagelse fra alle, skapt av en ny mediesituasjon. 
I en profesjonell kontekst er det likevel vesentlig at kravet til kvalitet, 

profesjonalitet og spesialisering blir opprettholdt, selv om arbeidsopp- 
gavene skal gjøres mer på egen hånd av små og uavhengige musikere, 
komponister og selskap. Hvis ikke blir det demokratiske utgangspunktet 
for å konkurrere internasjonalt en hemsko for opprettholdelsen av et pro- 
fesjonalisert kompetansefelt. En slik situasjon vil gjøre konkurransen lite 
bærekraftig og svekke mulighetene for å lykkes, med større kostnader i 
sluttsumspillet enn gevinster å ta med hjem. 

I dette argumentet kommer et viktig paradoks til syne. I et felt 
som allerede er uhyre komplisert, kjennetegnes samtidig utviklingen 
av at flere aktører tar sikte på å gjøre flere deler av virksomheten selv 
(Eidsvold-Tøien et al., 2019), slik vi også viste i kapittel 2. Når musikken 
flyter over landegrenser og spres i plattformtjenester, er dette forhold som 
bidrar til at kompleksiteten øker. Det samme skjer når forretningsførsel, 
forhandling og avtaleverk skal manifesteres i møte med nye globale 
aktører. Et vell av nye retningslinjer og regelverk ligger til grunn når både 
formelle og uformelle relasjoner skal etableres og pleies profesjonelt. Med 
dette følger også behovet for ny bransjekompetanse. Den allerede sterke 
koblingen mellom digitalisering og globalisering som vi tydeliggjør i 
boka, kombinert med en idé om digitalisering og demokratisering, kan 
føre med seg urealistiske forventninger blant mange artister og musikere. 
I prinsippet er det mulig for hvem som helst i dagens musikkbransje, å på 
egen hånd skape musikk som kan distribueres i plattformer som strek- 
ker seg ut globalt. Sånn sett er prinsippet om demokratisering kanskje 
forsterket. Ifølge den franske kultursosiologen Pierre Michel Menger har 
samtidig mange kunstnere det til felles at de tenderer til å overvurdere 
egne muligheter (2006). Selv om de vet at sjansen til å slå gjennom inter- 
nasjonalt er marginal, er de likevel tilbøyelige til å tro at nettopp de er 
blant de få som kommer til å gjøre det. Menger kaller dette «a probabi- 
listic miscalculation». Kanskje er det nettopp i dette spenningsfeltet at de 
ambivalente forholdene melder seg? 

I møte med digitaliseringen, der internasjonale storaktører i økende 
grad får dominere og skape forutsetningene bransjen fungerer under, vil 
småaktører i skjæringspunktet mellom kultur og næring tilsynelatende 
være mest utfordret. Vi kan jo spekulere i hva organiseringen av musikk- 
bransjen bidrar til i denne sammenhengen. Bidrar et stort antall selvlærte 


175 


KAPITTEL 7 


proffer i enkeltpersonsforetak og små selskaper, som alle kan litt om mye, 
framfor mye om litt, til at mange lykkes delvis, men ikke helt? Er dette 
kanskje også en medvirkende faktor til at mange uavhengige artister og 
små bransjeaktører synes dagens musikkbransje er mest utfordrende, slik 
vi poengterte i kapittel 5? Er dette en grunn til at suksesshistoriene på 
vegne av de minste gjerne forblir mange og små, mens de største og få 
fanges opp av internasjonale selskaper? 

Selv om digitaliseringen av musikkbransjen i prinsippet har gjort det 
mulig for hvem som helst å slå gjennom i dagens musikkbransje, tyder våre 
resultater på at ulikheten som preger musikkfeltet vil bestå, også i framtida. 
Fortsatt vil markedet være preget av superstjerneøkonomien vi beskrev i 
kapittel 2 og kapittel 6. Og fortsatt bidrar spenningsforholdet mellom 
tilkoblingsgrad og kontroll til å definere avgjørende forhold i nettverksbasert 
musikkdistribusjon, med styrkende effekt av plattformsentreringen for de 
store, og svekkende effekt for de små. De med størst kapasitet i bransjen, 
både økonomisk og ressursmessig, vil også være best rustet til å skaffe 
kontroll over egen distribusjon i dagens komplekse felt. I kjølvannet av 
pandemien har risikoen, ustabiliteten og usikkerheten som særlig preger 
frilansere dessuten blitt enda mer prekær. Det er dermed grunn til å tro 
at pandemien forsterker ulikhetene som allerede preger musikkfeltet, med 
skjev makt- og inntektsfordeling og ulik tilgang til oppdrag, informasjon 
og arenaer. I dette bildet spiller også skjevfordeling av kompetanse inn. Der 
spesialiserte samarbeidspartnere kreves for å bli best, vil samtidig ressurser 
kreves for å tiltrekke seg de beste samarbeidspartnere. 

At ambivalensen i den norske musikkbransjen har å gjøre med de nye 
medienes makt til å definere og være portvoktere, er derfor noe denne boka 
bekrefter tydelig, særlig framhevet i kapittel 6. Det er samtidig reelt at for- 
delingsnøkler og gjennomslagskraft i strømmeøkonomien ikke avhenger 
av strømmetjenestene alene, men også involverer opphavspersoner, artis- 
ter, mellomleddaktører og plattformtilbydere, og forholdet mellom disse. 

Vi kan derfor si at myten om demokratisering og digitalisering i musikk- 
bransjen utfordres av spenninger i to akser. Den ene aksen skapes av forhold 
mellom etablerte og mindre etablerte bransjeaktører, de unge og gamle, de 
store og sma, de med kommersielle og de med kunstneriske interesser — 
altså spenninger som alltid har eksistert i musikkbransjen som relasjonelt 

felt, med betydning for hvem som opplever størst utfordringer og mulighe- 
ter og hvem som ikke opplever det. Den andre aksen skapes av spenninger 
i virkelighetsoppfatninger og bransjelogikker som er nyere i musikkbran- 
sjen, slik de i dag utvikles under sterk påvirkning fra dynamikker i et helt 
annet felt styrt av sterke egeninteresser, nemlig plattformindustrien. 

For framtidig kulturpolitisk utforming vil det være behov for kunn- 
skap om hvordan aktørene i musikkbransjen har evne til å håndtere 
risiko og mobilisere motstandsdyktighet mot ustabilitet og kriser, både 
i lys av eksisterende spenningsforhold, og de som er kommet med platt- 
formsentreringen. Ifølge Berge et al. (2021) vil også pandemien føre til at 
kulturproduksjon, kulturkonsum og kulturpolitikk endres på lengre sikt, 
om enn i begrenset omfang. På det kulturpolitiske området ser rapport- 
forfatterne for seg tydelige endringer både når det gjelder risiko og bered- 
skap, hva som kan legitimeres kulturpolitisk, kulturpolitiske budsjetter 
og kulturpolitisk samarbeid. Endringer i kulturproduksjon vil innebære 
nye måter å kombinere digital formidling med andre formidlingsformer, 
og bidra til at skillet mellom de som fra før bruker digitale verktøy og 
plattformer og ikke, trolig vil forsterkes. Videre peker Berge et al. på at 
det vil ta tid før reiser utenlands gjenopprettes, som følgelig kan innebære 
en viss nasjonalisering av kulturproduksjonen. De peker også på at den 
synlige økningen i bruk av digitale kulturtilbud — som for eksempel i 
strømming av musikk — vil holde seg på et høyt nivå. 

Slik det er behov for mer kunnskap om koronakrisens langsiktige påvirk- 
ninger på musikkfeltet, vil det for framtidig kulturpolitisk utforming også 
være stort behov for oppdaterte kunnskapsgrunnlag om digitaliserin- 
gens påvirkning på aktørene i musikkbransjen. I møte med tsunamien 
av nye bransjelogikker skapt av teknologi- og plattformindustrien, bidrar 
den digitale virkeligheten til at norske bransjeaktører stadig møter nye 
utfordringer, og nærmest konstant må kunne mobilisere og manøvrere i 
ustabilitet og uforutsigbarhet. En slik normalsituasjon for norske kunst- 
nere og musikkbransjeaktører, kan tyde på et stort behov for en tydeligere 
digitaliseringspolitikk rettet mot kulturfeltet. Den norske kulturpolitiske 
bevisstheten må ta høyde for hvordan plattformindustrien påvirker styrke- 
forholdene i det globale musikk- og mediefeltet, og hvordan dette slår ut for 
norske kunstnere, bransjeaktører og det innholdet de skaper og formidler. 

Engasjementet og kreativiteten den norske musikkbransjen viste i 
vårmånedene 2020, synliggjorde en evne og en vilje til omstillingsdyktig- 
het, innovasjon og samarbeid. Denne kan komme godt med i en bransje 
som fortsatt vil måtte omstille seg i tiden framover. Ikke bare på grunn av 
verdensomspennende pandemier, men også fordi framtiden er full av nye 
teknologiske løsninger, nye markedsaktører og et stadig mer internasjo- 
nalt marked. Samtidig har vi sett at etter hvert som koronakrisen ble mer 
prekær, særlig for de mange små bransjeaktørene med begrensede øko- 
nomiske muskler, begynte hestene å bites. De store, gjerne internasjonale 
aktørene, klarte seg langt bedre enn de små. Det var de i utgangspunktet 
best rustet til, og det var derfor heller ikke overraskende at disse evnet 
å nyttiggjøre seg av tilskuddsordningene i størst grad. Et av hovedfun- 
nene i vår undersøkelse er nettopp derfor at musikkbransjen i Norge til 
en viss grad lider under et behov for større og mer robust organisering 
av aktørene. Dagens musikkbransje hemmes av for lite profesjonalise- 
ring og detaljert spesialisering. Den svekkes av for lite utnyttelse av ver- 
difull innsikt i digitale data, og har for lite kunnskap om opphavsrett. 
Den hindres av at bransjeaktører har for liten forståelse om andre bransje- 
ledd, og av at flertallet rett og slett har for svake evner til å forhandle på 
vegne av egen bedrift og om egne rettigheter. Dette er problemstillinger 
som til nå har vært mer eller mindre underkommunisert, men som er av 
avgjørende betydning for hvordan bransjen lykkes. 

Bakgrunnen for den digitale ambivalensen er med andre ord sammen- 
satt. Bransjevirkeligheten er preget av uforutsigbarhet og avmakt, platt- 
formavhengighet, liten tillit og for liten kompetanse. Samtidig fortsetter 
stadig nye muligheter å åpne seg i de nye plattform- og tjenestebaserte 
mediene som bransjen allerede har omfavnet. For i boka har vi også 
synliggjort at når mediene brukes strategisk, og potensialet i det digi- 
tale handlingsrommet utnyttes godt, styrkes bransjeaktørenes følelse av 
autonomi, tillit og optimisme knyttet til det å satse internasjonalt. Slike 
følelser styrkes også når muligheter til å forhandle om musikkrettigheter 
og muligheter til å forvalte opphavsrett profesjonelt, blir innfridd. I en 
ambivalent virkelighet er etableringen av gode strukturer og spisset fag- 
kompetanse viktigere enn noen gang. På den måten kan norsk musikk- 
bransje være enda bedre forberedt når den neste krisen kommer. 

